
URDHËR
Nr. 16, datë 9.2.2024
PËR SHPALLJEN E STANDARDEVE KOMBËTARE TË KONTABILITETIT TË PËRDITËSUARA NË VITIN 2023 (SKK 2023)
Në mbështetje të nenit 3, pika 4 dhe pika 5, të ligjit nr. 25/2018, “Për kontabilitetin dhe pasqyrat financiare”; të vendimit të Këshillit të Ministrave nr. 505, datë 17.7.2019, “Për miratimin e rregullores së brendshme të organizimit dhe funksionimit të Këshillit Kombëtar të Kontabilitetit”,

URDHËROJ:
1. Shpalljen e Standardeve Kombëtare të Kontabilitetit të përditësuara në vitin 2023 (SKK 2023).
2. Përditësimet e SKK-së në vitin 2023 kanë datë efektive nga 1 janar 2025 dhe aplikohen në prospektivë pa ndryshime të raportimeve të periudhave të mëparshme.
3. Ky urdhër hyn në fuqi pas botimit në Fletoren Zyrtare.
MINISTËR I FINANCAVE
Ervin Mete
	Para
	SKK 1 “KUADRI I PËRGJITHSHËM PËR PËRGATITJEN E PASQYRAVE FINANCIARE” – PËRDITËSUAR (2023)

	
	OBJEKTIVAT DHE BAZA E PËRGATITJES

	1
	Objektivi i Standardit Kombëtar të Kontabilitetit 1 “Kuadri i përgjithshëm për përgatitjen e pasqyrave financiare”, SKK1, miratuar nga Këshilli Kombëtar i Kontabilitetit dhe shpallur nga ministri përgjegjës për financat, është të japë parimet bazë për përgatitjen e pasqyrave financiare, si dhe konceptet dhe rregullat bazë për zbatimin e politikave kontabël, të vlerësimeve, të korrigjimit të gabimeve dhe paraqitjen e ngjarjeve ekonomike, pas datës së mbylljes së pasqyrave financiare të përgatitura në bazë të Standardeve Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimit financiar të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	Kërkesat e SKK 1 korrespondojnë me paragrafë të veçantë të SNRF-ve për NVM (2015). Standardi bazohet kryesisht në seksionin 2 – Konceptet dhe parimet e përhapura gjerësisht. Standardi, gjithashtu, mbështetet në seksionin 10 – Politikat kontabël, vlerësimet dhe gabimet dhe në seksionin 31 – Ngjarjet pas periudhës raportuese. Krahasimi i SKK 1 me SNRF për NVM-të (2015) është dhënë në paragrafin 125. Për rastet që nuk janë trajtuar nëpërmjet një politike të veçantë kontabël të SKK 1, drejtuesit e njësisë ekonomike raportuese duhet të miratojnë një politikë të tillë që siguron një pasqyrim të vërtetë e të besueshëm të pozicionit financiar, performancës financiare dhe fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare përgatiten mbi bazën e konceptit të materialitetit. Standardet Kombëtare të Kontabilitetit nuk zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1. Pasqyrat financiare ndërtohen bazuar në supozimet bazë, parimet dhe karakteristikat e informacionit kontabël.

	
	FUSHA E ZBATIMIT

	4
	Kërkesat e SKK 1, “Kuadri i përgjithshëm për përgatitjen e pasqyrave financiare”, do të zbatohen në të gjitha pasqyrat financiare të përgatitura në përputhje me Standardet Kombëtare të Kontabilitetit.


	
	OBJEKTIVI I PASQYRAVE FINANCIARE 

	
	Objektivi

	5
	Objektivi i pasqyrave financiare të përgatitura sipas Standardeve Kombëtare të Kontabilitetit është dhënia e informacionit rreth pozicionit financiar, performancës financiare dhe fluksit të mjeteve monetare të njësisë ekonomike, të dobishëm për vendimmarrjen ekonomike të një grupi të gjerë përdoruesish, të cilët nuk kërkojnë raporte të veçanta për të përmbushur nevojat e tyre specifike për informacion.

	6
	Paraqitja e vërtetë dhe e besueshme nënkupton që:

(a) parimet bazë dhe kërkesat e tjera, të paraqitura në ligjin e kontabilitetit, si dhe paragrafët 37–86 të Standardit, janë përdorur si bazë për përgatitjen e pasqyrave financiare;

(b) aktivet, detyrimet , kapitali, të ardhurat, shpenzimet dhe fitimi neto, të paraqitura në pasqyrat financiare, përmbushin kriteret e përkufizimeve të dhëna në këtë Standard.

	7
	Zbatimi me korrektësi i të gjitha Standardeve Kombëtare të Kontabilitetit në përgatitjen e pasqyrave financiare, në përgjithësi jep një pamje të vërtetë e të besueshme të pozicionit financiar, performancës financiare dhe fluksit të mjeteve monetare të njësisë ekonomike. Në raste shumë të rralla, kur drejtuesit e njësisë ekonomike mendojnë se zbatimi i SKK-ve të caktuara nuk bën të mundur dhënien e një pamje të vërtetë e të besueshme të pozicionit financiar, performancës financiare dhe fluksit të mjeteve monetare të njësisë, atëherë drejtimi do të përgatisë pasqyrat financiare, sipas atyre parimeve që bëjnë të mundur një paraqitje të vërtetë e të besueshme dhe do të shpjegojë arsyet për moszbatimin e SKK-ve, në shënimet shpjeguese të pasqyrave financiare.

	
	Pozicioni financiar

	8 
	Pozicioni financiar i një njësie ekonomike është marrëdhënia e aktiveve, detyrimeve dhe kapitalit të saj në një datë të caktuar siç paraqitet në pasqyrën e pozicionit financiar. Këto përcaktohen si më poshtë:

(a) një aktiv është një objekt ose e drejtë e kontrolluar nga njësia ekonomike si rezultat i ngjarjeve të kaluara, nga i cili pritet të rrjedhin përfitimet e ardhshme ekonomike te njësia ekonomike;

(b) një detyrim është një detyrim aktual i njësisë ekonomike që rrjedh nga ngjarje të shkuara, shlyerja e të cilit pritet të rezultojë në një dalje të burimeve nga njësia ekonomike;

(c) kapitali i vet është interesi i mbetur në aktivet e njësisë ekonomike mbasi zbriten të gjitha detyrimet e saj.

	9
	Disa zëra që plotësojnë përkufizimin e një aktivi ose një detyrimi mund të mos njihen si aktive ose detyrime në pasqyrën e pozicionit financiar, sepse ato nuk plotësojnë kriteret për njohje, dhënë në paragrafët 13 deri 24. Në veçanti, pritshmëria që përfitimet e ardhshme ekonomike do të rrjedhin tek ose nga një njësi ekonomike, duhet të jetë mjaft e sigurt për të përmbushur kriterin e probabilitetit para njohjes së një aktivi ose detyrimi.

	
	Performanca

	10
	Performanca është marrëdhënia e të ardhurave dhe shpenzimeve të një njësie ekonomike gjatë një periudhe raportuese. Ky Standard lejon njësitë ekonomike të paraqesin performancën në dy pasqyra financiare (një pasqyrë të të ardhurave dhe shpenzimeve dhe një pasqyrë të të ardhurave gjithëpërfshirëse). Fitimi/humbja e vitit ose totali i të ardhurave gjithëpërfshirëse përdoren shpesh si matës të performancës ose si bazë për vlerësime të tjera, të tilla si kthimi në investime ose fitimet për aksion. Të ardhurat dhe shpenzimet përcaktohen si vijon:

(a) të ardhurat nënkuptojnë rritje të përfitimeve ekonomike gjatë periudhës raportuese në formën e hyrjeve ose shtimeve të aktiveve, ose ulje e detyrimeve, që rezultojnë në rritje të kapitalit, përveç atyre që lidhen me kontributet nga investitorët e kapitalit;

(b) shpenzimet janë zvogëlimet në përfitimet ekonomike gjatë periudhës raportuese në formën e daljeve ose të pakësimit të aktiveve ose si shtim të detyrimeve që rezultojnë në ulje të kapitalit, përveç atyre që lidhen me shpërndarjet për investitorët e kapitalit.

	11
	Njohja e të ardhurave dhe e shpenzimeve rezulton direkt nga njohja dhe matja e aktiveve dhe e detyrimeve.

	
	PËRKUFIZIMET KRYESORE PËR ELEMENTET E PASQYRAVE FINANCIARE

	12
	Aktivet, detyrimet, kapitali, të ardhurat, shpenzimet dhe fitimi, të paraqitura në pasqyrat financiare, duhet të përmbushin kriteret e përkufizimeve të dhëna në këtë Standard. Kuptimet e këtyre përkufizimeve kryesore shpjegohen në paragrafët 13–35 të këtij Standardi.

	
	Aktivet

	13
	Aktivi është një objekt ose e drejtë ekonomike e kontrolluar nga njësia ekonomike:

(a) që ka lindur si rezultat i ngjarjeve të shkuara; dhe 

(b) nga përdorimi i të cilit priten përfitime të ardhshme ekonomike.

	14
	Njësia ekonomike mund të marrë përfitime ekonomike nga aktivi në disa forma. Një aktiv mund të: (a) përdoret më vete ose i kombinuar me aktive të tjera për prodhimin e mallrave ose të shërbimeve që shiten nga njësia ekonomike; (b) shkëmbehet me aktive të tjera; (c) përdoret për të shlyer/paguar një detyrim; (d) shpërndahet te pronarët e njësisë ekonomike.

	15
	Shumë aktive të tilla si p.sh., aktivet afatgjata materiale, kanë përmbajtje fizike. Megjithatë, të qenët fizik nuk është thelbësor për ekzistencën e tyre. 

	 16
	Bazë për raportimin e aktiveve në pasqyrën e pozicionit financiar është ekzistenca e pronësisë ligjore ose ekzistenca e kontrollit efektiv. Ndonëse në përgjithësi, kontrolli efektiv i aktiveve përputhet me pronësinë ligjore të tyre, kjo mund të mos ndodhë gjithmonë. Për shembull, në rastin e një marrëveshje për qira financiare, një aktiv mund t’i përkasë ligjërisht qiradhënësit, por meqenëse ky aktiv është nën kontrollin e qiramarrësit për pjesën më të madhe të jetës së dobishme të tij, aktivi raportohet në pasqyrën e pozicionit financiar të qiramarrësit.

	17
	Aktivi njihet në pasqyrën e pozicionit financiar të njësisë ekonomike, vetëm nëse është e mundur që prej tij të gjenerohen përfitime ekonomike në të ardhmen. Nëse këto përfitime ekonomike janë të mundshme, por nuk ka siguri të mjaftueshme, ai aktiv nuk do të njihet në pasqyrën e pozicionit financiar. Një transaksion i tillë rezulton në njohjen e një shpenzimi në pasqyrën e performancës financiare. Megjithatë, aktive të tilla do të paraqiten në shënimet shpjeguese si aktive të kushtëzuara.

	18
	Vetëm ato aktive, kostoja e të cilave mund të përcaktohet me besueshmëri, njihen në pasqyrën e pozicionit financiar.

	
	Detyrimet

	19
	Detyrimet në pasqyrën e pozicionit financiar të njësisë ekonomike janë detyrime aktuale të cilat: (a) kanë lindur nga ngjarje të shkuara; dhe (b) shlyerja e tyre pritet të shoqërohet me daljen e burimeve në të ardhmen.

	20
	Detyrimi njihet në pasqyrën e pozicionit financiar, nëse njësisë ekonomike, për të bërë shlyerjen e tij, do t’i duhet të veprojë në një mënyrë të tillë që do të shkaktonte dalje të përfitimeve ekonomike. Për shlyerjen e detyrimit, njësisë ekonomike mund t’i duhet, për shembull, të paguajë me para ose ekuivalente të saj, të ofrojë një shërbim të caktuar, të japë një aktiv të caktuar, ta zëvendësojë atë detyrim me një detyrim tjetër ose ta shndërrojë detyrimin në kapital. Një detyrim, gjithashtu, mund të realizohet edhe me mjete të tjera, si p.sh., kur kreditori heq dorë ose e fal të drejtën e tij.

	21
	Shumë nga detyrimet vijnë nga marrëveshjet ligjore (të ashtuquajtura “detyrime kontraktuale”). Në raste të caktuara, detyrimet mund të lindin nga praktika ekonomike e njësisë ekonomike, si dhe nga dëshira për të mbajtur marrëdhënie të mira biznesi me klientët, punonjësit dhe partnerë të tjerë (të ashtuquajtura “detyrime konstruktive”). Për shembull, nëse praktika ekonomike e një njësie ekonomike kërkon të bëhet zëvendësimi i të gjitha produkteve me defekt, njësia ekonomike do të njohë në pasqyrën e pozicionit financiar detyrimin që vjen nga kjo praktikë, pavarësisht nëse ekziston një detyrim ligjor ose jo.

Një detyrim konstruktiv është një detyrim që rrjedh nga veprimet e një njësie ekonomike, kur:

(a) duke krijuar një model nga praktika e së kaluarës, nga politika të publikuara më parë ose deklarime specifike, njësia ekonomike u ka treguar palëve të tjera se ajo do të pranojë përgjegjësitë e veçanta; dhe

(b) si rezultat, njësia ekonomike u ka krijuar një pritshmëri të arsyeshme palëve të tjera se ajo do t’i përmbushë këto përgjegjësi.

	22
	Një njësi ekonomike do të njohë një detyrim në pasqyrën e pozicionit financiar, kur:
(a) njësia ekonomike ka një detyrim në fund të periudhës raportuese, si rezultat i një ngjarje të kaluar;

(b) është e mundur që njësisë ekonomike do t’i kërkohet transferimi i burimeve (që përfshijnë përfitime ekonomike) në shlyerje; 

(c) shuma e shlyerjes mund të matet me besueshmëri.

	23
	Një detyrim i kushtëzuar është një detyrim i mundur por i pasigurt, ose një detyrim aktual që nuk është njohur për shkak se ai nuk arrin të përmbushë një ose të dy kushtet (b) dhe (c) në paragrafin 22. Një njësi ekonomike nuk do të njohë një detyrim të kushtëzuar si një detyrim në pasqyrën e pozicionit financiar, me përjashtim të detyrimeve të paparashikuara të një blerje në një kombinim biznesi (shih SKK 9 “Kombinimet e Bizneseve dhe Konsolidimi”).

	
	Kapitali i vet

	24
	Kapitali i vet (ose “aktivet neto”) është diferenca mes aktiveve dhe detyrimeve të njësisë ekonomike në datën e pasqyrës së pozicionit financiar.

	25
	Aktivet, detyrimet dhe kapitali i njësisë ekonomike paraqiten në pasqyrën e pozicionit financiar të kësaj njësie ekonomike në datën e raportimit.

	
	Të ardhurat

	26
	Të ardhurat përfaqësojnë flukse hyrëse (rritjen e përfitimeve ekonomike) gjatë periudhës së raportimit, që çojnë në rritjen e aktiveve ose pakësimin e detyrimeve, si dhe që rrisin kapitalin e njësisë ekonomike, duke përjashtuar këtu ato që lidhen me kontributet nga pjesëmarrësit në kapital. 

	27
	Përkufizimi i të ardhurave përfshin si të ardhurat edhe diferencat (+):

(a) të ardhurat lindin në rrjedhën e aktiviteteve të zakonshme të njësisë ekonomike dhe përmenden në një shumëllojshmëri emrash, duke përfshirë shitjet, tarifat, interesin, dividendët, honoraret dhe qiratë; 

(b) diferencat (+) janë zëra të tjerë që plotësojnë përkufizimin e të ardhurave, por nuk janë të ardhura që ndikojnë te fitimi/humbja i/e vitit. Kur këto diferenca njihen në pasqyrën e performancës financiare, ato paraqiten veças (si të ardhura të tjera gjithëpërfshirëse) sepse njohja e tyre është e dobishme për marrjen e vendimeve ekonomike.

	28
	Njohja e të ardhurave rezulton direkt nga njohja dhe matja e aktiveve dhe detyrimeve. Një njësi ekonomike duhet të njohë të ardhurat në pasqyrën e performancës financiare kur lind një rritje në përfitimet e ardhshme ekonomike që lidhet me një rritje në një aktiv ose ulje të një detyrimi, e cila mund të matet me besueshmëri.

	
	Shpenzimet

	29
	Shpenzimet janë flukse dalëse (pakësimet e përfitimeve ekonomike) gjatë periudhës raportuese që rezultojnë në pakësimin e aktiveve apo rritjen e detyrimeve dhe që zvogëlojnë kapitalin e njësisë ekonomike, duke përjashtuar këtu ato që lidhen me shpërndarjet te pjesëmarrësit e kapitalit.

	30
	Përkufizimi i shpenzimeve përfshin shpenzimet që lindin në rrjedhën e aktiviteteve të zakonshme të njësisë ekonomike po ashtu edhe diferencat (-):

(a) shpenzimet lindin në rrjedhën e aktiviteteve të zakonshme të njësisë ekonomike dhe përfshijnë, për shembull, koston e shitjeve, pagat dhe amortizimin. Ato zakonisht marrin formën e një fluksi dalës ose pakësimit të aktiveve, të tilla si paraja dhe ekuivalentët e saj, inventari ose aktivet afatgjata materiale;

(b) diferencat (-) janë zëra të tjerë që plotësojnë përkufizimin e shpenzimeve dhe mund të lindin në rrjedhën e aktiviteteve të zakonshme të njësisë ekonomike, por nuk ndikojnë te fitimi/humbja i/e vitit. Kur këto diferenca (-) njihen në pasqyrën e performancës financiare, ato paraqiten veças (si shpenzime të tjera gjithëpërfshirëse) sepse njohja e tyre është e dobishme për marrjen e vendimeve ekonomike.

	31
	Njohja e shpenzimeve rezulton direkt nga njohja dhe matja e aktiveve dhe detyrimeve. Një njësi ekonomike duhet të njohë shpenzimet në pasqyrën e performancës financiare kur lind një ulje në përfitimet e ardhshme ekonomike që lidhet me një pakësim të një aktivi ose rritje të një detyrimi, e cila mund të matet me besueshmëri.

	32
	Të ardhurat dhe shpenzimet përfshijnë si të ardhurat dhe shpenzimet e realizuara ashtu edhe ato të parealizuara. Për shembull, të ardhurat e realizuara janë të ardhurat e njohura nga shitja e mallrave. Të ardhurat e parealizuara p.sh., janë diferencat e njohura nga përkthimi i aktiveve ose detyrimeve monetare të mbajtura në monedhë të huaj.

	
	Totali i të ardhurave gjithëpërfshirëse dhe fitimi/humbja

	33
	Totali i të ardhurave gjithëpërfshirëse është diferenca aritmetike ndërmjet të ardhurave dhe shpenzimeve, të realizuara dhe atyre të parealizuara. Ky nuk është një element i veçantë i pasqyrave financiare dhe nuk është i nevojshëm një parim njohjeje i veçantë për të.

	34
	Fitimi ose humbja është diferenca aritmetike ndërmjet të ardhurave dhe shpenzimeve të realizuara (përveç atyre zërave të të ardhurave dhe shpenzimeve që ky Standard i klasifikon si zëra të pasqyrës së të ardhurave të tjera gjithëpërfshirëse). Ky nuk është një element i veçantë i pasqyrave financiare dhe nuk është i nevojshëm një parim njohjeje i veçantë për të.

	35
	Ky Standard nuk lejon njohjen e atyre zërave në pasqyrën e pozicionit financiar, të cilët nuk plotësojnë përkufizimin e aktiveve ose detyrimeve, pavarësisht nëse ato rezultojnë nga zbatimi i konceptit të njohur si “koncepti i përputhshmërisë” për matjen e fitimit ose humbjes.

	
	PARIMET BAZË PËR PËRGATITJEN E PASQYRAVE FINANCIARE

	36
	Ligji për Kontabilitetin përcakton parimet-bazë për mbajtjen e kontabilitetit dhe përgatitjen e pasqyrave financiare, në përputhje me këtë ligj, si dhe me Standardet Kombëtare të Kontabilitetit, publikuar nga Këshilli Kombëtar i Kontabilitetit. Paragrafët 37 deri 86 të këtij Standardi përshkruajnë këto parime-bazë. Asnjë nga paragrafët e këtij seksioni (paragrafët 37 deri 86) nuk kanë përparësi ndaj ndonjë kërkese specifike të paragrafëve të tjera të SKK 1 ose të ndonjë SKK-je tjetër.

	
	Supozime dhe konsiderata të përgjithshme

	
	Konstatimi i të drejtave dhe detyrimeve dhe përputhshmëria

	37
	Me qëllim që të përmbushin objektivat e tyre, pasqyrat financiare përgatiten mbi bazën e të drejtave dhe detyrimeve të konstatuara. Sipas kësaj metode, efektet e transaksioneve dhe ngjarjeve të tjera njihen në pasqyrat financiare kur ato ndodhin (dhe jo kur paraja ose ekuivalentet e saj arkëtohen ose paguhen) dhe njihen në kontabilitet e raportohen në pasqyrat financiare të periudhave kontabël, të cilave u përkasin. 

	38
	Shpenzimet që lidhen me të ardhurat e fituara gjatë periudhës raportuese njihen në të njëjtën periudhë kontabël si dhe të ardhurat përkatëse. Shpenzimet e kryera gjatë një periudhe raportuese, që ndryshon nga periudha kur ato i sjellin përfitime njësisë ekonomike, regjistrohen si shpenzime pikërisht në periudhën kur merren përfitimet.

	39
	Nëse të ardhurat që lidhen me shpenzime të caktuara, nuk mund të përcaktohen në mënyrë të drejtpërdrejtë, atëherë për njohjen e tyre do të përdoren mënyra të tërthorta. Për shembull, shpenzimet që lidhen me blerjen e një aktivi afatgjatë material njihen si shpenzime gjatë jetës së dobishme të këtij aktivi (shpenzimet e amortizimit). Shpenzimet, që nuk priten të gjenerojnë të ardhura, njihen si shpenzime në momentin kur ato ndodhin. 

	
	Parimi i njësisë ekonomike

	40
	Njësia ekonomike mban llogari të aktiveve, detyrimeve dhe transaksioneve ekonomike të veta të veçanta nga ato të aktiveve, detyrimeve dhe transaksioneve ekonomike të aksionarëve, kreditorëve, punonjësve, klientëve, si dhe personave të tjerë.

	41
	Vetëm aktivet, detyrimet, kapitali, të ardhurat, shpenzimet dhe flukset e mjeteve monetare të njësisë ekonomike do të paraqiten në pasqyrat e saj financiare. Përveç transaksioneve të saj ekonomike, pasqyrat e konsoliduara të njësisë ekonomike do të përfshijnë edhe transaksionet ekonomike të njësive që ajo kontrollon.

	
	Parimi i vijimësisë

	42
	Pasqyrat financiare përgatiten sipas parimit të vijimësisë, që do të thotë se veprimtaria ekonomike e njësisë ekonomike do të ketë vijimësi dhe njësia ekonomike nuk ka në plan ose nuk do ta ketë të nevojshme ta ndërpresë aktivitetin e saj. Nëse pasqyrat financiare nuk përgatiten në përputhje me parimin e vijimësisë, parimi tjetër kontabël i përdorur për përgatitjen e tyre, duhet të sqarohet në shënimet shpjeguese.

	43
	Gjatë përgatitjes së pasqyrave financiare, drejtuesit duhet të vlerësojnë mundësinë e njësisë ekonomike për të vazhduar aktivitetin e saj për 12 muaj pas datës së pasqyrave financiare. Nëse kjo vazhdimësi aktivitetesh të njësisë ekonomike nuk është e sigurt (për shembull, njësia ekonomike nuk i plotëson kërkesat ligjore), drejtuesit e njësisë ekonomike duhet të sqarojnë në shënimet shpjeguese të pasqyrave financiare, kushtet dhe rrethanat që e shkaktojnë këtë pasiguri. Nëse njësia ekonomike ka filluar procesin e likuidimit ose është e mundur që brenda 12 muajve të ardhshëm njësia ekonomike do ta likuidojë ose do t’i duhet që ta likuidojë aktivitetin e saj, atëherë pasqyrat financiare duhet ta reflektojnë këtë fakt, si dhe bazën e vlerësimit të aktiveve dhe detyrimeve.

	
	Njohja e aktiveve, detyrimeve, të ardhurave dhe shpenzimeve

	44
	Njohja është procesi i përfshirjes në pasqyrat financiare, të një zëri që plotëson përkufizimin e një aktivi, detyrimi, të ardhure ose shpenzimi dhe që plotëson kriteret e mëposhtme:

(a) është e mundur që çdo përfitim ekonomik në të ardhmen, lidhur me këtë zë, do të rrjedhë për ose nga njësia ekonomike; dhe

(b) zëri ka një kosto ose vlerë që mund të matet me besueshmëri.

	45
	Gabimet në njohjen e një zëri që përmbush këto kritere nuk korrigjohen në shënimet shpjeguese mbi politikat kontabël të përdorura apo në sqarime të tjera të mëtejshme.

	
	Probabiliteti i përfitimit të ardhshëm ekonomik

	46
	Koncepti i probabilitetit, si kriteri i parë i njohjes, i referohet shkallës së pasigurisë që përfitimet e ardhshme ekonomike të lidhura me një zë të caktuar, do të rrjedhin tek ose nga njësia ekonomike. Vlerësimet e shkallës së pasigurisë të flukseve të përfitimeve të ardhshme ekonomike, kryhen mbi bazën e evidencës së kushteve të disponueshme në fund të periudhës raportuese, në kohën e përgatitjes së pasqyrave financiare. Këto vlerësime kryhen individualisht për zërat individualisht të rëndësishëm dhe në grup për zëra individualisht të parëndësishëm.

	
	Besueshmëria e matjes

	47
	Kriteri i dytë për njohjen e një zëri është që kostoja ose vlera që ai ka të mund të matet me besueshmëri. Në shumë raste, kostoja ose vlera e një zëri njihet. Në raste të tjera kostoja duhet të vlerësohet. Përdorimi i vlerësimeve të arsyeshme është një pjesë thelbësore e përgatitjes së pasqyrave financiare dhe nuk dëmton besueshmërinë e tyre. Zëri nuk njihet në pasqyrat financiare, në rastet kur nuk mund të kryhet një vlerësim i arsyeshëm.

	48
	Një zë që nuk arrin të përmbushë kriteret e njohjes mund të kualifikohet për njohje në një datë të mëvonshme, si rezultat i rrethanave ose ngjarjeve të mëvonshme.

	49
	Një zë që nuk arrin të përmbushë kriteret e njohjes, mund megjithatë të paraqitet në shënimet shpjeguese ose në materiale të tjera shpjeguese. Kjo ndodh kur njohja e zërit ka rëndësi për vlerësimin e pozicionit financiar dhe performancës financiare të një njësie ekonomike nga përdoruesit e pasqyrave financiare.

	50
	Transaksionet me aksionet e veta të njësisë ekonomike (të quajtura edhe “aksionet e thesarit”) përfaqësojnë shpërndarjet e bëra për aksionarët e njësisë ekonomike ose kontributet e marra nga aksionarët e njësisë ekonomike, si rezultat i të cilave ato nuk bien nën përkufizimin e të ardhurave dhe shpenzimeve. Prandaj, transaksione të tilla nuk do të njihen si të ardhura e as si shpenzime në pasqyrën e performancës financiare, por si një transaksion kapitali në pasqyrën e ndryshimeve në kapitalin e vet.

	51
	Matja është procesi i përcaktimit të shumave monetare me të cilat një njësi ekonomike mat aktivet, detyrimet, të ardhurat dhe shpenzimet, në pasqyrat e saj financiare. Matja përfshin zgjedhjen e një baze të matjes. Ky Standard specifikon cilën bazë të matjes një njësi ekonomike duhet të përdorë për lloje të ndryshme të aktiveve, detyrimeve, të ardhurave dhe shpenzimeve.

	52
	Dy bazat e zakonshme të matjes janë kosto historike dhe vlera e drejtë:

(a) Për aktivet, kostoja historike është shuma e mjeteve monetare ose ekuivalentëve të mjeteve monetare të paguara ose vlera e drejtë e shumës së dhënë për të blerë aktivin në momentin e përftimit të tij. Për detyrimet, kostoja historike është shuma e mjeteve monetare (apo ekuivalentëve të mjeteve monetare) ose vlera e drejtë e aktiveve jomonetare të marra në këmbim për detyrimin në kohën e lindjes së këtij të fundit, ose në disa rrethana (për shembull, tatimi mbi të ardhurat) shuma e mjeteve monetare ose ekuivalentëve të mjeteve monetare që pritet të paguhet për të shlyer detyrimin në rrjedhën normale të biznesit. Kostoja historike e amortizuar është kostoja historike e një aktivi ose detyrimi plus ose minus atë pjesë të kostos së tij historike njohur më parë si shpenzim ose e ardhur. 

(b) Vlera e drejtë është çmimi që do të pranohej për të shitur një aktiv ose që do paguhej për të shlyer një detyrim, në një transaksion të zakonshëm midis pjesëmarrësve të tregut, në datën e matjes.

	53
	Standardet Kombëtare të Kontabilitetit mund të përcaktojnë baza të tjera matjeje, kur këto konsiderohen si më të përshtatshme nga Këshilli Kombëtar i Kontabilitetit.

	
	Njohja dhe matja fillestare

	54
	Matja fillestare e aktiveve dhe detyrimeve që plotësojnë kriterin e njohjes, bëhet me koston historike, përveç rasteve kur ky Standard kërkon matje fillestare mbi një bazë tjetër të tillë si vlera e drejtë.

	
	Vlerësimi i mëpasshëm

	55
	Një njësi ekonomike mat aktivet dhe detyrimet financiare, ashtu siç përcaktohet në SKK 3 – Instrumentet financiare.

	56
	Shumica e aktiveve jofinanciare të një njësie ekonomike fillimisht njihen me koston historike dhe më pas maten mbi baza të tjera të matjes. Për shembull:

(a) një njësi ekonomike vlerëson aktivet afatgjata materiale me koston e amortizuar (ose vlerën e drejtë si një alternativë e lejuar në SKK 5 – Aktivet afatgjata materiale dhe aktivet afatgjata jomateriale);

(b) një njësi ekonomike vlerëson inventarët me vlerën më të ulët mes kostos dhe çmimit të shitjes minus kostot për të përfunduar shitjen;

(c) një njësi ekonomike njeh një humbje nga zhvlerësimi në lidhje me aktivet jofinanciare që janë në përdorim ose mbahen për shitje;

Vlerësimi i aktiveve me më të voglën mes dy vlerave, ka për qëllim të sigurojë që një aktiv nuk është vlerësuar me shumë sesa vlera që njësia ekonomike pret të rikuperojë nga shitja ose përdorimi i atij aktivi.

	57
	Shumica e detyrimeve, përveç detyrimeve financiare, maten me vlerësimin më të mirë të mundshëm të parashikuar që kërkohet për të shlyer detyrimin në datën e raportimit.

	
	Kompensimi

	58
	Aktivet/detyrimet dhe të ardhurat/shpenzimet nuk kompensohen me njëri-tjetrin, me përjashtim të rasteve kur një gjë e tillë kërkohet ose lejohet nga një Standard kombëtar i kontabilitetit.

	59
	Është e rëndësishme që aktivet dhe detyrimet, si dhe të ardhurat e shpenzimet të raportohen më vete. Kompensimi në pasqyrën e performancës financiare ose në pasqyrën e pozicionit financiar, përveç rasteve kur ai e reflekton më mirë përmbajtjen e transaksionit ose të ngjarjes, e pakëson aftësinë e lexuesit, si për të kuptuar transaksionet, ngjarjet dhe kushtet që kanë ndodhur, ashtu edhe për të vlerësuar flukset e ardhshme të mjeteve monetare. 

	
	Karakteristikat cilësore të pasqyrave financiare

	60
	Karakteristikat cilësore janë ato që e bëjnë informacionin e pasqyrave financiare të dobishëm për përdoruesit. Karakteristikat cilësore kryesore janë: kuptueshmëria, rëndësia, besueshmëria, kohëshmëria dhe krahasueshmëria.

	
	Kuptueshmëria

	61
	Informacioni në pasqyrat financiare duhet të paraqitet në mënyrë të tillë që ai të jetë informues dhe pa ekuivok për ata përdorues të pasqyrave financiare që kanë njohuri të mjaftueshme në fushën e kontabilitetit për të kuptuar pasqyrat financiare.

	62
	Pasqyrat financiare përgatiten për të informuar një grup të gjerë përdoruesish (përfshirë këtu aksionarët dhe kreditorët, punonjësit, partnerët në biznes, publikun në përgjithësi, institucionet shtetërore dhe të tjerët). Me qëllim që informacioni në pasqyrat financiare të jetë informues dhe sa më i kuptueshëm, terminologjia e përdorur duhet të jetë e njëjtë, përgjatë gjithë materialit. Në përgatitjen e pasqyrave financiare duhet mbajtur parasysh fakti se ato duhet të jenë të qarta e të kuptueshme edhe për përdorues të jashtëm, të cilët mund të mos jenë në dijeni të aktiviteteve të përditshme të njësisë ekonomike. Prandaj, pasqyrat financiare duhet të përgatiten, në mënyrë të tillë që ato ta shmangin përdorimin e një gjuhe ose terminologjie specifike të njësisë ekonomike, e cila mund të mos jetë e kuptueshme për lexuesit e jashtëm. Megjithatë, në përgatitjen e pasqyrave financiare mendohet që lexuesit e tyre duhet të kenë njohuri të përgjithshme të mjaftueshme në fushën e kontabilitetit, prandaj nuk është e nevojshme që pasqyrat financiare të shpjegojnë koncepte të përgjithshme financiare.

	63
	Nëse një informacion i të njëjtit transaksion shpjegohet në pjesë të veçanta të pasqyrave financiare, atëherë pasqyrat financiare duhet të përmbajnë referencat përkatëse. Për shembull, zërat e pasqyrës së pozicionit financiar, të pasqyrës së performancës financiare dhe të pasqyrës së fluksit të mjeteve monetare, duhet të përmbajnë referenca me shënimet shpjeguese, të cilat paraqesin një informacion më të hollësishëm në lidhje me to. Nëse informacioni për të njëjtin transaksion ose informacion financiar sqarohet në dy shënime shpjeguese të veçanta, atëherë këto dy shënime duhet, gjithashtu, të kenë referencat përkatëse midis tyre.

	
	Rëndësia dhe materialiteti

	64
	Pasqyrat financiare paraqesin të gjithë informacionin material që ndikon në pozicionin financiar, performancën financiare dhe fluksin e mjeteve monetare të njësisë ekonomike. Informacioni në këto pasqyra konsiderohet material, nëse mungesa ose pasaktësia në paraqitjen e tij do të ndikonte në vendimet ekonomike të përdoruesve të pasqyrave financiare. Zërat jomaterialë mund të njihen duke përdorur metoda më të thjeshtuara.

	65
	Në përgatitjen e pasqyrave financiare rëndësi u duhet vënë atyre aspekteve dhe të dhënave financiare të aktiviteteve ekonomike që janë të rëndësishme për përdoruesit e pasqyrave financiare dhe që mund të ndikojnë në vendimet ekonomike që ata marrin. Rëndimi i pasqyrave financiare me hollësira të tepruara dhe informacion jomaterial dëmton qartësinë dhe kuptueshmërinë e tyre.

	66
	Në përcaktimin e materialitetit duhet të merren parasysh aspektet cilësore dhe sasiore të informacionit. Për transaksione të caktuara mund të ndodhë që shumat e vogla mund të kenë një rëndësi kuptimore më të madhe për përdoruesit se sa transaksione të tjera të zakonshme.

	67
	Manipulimi i qëllimshëm i shumave jomateriale, për të arritur një rezultat të caktuar financiar, është i ndaluar.

	68
	Për kontabilizimin dhe raportimin e zërave jomaterialë në pasqyrat financiare mund të përdoren metoda të thjeshtuara kontabël, për aq kohë sa rezultati nuk do të ndryshojë ndjeshëm, nga rezultatet që do të ekzistonin po të ishin zbatuar politikat kontabël të përshkruara nga Standardet Kombëtare të Kontabilitetit.

	
	Besueshmëria

	69
	Informacioni i dhënë në pasqyrat financiare duhet të jetë i besueshëm. Informacioni është i besueshëm kur ai është i lirë nga gabimet materiale dhe paragjykimet, si dhe kur përfaqëson me besnikëri atë që ai ka për qëllim të përfaqësojë ose që në mënyrë të arsyeshme pritet të përfaqësojë. Pasqyrat financiare konsiderohen të mos jenë pa paragjykime (d.m.th. nuk janë neutrale) nëse, nga zgjedhja ose paraqitja e informacioneve, ato kanë për qëllim të ndikojnë në marrjen e një vendimi ose gjykimi në mënyrë që të arrihet një rezultat apo përfundim i paracaktuar.

	
	Parimi i paraqitjes me besnikëri

	70
	Që të jetë i besueshëm informacioni, duhet të paraqesë me besnikëri transaksionet dhe ngjarjet e tjera, të cilat ai mundohet ose pritet që t’i paraqesë. Kështu, për shembull pasqyra e pozicionit financiar duhet të paraqesë me besnikëri transaksionet dhe ngjarjet e tjera që rezultojnë në krijimin e aktiveve, detyrimeve dhe kapitalit për njësinë ekonomike në datën e raportimit dhe që plotësojnë kriteret e njohjes.

	
	Parimi i përparësisë së përmbajtjes ekonomike mbi formën ligjore 

	71
	Për regjistrimin e transaksioneve ekonomike në pasqyrat financiare merret në konsideratë përmbajtja e tyre ekonomike, e cila nuk është e thënë që të përputhet gjithmonë me formën e tyre ligjore.

	72
	Për regjistrimin e transaksioneve të biznesit nuk mbahet parasysh vetëm baza ligjore, mbi të cilën ato janë formuluar ose krijuar, por edhe përmbajtja e tyre ekonomike, e cila është e një rëndësie maksimale. Ndonëse në shumë raste përmbajtja ekonomike e transaksioneve të biznesit përputhet me formën e tyre ligjore, kjo nuk ndodh gjithmonë. Për shembull, marrëveshje të caktuara për qira financiare mund të quhen formalisht marrëveshje qiraje të zakonshme, por, nëse këto marrëveshje i plotësojnë kriteret e qirasë financiare të përshkruara në Standardin Kombëtar të Kontabilitetit 7 Kontabilizimi i qirave, ato regjistrohen në pasqyrat financiare, si qira financiare.

	
	Parimi i paanshmërisë

	73
	Që të jetë i besueshëm informacioni i paraqitur në pasqyrat financiare, duhet të jetë i paanshëm, që do të thotë i painfluencuar. Pasqyrat financiare nuk konsiderohen të paanshme, nëse nga mënyra se si informacioni zgjidhet ose paraqitet ato influencojnë gjykimin apo marrjen e vendimit me qëllimin për të arritur një rezultat të paracaktuar.

	
	Parimi i maturisë

	74
	Natyra dhe shkalla e pasigurisë, që në mënyrë të paevitueshme shoqëron ngjarje dhe rrethana të caktuara, paraqitet në shënimet shpjeguese të pasqyrave financiare dhe për pasiguritë kërkohet ushtrimi i parimit të kujdesit në përgatitjen e pasqyrave financiare. Parimi i kujdesit është përfshirja e një shkalle maturie në ushtrimin e gjykimeve të nevojshme në bërjen e vlerësimeve të kërkuara sipas kushteve të pasigurisë, të tilla që aktivet ose të ardhurat të mos mbivlerësohen dhe detyrimet ose shpenzimet të mos nënvlerësohen. Megjithatë, ushtrimi i kujdesit nuk lejon nënvlerësimin e qëllimshëm të aktiveve ose të ardhurave, ose mbivlerësimin e qëllimshëm të detyrimeve ose shpenzimeve. Me pak fjalë, kujdesi nuk lejon paragjykime.

	75
	Në vlerësimet kontabël, drejtuesit e njësisë duhet ta shmangin optimizmin e tepruar. Përkundrazi, ata duhet t’i marrin në konsideratë të gjithë faktorët që mund të ndikojnë në vlerën e aktiveve dhe detyrimeve. Për shembull, për vlerësimin e zhvlerësimit për kërkesat e arkëtueshme të dyshimta, drejtuesit e njësisë ekonomike duhet të marrin parasysh përvojën e mëparshme, në lidhje me kërkesat e paarkëtuara, nuk duhet të mendojnë me optimizëm se gjendja është përmirësuar dhe rrjedhimisht, nuk është nevoja për ta zvogëluar vlerën kontabël të kërkesave të arkëtueshme për shkak të rënies së vlerës. 

	
	Parimi i plotësisë

	76
	Pasqyrat financiare duhet ta japin të gjithë informacionin e nevojshëm për të paraqitur një pamje të vërtetë e të drejtë të pozicionit financiar, performancës financiare dhe flukseve të mjeteve monetare të njësisë ekonomike.

	
	Kohëshmëria

	77
	Për të qenë i rëndësishëm, informacioni financiar duhet të jetë në gjendje të ndikojë vendimet financiare të përdoruesve. Kohëshmëria përfshin sigurimin e informacionit brenda kufijve kohorë të vendimeve. Nëse ka vonesa të tepruara në raportimin e informacionit, ai mund të humbasë rëndësinë e tij. Drejtimi duhet të balancojë cilësitë relative të raportimit në kohë dhe sigurimit të informacionit të besueshëm. Në arritjen e një balance mes rëndësisë dhe besueshmërisë, duhet të merret në konsideratë sesa mirë mund të plotësohen nevojat e përdoruesve në marrjen e vendimeve ekonomike.

	
	Qëndrueshmëria dhe krahasueshmëria

	78
	Për përgatitjen e pasqyrave financiare duhet të përdoren vazhdimisht të njëjtat politika kontabël, e njëjta paraqitje dhe të njëjtat formate të pasqyrave financiare.

	79
	Qëndrueshmëria në politikat kontabël dhe në formatin e paraqitjes së pasqyrave financiare, është e nevojshme për një krahasim objektiv të treguesve të performancës financiare të njësisë ekonomike në vite. Kërkesat standarde për politikat kontabël, formatet e paraqitjes së informacionet financiar, si dhe informacioni që duhet paraqitur në pasqyrat financiare, përbëjnë bazën për krahasimin e të dhënave financiare të njësive të ndryshme ekonomike. 

	
	Të tjera karakteristika cilësore të pasqyrave financiare

	
	Balanca mes kostove dhe përfitimeve

	80
	Përfitimet që rrjedhin nga informacioni i pasqyrave financiare duhet të tejkalojnë kostot e sigurimit të tij. Vlerësimi i kostove dhe përfitimeve është në thelb një proces gjykimi.

	
	Kostoja apo përpjekje e papërshtatshme

	81
	Në zbatimin e disa prej kërkesave të SKK-ve, lidhur me njohjen, matjen dhe vlerësimin e mëpasshëm, përcaktohen përjashtime në rastet kur për zbatimin e tyre kërkohen kosto apo përpjekje të papërshtatshme.

	82
	Zbatimi i një kërkese do të konsiderohej si kosto apo përpjekje e papërshtatshme nëse kostot shtesë (rritëse) ose përpjekjet shtesë do të tejkalojnë ndjeshëm përfitimet që do të merrnin nga informacioni i ofruar ata që pritet të përdorin pasqyrat financiare të NJVM-ve.

	83
	Ndryshimet në politikat kontabël shpjegohen në paragrafët 94–98 të këtij Standardi.

	84
	Paraqitja e informacionit (përfshirë këtu formatet e pasqyrës së pozicionit financiar, pasqyrës së performancës financiare, pasqyrës së fluksit të mjeteve monetare dhe pasqyrës së ndryshimeve në kapital) mund të ndryshojë, vetëm nëse: 

(a) ndryshimi kërkohet nga një standard i ri ose i përmirësuar, i miratuar nga Këshilli Kombëtar i Kontabilitetit ose nga ligji “Për kontabilitetin dhe pasqyrat financiare”;

(b) formati i ri jep një paraqitje më objektive e më të plotë të pozicionit financiar, performancës financiare dhe fluksit të mjeteve monetare të njësisë ekonomike dhe përputhet me kërkesat e SKK 2, “Paraqitja e pasqyrave financiare”.

	85
	Informacioni krahasues për periudhën paraardhëse duhet të jepet për të gjitha shumat e raportuara në pasqyrat financiare. Informacioni krahasues do të jepet edhe për informacionin përshkrues (narrativ), kur ai ndihmon në kuptueshmërinë e pasqyrave financiare të periudhës kontabël aktuale. 

	86
	Kur paraqitja e informacionit ndryshon, duhet të ndryshojë, gjithashtu, edhe paraqitja e informacionit krahasues të periudhave kontabël paraardhëse, të paraqitura në pasqyrat financiare, me qëllim që ato të korrespondojnë me paraqitjen e re, përveç rasteve kur efekti i paraqitjes së re mbi periudhat kontabël të mëparshme, nuk mund të përcaktohet me besueshmëri.

	
	PËRZGJEDHJA DHE NDRYSHIMI I POLITIKAVE KONTABËL

	
	Përzgjedhja e politikave kontabël

	87
	Politikat kontabël janë parimet specifike, bazat, konvencionet, rregullat dhe praktikat e zbatuara nga një njësi ekonomike në përgatitjen dhe paraqitjen e pasqyrave financiare.

	88
	Politikat kontabël që zbatohen në përgatitjen e pasqyrave financiare, duhet të jenë në përputhje me parimet-bazë të përshkruara në ligjin për kontabilitetin, si dhe me Standardet Kombëtare të Kontabilitetit të miratuara nga Këshilli Kombëtar i Kontabilitetit.

	89
	Përdorimi i politikave të papërshtatshme të kontabilitetit nuk korrigjohet as nëpërmjet përshkrimit në pasqyrat financiare të politikave kontabël të përdorura dhe as nga sqarimet e dhëna në shënimet shpjeguese.

	90
	Në rastet kur Standardet Kombëtare të Kontabilitetit specifikojnë një politikë kontabël të veçantë, njësia ekonomike do të zbatojë këtë politikë kontabël dhe politika e zbatuar kontabël do të shpjegohet në shënimet e pasqyrave financiare.

	91
	Në rastet kur Standardet Kombëtare të Kontabilitetit lejojnë zgjedhjen mes një sërë alternativash të politikave kontabël, politikat kontabël të zbatuara shpjegohen në shënimet e pasqyrave financiare.

	92
	Në rastet kur Standardet Kombëtare të Kontabilitetit nuk specifikojnë një politikë të caktuar kontabël, por kjo rregullohet nga një SNK/SNRF, atëherë këshillohet që të përdoret politika kontabël e përshkruar në SNK/SNRF si bazë për politikën kontabël. Megjithatë, aplikimi me zgjedhje i SKK-ve dhe SNK/SNRF-ve është i ndaluar.

	93
	Nëse SKK 1 nuk adreson në mënyrë specifike një transaksion, ngjarje apo rrethanë tjetër, drejtimi i një njësie ekonomike duhet të përdorë gjykimin e vet në zhvillimin dhe në zbatimin e një politike kontabël që rezulton në informacion:

(a) të përshtatshëm për nevojat e vendimmarrjes ekonomike të përdoruesve; dhe 

(b) të besueshëm, për faktin se pasqyrat financiare:

(i) përfaqësojnë besnikërisht pozicionin financiar, performancën financiare dhe flukset e mjeteve monetare së njësisë ekonomike;

(ii) përfaqësojnë thelbin ekonomik të transaksioneve, ngjarjeve dhe kushteve të tjera, dhe jo thjesht formën ligjore;

(iii) janë neutrale, d.m.th. të lira nga paragjykimi;

(iv) të matura; dhe

(v) të plota në të gjitha aspektet materiale.

	
	Ndryshimi në politikat kontabël

	94
	Pasi përzgjidhet një politikë kontabël, ajo zbatohet në mënyrë të qëndrueshme vit pas viti. Politika kontabël mund të ndryshojë vetëm në rastet e mëposhtme:

(a) ndryshimi i një politike kontabël kërkohet nga një SKK i ri ose i përmirësuar, ose nga ligji “Për kontabilitetin dhe pasqyrat financiare”;

(b) politika e re kontabël mundëson një paraqitje më objektive të gjendjes financiare, performancës financiare të njësisë ekonomike (në përputhje me kërkesat e përshkruara në paragrafin 92) dhe fluksit të mjeteve monetare.

	95
	Një ndryshim në politikat kontabël do të zbatohet në retrospektivë, duke u kthyer prapa deri në fillimin e periudhës më të hershme të paraqitur, përveç rasteve kur: 

(a) një ndryshim në politikën kontabël ka ardhur nga një SKK i ri dhe aty janë përshkruar dispozita të ndryshme për metodën e kalimit në politikën e re; ose 

(b) efekti i ndryshimit të politikës kontabël, në periudhat kontabël të mëparshme, nuk mund të vlerësohet me besueshmëri.

	96
	Ndryshimi në politikat kontabël zakonisht zbatohet në retrospektivë, d.m.th. sikur politika e re të ishte zbatuar gjithnjë. Informacioni krahasues i periudhave kontabël të mëparshme rishihet në mënyrë të tillë që ai të jetë i paraqitur në përputhje me politikën e re kontabël. Teprica e çeljes së fitimeve të pashpërndara rregullohet me qëllim që ajo të reflektojë ndryshimet për një ose më shumë periudha kontabël të mëparshme.

	97
	SKK-të të caktuara mund të lejojnë zbatimin e një politike të re kontabël në mënyrë prospektive, d.m.th. pa rregullimin e informacionit krahasues.

	98
	Kur është praktikisht e pamundur të përcaktohen me besueshmëri efektet e ndryshimit të një politike kontabël mbi informacionin krahasues të periudhave kontabël të mëparshme (përfshirë këtu ndikimet mbi tepricat e çeljes së periudhës së mëparshme), politika e re kontabël do të zbatohet në retrospektivë deri në fillimin e periudhës së raportimit (duke bërë kontabilizimin e efektit nga ushtrime të mëparshme, si një rregullim i tepricës së çeljes të fitimeve të pashpërndara).

	
	VLERËSIMET KONTABËL DHE NDRYSHIMET E TYRE

	
	Zbatimi i vlerësimeve kontabël

	99
	Disa të dhëna financiare, të paraqitura në pasqyrat financiare, bazohen në vlerësime të bëra nga drejtuesit e njësisë ekonomike dhe jo në fakte të vëzhguara në mënyrë objektive. Shembuj të zbatimit të vlerësimeve kontabël janë:

(a) vlerësimi i zhvlerësimeve për kërkesat e arkëtueshme dhe inventarëve;

(b) vlerësimi i jetës së dobishme të aktiveve afatgjata materiale dhe aktiveve afatgjata jomateriale, si dhe përcaktimi i normave përkatëse të amortizimit;

(c) krijimi i provizioneve për shitjet me garanci ose për mbulimin e kostove që lidhen me procedurat gjyqësore në proces.

	
	Ndryshimet në vlerësimet kontabël

	100
	Një ndryshim në vlerësimin kontabël është një rregullim i vlerës kontabël neto të një aktivi ose detyrimi, ose shumës së konsumit periodik të një aktivi, që rezulton nga vlerësimi i gjendjes aktuale, përfitimeve të pritshme të ardhshme dhe detyrimeve lidhur me aktivin dhe detyrimin. Ndryshimet në vlerësimet kontabël rezultojnë prej informacionit të ri apo zhvillimeve të reja dhe, rrjedhimisht, nuk janë korrigjime të gabimeve. Kur ndryshimi në një politikë kontabël është i vështirë të dallohet nga një ndryshim në vlerësimin kontabël, ndryshimi trajtohet si një ndryshim në vlerësimin kontabël.

	101
	Ndryshimet në vlerësimet kontabël do të njihen gjatë periudhës kontabël kur ato kanë ndodhur dhe jo në retrospektivë.

	102
	Nëse një ndryshim në vlerësimin kontabël sjell lindjen e ndryshimeve në aktive dhe detyrime, ose lidhet me një zë të kapitalit, njësia duhet të rregullojë në atë masë edhe vlerën kontabël të zërit të lidhur të aktivit, detyrimit ose kapitalit, po në periudhën e ndryshimit. 

	
	KORRIGJIMI I GABIMEVE

	103
	Gabimet janë mosraportime ose deklarime të gabuara në pasqyrat financiare të një ose më shumë periudhave kontabël, të cilat vijnë nga mospërdorimi ose keqpërdorimi i informacionit të disponueshëm nga drejtuesit gjatë përgatitjes së pasqyrave financiare.

	104
	Gabime të tilla përfshijnë efektet e gabimeve matematikore, gabimeve në zbatimin e politikave kontabël, paqartësitë apo keqinterpretimet e fakteve dhe mashtrimet.

	105
	Gabimet ndryshojnë nga ndryshimet në vlerësimet kontabël. Ndryshimet në vlerësimet kontabël bazohen në informacion të mjaftueshëm dhe të besueshëm, si dhe në ndryshimin e tij me kalimin e kohës, dhe nuk kanë të bëjë me keqpërdorimin e tij. Gabimi karakterizohet nga fakti që, ndonëse drejtuesit e njësisë ekonomike kishin informacion të mjaftueshëm e të besueshëm për të përgatitur pasqyra financiare të sakta në kohën e përgatitjes së tyre, ky informacion nuk u përdor me saktësi.

	106
	Gabimet materiale të periudhave kontabël të mëparshme do të korrigjohen, sipas njërës prej dy mënyrave të mëposhtme: 

(a) në retrospektivë, që do të thotë se shuma e korrigjimit të një gabimi material, që lidhet me periudhat kontabël të mëparshme, do të raportohet duke rregulluar tepricën e çeljes së fitimeve të pashpërndara. Informacioni krahasues duhet të riparaqitet, nëse është praktikisht e mundshme; ose

(b) duke riparaqitur tepricat e çeljeve për aktivet, detyrimet dhe kapitalin e periudhës më të hershme të mëparshme të paraqitur, në rastet kur gabimi ka ndodhur përpara periudhës më të hershme të paraqitur.

	107
	Gabimet jomateriale duhet të korrigjohen në periudhën kontabël aktuale. Korrigjimi i gabimeve jomateriale në retrospektivë nuk lejohet. Koncepti i materialitetit përshkruhet në paragrafët 64–68 të Standardit.

	108
	Nëse efekti i një gabimi material mbi informacionin krahasues të periudhave kontabël të mëparshme (përfshirë këtu tepricat e çeljes së periudhave të mëparshme) nuk mund të përcaktohen me besueshmëri, tepricat e çeljes së aktiveve, detyrimeve dhe fitimeve të pashpërndara të periudhës kontabël, për të cilën raportohet, korrigjohen për të reflektuar efektin e gabimit nga periudha kontabël të mëparshme. Kur është praktikisht e pamundur të përcaktohet me besueshmëri efekti i akumuluar i një gabimi mbi tepricat e çeljes së periudhës kontabël për të cilën raportohet, gabimi do të korrigjohet në prospektivë, që nga data më e hershme e mundshme.

	
	NGJARJET PAS PËRFUNDIMIT TË PERIUDHËS RAPORTUESE

	109
	Kontabilizimi i ngjarjeve që ndodhin pas mbylljes së periudhës raportuese, por para datës kur pasqyrat financiare autorizohen për t’u publikuar, varet nga fakti nëse këto ngjarje janë të tilla që kërkojnë rregullim ose jo.

	110
	Ngjarja pas periudhës raportuese për të cilën duhet të bëhen rregullime, është një ngjarje që evidenton kushte që kanë ekzistuar në datën e mbylljes së periudhës raportuese. Një njësi ekonomike duhet të rregullojë shumat e njohura në pasqyrat e saj financiare, duke përfshirë dhënien e informacioneve përkatëse shpjeguese, për të pasqyruar ngjarjet rregulluese pas përfundimit të periudhës raportuese.

	111
	Ngjarjet pas fundit të periudhës së raportimit përfshijnë të gjitha ngjarjet deri në datën kur pasqyrat financiare autorizohen për publikim edhe nëse këto ngjarje ndodhin pas deklarimit publik të fitimit ose humbjes ose informacioneve të tjera të përzgjedhura financiare.

	112
	Ngjarjet, për të cilat nuk bëhen rregullime janë ngjarjet që evidentojnë kushtet që nuk kanë ekzistuar para mbylljes së periudhës raportuese. Njësia ekonomike nuk do të korrigjojë shumat e njohura në pasqyrat e saj financiare për të reflektuar ngjarjet për të cilat nuk bëhen rregullime, pas përfundimit të periudhës raportuese. Efekti i ngjarjeve për të cilat nuk bëhen rregullime do të përshkruhet në shënimet shpjeguese të pasqyrave financiare nëse ato janë materiale. 

	
	Deklarimi i dividendëve pas përfundimit të periudhës raportuese

	113
	Nëse një njësi ekonomike u deklaron dividendët mbajtësve të instrumenteve të kapitalit neto të saj, pas përfundimit të periudhës raportuese por përpara autorizimit për publikim të pasqyrave, njësia ekonomike nuk do t’i njohë këto dividendë si një detyrim në fund të periudhës raportuese. Shuma e dividendit mund të paraqitet si një komponent i ndarë nga fitimet e pashpërndara në fund të periudhës raportuese.

	
	SHËNIMET SHPJEGUESE

	114
	Njësia ekonomike duhet të paraqesë në shënimet shpjeguese të pasqyrave financiare një përmbledhje të politikave kryesore kontabël, të përdorura në përgatitjen e pasqyrave financiare.

	115
	Në rastet kur një ndryshim i këtij Standardi ndikon në periudhën aktuale ose ndonjë periudhë të mëparshme, apo mund të ketë një efekt në periudhat e ardhshme, njësia ekonomike duhet të japë informacionin shpjegues në vijim:

(a) llojin e ndryshimit në politikën kontabël;

(b) për periudhën aktuale dhe çdo periudhë të mëparshme të paraqitur, deri në masën e mundshme, shumën e rregullimit për çdo zë të prekur të pasqyrave financiare; 

(c) shumën e rregullimit që lidhet me periudhat para atyre të paraqitura, për aq sa është e zbatueshme;

(d) një shpjegim në rastet kur është i pazbatueshëm përcaktimi i shumave të deklaruara në (b) ose (c) më sipër.
Pasqyrat financiare të periudhave të mëpasshme nuk duhet të përsërisin këto informacione shpjeguese.

	116
	Në rastet kur një ndryshim i vullnetshëm në politikën kontabël ndikon në periudhën aktuale ose në ndonjë periudhë të mëparshme, njësia ekonomike duhet të japë informacionin shpjegues në vijim:

(a) llojin e ndryshimit në politikën kontabël;

(b) arsyet se përse zbatimi i politikës së re kontabël siguron informacion të besueshëm dhe më të përshtatshëm;

(c) për aq sa është e zbatueshme, shumën e rregullimit për çdo zë të prekur të pasqyrave financiare, treguar veçmas:

(i) për periudhën aktuale;

(ii) për secilën periudhë të mëparshme të paraqitur; dhe

(iii) në total për periudhat para atyre të paraqitura.

	117
	Nëse mënyra e paraqitjes së politikave kontabël dhe/ose informacionit kontabël ka ndryshuar, atëherë në shënimet shpjeguese do të shpjegohet: 

(a) përshkrimi i ndryshimit dhe arsyeja e ndryshimit; 
(b) efekti i tij mbi zërat e pasqyrës së pozicionit financiar dhe pasqyrës së performancës financiare; 
(c) nëse ndryshimi nuk është njohur në retrospektivë, do të jepet shpjegimi i situatës, përshkrimi i efektit të politikës së re, si dhe ushtrimet e mëparshme të ndikuara nga ndryshimi.

	118
	Në ato raste kur, për hir të një paraqitje sa më të vërtetë e të besueshme, dispozitat e disa Standardeve Kombëtare të Kontabilitetit nuk janë zbatuar, atëherë në shënimet shpjeguese do të shpjegohet: 

(a) dispozita e SKK-së që nuk është ndjekur; 

(b) arsyeja për mosndjekjen e saj; 

(c) efekti mbi zërat e pasqyrës së pozicionit financiar dhe të pasqyrës së performancës financiare.

	119
	Njësia ekonomike duhet të japë informacione shpjeguese mbi llojin e çdo ndryshimi në vlerësimin kontabël dhe efektin e ndryshimit në aktivet, detyrimet, të ardhurat dhe shpenzimet për periudhën aktuale. Nëse njësia ekonomike mund të vlerësojë efektin e ndryshimit në një ose më shumë periudha të ardhshme, atëherë duhet të japë informacione shpjeguese për këto vlerësime.

	120
	Kur zbulohen gabime materiale nga periudhat e mëparshme, në shënimet shpjeguese do të jepet sa vijon:

(a) llojin e gabimit në periudhat e mëparshme;

(b) për çdo periudhë të mëparshme të paraqitur, për aq sa është praktike, shumën e rregullimit për çdo zë të prekur të pasqyrave financiare;

(c) për aq sa është praktike, shumën e rregullimit në fillim të periudhës më të hershme të paraqitur;

(d) një shpjegim në rastet kur nuk është praktike të përcaktohen shumat e shpalosura sipas (b) ose (c) më sipër.

Pasqyrat financiare të periudhave të mëpasshme nuk duhet të përsërisin këto dhënie informacioni shpjegues.

	
	Data e autorizimit për publikim

	121
	Një njësi ekonomike jep informacion rreth datës kur janë autorizuar për publikim pasqyrat financiare dhe kush e ka dhënë autorizimin. Nëse pronarët ose persona të tjerë të njësisë ekonomike kanë kompetenca për të ndryshuar pasqyrat financiare pas publikimit, njësia ekonomike do të japë informacion rreth këtij fakti.

	122
	Njësia ekonomike duhet të japë informacionet e mëposhtme shpjeguese për çdo kategori ngjarjeje pas përfundimit të periudhës raportuese, që nuk mund të rregullohet:

(a) llojin e ngjarjes;

(b) një vlerësim të efektit të saj financiar;

(c) një deklaratë që një vlerësim i tillë nuk mund të bëhet.

	123
	Nëse ka pasiguri në lidhje me vazhdimësinë e veprimtarisë së njësisë ekonomike, në shënimet shpjeguese duhet të jepen faktorët që shkaktojnë këtë pasiguri. Nëse pasqyrat financiare janë përgatitur mbi bazën e likuidimit të operacioneve të njësisë ekonomike, atëherë do të shpjegohet arsyeja dhe baza e përgatitjes.

	
	DATA E HYRJES NË ZBATIM 

	124
	SKK 1, “Kuadri i përgjithshëm për përgatitjen e pasqyrave financiare”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 1 (2023) do të zbatohen në prospektivë.

	
	TABELA KRAHASUESE

	125
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 1
	Paragrafët e SNRF-së për NVM-në botuar në korrik 2015

	
	Paragrafi 1
	Asnjë

	
	Paragrafi 2
	Asnjë

	
	Paragrafi 3
	Asnjë

	
	Paragrafi 4
	Asnjë 

	
	Paragrafi 5
	Sek. 2.2

	
	Paragrafi 6
	Asnjë

	
	Paragrafi 7
	Asnjë

	
	Paragrafi 8
	Sek. 2.15

	
	Paragrafi 9
	Sek. 2.16

	
	Paragrafi 10
	Sek. 2.23

	
	Paragrafi 11
	Sek. 2.24

	
	Paragrafi 12
	Asnjë

	
	Paragrafi 13
	Asnjë

	
	Paragrafi 14
	Sek. 2.17

	
	Paragrafi 15
	Sek. 2.18

	
	Paragrafi 16
	Sek. 2.19

	
	Paragrafi 17
	Sek. 2.37

	
	Paragrafi 18
	Sek. 2.38

	
	Paragrafi 19
	Asnjë

	
	Paragrafi 20
	Sek. 2.21

	
	Paragrafi 21
	Sek. 2.20

	
	Paragrafi 22
	Sek. 2.39

	
	Paragrafi 23
	Sek. 2.40

	
	Paragrafi 24
	Sek. 2.22

	
	Paragrafi 25
	Asnjë

	
	Paragrafi 26
	Asnjë

	
	Paragrafi 27
	Sek. 2.25

	
	Paragrafi 28
	Sek. 2.41

	
	Paragrafi 29
	Asnjë

	
	Paragrafi 30
	Sek. 2.26

	
	Paragrafi 31
	Sek. 2.42

	
	Paragrafi 32
	Asnjë

	
	Paragrafi 33
	Sek. 2.43

	
	Paragrafi 34
	Sek. 2.44

	
	Paragrafi 35
	Sek. 2.45

	
	Paragrafi 36
	Sek. 2.35

	
	Paragrafi 37
	Sek. 2.36

	
	Paragrafi 38
	Asnjë

	
	Paragrafi 39
	Asnjë

	
	Paragrafi 40
	Asnjë

	
	Paragrafi 41
	Asnjë

	
	Paragrafi 42
	Asnjë

	
	Paragrafi 43
	Asnjë

	
	Paragrafi 44
	Sek. 2.27

	
	Paragrafi 45
	Sek. 2.28

	
	Paragrafi 46
	Sek. 2.29

	
	Paragrafi 47
	Sek. 2.30

	
	Paragrafi 48
	Sek. 2.31

	
	Paragrafi 49
	Sek. 2.32

	
	Paragrafi 50
	Asnjë

	
	Paragrafi 51
	Sek. 2.33

	
	Paragrafi 52
	Sek. 2.34

	
	Paragrafi 53
	Asnjë

	
	Paragrafi 54
	Sek. 2.46

	
	Paragrafi 55
	Sek. 2.47

	
	Paragrafi 56
	Sek. 2.49

	
	Paragrafi 57
	Sek. 2.51

	
	Paragrafi 58
	Sek. 2.52

	
	Paragrafi 59
	Sek. 2.52

	
	Paragrafi 60
	Asnjë

	
	Paragrafi 61
	Sek. 2.4

	
	Paragrafi 62
	Asnjë

	
	Paragrafi 63
	Asnjë

	
	Paragrafi 64
	Sek. 2.5, sek. 2.6

	
	Paragrafi 65
	Sek. 2.5, sek. 2.6

	
	Paragrafi 66
	Sek. 2.5, sek. 2.6

	
	Paragrafi 67
	Sek. 2.5, sek. 2.6

	
	Paragrafi 68
	Sek. 10.3

	
	Paragrafi 69
	Sek. 2.7

	
	Paragrafi 70
	Asnjë

	
	Paragrafi 71
	Sek. 2.8

	
	Paragrafi 72
	Asnjë

	
	Paragrafi 73
	Asnjë

	
	Paragrafi 74
	Sek. 2.9

	
	Paragrafi 75
	Asnjë

	
	Paragrafi 76
	Sek. 2.10

	
	Paragrafi 77
	Sek. 2.12

	
	Paragrafi 78
	Sek. 10.7

	
	Paragrafi 79
	Sek. 2.11

	
	Paragrafi 80
	Sek. 2.13

	
	Paragrafi 81
	Sek. 2.14A

	
	Paragrafi 82
	Sek. 2.14B

	
	Paragrafi 83
	Asnjë

	
	Paragrafi 84
	Asnjë

	
	Paragrafi 85
	Asnjë

	
	Paragrafi 86
	Asnjë

	
	Paragrafi 87
	Sek. 10.2

	
	Paragrafi 88
	Asnjë

	
	Paragrafi 89
	Asnjë

	
	Paragrafi 90
	Asnjë

	
	Paragrafi 91
	Asnjë

	
	Paragrafi 92
	Sek. 10.6

	
	Paragrafi 93
	Sek. 10.4

	
	Paragrafi 94
	Sek. 10.8

	
	Paragrafi 95
	Sek. 10.11

	
	Paragrafi 96
	Sek. 10.12

	
	Paragrafi 97
	Asnjë

	
	Paragrafi 98
	Sek. 10.12

	
	Paragrafi 99
	Asnjë

	
	Paragrafi 100
	Sek. 10.15

	
	Paragrafi 101
	Sek. 10.16

	
	Paragrafi 102
	Sek. 10.17

	
	Paragrafi 103
	Sek. 10.19

	
	Paragrafi 104
	Sek. 10.20

	
	Paragrafi 105
	Asnjë

	
	Paragrafi 106
	Sek. 10.21

	
	Paragrafi 107
	Asnjë

	
	Paragrafi 108
	Sek. 10.22

	
	Paragrafi 109
	Sek. 32.2

	
	Paragrafi 110
	Sek. 32.2, sek. 32.4

	
	Paragrafi 111
	Sek. 32.3

	
	Paragrafi 112
	Sek. 32.2, sek. 32.6

	
	Paragrafi 113
	Sek. 32.8

	
	Paragrafi 114
	Asnjë

	
	Paragrafi 115
	Sek. 10.13

	
	Paragrafi 116
	Sek. 10.14

	
	Paragrafi 117
	Asnjë

	
	Paragrafi 118
	Asnjë

	
	Paragrafi 119
	Sek. 10.18

	
	Paragrafi 120
	Sek. 10.23

	
	Paragrafi 121
	Sek. 32.9

	
	Paragrafi 122
	Sek. 32.10

	
	Paragrafi 123
	Asnjë

	
	Paragrafi 124
	Asnjë

	
	Paragrafi 125
	Asnjë


	Para
	SKK 2 “PARAQITJA E PASQYRAVE FINANCIARE” – PËRDITËSUAR (2023)

	
	OBJEKTIVAT DHE BAZAT E PËRGATITJES

	1
	Objektivi i Standardit Kombëtar të Kontabilitetit 2 “Paraqitja e Pasqyrave Financiare” (SKK 2), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është të japë konceptet dhe rregullat-bazë për paraqitjen e informacionit financiar në pasqyrat financiare të hartuara në përputhje me standardet kombëtare të kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimeve financiare të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	Kërkesat e SKK 2 korrespondojnë me disa paragrafë të SNRF-së për NVM-të (2015).

Standardi bazohet në:

Seksioni 3 “Paraqitja e pasqyrave financiare”
Seksioni 4 “Pasqyra e pozicionit financiar” 
Seksioni 5 “Pasqyra e të ardhurave gjithëpërfshirëse dhe pasqyra e të ardhurave”
Seksioni 6 “Pasqyra e ndryshimeve në kapitalin neto dhe pasqyra e të ardhurave dhe fitimeve të pashpërndara” 

Seksioni 7 “Pasqyra e fluksit të mjeteve monetare”
Seksioni 8 “Shënimet e pasqyrave financiare”
Një tabelë korresponduese e paragrafëve të Standardit me paragrafë të SNRF-së për NVM-të (2015) paraqitet në paragrafin 97.

Për rastet që nuk janë trajtuar në mënyrë të drejtpërdrejtë nga SKK 2 i ose ndonjë SKK-je tjetër, drejtuesit e njësisë ekonomike duhet që, me miratimin e Këshillit Kombëtar të Kontabilitetit (KKK) të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe fluksit të mjeteve monetare të njësisë ekonomike, siç kërkohet në ligjin për kontabilitetin.

	
	FUSHA E ZBATIMIT

	3
	Kërkesat e SKK 2 “Paraqitja e pasqyrave financiare” do të zbatohen në të gjitha pasqyrat financiare të përgatitura në përputhje me Standardet Kombëtare të Kontabilitetit. 

	
	PËRKUFIZIMET KRYESORE

	4
	Më poshtë jepen përkufizimet e disa termave kryesorë të përdorur në këtë Standard.

Pasqyra e pozicionit financiar – Pasqyra financiare që paraqet marrëdhënien e aktiveve, detyrimeve dhe kapitalit të një njësie ekonomike në një datë të caktuar (njohur më parë si bilanci).
Pasqyra e performancës – Pasqyra financiare që tregon performancën ekonomike (të ardhurat, shpenzimet, fitimin/humbjen e vitit dhe të ardhurat gjithëpërfshirëse) të një njësie ekonomike gjatë një periudhe kontabël. Ky set është i përbërë nga dy pasqyra:

 * Pasqyra e të ardhurave dhe shpenzimeve – Pasqyra financiare që paraqet të gjithë zërat e të ardhurave dhe shpenzimeve të njohura gjatë periudhës, me përjashtim të zërave të të ardhurave të tjera gjithëpërfshirëse.

 * Pasqyra e të ardhurave gjithëpërfshirëse – Pasqyra financiare që paraqet si rresht të parë fitim/humbjen e vitit dhe më pas të gjithë zërat e të ardhurave të tjera gjithëpërfshirëse që sjellin ndryshime në kapital. 

Pasqyra e ndryshimeve në kapitalin neto – Pasqyra financiare që paraqet fitimin ose humbjen e vitit, zërat e të ardhurave dhe shpenzimeve të cilat ndikojnë direkt në kapital për periudhën, efektet e ndryshimeve në politikat kontabël, korrigjimet e gabimeve për periudhën si dhe vlerat e transaksioneve me kapitalin e vet.
Pasqyra e fluksit të mjeteve monetare – Pasqyra financiare që paraqet informacion mbi ndryshimet në mjete monetare dhe ekuivalentë të mjeteve monetare për periudhën, duke e paraqitur këtë informacion në tri pjesë: aktiviteti i shfrytëzimit, i investimit dhe i financimit.
Shënimet shpjeguese – Pasqyra financiare që paraqet informacion shtesë, përveç atij të paraqitur në pasqyrat e mësipërme.

	
	Materialiteti

	5
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	6
	Konsiderohen materiale mosraportimet ose deklarimet e gabuara të zërave, nëse ato në mënyrë individuale ose të grupuara mund të ndikojnë në vendimet ekonomike të përdoruesve, të marra mbi bazën e pasqyrave financiare. Materialiteti varet nga madhësia dhe natyra e mosveprimeve ose deklarimeve të gabuara të gjykuara në rrethanat aktuale. Madhësia ose natyra e zërit, ose një kombinim i të dyjave mund të jetë faktori përcaktues i materialitetit.

	7
	Një njësi ekonomike duhet të paraqesë veçmas secilën klasë materiale të zërave të ngjashëm. Një njësi ekonomike duhet të paraqesë veçmas artikuj të një natyre ose funksioni të ndryshëm, përveçse kur ata janë jomaterialë.

	
	PARAQITJA E VËRTETË DHE E DREJTË

	8
	Një paraqitje e vërtetë dhe e drejtë kërkon një regjistrim të besueshëm të efekteve të transaksioneve, ngjarjeve dhe kushteve të tjera në përputhje me përkufizimet dhe kriteret e njohjes së aktiveve, detyrimeve, të ardhurave dhe shpenzimeve të përcaktuara në SKK 1 “Kuadri i përgjithshëm për përgatitjen e pasqyrave financiare”. 

Zbatimi i Standardeve Kombëtare të Kontabilitetit, me dhënie informacionesh shpjeguese shtesë kur është e nevojshme, supozohet të rezultojë në pasqyra financiare që arrijnë një paraqitje të vërtetë dhe të drejtë të pozicionit financiar, performancës financiare dhe fluksit të mjeteve monetare të njësisë ekonomike. 

Dhënia e informacioneve shpjeguese shtesë të përmendura më sipër është e nevojshme kur pajtueshmëria me kërkesat specifike në Standardet Kombëtare të Kontabilitetit është e pamjaftueshme për t’i mundësuar përdoruesit të kuptojnë efektin e transaksioneve të veçanta, ngjarjeve dhe kushteve të tjera në pozicionin financiar dhe performancën financiare të njësisë ekonomike. 

	
	Pajtueshmëria me Standardet Kombëtare të Kontabilitetit

	9
	Një njësi ekonomike, pasqyrat financiare të së cilës janë në përputhje me SKK-të, duhet të japë në shënimet shpjeguese një deklaratë të qartë dhe pa rezerva të kësaj pajtueshmërie.

	10
	Në rrethana jashtëzakonisht të rralla, në të cilat drejtuesit e njësisë ekonomike konstatojnë se përputhshmëria me dispozita të caktuara të Standardeve Kombëtare të Kontabilitetit nuk bën të mundur paraqitjen e vërtetë dhe të drejtë të pozicionit financiar, performancës financiare dhe flukseve të mjeteve monetare, atëherë drejtuesit duhet t’i përgatisin pasqyrat financiare në bazë të kërkesës për një paraqitje të vërtetë dhe të drejtë, siç kërkohet nga paragrafi 8 i SKK 1 “Kuadri i përgjithshëm për përgatitjen e pasqyrave financiare”.

	11
	Kur një njësi ekonomike niset nga një kërkesë e Standardeve Kombëtare të Kontabilitetit në përputhje me paragrafin 10, ajo duhet të japë informacionet shpjegues në vijim: 

(a) se drejtimi ka arritur në përfundimin se pasqyrat financiare paraqesin besnikërisht pozicionin financiar, performancën financiare dhe flukset e mjeteve monetare të njësisë ekonomike; 

(b) se raportimi është në përputhje me Standardet Kombëtare të Kontabilitetit, përjashtuar rastet kur ka devijuar nga ndonjë kërkesë e veçantë për të arritur një paraqitje të vërtetë e të drejtë; 

(c) natyrën e devijimit, duke përfshirë:

 - trajtimin që Standardet Kombëtare të Kontabilitetit do të kërkonin; 

 - arsyen se pse trajtimi do të ishte kaq çorientues në rrethana të caktuara sa do të binte ndesh me objektivin e pasqyrave financiare të përcaktuara në paragrafin 5 deri 11 të SKK 1 “Kuadri i përgjithshëm për përgatitjen e pasqyrave financiare”; dhe 

 - trajtimin e zbatuar;

	12
	Kur një njësi ekonomike devijon nga një kërkesë e Standardeve Kombëtare të Kontabilitetit në një periudhë të mëparshme dhe ky devijim ndikon shumat e njohura në pasqyrat financiare të periudhës aktuale, njësia do të japë informacionet shpjeguese të përcaktuara në paragrafin 11(c).

	
	Parimi i vijimësisë

	13
	Gjatë përgatitjes së pasqyrave financiare, drejtimi i një njësie ekonomike që përdor Standardet Kombëtare të Kontabilitetit duhet të bëjë një vlerësim të aftësisë së njësisë ekonomike për të vazhduar në vijimësi. Një njësi ekonomike është në vijimësi derisa drejtimi të ketë ndërmend të likuidojë njësinë ekonomike ose të ndërpresë operacionet, kur nuk ka ndonjë alternativë tjetër realiste por vetëm të veprojë në këtë mënyrë. Në vlerësimin nëse supozimi i vijimësisë është i përshtatshëm, drejtimi merr parasysh të gjitha informacionet në dispozicion, në lidhje me të ardhmen, e cila nënkupton një periudhë, të paktën dymbëdhjetë muaj mbas datës së raportimit.

	14
	Kur një njësi ekonomike nuk përgatit pasqyra financiare mbi baza vijimësie, ajo duhet të japë informacione shpjeguese për këtë fakt, së bashku me bazën mbi të cilën ajo i përgatit pasqyrat financiare dhe arsyen pse njësia ekonomike nuk është konsideruar në vijimësi.

	15
	Kur vlerëson vijimësinë, nëse drejtuesit janë në dijeni mbi pasiguritë materiale lidhur me ngjarjet ose kushtet që hedhin dyshime të konsiderueshme mbi aftësinë e njësisë ekonomike për të vazhduar në vijimësi, njësia ekonomike duhet të japë informacione shpjeguese mbi këto pasiguri.

	
	Qëndrueshmëria e paraqitjes 


	16
	Një njësi ekonomike do të ruajë paraqitjen dhe klasifikimin e zërave në pasqyrat financiare nga njëra periudhë në tjetrën derisa:

 (a) të jetë evidente që, pas një ndryshimi të rëndësishëm në natyrën e operacioneve të njësisë ekonomike ose rishikimi të pasqyrave të saj financiare, një tjetër paraqitje apo klasifikim do të konsiderohej më i përshtatshëm duke u nisur nga kriteret për përzgjedhjen dhe zbatimin e politikave kontabël në paragrafët 87 deri 93 të SKK 1 “Kuadri i përgjithshëm për përgatitjen e pasqyrave financiare”; ose

(b) Standardet Kombëtare të Kontabilitetit të kërkojnë një ndryshim në paraqitje.

	17
	Kur paraqitja ose klasifikimi i zërave në pasqyrat financiare ndryshohet, një njësi ekonomike do të riklasifikojë shumat krahasuese derisa riklasifikimi të jetë i pazbatueshëm. Kur shumat krahasuese riklasifikohen, njësia ekonomike duhet të japë informacionet shpjeguese në vijim:

(a) natyrën e riklasifikimit;

(b) shumën e çdo zëri ose çdo klase të zërave të riklasifikuar;

(c) arsyen e riklasifikimit.

	18
	Nëse riklasifikimi i shumave krahasuese është i pazbatueshëm, një njësi ekonomike duhet të japë informacione shpjeguese se përse riklasifikimi nuk është i mundur.

	
	Informacioni krahasues

	19
	Përveç rastit kur Standardet Kombëtare të Kontabilitetit lejojnë ose kërkojnë ndryshe, një njësi ekonomike duhet të japë shpjegime mbi informacionin krahasues, në lidhje me periudhën e mëparshme, të krahasueshme për të gjitha shumat e paraqitura në pasqyrat financiare të periudhës aktuale. Një njësi ekonomike do të përfshijë informacion krahasues për informacionin përshkrues, në rastet kur këto shpjegime janë të rëndësishme për të kuptuar pasqyrat financiare të periudhës aktuale.

	
	PËRMBAJTJA E PASQYRAVE FINANCIARE DHE KËRKESA TË PËRGJITHSHME PËR PËRGATITJEN E TYRE

	20
	Një set i plotë i pasqyrave financiare të një njësie ekonomike do të përfshijë të gjitha nga sa vijon:

(a) pasqyrën e pozicionit financiar në datën e raportimit;

(b) pasqyrën e performancës që përbëhet nga një pasqyrë e të ardhurave dhe shpenzimeve dhe një pasqyrë e të ardhurave gjithëpërfshirëse;

(c) pasqyrën e ndryshimeve në kapitalin neto për periudhën;

(d) pasqyrën e flukseve të mjeteve monetare për periudhën;

(e) shënimet shpjeguese, duke përfshirë një përmbledhje të politikave të rëndësishme kontabël si dhe shënime të tjera.

	21
	Nëse një njësi ekonomike nuk ka zëra të të ardhurave të tjera gjithëpërfshirëse në ndonjë nga periudhat për të cilat janë paraqitur pasqyrat financiare, mund të paraqesë vetëm një pasqyrë të të ardhurave dhe shpenzimeve ku reshti i fundit emërtohet “fitim” ose “humbje”.

	22
	Duke qenë se paragrafi 19 kërkon shumat krahasuese lidhur me periudhën e kaluar, për të gjitha shumat e paraqitura në pasqyrat financiare, një grup i plotë i pasqyrave financiare nënkupton që një njësi ekonomike duhet të paraqesë minimumi informacionin për 2 vjet, për secilën prej pasqyrave financiare të kërkuara dhe shënimet përkatëse të tyre.

	23
	Në një set të plotë të pasqyrave financiare, një njësi ekonomike duhet t’i kushtojë të njëjtën rëndësi paraqitjes së çdo pasqyre financiare.

	24
	Ky Standard përshkruan kërkesa të përgjithshme, në lidhje me paraqitjen e pasqyrave financiare, si dhe natyrën e informacionit që duhet të jepet në shënimet shpjeguese të tyre. Këshilli Kombëtar i Kontabilitetit mund të vendosë kërkesa shtesë, për sa u përket informacioneve që duhet të jepen në shënimet shpjeguese të Standardeve Kombëtare të Kontabilitetit.

	25
	Në përputhje me kërkesat e ligjit për kontabilitetin, pasqyrat financiare paraqiten në lekë, duke treguar shkallën e rrumbullakimit të shifrave (për shembull, në mijë lek).

	26
	Një njësi ekonomike do të identifikojë qartë secilën prej pasqyrave financiare dhe shënimet e tyre shpjeguese duke i dalluar ato nga çdo informacion tjetër jashtë këtij seti pasqyrash. Përveç kësaj, për të kuptuar qartë informacionin e paraqitur në pasqyrat financiare, njësia ekonomike duhet të paraqesë informacionin e mëposhtëm dhe ta përsërisë atë kur është e nevojshme:

(a) informacioni i nevojshëm për të identifikuar njësinë ekonomike:

(i) emri i njësisë ekonomike dhe çdo ndryshim në emrin e saj që nga fundi i periudhës së mëparshme;

(ii) regjistri ku mbahen të dhënat për njësinë ekonomike;
(iii) numri që ka njësia ekonomike në regjistrin tregtar;
(b) nëse pasqyrat financiare mbulojnë njësi ekonomike individuale ose një grup të njësive ekonomike;

(c) datën e përfundimit të periudhës raportuese dhe periudhën e mbuluar nga pasqyrat financiare;

(d) monedhën e paraqitjes (lek), siç përcaktohet në paragrafin 25 të këtij Standardi.

(e) nivelin e rrumbullakosjes, nëse ka, i përdorur në paraqitjen e shumave në pasqyrat financiare.

	27
	Një njësi ekonomike duhet të japë informacionet e mëposhtme në shënimet shpjeguese:

(a) vendbanimin dhe formën ligjore të njësisë ekonomike, vendin e themelimit dhe adresën e zyrës së saj të regjistruar ose selinë e aktivitetit, nëse është e ndryshme nga zyra e saj e regjistruar;

(b) një përshkrim të natyrës së operacioneve të njësisë ekonomike dhe aktiviteteve kryesore të saj.

	28
	Një njësi ekonomike duhet të paraqesë një set të plotë të pasqyrave financiare, duke përfshirë informacionin krahasues (shih paragrafin 19), të paktën një herë në vit, siç kërkohet nga ligji për kontabilitetin. Kur fundi i periudhës raportuese të një njësie ekonomike ndryshon dhe pasqyrat financiare vjetore paraqiten për një periudhë më të gjatë ose më të shkurtër se sa një vit, njësia ekonomike duhet të japë informacionet shpjeguese në vijim:

(a) faktin në vetvete;

(b) arsyen për të përdorur një periudhë më të gjatë ose më të shkurtër;

(c) faktin që shumat krahasuese të paraqitura në pasqyrat financiare (duke përfshirë edhe shënimet përkatëse) nuk janë plotësisht të krahasueshme.

	
	PASQYRA E POZICIONIT FINANCIAR

	
	Rregulla të përgjithshme

	29
	a) Pasqyra e pozicionit financiar paraqet informacionin mbi pozicionin financiar të njësisë ekonomike në fund të periudhës raportuese;

b) Në pasqyrën e pozicionit financiar tepricat e çeljes për çdo periudhë raportuese duhet të korrespondojnë me tepricat e mbylljes së periudhës raportuese paraardhëse;

c) Pasqyra e pozicionit financiar ka tre përbërës kryesorë:

(i) aktivet që kontrollon njësia ekonomike;

(ii) detyrimet që duhet të përmbushë njësia ekonomike;

(iii) kapitalin e pronarëve të njësisë ekonomike.

	30
	Njësitë ekonomike (përveç njësive të përmendura në paragrafin 38) do të përdorin formatin e pasqyrës së pozicionit financiar të dhënë në shtojcën 1 të këtij Standardi.

	31
	Kategoritë e zërave të aktiveve dhe detyrimeve në pasqyrën e pozicionit financiar (paraqitur me ngjyrë të zezë të theksuar në shtojcën1) duhet të respektohen, megjithëse mund të shtohen zëra të tjerë, nëse ata ndikojnë në përmirësimin e qartësisë dhe lexueshmërisë së pasqyrës së pozicionit financiar. Nënkategoritë e pasqyrës së pozicionit financiar mund të paraqiten në shënimet shpjeguese, në vend që të paraqiten në pasqyrën e pozicionit financiar. Duke u bazuar në konceptin e materialitetit, zërat jomaterialë mund të paraqiten të grupuar.

	32
	Kur një aktiv ose detyrim lidhet me më shumë se një zë të caktuar në pasqyrën e pozicionit financiar, marrëdhënia e tij me zërat e tjerë do të shpjegohet në shënimet që shoqërojnë pasqyrat financiare.

	33
	Të drejtat mbi pasuritë e paluajtshme dhe të drejta të tjera të ngjashme do të paraqiten nën zërin “Toka dhe ndërtesa”.

	34
	Kur shuma për shlyerjen e një huaje është më e madhe se vlera e huas, njësisë ekonomike i kërkohet ta paraqesë diferencën si një aktiv. Diferenca mund të tregohet në pasqyrën e pozicionit financiar ose te shënimet shpjeguese. Diferenca pakësohet çdo vit me një shumë të arsyeshme dhe shuarja e plotë bëhet jo më vonë se shlyerja e huas.

	35
	Nënkategoritë e zërave në pasqyrën e pozicionit financiar (paraqitur me shkrim të pjerrët) mund të kombinohen dhe të tregohen në total, kur:

(a) ato janë jomateriale në vlerë; ose

(b) një kombinim i tillë jep një qartësi më të madhe, me kusht që zërat e kombinuar në këtë mënyrë të trajtohen veças në shënimet shpjeguese.

	36
	Një njësi ekonomike me kapital aksionar jep informacion, ose në pasqyrën e pozicionit financiar ose në shënimet shpjeguese, për çështjet në vijim:

(a) për secilën klasë të kapitalit aksionar;

(i) numrin e aksioneve të autorizuara;

(ii) numrin e aksioneve të emetuara dhe të paguara plotësisht ose të emetuara por jo të paguara plotësisht;

(iii) vlerën nominale për aksion;

(iv) rakordimin e numrit të aksioneve në qarkullim në fillim dhe në fund të periudhës;

(v) të drejtat, preferencat dhe kufizimet referuar asaj klase, duke përfshirë kufizimet mbi shpërndarjen e dividendëve dhe ripagesat e kapitalit;

(vi) aksionet e njësisë ekonomike të mbajtura nga njësia ekonomike, nga filialet ose pjesëmarrjet e saj;

(vii) aksionet e rezervuara për emetim sipas opsioneve dhe kontratave për shitjen e aksioneve, përfshirë afatet dhe shumat;

(b) një përshkrim të rezervës brenda kapitalit neto.

	37
	Një njësi ekonomike pa kapital aksionar si p.sh., një ortakëri ose njësi ekonomike me përgjegjësi të kufizuara, duhet të japë informacion të njëjtë me atë që kërkohet nga paragrafi 33(a) duke treguar ndryshimet gjatë periudhës në secilën kategori të kapitalit dhe të drejtat, preferencat apo kufizimet që shoqërojnë çdo kategori të kapitalit neto.

	
	Formate të veçanta të pasqyrës së pozicionit financiar

	38
	Një njësi ekonomike mund të përdorë një format të pasqyrës së pozicionit financiar të ndryshëm nga ai që është dhënë në shtojcën 1 të këtij Standardi, nëse ai format është i përshtatshëm për natyrën e veprimtarisë së shfrytëzimit të kësaj njësie (p.sh., njësitë e lizingut, organizatat jofitimprurëse dhe institucionet shtetërore).

	39
	Nëse njësia ekonomike zgjedh një format tjetër të pasqyrës së pozicionit financiar nga ai i dhënë në shtojcën 1 të këtij Standardi, drejtuesit e kësaj njësie duhet të zgjedhin një format, i cili jep një pamje të vërtetë e të besueshme, referuar ligjit për kontabilitetin. Institucionet shtetërore duhet të zbatojnë kërkesat e rregullave të përgjithshme të kontabilitetit publik.

	
	Dallimi mes zërave afatshkurtër dhe afatgjatë të aktiveve dhe detyrimeve

	40
	Në zgjedhjen e një formati të pasqyrës së pozicionit financiar, të ndryshëm nga ai i përshkruar në shtojcën 1 të Standardit, një njësi ekonomike mund ta quajë me vend mosklasifikimin e aktiveve dhe detyrimeve të saj si afatgjata dhe afatshkurtra (për shembull, në rastin e institucioneve financiare ku në përputhje me praktikën ndërkombëtare nuk bëhen dallime të tilla në pasqyrën e pozicionit financiar). Në këtë rast, njësia ekonomike duhet t’i paraqesë aktivet dhe detyrimet e saj në pasqyrën e pozicionit financiar sipas kriterit të likuiditetit.

	
	Aktivet afatshkurtra

	41
	Një njësi ekonomike duhet të klasifikojë një aktiv si afatshkurtër, kur:

(a) pret të realizojë aktivin ose ka ndërmend ta shesë, apo ta konsumojë atë, brenda ciklit normal të shfrytëzimit të njësisë ekonomike;

(b) e mban aktivin kryesisht për qëllime tregtimi;

(c) pret të realizojë aktivin brenda dymbëdhjetë muajve pas datës së raportimit; ose

(d) aktivi është mjet monetar ose një ekuivalent i mjeteve monetare, i pakufizuar për t’u përdorur për shkëmbim ose për të shlyer një detyrim për të paktën dymbëdhjetë muaj pas datës së raportimit.

	42
	Një njësi ekonomike duhet të klasifikojë të gjitha aktivet e tjera si afatgjata. Kur cikli normal i njësisë ekonomike nuk është i identifikueshëm qartë, kohëzgjatja e tij supozohet të jetë dymbëdhjetë muaj.

	
	Detyrimet afatshkurtra

	43
	Një njësi ekonomike duhet ta klasifikojë një detyrim si afatshkurtër, kur:

(a) pret ta shlyejë detyrimin brenda ciklit normal të shfrytëzimit të njësisë ekonomike;

(b) e mban detyrimin kryesisht për qëllime tregtimi;

(c) detyrimi do të shlyhet brenda dymbëdhjetë muajve pas datës së raportimit; ose

(d) njësia ekonomike nuk ka një të drejtë të pakushtëzuar për të evituar shlyerjen e detyrimit për të paktën dymbëdhjetë muaj pas datës së raportimit.

	44
	Njësia ekonomike duhet t’i klasifikojë të gjithë detyrimet e tjera si afatgjata.

	45
	Një hua me afat maturimi deri në 12 muaj, pas datës së pasqyrës së pozicionit financiar, do të paraqitet si një detyrim afatshkurtër, përveçse kur në datën e pasqyrës së pozicionit financiar njësia ekonomike ka mundësi ta shtyjë ose ta rifinancojë huan (për shembull kur është lidhur një marrëveshje përkatëse me bankën ose kreditorin) dhe njësia ekonomike ka në plan ta përdorë këtë mundësi. Megjithatë, nëse njësia ekonomike planifikon ta shtyjë ose rifinancojë huan, por nuk ka siguri mbi realizimin e këtij plani (për shembull nuk ka ndonjë marrëveshje për të shtyrë ose rifinancuar huan), kjo hua do të paraqitet si afatshkurtër, edhe nëse pas datës së pasqyrës së pozicionit financiar huaja shtyhet ose rifinancohet.

	46
	Kur një njësi ekonomike i ka shkelur kushtet e një marrëveshje të një huaje afatgjatë dhe si rezultat i kësaj huadhënësi ka të drejtë ta kërkojë menjëherë pagesën, atëherë kjo hua do të klasifikohet në pasqyrën e pozicionit financiar si afatshkurtër, edhe pse huadhënësi ka pranuar të mos e përdorë këtë të drejtë. 

	47
	Nëse, në datën e raportimit, një njësi ekonomike ka një marrëveshje detyruese shitjeje për aktive ose një grup të aktiveve dhe detyrimeve, njësia ekonomike duhet të japë informacionet shpjeguese si në vijim: 
(a) një përshkrim të aktivit ose grupit të aktiveve dhe detyrimeve;

(b) një përshkrim të fakteve dhe të rrethanave ose planit të shitjes;

(c) vlerën kontabël të aktiveve ose, nëse nxjerrja jashtë përdorimit përfshin një grup të aktiveve dhe detyrimeve, vlerat kontabël të këtyre aktiveve dhe detyrimeve.

	
	Kompensimi i aktiveve dhe detyrimeve (njohja në shumën neto)

	48
	Në përputhje me parimin e kompensimit të përshkruar në paragrafët 58 dhe 59 të SKK 1 “Kuadri i përgjithshëm për përgatitjen e pasqyrave financiare”, aktivet dhe detyrimet do të kompensohen në pasqyrën e pozicionit financiar, vetëm nëse njësia ekonomike ka të drejtë ligjore t’i kompensojë aktivet dhe detyrimet si dhe kur ekziston mundësia që njësia ta përdorë këtë të drejtë. Shumat e kompensuara duhet të jepen për vlerën bruto të tyre te shënimet shpjeguese.

	
	PASQYRA E PERFORMANCËS

	
	Rregulla të përgjithshme

	49
	Një njësi ekonomike duhet ta paraqesë performancën e saj për periudhën (sipas shtojcës 2), në: 

- pasqyrën e të ardhurave dhe shpenzimeve;

- pasqyrën e të ardhurave të tjera gjithëpërfshirëse.

	50
	Në pasqyrën e performancës duhet të përfshihen të gjithë zërat e të ardhurave dhe shpenzimeve të njohura në një periudhë kontabël. Ky Standard siguron trajtim të ndryshëm për rrethanat në vijim:

(a) Efektet e korrigjimeve të gabimeve dhe ndryshimet në politikat kontabël paraqiten si rregullime retrospektive të periudhave të mëparshme dhe jo si pjesë e fitimit ose e humbjes në periudhën në të cilën ato lindin (shih paragrafët 94 deri 98 dhe 103 deri 108 të SKK 1 “Kuadri i përgjithshëm për përgatitjen e pasqyrave financiare”;

(b) Si pjesë e të ardhurave gjithëpërfshirëse, jashtë fitimit/humbjes së vitit, njihen katër lloje të të ardhurave të tjera gjithëpërfshirëse;

(i) fitimet dhe humbjet që rrjedhin nga përkthimi i pasqyrave financiare të një veprimtarie të huaj (shih SKK 12 “Efekti i ndryshimit të kurseve të këmbimit”);

(ii) fitimet dhe humbjet që rrjedhin nga rivlerësimi i aktiveve afatgjata materiale në vlerë të drejtë sipas trajtimit alternativ të lejuar (shih SKK 5 “Aktivet afatgjata materiale dhe aktivet afatgjata jo materiale”);
(iii) fitimet dhe humbjet që rrjedhin nga matja me vlerën e drejtë të instrumenteve financiare mbrojtëse (shih SKK 3” Instrumentet financiare”);

(iv) disa fitim humbje aktuariale.

	51
	Emërtimet e zërave duhet të respektohen, megjithëse mund të shtohen zëra të tjerë ose nënkategori të zërave, nëse ato ndikojnë në përmirësimin e qartësisë dhe lexueshmërisë së pasqyrës së performancës. Nënkategoritë e pasqyrës së të ardhurave dhe shpenzimeve mund të paraqiten në shënimet shpjeguese, në vend që ato të paraqiten në pasqyrën e të ardhurave dhe shpenzimeve.

	52
	Pasqyra e të ardhurave dhe shpenzimeve do të tregojë, si minimum, zërat që paraqesin shumat të cilat përbëjnë fitimin ose humbjen, siç përcaktohet në një nga formatet e shtojcës 2 të këtij Standardi. Fitimi ose humbja do të jetë rreshti i fundit i kësaj pasqyre. Pasqyra e të ardhurave gjithëpërfshirëse do të fillojë me fitimin ose humbjen si rresht të parë të saj dhe do të tregojë, si minimum, zërat që përcaktohen në shtojcën 2 të këtij Standardi.

	
	Kërkesat e zbatueshme

	53
	Një njësi ekonomike nuk duhet t’i paraqesë zërat e të ardhurave dhe shpenzimeve si zëra të jashtëzakonshëm në pasqyrën e performancës. Një njësi ekonomike jep informacion në shënimet shpjeguese për shumën dhe natyrën e atyre zërave individualë të të ardhurave apo shpenzimeve, të cilët janë të jashtëzakonshëm për nga madhësia apo mundësia e ndodhjes.

	54
	Njësitë ekonomike me interes publik, që zbatojnë këtë Standard për paraqitjen e pasqyrave financiare, për shumën e të ardhurave të shfrytëzimit paraqitur në pasqyrën e performancës, japin informacion në shënimet shpjeguese lidhur me ndarjen e saj sipas kategorive të aktivitetit dhe tregjeve gjeografike, për sa kohë këto kategori dhe tregje ndryshojnë ndjeshëm nga njëri-tjetri, referuar mënyrës si janë organizuar shitjet e produkteve dhe ofrimi i shërbimeve. Lejohet përjashtimi vetëm në rastet kur një rregullim ligjor apo administrativ e justifikon të dëmshëm për njësinë ekonomike dhënien e këtij informacioni. Në shënimet shpjeguese jepen arsyet përse ky informacion mungon.

	55
	Një njësi ekonomike duhet të paraqesë analizën e shpenzimeve duke përdorur një klasifikim të bazuar ose në natyrën e shpenzimeve (formati 1 në shtojcën 2) ose në funksionin e shpenzimeve (formati 2 në shtojcën 2) brenda njësisë ekonomike, duke zgjedhur atë format që siguron informacion më të besueshëm dhe më të përshtatshëm.

	56
	Në formatin 1 të shtojcës 2, shpenzimet e shfrytëzimit klasifikohen në bazë të natyrës së shpenzimeve (p.sh., lënda e parë dhe materiale të konsumueshme, shpenzime të personelit, shpenzimet e konsumit dhe amortizimit). Formati 1 zbatohet përgjithësisht më lehtë, pasi ai nuk kërkon ndarjen e shpenzimeve ndërmjet funksioneve të ndryshme të njësisë ekonomike. Shoqëritë e vogla që nuk kanë nevojë të ndajnë shpenzimet sipas funksioneve, shpesh përdorin formatin 1, por edhe shoqëri të mëdha në industri të ndryshme, sipas praktikës ndërkombëtare zakonisht i përgatisin pasqyrat e të ardhurave dhe të shpenzimeve bazuar në natyrën e shpenzimeve dhe jo në funksionin e tyre.

	57
	Në formatin 2 të shtojcës 2, shpenzimet e shfrytëzimit klasifikohen sipas funksionit të shpenzimeve të njësisë ekonomike (p.sh. kosto të shitjes, shpenzimet e shpërndarjes, shpenzimet administrative). Formati 2 është më i vështirë për t’u zbatuar pasi duhet të merren vendime në lidhje me funksionet e shpenzimeve të shfrytëzimit me të cilat lidhen. Shpenzime të caktuara (p.sh. kostot e personelit) ndahen në mënyrë proporcionale ndërmjet funksioneve të ndryshme. Pasqyra e të ardhurave dhe shpenzimeve, e paraqitur sipas formatit 2, ofron një informacion më të mirë të kostos së funksioneve të ndryshme në shoqëri për lexuesit e pasqyrës, në të njëjtën kohë shpërndarja e shpenzimeve sipas funksionit është subjektive dhe pasqyrat e të ardhurave dhe shpenzimeve të njësive të ndryshme të cilat përdorin Formatin 2, nuk mund të jenë të krahasueshme.

	58
	Shtojca 2 e këtij Standardi paraqet një numër minimal të zërave të pasqyrës së të ardhurave dhe shpenzimeve. Përbërja e saktë e zërave të kësaj pasqyre varet nga aktivitetet e njësisë ekonomike dhe praktikës ndërkombëtare në fushën ku kjo njësi operon. Çdo njësi ekonomike duhet të japë në politikat dhe procedurat e saj kontabël përshkrime të hollësishme, se cilat të ardhura dhe shpenzime janë përfshirë në zërat përkatës të pasqyrës së të ardhurave dhe shpenzimeve. Njësia ekonomike duhet t’i përmbahet këtij klasifikimi në mënyrë të vazhdueshme.

	
	Formate të veçanta të pasqyrës së performancës

	59
	Në varësi të natyrës së aktivitetit ekonomik (për shembull, shoqëritë e lizingut, organizatat jofitimprurëse dhe institucionet shtetërore), njësia ekonomike raportuese mund të përdorë një format pasqyre performance të ndryshëm nga ai i dhënë në shtojcën 2 të këtij Standardi.

	60
	Zgjedhja e formatit të pasqyrës së performancës, të ndryshëm nga ata të dhënë në shtojcën 2 të këtij Standardi, do të bëhet në përputhje me udhëzimet e Këshillit Kombëtar të Kontabilitetit që rregullon këto fusha, si dhe me praktikën ndërkombëtare në këtë fushë. Institucionet shtetërore duhet të përdorin kërkesat e rregullave të përgjithshme për kontabilitetin e sektorit publik.

	
	Kompensimi i të ardhurave dhe shpenzimeve (njohja në shumën neto)

	61
	Të ardhurat dhe shpenzimet nuk do të kompensohen në pasqyrën e të ardhurave dhe shpenzimeve, me përjashtim të atyre të ardhurave dhe shpenzimeve që vijnë nga aktivitetet dytësore, apo që kanë ardhur nga një ose disa veprime të ngjashme, apo që të marra veças nuk janë materiale.

	62
	Në përgjithësi, të ardhurat dhe shpenzimet regjistrohen të ndara në pasqyrën e të ardhurave dhe shpenzimeve, pa i kompensuar me njëra-tjetrën. Të ardhurat dhe shpenzimet, që lidhen me aktivitetet dytësore, mund të kompensohen në pasqyrën e të ardhurave dhe shpenzimeve, nëse kjo jep një pamje më të vërtetë të natyrës së transaksioneve. Shumat e kompensuara duhet të jepen për vlerën bruto të tyre te shënimet shpjeguese. 

Më poshtë jepen shembuj të situatave të kompensimit të të ardhurave me shpenzimet ku rezultati njihet në pasqyrën e të ardhurave dhe shpenzimeve në shumën neto:

(a) fitimet/humbjet, që vijnë nga shitja e aktiveve afatgjata materiale, raportohen në shumën neto (të ardhurat nga shitja e aktiveve afatgjata materiale minus vlerën kontabël neto të aktivit);

(b) shpenzimet e qirasë të qiramarrësit kompensohen me të ardhurat nga qiraja që gjenerohen nga dhënia e mëtejshme me qira e të njëjtit aktiv (duke supozuar që qiraja nuk është aktivitet parësor i njësisë ekonomike);

(c) fitimet/humbjet që vijnë nga ndryshimet e kursit të këmbimit raportohen neto në pasqyrën e të ardhurave dhe shpenzimeve;

(d) fitimet/humbjet nga zbatimi i metodës së kapitalit raportohen neto në pasqyrën e të ardhurave dhe shpenzimeve;

(e) fitimet/humbjet nga shitja dhe rivlerësimi i investimeve financiare raportohen neto në pasqyrën e të ardhurave dhe shpenzimeve.

	
	PASQYRA E FLUKSIT TË MJETEVE MONETARE

	63
	Pasqyra e flukseve të mjeteve monetare jep informacion në lidhje me ndryshimet në mjetet monetare dhe ekuivalentët e mjeteve monetare të një njësie ekonomike për një periudhë raportuese, duke treguar veças ndryshimet e aktiviteteve të shfrytëzimit, aktivitetet investuese dhe ato të financimit.

	64
	Objektivi i pasqyrës së fluksit të mjeteve monetare është të përshkruajë mjetet monetare të gjeneruar e të përdorura nga njësia ekonomike, burimet e financimit dhe ndryshimet në pozicionin e mjeteve monetare si dhe ekuivalentëve të tyre. Informacioni mbi fluksin e mjeteve monetare përbën bazën për vlerësimin e mundësisë së njësisë ekonomike për të gjeneruar dhe përdorur mjetet monetare. Shtojca 3 e Standardit jep shembuj të pasqyrave të fluksit të mjeteve monetare të përgatitura sipas metodës direkte dhe indirekte.

	65
	Ekuivalentet e mjeteve monetare janë investime afatshkurta, shumë likuide të cilat mbahen më shumë për të përmbushur angazhimet afatshkurtra në mjete monetare sesa për investime ose qëllime të tjera. Prandaj, një investim normalisht kualifikohet si ekuivalent i mjeteve monetare vetëm kur ai ka një maturim të shkurtër (përgjithësisht deri në 3 muaj). Overdraftet bankare konsiderohen normalisht si aktivitete financuese të ngjashme me huadhëniet. Megjithatë, në qoftë se ato janë të ripagueshme dhe formojnë një pjesë integrale të menaxhimit të mjeteve monetare të një njësie ekonomike, overdraftet bankare janë një komponent i mjeteve monetare dhe i ekuivalentëve të mjeteve monetare.

	
	Fluksi i mjeteve monetare në monedhë të huaj

	66
	Një njësi ekonomike duhet të regjistrojë flukset e mjeteve monetare që rrjedhin nga këmbimet, në monedhë të huaj, të monedhës raportuese të njësisë ekonomike, duke zbatuar mbi shumën e monedhës së huaj kursin e këmbimit midis monedhës raportuese dhe monedhës së huaj në datën e këmbimit.

	67
	Njësia ekonomike duhet të përkthejë flukset e mjeteve monetare të një filiali të huaj në monedhën raportuese duke aplikuar kursin e këmbimit të monedhës së huaj në datën e përkthimit.

	68
	Fitimet dhe humbjet e parealizuara që rrjedhin nga ndryshimet në kurset e këmbimit të monedhës së huaj nuk konsiderohen flukse të mjeteve monetare. Megjithatë, rakordimi i mjeteve monetare dhe ekuivalentëve të mjeteve monetare në fillim dhe në fund të periudhës, efekti i ndryshimit të kursit të këmbimit në mjete monetare dhe ekuivalentët e mjeteve monetare ose të mbajtura në monedhë të huaj, duhet të paraqiten në pasqyrën e flukseve të mjeteve monetare. Prandaj, njësia ekonomike do të vlerësojë mjetet monetare dhe ekuivalentet e tyre të mbajtura gjatë periudhës raportuese (të tilla si shuma të monedhës së huaj të mbajtur dhe llogaritë bankare në monedhë të huaj) me kursin e këmbimit në fund të periudhës.

Njësia ekonomike duhet të paraqesë fitimin ose humbjen që rezulton e parealizuar, veçmas nga aktivitetet e shfrytëzimit, investimit dhe financimit.

	
	Interesi dhe dividendët

	69
	Një njësi ekonomike duhet të paraqesë veçmas flukset e mjeteve monetare nga interesi dhe dividendët e marrë dhe të paguar. Njësia ekonomike duhet të klasifikojë flukset e mjeteve monetare në vazhdimësi nga periudha në periudhë si flukse të aktiviteteve të shfrytëzimit, investimit ose financimit.

	70
	Një njësi ekonomike duhet të paraqesë veçmas flukset e mjeteve monetare nga interesi dhe dividendët e marrë dhe të paguar. Njësia ekonomike duhet të klasifikojë flukset e mjeteve monetare në vazhdimësi nga periudha në periudhë si flukse të aktiviteteve të shfrytëzimit, investimit ose financimit.

	71
	Një njësi ekonomike mund t’i klasifikojë dividendët e paguar si fluks të aktiviteteve të financimit, sepse ata përbëjnë koston e sigurimit të burimeve financiare. Ndryshe, njësia ekonomike mund t’i klasifikojë dividentët e paguar si komponentë të flukseve të mjeteve monetare nga aktivitetet e shfrytëzimit sepse ato paguhen nga flukse të mjeteve monetare të aktiviteteve të shfrytëzimit.

	
	Tatimi mbi fitimin

	72
	Një njësi ekonomike duhet të paraqesë veçmas flukset monetare që vijnë nga tatim fitimi dhe do t’i klasifikojë ato si flukset e mjeteve monetare nga aktivitetet e shfrytëzimit përveç nëse ato mund të identifikohen në mënyrë specifike të lidhura me aktivitetet e financimit dhe ato investuese. Kur flukset monetare tatimore ndahen në më shumë se një klasë të aktivitetit, njësia ekonomike duhet të japë informacion shpjegues për shumën totale të tatimeve të paguara.

	
	Aktivitetet e shfrytëzimit

	73
	Aktivitetet e shfrytëzimit janë burimi kryesor i gjenerimit të të ardhurave të njësisë ekonomike. Prandaj, flukset e mjeteve monetare nga aktivitetet e shfrytëzimit zakonisht rezultojnë nga transaksionet dhe ngjarjet e tjera apo rrethanat që përcaktojnë fitimin ose humbjen. Burimet kryesore të flukseve të mjeteve monetare nga aktivitetet e shfrytëzimit përfshijnë:

(a) arkëtimet e mjeteve monetare nga shitja e mallrave dhe ofrimi i shërbimeve;

(b) arkëtimet e mjeteve monetare nga honoraret, tarifat, komisionet dhe të ardhurat e tjera;

(c) pagesat në mjete monetare për mallra dhe shërbime;

(d) pagesat në mjete monetare për punonjësit;

(e) pagesat në mjete monetare ose rifinancimet e tatimit mbi fitimin, derisa të identifikohen specifikisht në aktivitetet financuese dhe investuese;

(f) arkëtimet dhe pagesat nga investimet, kreditë dhe kontratat e tjera që kanë të bëjnë ose të mbajtura për qëllime tregtare, të cilat janë të ngjashme me inventarin e blerë për rishitje. 

Disa transaksione, të tilla si shitja e një pjese të makinerive nga ana e një njësie ekonomike prodhuese, mund të sjellin një fitim/humbje në pasqyrën e të ardhurave dhe shpenzimeve. Megjithatë, flukset e mjeteve monetare që lidhen me transaksione të tilla janë flukse monetare nga aktivitetet investuese.

	
	Raportimi i flukseve të mjeteve monetare nga aktivitetet e shfrytëzimit

	74
	Një njësi ekonomike duhet të paraqesë flukset e mjeteve monetare nga aktivitetet e shfrytëzimit duke përdorur ose:

(a) metodën direkte, ku shpjegohen klasat kryesore të arkëtimeve/pagesave bruto në para;

(b) metodën indirekte, ku fitimi/humbja e vitit rregullohet për:
- efektet e transaksioneve jo monetare;
- çdo shtyrje ose rritje të flukseve të aktiviteteve të shfrytëzimit, të shkuara ose të ardhshme; dhe

- zëra të të ardhurave ose shpenzimeve të lidhura me flukset e aktiviteteve investuese ose financuese. 

	
	Metoda direkte

	75
	Sipas metodës direkte, fluksi neto i mjeteve monetare nga aktivitetet e shfrytëzimit paraqitet në dhënien e informacioneve shpjeguese rreth klasave kryesore të arkëtimeve/pagesave bruto siç identifikohet në paragrafin 72. Një informacion i tillë mund të merret, ose:

(a) nga regjistrat e kontabilitetit të njësisë ekonomike; ose

(b) duke rregulluar shitjet, koston e shitjeve dhe zëra të tjerë në pasqyrën e të ardhurave dhe shpenzimeve; 
(i) ndryshimet gjatë periudhës në inventarët dhe të drejtat e arkëtueshme/detyrimet e pagueshme të shfrytëzimit; 
(ii) zëra të tjerë jomonetarë; dhe

(iii) zëra të tjerë për të cilët efektet e mjeteve monetare janë flukse të mjeteve monetare të aktiviteteve investuese ose të financimit.

	
	Metoda Indirekte

	76
	Sipas metodës indirekte, fluksi neto i mjeteve monetare nga aktiviteti i shfrytëzimit përcaktohet duke rregulluar fitimin/humbjen e vitit për efektet e: 
(a) ndryshimeve gjatë periudhës në inventarë dhe të drejtat e arkëtueshme/detyrimet e pagueshme të shfrytëzimit;

(b) zërave jomonetarë të tillë si shpenzimet financiare jomonetare, shpenzimet për tatimin mbi fitimin jomonetar, shpenzime konsumi dhe amortizimi, zhvlerësimi i aktiveve afatgjata materiale; dhe 
(c) të gjithë zërat e tjerë për të cilët efektet e mjeteve monetare lidhen me aktivitetet e investimit ose financimit.

	
	Fluksi i mjeteve monetare nga aktiviteti investues

	77
	Aktivitetet investuese janë blerja dhe shitja e aktiveve afatgjata dhe investime të tjera që nuk përfshihen në ekuivalentë të mjeteve monetare. Shembuj të fluksit të mjeteve monetare që rrjedhin nga aktivitetet investuese janë:

(a) pagesat për blerjen e aktiveve afatgjata materiale (përfshirë aktivet afatgjata materiale të vetëndërtuara), aktiveve jomateriale dhe të tjera aktiveve afatgjata;

(b) arkëtimet nga shitja e aktiveve afatgjata, aktiveve jomateriale dhe të tjera aktive afatgjata;

(c) pagesat në mjete monetare për blerjen e instrumenteve të kapitalit neto ose të borxhit të njësive të tjera ekonomike dhe interesave në sipërmarrjet e përbashkëta (përveç pagesave për ato instrumente të klasifikuara si ekuivalentë të mjeteve monetare ose të mbajtura për tregtim ose shitje);

(d) arkëtimet për shitjen e instrumenteve të kapitalit neto ose të borxhit të njësive të tjera ekonomike dhe interesave në sipërmarrjet e përbashkëta (përveç arkëtimeve për ato instrumente të klasifikuara si ekuivalentë të mjeteve monetare ose të mbajtura për tregtim ose shitje);

(e) paradhëniet dhe huat e dhëna palëve të tjera;

(f) arkëtimet e paradhënieve dhe huave të dhëna palëve të tjera.

(g) pagesat në mjete monetare për kontratat e ardhshme, kontratat e përparme, kontratat me opsion dhe kontratat e shkëmbimit, me përjashtim të rasteve kur kontratat mbahen për tregtim ose marrëveshje të tjera, ose pagesat klasifikohen si aktivitete financimi; dhe

(h) arkëtimet në mjete monetare nga kontratat e ardhshme, kontratat e përparme, kontratat me opsion dhe kontratat e shkëmbimit, me përjashtim të rasteve kur kontratat mbahen për tregtim ose marrëveshje të tjera, ose pagesat klasifikohen si aktivitete financimi;

Kur një kontratë trajtohet sipas kontabilitetit mbrojtës (shih SKK3, seksioni 2 “Çështjet e tjera për instrumentet financiare”), një njësi ekonomike duhet të klasifikojë flukset e mjeteve monetare të kontratës në të njëjtën mënyrë si flukset e mjeteve monetare të elementit që mbrohet.

	
	Fluksi i mjeteve monetare nga aktiviteti i financimit

	78
	Aktivitetet financuese janë aktivitetet që rezultojnë në ndryshime në madhësinë dhe përbërjen e kapitalit të kontribuar dhe huamarrjet e njësisë ekonomike. Shembuj të fluksit të mjeteve monetare që rrjedh nga aktiviteti i financimit janë:

(a) arkëtimi i mjeteve monetare nga emetimi i aksioneve ose instrumenteve të tjerë të kapitalit neto;

(b) pagesa në mjete monetare për blerjen e aksioneve të veta;

(c) arkëtimi i mjeteve monetare nga emetimi i titujve të borxhit, afatshkurtër ose afatgjatë;

(d) pagesa në mjete monetare të huave dhe kostos së huas;

(e) pagesa në mjete monetare për pakësimin e detyrimit të qirasë financiare.

	
	Raportimi i fluksit të mjeteve monetare nga aktivitetet investuese dhe financuese

	79
	Një njësi ekonomike duhet të paraqesë veçmas klasa të mëdha të arkëtimeve/pagesave bruto të mjeteve monetare që rrjedhin nga aktivitetet investuese dhe financuese. Shuma e fluksit të mjeteve monetare që rrjedh nga blerjet dhe nga shitjet e filialeve ose njësive të tjera të biznesit duhet të paraqitet veçmas dhe të klasifikohet si aktivitet investuese.

	
	Transaksionet jomonetare

	80
	Një njësi ekonomike duhet të përjashtojë nga pasqyra e fluksit të mjeteve monetare (aktiviteti investues dhe financues), transaksionet që nuk kërkojnë përdorimin e mjeteve monetare ose ekuivalentëve të mjeteve monetare. Një njësi ekonomike duhet të japë informacione shpjeguese për transaksione të tilla diku tjetër në pasqyrat financiare duke siguruar të gjitha informacionet përkatëse në lidhje me këto aktivitete.

	81
	Shumë aktivitete investimi dhe financimi nuk kanë ndikim të drejtpërdrejtë në fluksin e mjeteve monetare, ndonëse ato ndikojnë në strukturën e kapitalit dhe aktivit të njësisë ekonomike. Përjashtimi i transaksioneve jomonetare nga pasqyra e fluksit të mjeteve monetare është në përputhje me objektivin e kësaj pasqyre, pasi këto transaksione nuk shoqërohen me flukse hyrëse ose dalëse të mjeteve monetare. Shembuj të veprimeve jomonetare janë për shembull, blerja e aktiveve nëpërmjet një qiraje financiare, si dhe konvertimi i një borxhi në kapital.

	
	Përbërësit e mjeteve monetare dhe ekuivalentëve të mjeteve monetare

	82
	Një njësi ekonomike duhet të paraqesë komponentët e mjeteve monetare dhe ekuivalentëve të mjeteve monetare, shumat e të cilave duhet të rakordojnë midis pasqyrës së fluksit të mjeteve monetare dhe pasqyrës së pozicionit financiar. Megjithatë, një njësie ekonomike nuk i kërkohet të paraqesë këtë rakordim në qoftë se shuma e mjeteve monetare dhe e ekuivalentëve të mjeteve monetare të paraqitura në pasqyrën e fluksit të mjeteve monetare është e njëjtë me shumën e përshkruar në mënyrë të ngjashme në pasqyrën e pozicionit financiar.

	
	Shënime të tjera shpjeguese lidhur me mjetet monetare dhe ekuivalentët e mjeteve monetare

	83
	Një njësi ekonomike duhet të japë informacione shpjeguese, së bashku me një koment nga drejtuesit e saj, mbi shumën e mjeteve të konsiderueshme monetare dhe të gjendjeve të mbajtura nga njësia ekonomike, që nuk janë në përdorim nga njësia ekonomike. Mjetet monetare dhe ekuivalentet e mbajtura nga njësia ekonomike mund të mos jenë të disponueshme për përdorim nga njësia ekonomike për shkak, midis arsyeve të tjera, edhe të kontrolleve të këmbimeve valutore apo kufizimeve ligjore.

	
	PASQYRA E NDRYSHIMEVE NË KAPITAL

	84
	Pasqyra e ndryshimeve në kapitalin neto paraqet fitimin e një njësie ekonomike ose humbjen për një periudhë raportimi, zërat e të ardhurave dhe shpenzimeve të njohura në pasqyrën e performancës për periudhën, efektet e ndryshimeve në politikat kontabël dhe korrigjimet e gabimeve të njohura në periudhën, shumat e investimeve, dividendët dhe shpërndarjet e tjera ndaj investitorëve të kapitalit neto gjatë periudhës.

	85
	Një njësi ekonomike duhet të paraqesë një pasqyrë të ndryshimeve në kapitalin neto duke treguar:

(a) të ardhurat totale gjithëpërfshirëse për periudhën, duke treguar veçmas shumat totale që i atribuohen pronarëve të njësisë ekonomike mëmë dhe interesave jokontrolluese;

(b) për çdo përbërës të kapitalit neto, efektet e zbatimit retrospektiv ose riparaqitjen retrospektive të njohur në përputhje me paragrafët 94 - 98 dhe 103-108 të SKK1 “Kuadri i Përgjithshëm për Përgatitjen e Pasqyrave Financiare”;
(c) për çdo përbërës të kapitalit neto, një rakordim mes vlerës kontabël në fillim dhe në fund të periudhës, duke shpjeguar veçmas ndryshimet që rezultojnë nga:

(i) fitimi/humbja e vitit;

(ii) çdo zë i të ardhurave të tjera gjithëpërfshirëse;

(iii) shumat e investimeve, dividendët dhe shpërndarjet e tjera ndaj pronarëve, duke shpjeguar veçmas emetimin e aksioneve, transaksionet me aksionet e veta si dhe ndryshimet në interesat e pronësisë në filiale që nuk rezultojnë në një humbje të kontrollit.

	86
	Formati i dhënë në Shtojcën 4 të këtij Standardi rekomandohet për përgatitjen e pasqyrës së ndryshimeve në kapital.

	
	SHËNIMET SHPJEGUESE TË PASQYRAVE FINANCIARE

	87
	Ky seksion përcakton informacionin bazë themelor që duhet të paraqitet në shënimet shpjeguese të pasqyrave financiare dhe mënyrën e paraqitjes së tij. Shënimet përmbajnë informacion përveç atij që paraqitet në pasqyrën e pozicionit financiar, pasqyrën e performancës, pasqyrën e ndryshimeve në kapitalin neto dhe pasqyrën e fluksit të mjeteve monetare. Shënimet japin përshkrime me fjalë ose zbërthime të zërave të paraqitura në këto pasqyra dhe informacione rreth zërave që nuk kualifikohen për njohje në këto pasqyra. Përveç kërkesave të këtij Standardi çdo Standard tjetër i SKK-ve kërkon dhënie informacionesh shpjeguese përkatëse.

	
	Struktura e shënimeve shpjeguese

	88
	Shënimet shpjeguese japin:

(a) informacione në lidhje me bazën e përgatitjes së pasqyrave financiare dhe politikat specifike kontabël të përdorura;
(b) informacion shpjegues të kërkuar nga Standardet Kombëtare të Kontabilitetit i cili nuk është paraqitur diku tjetër në pasqyrat financiare; dhe

(c) informacion që nuk është paraqitur diku tjetër në pasqyrat financiare, por është i nevojshëm për të kuptuar ndonjë prej tyre.

	89
	Një njësi ekonomike normalisht i paraqet shënimet shpjeguese në rendin e mëposhtëm:

(a) një deklaratë që pasqyrat financiare janë përgatitur në përputhje me Standardet Kombëtare të Kontabilitetit;

(b) një përmbledhje të politikave kontabël të rëndësishme të zbatuara; 
(c) informacion mbështetës për zërat e paraqitur në pasqyrat financiare, në rendin në të cilin paraqitet çdo pasqyrë dhe zë përkatës;

(d) shënime të tjera shpjeguese.

	
	Dhënia e informacioneve shpjeguese për politikat kontabël

	90
	Një njësi ekonomike duhet të japë informacion shpjegues në vijim për përmbledhjen e politikave të rëndësishme kontabël:

(a) baza e matjes (ose bazat) të përdorura në përgatitjen e pasqyrave financiare;

(b) politikat e tjera kontabël të përdorura, të rëndësishme për kuptimin e pasqyrave financiare.

	
	Informacion në lidhje me burimet kryesore të pasigurisë së vlerësimit

	91
	Një njësi ekonomike duhet të japë informacione në shënimet shpjeguese rreth supozimeve kyçe lidhur me të ardhmen dhe burime të tjera kryesore të pasigurisë së vlerësimit në datën e raportimit, të cilat ka shumë mundësi të sjellin një rregullim material në vlerat kontabël neto të aktiveve dhe detyrimeve brenda vitit të ardhshëm financiar.

Për sa u përket këtyre aktiveve dhe detyrimeve, shënimet shpjeguese duhet të përfshijnë detajet e:

(a) natyrës së tyre;

(b) vlerës së tyre kontabël në fund të periudhës raportuese.

	
	Shpjegime mbi palët e lidhura

	92
	Njësitë konsiderohen të lidhura, nëse njëra palë ose kontrollon palën tjetër, ose ka një ndikim të ndjeshëm mbi palën tjetër. Ndikimi i ndjeshëm ekziston kur ajo lidhet me vendimet financiare dhe ato të shfrytëzimit. Palët janë të lidhura edhe kur ato janë nën kontrollin e përbashkët të një njësie tjetër. Ekzistenca e kontrollit të përbashkët ose ndikimit të ndjeshëm mund të ndikojnë mbi mënyrën se si të dyja palët hyjnë në aktivitete biznesi me njëra-tjetrën. Prandaj, për t’i kuptuar sa më mirë pasqyrat financiare të një njësie ekonomike, duhet të kuptohen mirë marrëdhëniet dhe kushtet, në të cilat palët e lidhura hyjnë në aktivitete biznesi me njëra-tjetrën. Shembuj të palëve të lidhura përfshijnë:

(a) njësia mëmë (dhe personat që kontrollojnë ose kanë ndikim të ndjeshëm mbi njësinë mëmë);

(b) njësitë e kontrolluara;

(c) pjesëmarrjet;

(d) sipërmarrje të tjera të të njëjtit grup konsolidimi (për shembull, njësitë e kontrolluara simotra);

(e) drejtuesit, anëtarët e organit mbikëqyrës si dhe aksionarët që zotërojnë një pjesë të konsiderueshme të aksioneve, me përjashtim të atyre rasteve kur këta persona nuk e kanë mundësinë praktike të ushtrojnë influencë të ndjeshme mbi vendimet ekonomike të njësisë ekonomike raportuese;

(f) të afërmit e ngushtë të personave të përmendur në pikën (e) (përfshirë këtu personat e afërt dhe fëmijët), si dhe njësitë ekonomike që janë nën kontrollin ose ndikimin e tyre.

	93
	Në shënimet shpjeguese të pasqyrave financiare duhet të paraqitet informacioni i mëposhtëm mbi palët e lidhura dhe veprimet me to:

(a) emri i njësisë (për shembull, njësia mëmë ose një person që zotëron shumicën e aksioneve) që kontrollon njësinë ekonomike, si dhe emri i njësisë mëmë që kontrollon të gjithë grupin;

(b) llojin dhe volumin e transaksioneve me palët e lidhura gjatë vitit si dhe shpërblimin total të dhënë stafit drejtues dhe anëtarëve të organit mbikëqyrës;

(c) gjendjen e llogarive ku janë përfshirë transaksionet me palët e lidhura, në datën e pasqyrës së pozicionit financiar;

(d) politikat e vendosjes së çmimeve të aplikuara në transaksionet me palët e lidhura.

	94
	Një informacion mbi transaksione të veçanta me palët e lidhura duhet të jepet, të paktën për grupet e palëve të lidhura, të përmendura në paragrafin 91.

	95
	Transaksionet me njësitë e kontrolluara, që eliminohen gjatë konsolidimit, nuk duhet të shpjegohen në pasqyrat financiare të konsoliduara.

	
	DATA DHE RREGULLAT E ZBATIMIT TË STANDARDEVE

	96
	SKK 2 “Paraqitja e pasqyrave financiare”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 2 (2023) do të zbatohen në prospektivë.

	
	TABELA KRAHASUESE

	97
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	SKK 3 “INSTRUMENTET FINANCIARE” - PËRDITËSUAR (2023) 


	
	OBJEKTIVI DHE BAZAT E PËRGATITJES 

	1
	Objektivi i Standardit Kombëtar të Kontabilitetit 3 Instrumentet financiare (SKK 3), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes dhe vlerësimit të mëpasshëm të instrumenteve financiare si dhe të shpjegimeve të nevojshme në pasqyrat financiare të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe raportimit, të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 3 është i krahasueshëm me seksionin 11 “Instrumentet Financiare Bazë” dhe seksionin 12 “Çështje të tjera për instrumentet financiare” të SNRF-së për NVM-të (2015). Një tabelë korresponduese e paragrafëve të SNRF-së për NVM-të (2015) është dhënë në paragrafin 81. Për rastet që nuk janë trajtuar në mënyrë të drejtpërdrejtë nga SKK 3 ose ndonjë SKK tjetër, drejtuesit e njësisë ekonomike raportuese duhet që, me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët – 64 deri 68 të SKK 1.

	
	SEKSIONI 1 – INSTRUMENTET FINANCIARE BAZË

	
	FUSHA E ZBATIMIT

	4
	Seksioni 1 i këtij Standardi do të zbatohet për kontabilizimin e instrumenteve të mëposhtme financiare: 

(a) mjetet monetare. 
(b) një instrument borxhi (llogari, dëftesë ose hua e arkëtueshme ose e pagueshme) që plotëson kushtet në paragrafin 7.

(c) një zotim për të marrë një hua e cila: 
(i) nuk mund të paguhet në para; dhe 
(ii) kur zotimi realizohet, pritet që ai të plotësojë kushtet e dhëna në paragrafin 7.

	5
	Shembuj të instrumenteve financiare që plotësojnë kushtet e paragrafit 4 më sipër përfshijnë: 
(a) mjetet monetare; 
(b) depozita pa afat dhe depozita me afat fiks ku njësia ekonomike është depozituesi (p.sh., llogaritë bankare); 

(c) letra tregtare dhe kambiale tregtare;

(d) llogari, dëftesa dhe hua të arkëtueshme dhe të pagueshme; 
(e) obligacione dhe instrumente të ngjashme borxhi; 

(f) zotim për të marrë një hua nëse zotimi nuk mund të paguhet në mjete monetare.

	6
	Ky Standard nuk do të zbatohet për instrumentet e mëposhtme financiare:

(a) investimet në filiale, pjesëmarrje dhe sipërmarrje të përbashkëta që janë kontabilizuar në përputhje me SKK 14 “Trajtimi kontabël i investimeve në pjesëmarrje dhe sipërmarrje të përbashkëta”; 
(b) instrumente financiare që plotësojnë kriteret e kapitalit të vet të një njësie ekonomike;

(c) qiratë, për të cilat zbatohet SKK 7 “Kontabilizimi i qirave”;

Gjithsesi, kërkesat e çregjistrimit në paragrafët 33-35 zbatohen për çregjistrimin e qirave të arkëtueshme të njohura nga një qiradhënës dhe qirave të pagueshme të njohura nga një qiramarrës. 

(d) të drejtat dhe detyrimet e punonjësve sipas planeve të përfitimeve të punonjësve.

	7
	Një instrument borxhi që plotëson të gjitha kushtet e dhëna në (a)–(d) më poshtë duhet të kontabilizohet në përputhje me këtë Standard: 
(a) Përfitimet e mbajtësit janë në formën e: 
(i) një shume fikse; 
(ii) një norme fikse kthimi përgjatë jetës së instrumentit; 
(iii) një kthimi variabël që përgjatë jetës së instrumentit, është i barabartë me një normë interesi të vetme të kuotuar (si LIBOR); ose 
(b) Nuk ka asnjë kusht kontraktual që mund të sjellë humbjen për mbajtësin, të shumës së principalit ose të interesit të periudhës aktuale ose periudhave të mëparshme. Fakti që një instrument borxhi është i varur nga instrumente të tjerë borxhi nuk është një shembull i një kushti të tillë kontraktual; 
(c) Kushtet kontraktuale që e lejojnë emetuesin (debitorin) të parapaguajë një instrument borxhi ose që e lejojnë mbajtësin (kreditorin) t’ia shesë mbrapsht emetuesit atë përpara maturimit, nuk janë kushtëzuese nga ngjarje të ardhshme; 
(d) Nuk ka kthime të kushtëzuara ose kushte ripagese, përveç normës variabël të kthimit të përshkruar në (a) dhe kushteve të parapagimit të përshkruara në (c).

	8
	Shembuj të instrumenteve financiare që normalisht i plotësojnë kushtet e dhëna në paragrafin 7 janë: 
(a) kërkesa tregtare të arkëtueshme dhe të pagueshme, dhe hua nga bankat ose palë të treta; 
(b) detyrime të pagueshme në një monedhë të huaj (gjithsesi, çdo ndryshim në detyrimet e pagueshme për shkak të një ndryshimi në kursin e këmbimit njihet në fitim ose humbje siç kërkohet nga SKK 12 “Efekti i ndryshimeve të kurseve të këmbimit”) 
(c) hua të marra nga/për filialet ose pjesëmarrjet që janë të pagueshme kur kërkohen;

(d) një instrument borxhi që bëhet menjëherë i arkëtueshëm nëse emetuesi nuk shlyen një pagesë interesi ose principali (një kriter i tillë nuk është në kundërshti me paragrafin 7).

	9
	Shembuj të instrumenteve financiare që nuk i plotësojnë kushtet e dhëna në paragrafin 7 dhe që rrjedhimisht janë jashtë fushës së zbatimit të këtij Standardi, jepen në vijim:

(a) një investim në instrumentet e kapitalit të një njësie tjetër;

(b) një kontratë shkëmbimi (SWAP) nga e cila përfitohet një fluks monetar që është pozitiv ose negativ, ose një zotim i ardhshëm për të blerë një mall apo një instrument financiar që mund të paguhet në para dhe që në momentin e pagesës, mund të rezultojë në flukse monetare pozitive ose negative (shih paragrafin 7.a);

(c) opsionet dhe kontratat e ardhshme, pasi përfitimet për mbajtësin nuk janë fikse dhe kështu nuk plotësohet kushti i kërkuar në paragrafin 7.a); 
(d) investimet në instrumente borxhi të konvertueshme, pasi përfitimi për mbajtësin mund të variojë më tepër sipas çmimit të aksioneve të kapitalit të emetuesit sesa sipas normave të interesit në treg;

(e) një hua e arkëtueshme nga një palë e tretë që i jep palës së tretë të drejtën ose detyrimin për të parapaguar nëse dispozitat fiskale ose kërkesat e kontabilitetit ndryshojnë, sepse një hua e tillë nuk plotëson kushtin e dhënë në paragrafin 7(c). 

	
	PËRKUFIZIMET KRYESORE

	10
	Përkufizimet e mëposhtme përdoren në këtë Standard me kuptimet e specifikuara më poshtë:

Instrument financiar është çdo kontratë që krijon një aktiv financiar për një njësi ekonomike si dhe një detyrim financiar ose instrument kapitali për një njësi ekonomike tjetër.

Instrument kapitali është çdo kontratë që evidenton një interes të mbetur në aktivet neto të njësisë ekonomike të investuar (për shembull një aksion).

Aktivi financiar është çdo aktiv që është:

(a) mjete monetare;

(b) një e drejtë kontraktuale për të marrë mjete monetare ose një aktiv tjetër financiar nga një njësi ekonomike tjetër (për shembull, kërkesat për t’u arkëtuar);

Detyrimi financiar është detyrimi kontraktual për të dhënë mjete monetare ose një aktiv tjetër financiar të një njësi ekonomike tjetër (për shembull detyrimi ndaj një furnitori).

Kostoja është:

(a) vlera e drejtë e mjeteve monetare ose e ekuivalenteve të saj të paguara ose vlera e drejtë e shpërblimeve të dhëna për të blerë një aktiv në kohën e blerjes ose të ndërtimit të tij;

(b) shuma e mjeteve monetare ose e ekuivalenteve të saj të arkëtuara ose vlera e drejtë e shpërblimeve të marra për të shitur një detyrim në kohën e shitjes ose likuidimit të tij.

Kostoja e amortizuar është kosto fillestare e një aktivi ose detyrimi financiar e cila rregullohet, nëse është e nevojshme, me shumat e mëposhtme:

(a) shlyerjet e principalit (për shembull, në rastin e një huaje të marrë apo të dhënë);

(b) amortizimi i akumuluar i ndonjë diference mes shumës fillestare dhe shumës në maturim (për shembull në rastin e obligacioneve) duke përdorur metodën e interesit efektiv;

(c) zvogëlimi i mundshëm për shkak të përkeqësimit ose të pamundësisë së arkëtimit (në rastin e aktiveve financiare të paarkëtueshme).

Metoda e normës së interesit efektiv është një metodë për llogaritjen e kostos së amortizuar të një aktivi apo detyrimi financiar, duke përdorur normën e interesit efektiv.

Norma e interesit efektiv është norma me të cilën skontohen ekzaktësisht flukset e përllogaritura të ardhshme të parasë së një aktivi ose të një detyrimi financiar, në vlerën kontabël të aktivit, ose detyrimit financiar. Llogaritja e normës së interesit efektiv përfshin të gjitha kostot e transaksioneve, të paguara ose të marra, në lidhje me aktivin ose detyrimin financiar, si dhe të gjitha primet dhe zbritjet e tjera.

Kostot e transaksioneve janë kosto shtesë, të cilat lidhen me blerjen, emetimin ose likuidimin e një aktivi ose detyrimi financiar. Kostot shtesë janë kosto të tilla, të cilat nuk ndodhin nëse nuk kryhet blerja, emetimi ose likuidimi.

	
	NJOHJA DHE MATJA E INSTRUMENTEVE FINANCIARE BAZË

	
	Njohja e aktiveve dhe detyrimeve financiare

	11
	Një njësi duhet të njohë një aktiv financiar ose një detyrim financiar vetëm kur njësia bëhet pjesë e kushteve kontraktuale të instrumentit.

	
	Matja fillestare

	12
	Kur një aktiv financiar ose një detyrim financiar njihet fillimisht, një njësi duhet ta masë atë me kostot e transaksionit (duke përfshirë edhe çmimin e transaksionit) përveç rasteve kur marrëveshja përbën në thelb një transaksion financiar. Një transaksion financiar mund të jetë, për shembull, kur shiten mallra apo shërbime dhe kur pagesa shtyhet përtej afateve normale të tregtisë ose kur ajo është financuar me një normë interesi që nuk është një normë tregu. Nëse marrëveshja përbën një transaksion financiar, njësia duhet të matë aktivin financiar ose detyrimin financiar me vlerën aktuale të pagesave të ardhshme të skontuara me normën e interesit të tregut për një instrument të ngjashëm borxhi.

	13
	Shembuj të matjes së aktiveve financiare jepen në vijim: 
1. Për një hua afatgjatë dhënë një njësie tjetër, njihet një shumë e arkëtueshme me vlerën aktuale të mjeteve monetare të arkëtueshme (duke përfshirë pagesat e interesit dhe principalit) nga ajo njësi. 
2. Për mallrat, produktet dhe shërbimet e shitura një klienti me një kredi afatshkurtër, njihet një llogari e arkëtueshme me vlerën e paskontuar të mjeteve monetare të arkëtueshme nga ajo njësi, që është normalisht çmimi i faturës. 
3. Për një produkt të shitur një klienti me një kredi dyvjeçare pa interes, njihet një llogari e arkëtueshme me çmimin aktual të shitjes për atë produkt. Nëse çmimi normal i shitjes nuk dihet, ai mund të vlerësohet si vlera aktuale e mjeteve monetare të arkëtueshme të skontuar duke përdorur normën mbizotëruese të interesit në treg për një kërkesë të arkëtueshme të ngjashme. 
4. Për një blerje në para të aksioneve të zakonshme të një njësie tjetër, investimi duhet të njihet me shumën e mjeteve monetare të paguara për të blerë aksionet. 

	14
	Shembuj të matjes së detyrimeve financiare jepen në vijim: 
1. Për një hua të marrë nga një bankë, njihet një llogari e pagueshme fillimisht me vlerën aktuale të mjeteve monetare të pagueshme ndaj bankës (p.sh. duke përfshirë pagesat e interesit dhe të principalit). 
2. Për mallrat, produktet e shërbimet e blera nga një furnizues me kredi afatshkurtër, njihet një llogari e pagueshme me shumën e paskontuar që i detyrohet furnizuesit, që është zakonisht çmimi i faturës. 

	
	Vlerësimi i mëpasshëm

	15
	Në fund të periudhës raportuese, një njësi duhet të masë instrumentet financiare si vijon (pa zbritur kostot e transaksionit që njësia mund të kryejë mbi shitjet apo të tjera): 
(a) Instrumentet e borxhit që plotësojnë kushtet në paragrafin 4(b) duhet të maten me koston e amortizuar duke përdorur metodën e interesit efektiv. Paragrafët 16-21 japin udhëzime për përcaktimin e kostos së amortizuar duke përdorur metodën e interesit efektiv. Instrumentet e borxhit që janë të klasifikuara si aktive afatshkurtër ose detyrime afatshkurtër duhet të maten me shumën e paskontuar të mjeteve monetare ose shumave të tjera të pritshme për t’u paguar ose arkëtuar (shih paragrafët 22-27) përveçse kur marrëveshja përbën në efekt, një transaksion financiar (shih paragrafin 12). Nëse marrëveshja përbën një transaksion financiar, njësia duhet ta masë instrumentin e borxhit me vlerën aktuale të pagesave të ardhshme të skontuara me një normë tregu interesi për një instrument të ngjashëm borxhi. 
(b) Zotimet për të marrë një hua që plotësojnë kushtet e dhëna në paragrafin 4(c) duhet të matet me kosto (që ndonjëherë është zero) minus zhvlerësimin.

Zhvlerësimi ose pambledhshmëria duhet të vlerësohet për instrumentet financiarë të përshkruara në (a) dhe (b) më sipër. Paragrafët 22–27 japin udhëzime në lidhje me këtë aspekt.

	
	Kostoja e amortizuar dhe metoda e interesit efektiv

	16
	Kostoja e amortizuar e një aktivi financiar ose detyrimi financiar në çdo datë raportimi është shuma e vlerave të mëposhtme: 
(a) vlera me të cilën aktivi financiar ose detyrimi financiar janë matur në njohjen e tyre fillestare; 
(b) minus çdo pagesë të principalit; 

(c) plus ose minus amortizimin e akumuluar, duke përdorur metodën e interesit efektiv, të diferencës mes vlerës në njohje dhe vlerës në maturim; 
(d) minus, në rastin e një aktivi financiar, çdo pakësim (direkt ose përmes përdorimit të llogarisë së zhvlerësimit) për zhvlerësimin ose pambledhshmërinë.

Aktivet financiare dhe detyrimet financiare që nuk kanë një normë interesi të deklaruar dhe janë të klasifikuara si aktive afatshkurtra ose detyrime afatshkurtra, maten fillimisht me shumën e paskontuar në përputhje me paragrafin 15(a). Në këto raste pika (c) më sipër nuk zbatohet. 

	17
	Metoda e interesit efektiv është një metodë e llogaritjes së kostos së amortizuar të një aktivi financiar ose një detyrimi financiar (ose një grup aktivesh ose detyrimesh financiare) dhe e shpërndarjes së të ardhurave të interesit ose shpenzimeve të interesit përgjatë periudhës përkatëse. Norma e interesit efektiv është norma që i skonton ekzaktësisht pagesat ose arkëtimet e ardhshme përgjatë jetës së pritshme të instrumentit financiar, ose, kur është e përshtatshme, përgjatë një periudhe më të shkurtër, te vlera kontabël e aktivit financiar ose detyrimit financiar. Norma e interesit efektiv përcaktohet mbi bazën e vlerës kontabël të aktivit financiar ose detyrimit financiar në momentin e njohjes. 

Sipas metodës së interesit efektiv: 
(a) kostoja e amortizuar e një aktivi (detyrimi) financiar është vlera aktuale e arkëtimeve (pagesave) të ardhshme të skontuara me normën e interesit efektiv; dhe

(b) shpenzimet (të ardhurat) e interesit në një periudhë të caktuar janë baras me vlerën kontabël të detyrimit (aktivit) financiar në fillim të periudhës shumëzuar me normën e interesit efektiv për periudhën).

	18
	Kur llogarit normën e interesit efektiv, një njësi duhet të parashikojë flukset e mjeteve monetare duke marrë parasysh të gjitha kushtet kontraktuale të instrumentit financiar (p.sh., parapagimi) dhe humbjet e njohura financiare që kanë ndodhur, por ajo nuk duhet të marrë parasysh humbje të ardhshme të mundshme financiare që nuk kanë ndodhur ende.

	19
	Kur llogarit normën e interesit efektiv, një njësi duhet të amortizojë çdo tarifë të mundshme, detyrime financiare të paguara ose të arkëtuara (si p.sh. pikët “bonus”), kostot e transaksionit dhe prime ose skonto të tjera gjatë jetës së pritshme të instrumentit, përveç si vijon. Njësia duhet të përdorë një periudhë më të shkurtër nëse kjo është periudha me të cilën lidhen tarifat, detyrimet financiare të paguara ose të arkëtuara, kostot e transaksionit, primet ose skontot. Ky do të jetë rasti kur komponentit variabël me të cilin lidhen tarifat, detyrimet financiare të paguara ose të arkëtuara, kostot e transaksionit, primet ose skontot riçmohen me normat e tregut përpara maturimit të pritshëm të instrumentit. Në një rast të tillë, periudha e përshtatshme e amortizimit është periudha deri në datën e riçmimit tjetër.

	20
	Për aktive financiare dhe detyrime financiare me normë variabël, rivlerësimi periodik i flukseve të mjeteve monetare me qëllim që të reflektohen ndryshimet në normat e interesit të tregut, ndryshon normën e interesit efektiv. Nëse një aktiv apo detyrim financiar me normë variabël njihet fillimisht me një vlerë të barabartë me principalin e arkëtueshëm ose të pagueshëm në maturim, rivlerësimi i pagesave të ardhshme të interesit nuk ka ndonjë efekt domethënës në vlerën kontabël të aktivit ose detyrimit.

	21
	Nëse një njësi ekonomike rishikon vlerësimet e saj të pagesave ose arkëtimeve, ajo duhet të rregullojë vlerën kontabël të aktivit financiar ose detyrimit financiar (ose një grup instrumentesh financiare) për të reflektuar flukset e mjeteve monetare aktuale dhe të rishikuara. Njësia duhet të rillogarisë vlerën kontabël duke llogaritur vlerën aktuale të flukseve të ardhshme të rishikuara të mjeteve monetare me normën fillestare të interesit efektiv të instrumentit financiar. Njësia duhet të njohë efektin si të ardhur ose shpenzim në fitim ose humbje në datën e rishikimit.

	
	Zhvlerësimi i instrumenteve financiarE të matur me kostoN ose koston e amortizuar

	
	Njohja

	22
	Në fund të çdo periudhe raportimi, një njësi duhet të vlerësojë nëse ka një evidencë objektive të zhvlerësimit të ndonjë aktivi financiar që matet me koston ose me kosto të amortizuar. Nëse ka një evidencë objektive të zhvlerësimit, njësia duhet të njohë menjëherë një humbje nga zhvlerësimi në fitim ose humbje.

	23
	Evidenca objektive që një aktiv financiar ose një grup aktivesh financiare janë zhvlerësuar përfshin ngjarjet e mëposhtme të cilat vijnë në vëmendjen e mbajtësit të aktivit: 
(a) vështirësi financiare domethënëse të emetuesit ose detyruesit;
(b) një shkelje kontrate, si mospagesë ose pamundësi pagese të interesit ose principalit; 
(c) kreditori, për arsye ekonomike ose ligjore që lidhen me vështirësinë financiare të debitorit, i ofron këtij të fundit koncesione që kreditori nuk do t’i ofronte në kushte të tjera; 

(d) është bërë e mundshme që debitori do të kalojë në falimentim ose riorganizime të tjera financiare; 
(e) të dhënat tregojnë që ka pasur një rënie të matshme në flukset e ardhshme të vlerësuara të mjeteve monetare nga një grup aktivesh financiare që nga njohja e tyre, edhe pse rënia nuk mund të lidhet me një aktiv financiar të caktuar brenda grupit, të tilla si kushte ekonomike të dëmshme kombëtare ose vendore ose ndryshime të dëmshme në industri.

	24
	Faktorë të tjerë mundet gjithashtu të jenë evidencë e zhvlerësimit, përfshirë ndryshime domethënëse me një efekt të dëmshëm që kanë ndodhur në mjediset teknologjike, të tregut, ekonomike apo ligjore në të cilat vepron emetuesi.

	25
	Për qëllimin e zhvlerësimit, një njësi ekonomike duhet të vlerësojë individualisht aktivet e mëposhtme financiare: 
(a) të gjithë instrumentet e kapitalit të investuara, pavarësisht rëndësisë; dhe 
(b) të gjithë aktivet e tjera financiare që janë individualisht domethënëse. 
Një njësi ekonomike duhet të vlerësojë për zhvlerësim aktivet e tjera financiare ose individualisht ose të grupuara në bazë të karakteristikave të ngjashme të riskut.

	
	Matja

	26
	Një njësi duhet të masë një humbje nga zhvlerësimi për instrumentet e mëposhtëm të matur me koston ose kosto të amortizuar si vijon: 
(a) për një instrument të matur me koston e amortizuar në përputhje me paragrafin 15(a), humbja nga zhvlerësimi është diferenca mes vlerës kontabël të aktivit dhe vlerës aktuale të flukseve të vlerësuara monetare të skontuara me normën fillestare të interesit efektiv. Nëse një instrument i tillë ka një normë variabël interesi, norma e skontimit për matjen e çdo humbje nga zhvlerësimi është norma e interesit efektiv aktual të përcaktuar sipas kontratës;

(b) për një instrument të matur me koston minus zhvlerësim në përputhje me paragrafin 15(b), humbja nga zhvlerësimi është diferenca mes vlerës kontabël të aktivit dhe vlerësimit më të mirë (që është një përafrim) që njësia mund të marrë për aktivin nëse ai do të shitej në datën e raportimit.

	
	Rimarrja 


	27
	Nëse, në një periudhë pasuese, shuma e humbjes nga zhvlerësimi zvogëlohet dhe zvogëlimi mund të lidhet objektivisht me një ngjarje që ka ndodhur pasi ishte njohur zhvlerësimi (si një përmirësim në vlerësimin e pozicionit financiar të debitorit), njësia ekonomike duhet të rimarrë humbjen nga zhvlerësimi të njohur më parë ose direkt ose duke rregulluar një llogari zhvlerësimi. Rimarrja nuk duhet të rezultojë në një vlerë kontabël të aktivit financiar (netuar me ndonjë llogari zhvlerësimi) që tejkalon vlerën kontabël që do të kishte qenë nëse nuk do të njihej humbja nga zhvlerësimi. Njësia duhet të njohë menjëherë shumën e rimarrjes në fitim ose humbje.

	
	Çregjistrimi I INSTRUMENTEVE FINANCIARE BAZË

	
	Çregjistrimi i aktiveve financiare

	28
	Një njësi duhet të çregjistrojë një aktiv financiar vetëm kur: 
(a) të drejtat kontraktuale ndaj flukseve monetare nga aktivi financiar skadojnë ose shlyhen; ose 
(b) njësia i transferon një pale tjetër pothuajse të gjitha risqet dhe përfitimet nga zotërimi i aktivit financiar; ose

(c) njësia, pavarësisht se ka mbajtur disa risqe dhe përfitime domethënëse të zotërimit, ka transferuar kontrollin e aktivit te një palë tjetër dhe pala tjetër ka aftësinë praktike për të shitur aktivin në tërësinë e tij një pale të tretë të palidhur dhe është në gjendje të ushtrojë këtë aftësi në mënyrë të njëanshme dhe pa pasur nevojë të imponojë kufizime shtesë në lidhje me këtë transferim. Në këtë rast njësia duhet: 
(i) të çregjistrojë aktivin; dhe 
(ii) të njohë në mënyrë të ndarë çdo të drejtë të mbajtur apo detyrim krijuar në transfertë. 
Vlera kontabël e aktivit të transferuar duhet të shpërndahet mes të drejtave ose detyrimeve të mbajtura dhe atyre të transferuara mbi bazën e vlerave të tyre të drejta në datën e transferimit. Të drejtat dhe detyrimet e reja të krijuara në këtë transferim duhet të maten me vlerën e tyre të drejtë në datën e transferimit. Çdo diferencë mes shumës së marrë dhe shumave të njohura dhe të çregjistruara në përputhje me këtë paragraf duhet të njihet në fitim ose humbje në periudhën kur ka ndodhur transferimi.

	29
	Nëse një transferim nuk rezulton në çregjistrim për shkak se njësia ka mbajtur risqe dhe përfitime domethënëse të zotërimit të aktivit të transferuar, njësia duhet të vazhdojë të njohë aktivin e transferuar në tërësinë e tij dhe duhet të njohë një detyrim financiar për shumën e marrë. Aktivi dhe detyrimi nuk duhet të kompensohen. Në periudhat pasuese, njësia duhet të njohë çdo të ardhur mbi aktivin e transferuar dhe çdo shpenzim të kryer mbi detyrimin financiar.

	30
	Nëse transferuesi i siguron të transferuarit kolateral jo në mjete monetare (si instrumente të borxhit ose të kapitalit), kontabilizimi i kolateralit nga transferuesi dhe i transferuari varet nga fakti nëse i transferuari ka të drejtën të shesë ose të rikolateralizojë kolateralin dhe nëse transferuesi ka dështuar në pagesa. Transferuesi dhe i transferuari duhet të kontabilizojnë kolateralin, si vijon: 
(a) Nëse i transferuari ka të drejtën sipas kontratës ose praktikës të shesë ose të rikolateralizojë kolateralin, transferuesi duhet ta riklasifikojë atë aktiv në pasqyrën e pozicionit financiar (p.sh. si një aktiv i dhënë hua, instrumente kapitali të lëna si kolateral, ose të arkëtueshme të riblera) veçmas nga aktivet e tjera; 
(b) Nëse i transferuari shet kolateralin e vendosur tek ai, ai duhet të njohë shumat e marra nga shitja, si dhe një detyrim të matur me vlerën e drejtë për detyrimin e tij për të rikthyer kolateralin; 
(c) Nëse transferuesi nuk paguan sipas kushteve të kontratës dhe nuk ka më të drejtën për të rimarrë kolateralin, ai duhet ta çregjistrojë kolateralin dhe i transferuari duhet të njohë kolateralin si aktiv të tij fillimisht të matur me vlerën e drejtë, ose nëse ai e ka shitur tashmë kolateralin, të çregjistrojë detyrimin e tij për të rikthyer kolateralin; 
(d) Përveç siç kërkohet në (c) më sipër, transferuesi duhet të vazhdojë të mbajë kolateralin si aktivin e tij dhe i transferuari nuk duhet të njohë kolateralin si një aktiv.

	
	Faktoringu i kërkesave për t’u arkëtuar dhe veprimet e riblerjes

	31
	Një kontratë faktoringu është shitja e kërkesave për t’u arkëtuar, ku në varësi të llojit të kontratës blerësi ka të drejtë t’i rishesë kërkesat e arkëtueshme të transferuara brenda një kohe të caktuar (faktoringu me kthim) ose nuk ka asnjë të drejtë për rishitje, dhe të gjitha rreziqet ose të mirat që lidhen me zotërimin e një kërkese për arkëtim kalojnë nga shitësi tek blerësi (faktoringu pa kthim).

	32
	Nëse “shitësi” mban detyrimin e riblerjes, transaksioni do të njihet si një transaksion financiar (d.m.th. si një hua, garancia e së cilës është kërkesa për t’u arkëtuar), dhe jo si shitje. Një kërkesë për t’u arkëtuar nuk konsiderohet si e shitur, si rezultat i faktoringut, por ajo qëndron në pasqyrën e pozicionit financiar deri sa kërkesa për t’u arkëtuar të mblidhet, ose e drejta e kthimit ka skaduar. Nëse nuk ka ndonjë të drejtë riblerjeje, dhe kontrolli mbi kërkesën për t’u arkëtuar dhe rreziqet e të mirat që lidhen me të i janë kaluar blerësit, veprimi do të njihet si kërkesë për t’u arkëtuar.

	
	Çregjistrimi i detyrimeve financiare

	33
	Një njësi duhet të çregjistrojë një detyrim financiar (ose një pjesë të detyrimit financiar) vetëm kur ai shuhet, p.sh., kur detyrimi i specifikuar në kontratë shlyhet, anulohet ose skadon.

	34
	Nëse një huadhënës dhe huamarrës ekzistues shkëmbejnë instrumente financiare me kushte thelbësisht të ndryshme, njësitë duhet ta kontabilizojnë transaksionin si një shuarje të detyrimit fillestar financiar dhe njohjen e një detyrimi të ri financiar. Në mënyrë të ngjashme, një njësi duhet të kontabilizojë një modifikim thelbësor të kushteve të një detyrimi financiar ekzistues ose një pjese të tij (pavarësisht nëse ky modifikim vjen ose jo si pasojë e vështirësive financiare të debitorit) si një shuarje e detyrimit financiar fillestar dhe njohjen e një detyrimi të ri financiar.

	35
	Një njësi duhet të njohë në fitim ose humbje çdo diferencë mes vlerës kontabël të detyrimit financiar (ose pjesës së një detyrimi financiar) të shuar ose të transferuar te një palë e tretë dhe shumën e paguar, duke përfshirë çdo aktiv jomonetar të transferuar ose detyrime të marra përsipër.

	
	SHËNIMET SHPJEGUESE PËR INSTRUMENTET FINANCIARE BAZË

	36
	Një njësi ekonomike duhet të japë informacione shpjeguese te përmbledhja e politikave më të rëndësishme kontabël, bazën (ose bazat) e matjes të përdorur për instrumentet financiare, si dhe politikat e tjera kontabël të përdorura për instrumentet financiare që janë të rëndësishëm për kuptueshmërinë e pasqyrave financiare. 

	37
	Një njësi ekonomike duhet të japë informacion për vlerën kontabël të secilit prej kategorive vijuese të aktiveve dhe detyrimeve financiare (në total) në datën e raportimit, ose në pasqyrën e pozicionit financiar, ose në shënimet shpjeguese: 
(a) aktivet financiare që janë instrumente borxhi të matura me koston e amortizuar (paragrafi 15(a)); 
(b) detyrime financiare të matura me koston e amortizuar (paragrafi 15(a));

(f) zotime huaje të matura me koston minus zhvlerësim (paragrafi 15(b)).

	38
	Një njësi duhet të japë informacion shpjegues që i jep mundësi përdoruesve të pasqyrave financiare të vlerësojnë rëndësinë që kanë instrumentet financiare në pozicionin dhe performancën e vetë njësisë. Për shembull, informacioni për huan afatgjatë normalisht do të përfshinte afatet dhe kushtet e instrumentit të borxhit (si norma e interesit, maturimi, grafiku i ripagimit dhe kufizimet që instrumenti i borxhit i imponon njësisë).

	
	Çregjistrimi

	39
	Nëse një njësi i ka transferuar aktivet financiare një pale të tretë në një transaksion që nuk kualifikohet për çregjistrim (shiko paragrafët 28–30), njësia duhet të japë informacion shpjegues për secilën nga klasat vijuese të aktiveve financiare: 
(a) natyrën e aktiveve; 

(b) natyrën e risqeve dhe përfitimeve nga zotërimi ndaj të cilave njësia mbetet e ekspozuar; 
(c) vlerat kontabël të aktiveve dhe të çdo detyrimi përkatës, që njësia vazhdon t’i njohë.

	
	Kolaterali

	40
	Kur një njësi ka vendosur aktive financiare si kolateral për detyrimet ekzistuese ose detyrimet e kushtëzuara, ajo duhet të japë informacion shpjegues si më poshtë: 
(a) vlerën kontabël të aktiveve financiare të vendosura si kolateral; 
(b) afatet dhe kushtet e kolateralit.

	
	Mospagesat dhe shkeljet në huat e pagueshme

	41
	Për huat e pagueshme të njohura në datën e raportimit për të cilat ka pasur shkelje të afateve ose mospagim të principalit, interesit, apo shkelje të kushteve të shlyerjes që nuk janë korrigjuar në datën e raportimit, një njësi ekonomike duhet të japë informacion shpjegues si vijon: 
(a) detajet e kësaj shkelje ose mospagese; 
(b) vlerën kontabël të huave të pagueshme në datën e raportimit;

(c) nëse shkelja ose mospagesa është korrigjuar, ose nëse afatet e huas së pagueshme janë rinegociuar, përpara se pasqyrat financiare të aprovoheshin për publikim.

	
	Zëra të të ardhurave, shpenzimeve, fitimeve ose humbjeve

	42
	Një njësi duhet të japë informacion shpjegues për zërat vijues të të ardhurave, shpenzimeve, fitimeve ose humbjeve: 
(a) të ardhurat, shpenzimet, fitimet ose humbjet, nga: 
(i) aktivet financiare të matura me koston e amortizuar; 
(ii) detyrimet financiare të matura me koston e amortizuar;

(b) të ardhurat totale nga interesi dhe shpenzimet totale nga interesi (të llogaritura duke përdorur metodën e interesit efektiv); 

(c) shumën e çdo humbjeje nga zhvlerësimi për çdo klasë të aktiveve financiare.

	
	

	
	SEKSIONI 2 - ÇËSHTJE TË TJERA PËR INSTRUMENTET FINANCIARE

	
	FUSHA E ZBATIMIT

	43
	Seksioni 2 zbatohet për instrumentet dhe transaksionet financiare të tjera më të ndërlikuara. Nëse një njësi ekonomike hyn në transaksione vetëm të instrumenteve financiare bazë të seksionit 1 atëherë seksioni 2 nuk është i zbatueshëm. Megjithatë, edhe njësitë ekonomike që përdorin vetëm instrumentet financiare bazë do të kenë parasysh objektin e seksionit 2 për t’u siguruar se ato janë të përjashtuar.

	44
	Seksioni 2 i këtij Standardi do të zbatohet edhe për investimet në aksione të preferuara të pakonvertueshëm dhe të pashitshëm dhe aksione të zakonshme të pashitshëm, që tregtohen publikisht ose vlera e drejtë e të cilëve, në të kundërt mund të matet në mënyrë të besueshme.

	45


	Seksioni 2 i këtij Standardi do të zbatohet për të gjitha instrumentet financiare, përveç sa më poshtë: 
(a)
atyre që mbulohen nga seksioni 1; 

(b)
interesave në filiale (shih SKK 9), interesat në pjesëmarrje dhe sipërmarrjet e përbashkëta (shih SKK 14);
(c)
të drejtat sipas kontratave të sigurimit përveç kontratës së sigurimit që mund të rezultojë në një humbje të të dyja palëve si rezultat i kushteve kontraktuale që nuk kanë lidhje me: 

(i) ndryshimet në rrezikun e siguruar; 

(ii) ndryshimet në kursin e këmbimit të monedhave të huaja; ose me

(iii) një mosplotësim të detyrimit nga njëra prej palëve. 

(e)
instrumentet financiare që plotësojnë përkufizimin e “kapitalit të vet” të njësisë ekonomike; 
(f) 
qiratë (shih SKK 7 “Qiratë”), përveç rastit kur qiraja mund të rezultojë në një humbje të qiradhënësit ose qiramarrësit si rezultat i kushteve kontraktuale që nuk kanë lidhje me: 
(i) ndryshimet në çmimin e aktivit të dhënë me qira; 

(ii) ndryshimet në kurset e këmbimit të monedhave të huaja; ose me

(iii) një mosplotësim të detyrimit nga njëra prej palëve. 
(g) kontratat për shuma të kushtëzuara në një kombinim biznesi (shih SKK 9). Ky përjashtim vlen vetëm për blerësin. 

	46
	Shumica e kontratave për të blerë ose shitur një element jofinanciar të tillë si një mall, inventar, ose aktive afatgjata materiale, janë të përjashtuara nga ky seksion, sepse këto elemente nuk janë instrumente financiare. Megjithatë, ky seksion zbatohet për të gjitha kontratat që i kalojnë rreziqet mbi blerësit apo shitësit, të cilat nuk janë tipike të kontratave për të blerë ose shitur aktive materiale. Për shembull, ky seksion zbatohet për kontratat që mund të rezultojnë në një humbje të blerësit ose shitësit si rezultat i kushteve kontraktuale që nuk kanë lidhje me ndryshimet në çmimin e elementit jofinanciar, ndryshimet në kursin e këmbimit të monedhave të huaja, ose me një mosplotësim të detyrimit nga njëra palë.

	47
	Përveç kontratave të përshkruara në paragrafin 46, ky seksion zbatohet për kontratat e blerjes apo shitjes të elementeve (zërave) jofinanciare, nëse kontrata mund të shlyhet neto në para ose në një instrument financiar tjetër, ose me shkëmbimin e instrumenteve financiare sikur kontratat të ishin instrumente financiare, me përjashtim të: kontratave, që lidhen dhe vazhdojnë të mbahen për qëllime të marrjes ose ofrimit të një zëri jofinanciar në përputhje me blerjen e pritshme, shitjen apo kërkesat e përdorimit që ka njësia ekonomike, të cilat nuk janë instrumente financiare për qëllime të këtij seksioni.

	
	NJOHJA DHE MATJA

	
	Njohja

	48
	Një njësi ekonomike duhet të njohë një aktiv financiar ose një detyrim financiar vetëm kur njësia ekonomike bëhet palë në kushtet kontraktuese të instrumentit. 

	
	Matja

	49
	Një njësi ekonomike, kur njeh një aktiv ose detyrim financiar sipas seksionit 2, duhet ta matë atë me vlerën e drejtë, e cila është zakonisht çmimi i transaksionit.

	
	Vlerësimi i mëpasshëm

	50
	Në fund të çdo periudhe raportimi, një njësi ekonomike duhet të matë të gjitha instrumentet financiare që janë objekt i seksionit 2 me vlerën e drejtë dhe të njohë ndryshimet në vlerën e drejtë në fitim ose humbje, përveç: 

- instrumenteve të kapitalit që nuk tregtohen publikisht dhe vlera e drejtë e të cilave nuk mund të matet ndryshe në mënyrë të besueshme, si dhe 

- kontratave të lidhura me instrumente të tillë që, nëse ushtrohen, do të rezultojnë në dhënien e këtyre instrumenteve, të cilat do të maten me koston pakësuar me shumën e zhvlerësimit.

	51
	Nëse një matje e besueshme e vlerës së drejtë nuk është më e disponueshme për një instrument kapitali që nuk tregtohet publikisht, por matet me vlerën e drejtë nëpërmjet fitimit ose humbjes, vlera e drejtë në datën e fundit që instrumenti ka qenë i matshëm në mënyrë të besueshme, trajtohet si kosto e instrumentit. Njësia ekonomike do të vlerësojë këtë instrument me shumën e kostos së tij pakësuar me zhvlerësimin deri sa një matje e besueshme e vlerës së drejtë të jetë e disponueshme.

	52
	Një investim në aksione të zakonshme ose të preferuara matet me vlerën e drejtë nëse vlera e drejtë e aksioneve mund të matet në mënyrë te besueshme. Një njësi duhet të përdorë hierarkinë vijuese për të vlerësuar vlerën e drejtë të aksioneve:

(a) Evidenca më e mirë e vlerës së drejtë është çmimi i kuotuar për një aktiv të ngjashëm në një treg aktiv. Ky është zakonisht çmimi aktual i ofertës;

(b) Kur çmimet e kuotuara janë të padisponueshme, çmimi i një transaksioni të kohëve të fundit për një aktiv të ngjashëm siguron evidencë për vlerën e drejtë, për sa kohë nuk ka pasur ndonjë ndryshim domethënës në rrethanat ekonomike ose një kalim domethënës i kohës që kur ka ndodhur transaksioni. Nëse njësia mund të tregojë që çmimi i transaksionit të fundit nuk është një vlerësim i mirë i vlerës së drejtë (p.sh. sepse ai reflekton vlerën që një njësi do të merrte ose paguante në një transaksion të detyruar, likuidim jovullnetar ose shitje në gjendje të vështirë), ky çmim rregullohet.

(c) Nëse tregu për aktivin nuk është aktiv dhe transaksionet e kohëve të fundit për llogari të tyre për një aktiv të ngjashëm nuk janë një vlerësim i mirë i vlerës së drejtë, një njësi vlerëson vlerën e drejtë duke përdorur një teknikë vlerësimi. Objektivi i përdorimit të një teknike vlerësimi është për të vlerësuar çfarë çmimi do të kishte qenë në datën e matjes në një shkëmbim me vullnet të lirë të motivuar nga konsideratat normale të biznesit.

Udhëzimet për teknikat e vlerësimit të vlerës së drejtë jepen në paragrafët 53–60.

	
	Vlera e drejtë – Teknikat e vlerësimit

	53
	Teknikat e vlerësimit përfshijnë përdorimin, nëse është e disponueshme, të referencave të transaksioneve me vullnet të lirë të kohëve të fundit për një aktiv të ngjashëm mes palëve në dijeni, me vullnet të lirë, për vlerën e drejtë të një aktivi tjetër që është në thelb i njëjtë si aktivi që po matet, me analizat e flukseve të mjeteve monetare dhe modeleve të vlerësimit të opsioneve. Nëse ka një teknikë vlerësimi gjerësisht të përdorur nga pjesëmarrësit e tregut për t’i vendosur një çmim aktivit dhe kjo metodë ka treguar që siguron vlerësime të besueshme të çmimeve të përftuara në transaksionet aktuale të tregut, njësia përdor atë teknikë.

	54
	Objektivi i përdorimit të një teknike vlerësimi është të vendoset çfarë çmimi do të kishte qenë në datën e matjes në një transaksion të kryer në mënyrë të vullnetshme mes palëve të palidhura me njëra-tjetrën, të motivuara nga shumat normale të biznesit. Vlera e drejtë vlerësohet në bazë të rezultateve të një teknike vlerësimi që përdor maksimumin e inputeve të tregut dhe mbështetet sa më pak të jetë e mundur inputet e vendosura në njësi. Një teknikë vlerësimi pritet të arrijë një vlerësim të besueshëm të vlerës së drejtë nëse:

(a) ajo paraqet në mënyrë të arsyeshme sesi tregu pritet t’i caktojë një çmim aktivit; dhe

(b) inputet për vlerësimin teknik përfaqësojnë në mënyrë të arsyeshme pritshmërinë dhe matjet e faktorëve të riskut të kthimit thelbësore në aktiv.

	
	Treg joaktiv: instrumentet e kapitalit

	55
	Vlera e drejtë e investimeve në aktive që nuk kanë një çmim tregu të kuotuar, në një treg aktiv, është i matshëm në mënyrë të besueshme nëse:

(a) ndryshueshmëria në shtrirjen e vlerësimit të arsyeshëm të vlerës së drejtë nuk është domethënëse për atë aktiv; ose

(b) probabilitetet e vlerësimeve të ndryshme brenda shtrirjes mund të maten në mënyrë të arsyeshme dhe të përdoren në vlerësimin e vlerës së drejtë.

	56
	Ka shumë situata në të cilat ndryshueshmëria në shtrirjen e vlerësimeve të arsyeshme të vlerës së drejtë të aktiveve, që nuk kanë një çmim tregu të kuotuar, është e mundshme të mos jetë domethënëse. Normalisht është e mundur të vlerësohet vlera e drejtë e një aktivi që një njësi ekonomike ka blerë nga një palë e jashtme. Gjithsesi, nëse shtrirja e vlerësimit të arsyeshëm të vlerës së drejtë është domethënëse dhe probabilitetet e vlerësimeve të ndryshme nuk janë të matshme në mënyrë të arsyeshme, njësia përjashtohet nga matja e aktivit në vlerën e drejtë. 

	57
	Nëse një matje e besueshme e vlerës së drejtë nuk është më e disponueshme për një aktiv të matur në vlerën e drejtë (p.sh. një instrument kapitali i matur me vlerën e drejtë përmes fitimit ose humbjes), vlera e tij kontabël në datën e fundit në të cilën aktivi ishte i matshëm në mënyrë të besueshme bëhet kostoja e tij e re. Njësia duhet të masë aktivin me këtë kosto minus zhvlerësimin derisa bëhet e disponueshme një matje e besueshme e vlerës së drejtë.

	58
	Një njësi ekonomike duhet të zbatojë udhëzimet mbi vlerën e drejtë të dhëna në paragrafët 53–57 për matjen e vlerës së drejtë në përputhje me këtë seksion.

	59
	Vlera e drejtë e një detyrimi financiar që është i pagueshëm kundrejt kërkesës nuk duhet të jetë më e vogël se shuma e pagueshme kundrejt kërkesës, e skontuar që nga data e parë që shuma mund të kërkohet të paguhet.

	60
	Një njësi ekonomike nuk do të përfshijë shpenzimet e transaksionit në matjen fillestare të aktiveve dhe detyrimeve financiare që do të maten më vonë me vlerën e drejtë nëpërmjet fitimit ose humbjes. Nëse pagesa për një aktiv është shtyrë ose është financuar me një normë interesi që nuk është një normë e tregut, njësia ekonomike, fillimisht, do të matë aktivin me vlerën aktuale të pagesave të ardhshme të skontuar me normën e tregut të interesit.

	
	ZHVLERËSIMI I INSTRUMENTEVE FINANCIARE TË MATURA ME KOSTON OSE KOSTO TË AMORTIZUARA

	61
	Një njësi ekonomike duhet të zbatojë udhëzimet për zhvlerësimin e një instrumenti financiar të matur me kosto, të dhëna në paragrafët 22–27 për instrumentet financiare të matura me koston e pakësuar me zhvlerësimin në përputhje me këtë seksion.

	
	ÇREGJISTRIMI I NJË AKTIVI FINANCIAR OSE DETYRIMI FINANCIAR 

	62
	Një njësi ekonomike duhet të zbatojë kërkesat e çregjistrimit të dhëna në paragrafët 28-30 dhe 33-35 për aktivet dhe detyrimet financiare për të cilat zbatohet ky seksion.

	
	KONTABILITETI MBROJTËS

	63
	Nëse plotësohen kriteret e specifikuara, një njësi ekonomike mund të caktojë një marrëdhënie mbrojtëse midis një instrumenti mbrojtës dhe një zëri të mbrojtur në mënyrë të tillë, që të kualifikohet për kontabilitetin mbrojtës. Kontabiliteti mbrojtës lejon që fitimi ose humbja në instrumentin mbrojtës dhe në zërin e mbrojtur, të njihet në fitim ose humbje në të njëjtën kohë.

	64
	Për t’u kualifikuar për kontabilitetin mbrojtës, një njësi ekonomike duhet të plotësojë të gjitha kushtet e mëposhtme:

(a) njësia ekonomike përcakton dhe dokumenton marrëdhënien mbrojtëse në të cilën rreziku që duhet mbrojtur, zëri i mbrojtur dhe instrumenti mbrojtës, janë të identifikuar qartazi dhe rreziku në zërin e mbrojtur është rreziku që mbrohet me instrumentin mbrojtës.

(b) rreziku i mbrojtur është një nga rreziqet e specifikuar në paragrafin 65. 
(c) instrumenti mbrojtës është specifikuar në paragrafin 67. 
(d) njësia ekonomike pret që instrumenti mbrojtës të jetë tepër efektiv në kompensimin e rrezikut të caktuar i mbrojtur. Efektiviteti i një mbrojtjeje është shkalla në të cilën ndryshimet në vlerën e drejtë ose rrjedhën e parave të zërit të mbrojtur që i atribuohen rrezikut të mbrojtur kompensohen nga ndryshimet në vlerën e drejtë ose rrjedhën e parave të instrumentit mbrojtës.

	65
	Ky seksion lejon kontabilitetin mbrojtës vetëm për rreziqet e mëposhtme:
(a) rrezikun e normës së interesit të një instrumenti borxhi të matur me kosto të amortizuar. 
(b) rrezikun e këmbimit valutor ose të normës së interesit në një angazhim të përcaktuar apo të një transaksioni parashikues me probabilitet të lartë.
(c) rrezikun e çmimit të një malli që mbahet, ose në një angazhim të përcaktuar ose transaksion parashikues me probabilitet të lartë për të blerë ose shitur një mall.
(d) rrezikun e këmbimit të monedhave të huaja në një investim neto në një operacion të huaj.

	66
	Rreziku i këmbimit të monedhave të huaja për një instrument borxhi të matur me kosto të amortizuar nuk është në listën e mësipërme të kontabilitetit mbrojtës, sepse nuk do të kishte ndonjë efekt të rëndësishëm në pasqyrat financiare. Instrumentet financiare bazë, dëftesat e borxhit dhe huat e arkëtueshme/të pagueshme zakonisht maten me kosto të amortizuar (shih paragrafin 5 (d)). Kjo do të përfshijë detyrimet e përcaktuara në një monedhë të huaj. Paragrafi 15 në SKK 12 “Efekti i ndryshimeve të kurseve të këmbimit” kërkon që çdo ndryshim në vlerën kontabël neto të llogarisë së pagueshme për shkak të një ndryshimi në kursin e këmbimit të njihet në fitim ose në humbje. Prandaj, si ndryshimi në vlerën e drejtë të instrumentit mbrojtës (kontrata e ndër-shkëmbimit të monedhave) dhe ndryshimi në vlerën kontabël neto të llogarive të pagueshme në lidhje me ndryshimin e kursit të këmbimit, do të njihen në fitim ose humbje dhe duhet të kompensojnë njëri-tjetrin, përveçse deri në masën e diferencës midis normës së çastit (në të cilën detyrimi është i matur) dhe normës së ardhshme (në të cilën është matur kontrata e shkëmbimit).

	67
	Ky seksion lejon kontabilitetin mbrojtës vetëm në qoftë se instrumenti mbrojtës plotëson të gjitha termat dhe kushtet në vijim:


a) është një kontratë për norma interesi swap, një kontratë swap e këmbimit të monedhave të huaja, një kontratë e ardhshme këmbimi e monedhave të huaja, ose një kontratë e ardhshme këmbimi të mallrave që pritet të jetë shumë efektive në kompensimin e një rreziku të identifikuar në paragrafin 64 që është përcaktuar si rrezik i mbrojtur;

(b) përfshin një palë të jashtme në lidhje me njësinë raportuese (d.m.th., e jashtme me grupin, segmentin apo njësinë ekonomike të veçantë për të cilën raportohet);

(c) shuma e imagjinuar e tij është e barabartë me shumën e caktuar të principalit apo shumën e imagjinuar të zërit të mbrojtur;

(d) ka një datë të caktuar maturimi jo më vonë se: 
 (i) maturimi i instrumentit financiar të mbrojtur; 
 (ii) shlyerja e pritur e angazhimit në blerjen ose shitjen e mallrave; apo 
 (iii) ndodhja e transaksionit parashikues me probabilitet të lartë të monedhës së huaj ose të mallit që është i mbrojtur. 

 (e) nuk ka parapagim, ndërprerje të hershme ose zgjerim të karakteristikave.

	
	Mbrojtja e rrezikut të normës fikse të interesit të një instrumenti financiar të njohur ose rrezikut të çmimit të një malli të mbajtur

	68
	Në qoftë se kushtet e dhëna në paragrafin 64 janë përmbushur dhe rreziku i mbrojtur është ekspozimi ndaj një rreziku në normën fikse të interesit të një instrumenti borxhi të matur me kosto të amortizuar, ose rrezikut të çmimit të një malli që mbahet, njësia ekonomike do të:

(a) njohë instrumentin mbrojtës si një aktiv ose detyrim dhe ndryshimin në vlerën e drejtë të instrumentit mbrojtës në fitim ose humbje; dhe 

(b) njohë ndryshimin në vlerën e drejtë të zërit të mbrojtur lidhur me rrezikun e mbrojtur, në fitim ose humbje dhe si një rregullim të vlerës kontabël neto të zërit të mbrojtur. 

	69
	Nëse rreziku i mbrojtur është rreziku i normës fikse të interesit të një instrumenti borxhi të matur me kosto të amortizuar, njësia ekonomike do të njohë shlyerjet periodike neto në para të kontratës së këmbimit të normave të interesit, që është instrument mbrojtës, në fitim ose humbje në periudhën në të cilën shlyerjet neto konstatohen.

	70
	Njësia ekonomike do të ndërpresë kontabilitetin mbrojtës të specifikuar në paragrafin 68, nëse: 

(a) instrumentit mbrojtës i ka mbaruar afati ose është shitur ose ndërprerë; 

(b) mbrojtja nuk i plotëson kushtet për kontabilitetin mbrojtës, të specifikuara në paragrafin 64; ose 

(c) njësia ekonomike heq dorë nga përcaktimi.

	71
	Nëse kontabiliteti mbrojtës është ndërprerë dhe zëri i mbrojtur është një aktiv ose detyrim me kosto të amortizuar që nuk është çregjistruar, çdo fitim apo humbje e njohur si rregullim i vlerës kontabël neto të zërit të mbrojtur amortizohet në fitim ose humbje duke përdorur metodën efektive të interesit mbi jetën e mbetur të instrumentit të mbrojtur.

	
	Mbrojtja e rrezikut të normës variabël të interesit të një instrumenti financiar të njohur, rrezikut të këmbimit të monedhave të huaja, ose rrezikut të çmimit të mallrave në një angazhim të përcaktuar apo transaksion parashikues me probabilitet të lartë, ose një investimi neto në një operacion të huaj

	72
	Në qoftë se kushtet e dhëna në paragrafin 64 janë përmbushur dhe rreziku i mbrojtur është: 

(a) rrezik i normës variabël të interesit të një instrumenti borxhi të matur me kosto të amortizuar, 

(b) rrezik i këmbimit të monedhave të huaja në një angazhim të përcaktuar apo i një transaksioni parashikues me probabilitet të lartë; 
(c) rrezik i çmimit të mallrave në një angazhim të përcaktuar ose i transaksionit parashikues me probabilitet të lartë; ose 
(d) rrezik i këmbimit të monedhave të huaja në një investim neto në një operacion të huaj; 

atëherë njësia ekonomike do të njohë në të ardhurat e tjera gjithëpërfshirëse pjesën e ndryshimit në vlerën e drejtë të instrumentit mbrojtës që ishte efektive në kompensimin e ndryshimit në vlerën e drejtë ose të rrjedhjeve monetare të pritshme të zërit të mbrojtur. Njësia ekonomike do të njohë në fitim ose në humbje çdo tejkalim të vlerës së drejtë të instrumentit mbrojtës mbi ndryshimin në vlerën e drejtë të rrjedhjeve monetare të pritshme (i quajtur nganjëherë joefektivitet i mbrojtjes). Fitimi ose humbja e mbrojtjes, e njohur në të ardhurat e tjera gjithëpërfshirëse do të riklasifikohet në fitim ose humbje kur zëri i mbrojtur njihet në fitim ose humbje, ose kur përfundon marrëdhënia mbrojtëse.

	73
	Nëse rreziku i mbrojtur është rreziku i normës variabël të interesit në një instrument borxhi të matur me koston e amortizuar, njësia ekonomike më pas do të njohë në fitim ose në humbje shlyerjet neto periodike në para të normave të interesit të kontratës swap që është instrument mbrojtës në periudhën në të cilën konstatohen shlyerjet neto.

	74
	Njësia ekonomike do të ndërpresë kontabilitetin mbrojtës të specifikuar në paragrafin 72 nëse: 
(a) instrumentit mbrojtës i ka mbaruar afati ose është shitur apo ndërprerë; 

(b) mbrojtja nuk i plotëson kushtet për kontabilitetin mbrojtës, të specifikuara në paragrafin 64; 

(c) në një mbrojtje të një transaksioni parashikues me probabilitet të lartë, transaksioni parashikues nuk është më me probabilitet të lartë; ose 
(d) njësia ekonomike heq dorë nga ky klasifikim (përcaktim). 

Nëse transaksioni parashikues nuk pritet të ndodhë apo nëse instrumenti i borxhit i mbrojtur i matur me koston e amortizuar është çregjistruar, çdo fitim ose humbje e instrumentit mbrojtës që është njohur në të ardhurat e tjera gjithëpërfshirëse, do të riklasifikohet nga të ardhurat e tjera gjithëpërfshirëse në fitim ose humbje.

	
	SHËNIMET SHPJEGUESE PËR INSTRUMENTET E TJERA FINANCIARE

	75
	Një njësi ekonomike duke zbatuar këtë seksion do të japë të gjitha informacionet shpjeguese të kërkuara në seksionin 1 duke përfshirë në këto shpjegime instrumentet financiare që janë brenda objektit të këtij seksioni, si dhe ato që janë brenda objektit të seksionit 1. Përveç kësaj, në qoftë se njësia ekonomike përdor kontabilitetin mbrojtës, ajo do të japë informacione shpjeguese shtesë sipas paragrafëve 76–78.

	76
	Një njësi ekonomike duhet të japë informacionin shpjegues në vijim veçmas për secilin prej katër llojeve të rreziqeve të përshkruara në paragrafin 65:
(a) një përshkrim të mbrojtjes; 
(b) një përshkrim të instrumenteve financiare të përcaktuara si instrumente mbrojtës dhe vlerat e tyre të drejta në datën e raportimit;

(c) natyrën e rreziqeve që mbrohen, duke përfshirë një përshkrim të zërit të mbrojtur.

	77
	Nëse një njësi ekonomike përdor kontabilitetin mbrojtës për një mbrojtje ndaj rrezikut të normës fikse të interesit ose rrezikut të çmimit për një mall të mbajtur (paragrafët 72–74) ajo do të japë informacionin shpjegues në vijim:

(a) shumën e ndryshimit në vlerën e drejtë të instrumentit mbrojtës të njohur në fitim ose humbje;

(b) shumën e ndryshimit në vlerën e drejtë të instrumentit të mbrojtur të njohur në fitim ose humbje.

	78
	Nëse një njësi ekonomike përdor kontabilitetin mbrojtës për një mbrojtje të rrezikut të normës variabël të interesit, rrezikut të këmbimit të monedhave të huaja, rrezikut të çmimit të mallrave në një angazhim të përcaktuar apo transaksion parashikues me probabilitet të lartë, ose të një investimi neto në një operacion të huaj (paragrafët 72–74), ajo do të japë informacion shpjegues për sa vijon:

(a) periudhat kur pritet të ndodhin rrjedhjet e mjeteve monetare dhe kur ato pritet të ndikojnë në fitim ose humbje; 

(b) një përshkrim të çdo transaksioni parashikues për të cilin ishte përdorur më parë kontabiliteti mbrojtës, por i cili nuk pritet më të ndodhë; 

(c) madhësinë e ndryshimit në vlerën e drejtë të instrumentit mbrojtës që është njohur në të ardhura të tjera gjithëpërfshirëse gjatë periudhës (paragrafi 72); 
(d) shumën që riklasifikohet nga të ardhura të tjera gjithëpërfshirëse në fitim apo humbje për periudhën (paragrafët 72–74); 

(e) madhësinë e çdo tejkalimi të vlerës së drejtë të instrumentit mbrojtës mbi ndryshimin në vlerën e drejtë të rrjedhave të pritshme të mjeteve monetare që është njohur në fitim ose humbje (paragrafi 68). 

	
	PARAQITJA E INSTRUMENTEVE FINANCIARE NË PASQYRAT FINANCIARE

	79
	Aktivet/detyrimet financiare dhe të ardhurat/shpenzimet e lidhura me to do të paraqiten në pasqyrën e pozicionit financiar dhe në pasqyrën e performancës, në përputhje me kërkesat e SKK 2 Paraqitja e pasqyrave financiare.

	
	DATA E HYRJES NË ZBATIM 

	80
	SKK 3 Instrumentet financiare, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 3 (2023) do të zbatohen në prospektivë. 

	
	TABELA KRAHASUESE

	81
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	SKK 4 “INVENTARËT” – PËRDITËSUAR (2023)

	
	Objektivi dhe Bazat e PËrgatitjes

	1
	Objektivi i Standardit Kombëtar të Kontabilitetit 4 “Inventarët” (SKK 4), miratuar nga Këshilli Kombëtar i Kontabilitetit dhe shpallur nga ministri përgjegjës për financat është dhënia e parimeve të njohjes, matjes dhe vlerësimit të mëpasshëm të inventarëve si dhe të shpjegimeve të nevojshme në pasqyrat financiare të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimit financiar të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 4 është i krahasueshëm me seksionin 13 “Inventarët” të SNRF për NVM (2015). Një tabelë korresponduese e paragrafëve të Standardit me paragrafë të SNRF-së për NVM (2015) është dhënë në paragrafin 40. Për rastet që nuk janë trajtuar në mënyrë të drejtpërdrejtë nga SKK 4 ose ndonjë SKK tjetër, drejtuesit e njësisë ekonomike duhet që, me miratimin e Këshillit Kombëtar të Kontabilitetit, të aplikojnë një politikë të atillë që siguron një pasqyrim të vërtetë dhe të besueshëm të pozicionit financiar, performancës financiare dhe fluksit të mjeteve monetare të njësisë ekonomike siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk duhet të zbatohen për zërat jomaterialë. Koncepti i materialitetit përkufizohet dhe sqarohet në paragrafët 64 deri 68 të SKK 1.

	
	Fusha e Zbatimit 

	4
	Ky Standard zbatohet për të gjithë inventarët me përjashtim të:

(a) punës në proces në lidhje me kontratat e ndërtimit (shih SKK 8 “Të ardhurat”)

(b) instrumentet financiarë (shih SKK 3 “Instrumentet financiare”)
(c) aktivet biologjike që lidhen me aktivitetin bujqësor dhe prodhimin bujqësor në momentin e vjeljes (shih SKK 13 “Aktivet biologjike dhe marrëveshjet koncesionare”).

	5
	Ky Standard nuk aplikohet për inventarët e mbajtur nga:

(a) prodhuesit e produkteve bujqësore dhe pyjore, prodhimit bujqësor pas vjeljes dhe të mineraleve dhe produkteve minerale, në rastet kur ato janë të matura me vlerën e drejtë pakësuar me kostot për shitje përmes fitimit apo humbjes (shih SKK 13 “Aktivet biologjike dhe marrëveshjet koncesionare”); ose

(b) brokerat dhe agjentët e shitjes së mallrave që i matin inventarët me vlerën e drejtë pakësuar me kostot e shitjes përmes fitimit ose humbjes (shih SKK 3 “Instrumentet financiare”).

	
	PËrkufizimet Kryesore

	6
	Më poshtë jepen disa përkufizime kryesorë të përdorur në këtë standard:

Inventarët janë aktivet:

(a) e mbajtura për shitje në rrjedhën normale të aktivitetit të njësisë ekonomike; 

(b) që ndodhen në procesin e prodhimit; ose

(c) në formë materialesh ose furnizimesh për t’u përdorur në procesin e prodhimit ose në kryerjen e shërbimeve. 

	
	Njohja dhe VlerËsimi

	
	Njohja në kontabilitet

	7
	Fillimisht, njësia ekonomike njeh inventarin atëherë kur e ka nën kontroll, pret përfitime ekonomike prej tij dhe koston mund ta vlerësojë me besueshmëri.

	
	Matja fillestare

	8
	Inventarët maten fillimisht me kosto. 

	9
	Në koston e inventarit, përveç kostos së blerjes, përfshihen sipas rastit: 

- në koston e inventarëve të prodhuar - kosto e të gjitha materialeve të lidhura drejtpërdrejt me prodhimin si dhe kosto e shndërrimit të këtyre inventarëve në produkte përfundimtare. 

- në koston e inventarëve për rishitje - shpenzimet e transportit, taksat e parimbursueshme, magazinimi, zbritjet dhe shtesat tregtare dhe shpenzime të tjera të ngjashme që lidhen drejtpërdrejt me blerjen e inventarëve.

	10
	Një njësi ekonomike duhet që kostot e tjera të blerjes, prodhimit, tregtimit apo shërbimit, t’i përfshijë në koston e inventarëve vetëm në masën që ato janë kryer për të sjellë inventarët në gjendjen dhe vendndodhjen e tyre aktuale.

	11
	Një njësi ekonomike mund t’i blejë inventarët në kushtet e shlyerjes së shtyrë. Në disa raste, marrëveshja përmban efektivisht një element financimi të pashpalluar, për shembull, një diferencë midis çmimit të blerjes në kushtet e kreditimit normal dhe shumës së shlyerjes së shtyrë. Në këto raste, diferenca njihet si shpenzim interesi gjatë periudhës së financimit dhe nuk i shtohet kostos së inventarit.

	12
	Njësia ekonomike i njeh kostot e huas si shpenzim në periudhën kur ato ndodhin.

	13
	Paragrafi 71(b) në SKK 3 “Instrumentet financiare”, parashikon se, në disa rrethana, ndryshimi në vlerën e drejtë të instrumentit mbrojtës në një mbrojtje nga rreziku i normës fikse të interesit ose rrezikut të çmimit të një inventari të mbajtur për shitje, rregullon vlerën kontabël neto të inventarit. 

	
	Kostoja e inventarëve të një ofruesi shërbimi 

	14
	Në atë masë që ofruesit e shërbimeve kanë inventarë, ata i matin me koston e tyre të prodhimit. Këto kosto përbëhen kryesisht nga kostot e punës dhe kosto të tjera të personelit të angazhuar drejtpërdrejt në ofrimin e shërbimit, duke përfshirë personelin mbikëqyrës si dhe shpenzimet e përgjithshme të ngarkueshme drejtpërdrejt në koston e inventarëve. Kostot e punës dhe të tjera në lidhje me shitjet dhe personelin e përgjithshëm administrativ nuk përfshihen, por njihen si shpenzime në periudhën në të cilën ato shkaktohen. Kostoja e inventarëve të një ofruesi shërbimi nuk përfshin marzhet e fitimit ose shpenzimet e përgjithshme jo të ngarkueshme drejtpërdrejt që shpesh merren parasysh në çmimet e përcaktuara nga ofruesit e shërbimeve.

	
	Kostoja e prodhimit bujqësor të vjelë nga aktivet biologjike

	15
	SKK 13 kërkon që inventarët e përbërë nga prodhimi bujqësor që një njësi ekonomike ka vjelë nga aktivet e saj biologjike duhet të maten në njohjen fillestare me vlerën e tyre të drejtë pakësuar me kostot e vlerësuara për t’i shitur në momentin e përftimit. Kjo vlerë bëhet kosto e inventarit në këtë datë për të cilën zbatohet ky Standard.

	
	Kosto e inventarëve në prodhim 

	16
	Njësitë ekonomike prodhuese duhet të përcaktojnë koston e inventarit të tyre “prodhim në proces” ose “produkt i gatshëm”. Metodat e bazuara në koston direkte ku të gjitha shpenzimet indirekte futen në shpenzimet e periudhës, nuk lejohen. Kostot indirekte duhet t’i ngarkohen inventarit të prodhuar pavarësisht se si klasifikohen ato nga njësia ekonomike.

Kostot direkte në prodhim janë ato kosto që lidhen drejtpërdrejt me sasinë e prodhuar. Por në kosto direkte përfshihen edhe disa shpenzime të tjera të përgjithshme të prodhimit, fikse apo variabël, që ndodhin gjatë transformimit të lëndëve të para në prodhim të gatshëm.

	17


	Shpenzimet indirekte fikse të prodhimit llogariten si pjesë e kostos së inventarit duke marrë për bazë kapacitetin normal të prodhimit. Kapaciteti normal është niveli i prodhimit që një njësi ekonomike pret të arrijë mesatarisht gjatë një sërë periudhash kontabël. Shpenzimet indirekte variabël të prodhimit llogariten duke marrë për bazë prodhimin aktual. Një njësi ekonomike duhet t’i ngarkojë shpenzimet indirekte të pashpërndara në shpenzimet e periudhës kontabël, si për shembull shpenzimet e pangarkuara për shkak të ndryshimit të shfrytëzimit aktual të kapacitetit kundrejt kapacitetit të plotë.

	18
	Produktet që prodhohen së bashku, d.m.th. në një proces të vetëm prodhimi, njihen si bashkëprodukte. Shpenzimet e prodhimit të cilat kryen pasi këto produkte bëhen individualisht të identifikueshme, mund të lidhen lehtësisht dhe drejtpërdrejtë me produktin dhe rrjedhimisht mund të shpërndahen nëpër produktet individuale në mënyrë të drejtpërdrejtë. Shpenzimet e prodhimit të cilat kryen para këtij momenti duhet të shpërndahen nëpër produktet individuale në bazë të një metode të arsyeshme dhe të përshtatshme.

	19
	Një nga metodat për shpërndarjen e shpenzimeve të përbashkëta është shpërndarja e këtyre shpenzimeve mbi bazën e vlerës relative të shitjeve të produkteve të përbashkëta. Shpërndarja e shpenzimeve të përbashkëta bëhet në momentin kur këto produkte bëhen individualisht të identifikueshme, d.m.th. në pikën e ndarjes. 

	20
	Nënproduktet janë produkte të përbashkëta me një vlerë relativisht të parëndësishme dhe vlerësimi i tyre në mënyrë të ngjashme me atë të produktit kryesor, nuk është i përshtatshëm.. Shpenzimet e kryera për nënproduktet do të vlerësohen në një shumë të barabartë me vlerën e tyre neto të shitjes dhe kjo vlerë do të zbritet nga kostoja e produktit kryesor.

	
	Teknikat për matjen e kostove

	21
	Një njësi ekonomike mund të përdorë teknika të tilla si metoda e kostos standarde, metoda e çmimeve me pakicë ose të çmimit të blerjes më të fundit për të matur koston e inventarëve nëse rezultati nga përdorimi i këtyre metodave përafron me koston. 

Kostot standarde marrin parasysh nivelet normale të materialeve dhe furnizimeve, të punës, efektivitetit dhe të përdorimit të kapaciteteve. Ato rishikohen rregullisht sipas kushteve aktuale. Metoda e çmimeve të shitjes me pakicë e mat koston duke zvogëluar vlerën e shitjes së inventarit me përqindjen e duhur të marzhit bruto.

	
	Shpenzime që nuk përfshihen në koston e inventarëve

	22
	Shembuj të shpenzimeve që nuk mund të përfshihen në koston e inventarit janë dhënë më poshtë:

(a) shpenzimet e punëve kërkimore;

(b) shumat mbi normalen nga dëmtimet, firot, kostot e prodhimit dhe të punës, penalitete dhe të tjera të ngjashme;

(c) shpenzimet e shitjes;

(d) shpenzimet e përgjithshme të administrimit që nuk kontribuojnë në sjelljen e inventarëve në vendndodhjen dhe kushtet aktuale.

	23
	Kapitalizimi i shpenzimeve të magazinimit, d.m.th. përfshirja e tyre në koston e inventarit, në vend që të ngarkohen në shpenzime, është i përshtatshëm vetëm nëse magazinimi është i domosdoshëm gjatë procesit të prodhimit, d.m.th. magazinim i ndërmjetëm para se të kalohet në një fazë të mëtejshme prodhimi.

	
	Vlerësimi i mëpasshëm

	24
	Pas njohjes, një njësi ekonomike duhet të matë inventarin me vlerën më të ulët midis kostos dhe çmimit të vlerësuar të shitjes pakësuar me kostot për t’u përfunduar dhe shitur.

	
	Metodat e vlerësimit të kostos së inventarëve

	25
	Për ato mallra që nuk janë të këmbyeshëm në tregje të zakonshme apo që janë të veçantë për projekte specifike, kostoja duhet të përcaktohet mbi bazën e metodës së identifikimit specifik. 

	26
	Për inventarët e tjerë, përveç atyre që trajtohen në paragrafin 25, duhet të përdoret ose mesatarja e ponderuar ose metoda “hyrje e parë, dalje e parë” (FIFO). Për të llogaritur koston e inventarëve që kanë të njëjtën natyrë dhe përdorim për njësinë ekonomike, duhet të përdoret e njëjta formulë. Megjithatë, për inventarët me natyrë ose përdorim të ndryshëm, për llogaritjen e kostos mund të justifikohet përdorimi i formulave të ndryshme nga ato të përmendura më sipër.

	27
	Metoda “hyrje e fundit, dalje e parë” (LIFO) nuk është e lejuar të përdoret sipas këtij Standardi.

	
	Zhvlerësimi i inventarit

	28
	Inventarët duhet t’i nënshtrohen testit të zhvlerësimit në datën e raportimit.

	29
	Kërkesa për vlerësimin e inventarit me vlerën më të ulët mes kostos dhe çmimit të vlerësuar të shitjes pakësuar me kostot për t’u përfunduar dhe shitur e detyron njësinë ekonomike që të regjistrojë në kontabilitet humbjet nga zhvlerësimi në momentin kur ky i fundit ndodh. Zvogëlimet për të arritur në çmimin e vlerësuar të shitjes pakësuar me kostot për t’u përfunduar dhe shitur mund të ndodhin në ato raste kur ka një rënie të çmimeve të shitjes ose kur shpenzimet e përfundimit apo shpenzimet direkte të shitjeve janë rritur. Ka dhe raste kur disa produkte dëmtohen përpara se të shiten ose kur disa të tjerë mund të mbahen në sasira të tilla që nuk mund të shiten brenda një periudhë kohe të arsyeshme. Në raste të tilla, kostoja e inventarit duhet të zvogëlohet për të arritur në çmimin e vlerësuar të shitjes pakësuar me kostot për t’u përfunduar dhe  për t’u shitur.

	30
	Shuma e uljes së vlerës duhet të përcaktohet zë për zë. Në rastet kur një vlerësim i tillë nuk është praktik, zhvlerësimi duhet të matet për një grup zërash të ngjashëm ose që kanë lidhje me njëri-tjetrin. Zërat janë të ngjashëm ose kanë lidhje me njëri-tjetrin nëse ato i përkasin të njëjtës linjë prodhimi si dhe kanë funksione ose përdorime të njëjta. Zvogëlimi duhet të marrë parasysh kostot e vlerësuara për përfundimin dhe shitjen e produkteve, por nuk duhet të përfshijë fitimin që do të krijohet në fazat e mëvonshme të prodhimit.

	31
	Çmimi i shitjes pakësuar me kostot për përfundimin dhe shitjen e inventarit duhet të përcaktohet duke pasur parasysh kushtet që ekzistojnë në datën e raportimit. Ngjarjet ekonomike të cilat ndodhin pas mbylljes së periudhës kontabël duhet të konsiderohen në atë masë sa ato konfirmojnë kushtet që ekzistonin në ose para datës së raportimit. Ky proces kërkon që të merren parasysh dhe të gjykohen me kujdes të gjitha të dhënat e disponueshme në lidhje me ndryshimet në çmimet e shitjes ose në kosto në periudhën pas datës së raportimit si dhe nëse këto ndryshime janë një reflektim apo një vazhdim logjik i kushteve ekzistuese në ose para datës së raportimit.

	32
	Çmimet e tregut për materialet dhe furnizimet për përdorim në prodhim mund të zbresin nën koston e tyre. Njësia ekonomike duhet të vazhdojë t’i mbajë në kontabilitet këto materiale me koston dhe të mos bëjë ndryshime për zhvlerësimin e tyre nëse ajo parashikon që këto produkte do shiten me çmime më të larta se kosto e prodhimit.

	33
	Një zvogëlim i bërë në një periudhë kontabël të mëparshme duhet të rimerret në ato raste kur kushtet mbi bazën e të cilave është bërë zvogëlimi nuk ekzistojnë më. Rimarrja është e kufizuar në shumën e humbjes nga zhvlerësimi fillestar në mënyrë që vlera e re kontabël të jetë vlera më e ulët midis kostos dhe çmimit të rishikuar të shitjes pakësuar me kostot e përfundimit dhe të shitjes.

	
	Çregjistrimi

	34
	Inventari çregjistrohet atëherë kur shitet, vjetërohet ose përdoret për prodhimin e aktiveve të tjera. 

	
	Njohja si një shpenzim 

	35
	Kur inventarët janë shitur, njësia ekonomike do të njohë vlerën kontabël të këtyre inventarëve si një shpenzim në periudhën në të cilën janë njohur të ardhurat e lidhura me to.

	36
	Disa inventarë mund të shpërndahen në llogari të aktiveve të tjera, për shembull, inventari i përdorur si një element i aktiveve afatgjatë materiale të ndërtuara vetë. Inventarët e shpërndarë në një aktiv tjetër në këtë mënyrë trajtohen më pas në përputhje me SKK-në që lidhet me këtë aktiv.

	
	Paraqitja E INVENTARIT nË PASQYRAT FINANCIARE

	37
	Inventarët paraqiten në pasqyrën e pozicionit financiar duke përdorur zërat përkatës në formatin e pasqyrës së pozicionit financiar të dhënë në SKK 2 “Paraqitja e pasqyrave financiare”. Një ndarje e mëtejshme e zërave të pasqyrës së pozicionit financiar mund të jepet në shënimet shpjeguese.

	
	ShËnimet Shpjeguese

	38
	Në informacionet plotësuese të pasqyrave financiare, në lidhje me inventarët duhet të paraqitet informacioni i mëposhtëm:

(a) politikat kontabël të përdorura si dhe formulat e përdorura për llogaritjen e kostos;

(b) vlerën kontabël të të gjithë inventarëve, si dhe vlerën kontabël të tyre sipas klasifikimit të bërë nga njësia ekonomike;

(c) vlerën e inventarëve të njohur si shpenzim gjatë periudhës kontabël;

(d) shumën e ndonjë zhvlerësimi të inventarit ose rimarrje të zhvlerësimeve të mëparshme;

(e) vlerën kontabël të inventarit të dhënë si garanci;

(f) vlerën kontabël të inventarëve që janë në ruajtje të palëve të tjera;

(g) informacion mbi inventarin, shumat dhe nëse është e mundur përllogaritjen e vlerës së inventarëve, që nuk janë të regjistruar në pasqyrën e pozicionit financiar të njësisë ekonomike por që janë në ruajtje të saj.

	
	Data e Hyrjes nË Zbatim

	39
	SKK 4 “Inventarët”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 4 (2023) do të zbatohen në prospektivë.

	
	TABELA KRAHASUESE

	40
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 4
	Paragrafët e SNRF-së për NVM-të botuar në korrik 2015

	SKK 5 “AKTIVET AFATGJATA MATERIALE DHE JOMATERIALE” – PËRDITËSUAR (2023)

	
	objektivi dhe baza e përgatitjes

	1
	Objektivi i Standardit Kombëtar të Kontabilitetit 5 “Aktivet afatgjata materiale dhe aktivet afatgjata jomateriale” (SKK 5), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes dhe vlerësimit të mëpasshëm të aktiveve afatgjata materiale dhe aktiveve afatgjata jomateriale si dhe të shpjegimeve të nevojshme në pasqyrat financiare të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimeve financiare të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 5 i krahasueshëm me seksionin 16 “Aktivet afatgjata materiale të investuara”, seksionin 17 “Toka, ndërtesa, makineri dhe pajisje”, seksionin 18 “Aktivet afatgjata jomateriale përveç emrit të mirë”, seksionin 25 “Kostot e huamarrjes”, seksionin 27 “Zhvlerësimi i aktiveve”, të Standardeve Ndërkombëtare të Raportimit Financiar për NVM-të (2015). Një tabelë korresponduese e paragrafëve të Standardit me paragrafë të SNRF-së për NVM-të (2015), është dhënë në paragrafin 110. Për rastet, të cilat nuk janë trajtuar në mënyrë të drejtpërdrejtë nga SKK 5 ose ndonjë SKK tjetër, drejtuesit e njësisë ekonomike duhet që, me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe të ndryshimeve të fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4
	Ky Standard do të përdoret për trajtimin kontabël të:

(a) aktiveve afatgjata materiale;
(b) aktiveve afatgjata materiale të investuara;
(c) aktiveve afatgjata jomateriale, përveç emrit të mirë;
aktiveve afatgjata materiale dhe aktiveve afatgjata jomateriale të mbajtura për shitje.

	5
	Ky standard nuk zbatohet për: 

(a) aktivet biologjike (shih SKK 13 “Aktivet biologjike dhe marrëveshjet koncesionare”);

(b) aktivet financiare (shih SKK 3 “Instrumentet financiare”);

(c) emrin e mirë (shih SKK 9 “Kombinimet e bizneseve dhe konsolidimi”);

(d) të drejtat minerare dhe rezervat minerale, të tilla si nafta, gazi natyror dhe burime jorigjeneruese të ngjashme.

	6
	Ky standard përfshin edhe trajtimin kontabël të zhvlerësimit të aktiveve afatgjata materiale dhe jomateriale përveç emrit të mirë.

	
	PËRKUFIZIMEt kryesore

	7
	Më poshtë jepen përkufizimet e disa termave kryesorë të përdorur në këtë standard:

Aktivet afatgjata materiale (AAM) janë aktive materiale që:

(a) përdoren nga njësia ekonomike për prodhimin e mallrave, për kryerjen e shërbimeve, për t’ua dhënë me qira palëve të treta, ose përdoren për qëllime administrative, dhe

(b) priten të përdoren në më shumë se një periudhë kontabël. 

Aktive afatgjata jomateriale (AAJM) janë aktive të identifikueshme jomonetare pa përmbajtje fizike, të mbajtura me qëllim prodhimin e produkteve ose furnizimin e mallrave ose shërbimeve, për t’ua dhënë me qira të tretëve ose për qëllime administrative. Një aktiv i tillë është i identifikueshëm kur: 

(a) është i ndashëm, d.m.th., i aftë për të qenë i ndarë nga njësia ekonomike dhe shitet, transferohet, licencohet, jepet me qira ose shkëmbehet, ose individualisht ose së bashku me një kontratë të lidhur, aktiv ose detyrim, 

ose 

(b) lind nga të drejtat kontraktuale ose të tjera ligjore, pavarësisht nëse këto të drejta janë të transferueshme ose të ndara nga njësia ekonomike ose nga të drejtat dhe detyrimet e tjera.

Aktivet afatgjata të mbajtura për shitje, janë elemente të AAM-së ose AAJM-së, që ka shumë mundësi të shiten brenda 12 muajve të ardhshëm pas datës së raportimit.

Amortizimi është shpërndarja sistematike e vlerës së amortizueshme të një AAM-je ose një AAJM-je përgjatë jetës së tij të dobishme.

Vlera e amortizueshme është kostoja e një aktivi ose një vlerë tjetër që zëvendëson koston, minus vlerën e rikuperueshme të aktivit. 
Jeta e dobishme është:

(a) periudha gjatë të cilës një aktiv pritet të përdoret nga njësia;

(b) numri i produkteve (ose njësi të tjera të ngjashme) që njësia pret të përftojë nga përdorimi i aktivit.

Kostoja është shuma e parave (ose ekuivalenteve të parave) e paguar, ose vlera e drejtë e aktiveve të tjera të dhëna për të blerë ose prodhuar një aktiv. 

Vlera e rikuperueshme është shuma e vlerësuar që njësia pret të përftojë nga një aktiv në fund të jetës së tij të dobishme, pas zbritjes së kostos së nxjerrjes nga përdorimi. 

Amortizimi i akumuluar është pjesa e amortizueshme e një aktivi, tashmë e amortizuar dhe e njohur si shpenzim.

Kostot e huamarrjeve janë kostot e interesit dhe kosto të tjera të njësisë, të tilla si tarifat e shërbimeve, komisionet bankare, diferencat e këmbimit, që rrjedhin nga huamarrjet në monedhë të huaj në atë masë që ato konsiderohen si një rregullim i kostove të interesit në lidhje me marrëveshjet e huave dhe kosto të tjera që lidhen drejtpërdrejt me huamarrjet. 

Humbja nga zhvlerësimi është shuma me të cilën vlera kontabël e një aktivi ose një njësie gjeneruese parash e tejkalon shumën e tij të rikuperueshme 

Vlera e drejtë është çmimi që do të pranohej për të shitur një aktiv ose që do paguhej për të transferuar një detyrim, në një transaksion të zakonshëm midis pjesëmarrësve të tregut, në datën e matjes.

Vlera kontabël neto është shuma me të cilën një aktiv njihet në pasqyrën e pozicionit financiar (pasi zbritet amortizimi i akumuluar dhe humbjet e mundshme nga zhvlerësimi).

Shuma e rikuperueshme është vlera më e lartë midis vlerës së drejtë të një aktivi (pakësuar me koston e shitjes) dhe vlerës së tij në përdorim. 

Kostot e shitjes janë kostot shtesë që lidhen drejtpërdrejt me shitjen e një aktivi ose të njësisë gjeneruese të parasë, duke përjashtuar kostot financiare dhe tatim fitimin.

Vlera në përdorim është vlera aktuale e flukseve të ardhshme të vlerësuara të parasë, që pritet të vijnë nga përdorimi i një aktivi ose nga dalja e tij jashtë përdorimit në fund të jetës së tij të dobishme.

Njësia gjeneruese e parasë është grupi më i vogël i identifikueshëm i aktiveve që gjenerojnë mjete monetare, të cilat janë kryesisht të pavarura nga hyrjet e mjeteve monetare nga aktive të tjera.

	
	trajtimI KONTABËl PËR AKTIVET AFATGJATA MATERIALE (AAM)

	
	Njohja

	8
	Njësia ekonomike njeh koston e një zëri të AAM-ve si një aktiv nëse dhe vetëm nëse:

(a) aktivi kontrollohet nga njësia ekonomike; 

(b) është e mundur që nga përdorimi i aktivit do të hyjnë në njësinë ekonomike përfitime të ardhshme ekonomike; 

(c) kosto e aktivit mund të matet me besueshmëri.

Regjistrimi fillestar i AAM-së bëhet zakonisht në momentin e përftimit të tij nga blerja apo prodhimi.

	9
	Pjesët e këmbimit, instrumentet dhe veglat e punës mbahen zakonisht si inventar dhe ngarkohen në shpenzime kur ato konsumohen. Megjithatë, pjesët kryesore të këmbimit dhe pajisjet rezervë janë aktive afatgjata materiale kur një njësi ekonomike pret për t'i përdorur ato gjatë më shumë se një periudhe. Në mënyrë të ngjashme, në qoftë se pjesët e këmbimit, instrumentet dhe veglat e punës mund të përdoren vetëm në lidhje me një zë të aktiveve afatgjata materiale, ato konsiderohen si aktive afatgjata materiale.

	10
	Toka dhe ndërtesat janë aktive të ndara dhe një njësi ekonomike do t’i trajtojë ato veç e veç edhe kur ato blihen së bashku.

	
	Matja fillestare

	11
	Një element i AAM-së, që plotëson kriteret për njohje si aktiv në pasqyrën e pozicionit financiar (shih paragrafin 18 të SKK 1), matet me koston. Në kosto përfshihet:

(a) kostoja e blerjes (përfshirë taksat e importit dhe taksa të tjera të parimbursueshme, zbritur skontot tregtare dhe rabatet)

(b) kosto të tjera të drejtpërdrejta që lidhen me sjelljen e aktivit në vendndodhjen dhe kushtet e nevojshme për funksionimin e tij, sipas qëllimeve të njësisë (përfshirë koston e prodhimit të aktivit, nëse ka të tilla kosto, kostot e përgatitjes së terrenit, lëvrimin fillestar dhe trajtimin, instalimin dhe montimin, si dhe testimin e tij).
(c) kostoja fillestare e vlerësuar e çmontimeve të ardhshme të një aktivi dhe të kthimit të terrenit, në të cilin ai ndodhet, në gjendjen fillestare (nëse vlerësimi i tyre përputhet me politikat për krijimin e një provizioni, siç përshkruhet në SKK 6). 

	12
	Disa kosto nuk përfshihen në matjen fillestare të kostos së AAM-së dhe njësia ekonomike i njeh si shpenzime kur ato ndodhin:

· kostot për hapjen e një vendndodhje të re të aktivitetit;

· kostoja e hedhjes në treg të një produkti apo shërbimi të ri (përfshirë kostot e promocionit dhe publicitetit);

· kostot për zhvendosjen e aktivitetit në një vendndodhje të re apo krijimit të klientëve të rinj (përfshirë kostot e trajnimit të stafit);

· kosto të tjera të përgjithshme administrative. 

	13
	Të ardhurat dhe shpenzimet që krijohen si rezultat i aktiviteteve të rastësishme gjatë ndërtimit apo zhvillimit të një aktivi afatgjatë material njihen në pasqyrën e të ardhurave në qoftë se këto aktivitete nuk janë të nevojshme për ta sjellë aktivin në vendndodhjen dhe kushtet e shfrytëzimit të paramenduara.

	14
	Nëse pagesa për një AAM shtyhet përtej afateve normale të kredive për pagesë, në përcaktimin e kostos së aktivit merret në konsideratë vlera aktuale e pagesës. Diferenca mes vlerës nominale dhe vlerës aktuale njihet si një shpenzim interesi përgjatë afatit të pagesës.

	15
	Një njësi ekonomike njeh të gjitha kostot e huamarrjes si shpenzim në periudhën në të cilën ato janë kryer. 

	16
	Nëse aktivi përfitohet në këmbim të një aktivi tjetër jomonetar, ose grup aktivesh, ose të një kombinimi aktivesh monetare me aktive jomonetare, kostoja e aktivit të marrë matet me vlerën e drejtë, përveç rasteve kur:

(a)  vlera e drejtë e aktiveve të marra dhe atyre të dhëna nuk mund të përcaktohet në mënyrë të besueshme; 

(b)  veprimi i këmbimit nuk ka përmbajtje tregtare (për shembull, kur aktivet e shkëmbyer janë të ngjashëm).

Në të dyja rastet e lartpërmendura, (a) dhe (b), kostoja e aktivit të marrë është vlera kontabël e aktivit të dhënë.

	17
	Nëse përbërësit kryesorë të një AAM-je kanë, në mënyrë të konsiderueshme, jetë të dobishme të ndryshme, këto pjesë duhet të njihen fillimisht si elemente të veçanta të AAM-së, duke caktuar norma amortizimi të veçanta për secilin prej tyre, në varësi të jetës së tyre të dobishme.

	
	Vlerësimi i mëpasshëm

	18
	Njësia ekonomike do të zgjedhë si politikë të saj kontabël modelin e kostos (i cili shpjegohet në paragrafin 19), ose modelin e rivlerësimit (i cili shpjegohet në paragrafët 20-28 ) dhe do të zbatojë atë model për të gjithë klasën e AAM-ve që vlerësohet. Modeli i rivlerësimit nuk zbatohet nga njësitë ekonomike të vogla.

	
	Modeli i kostos

	19
	Në pasqyrën e pozicionit financiar një element i AAM-së paraqitet me koston minus amortizimin e akumuluar dhe ndonjë humbje të akumuluar nga zhvlerësimi.

	
	Modeli i rivlerësimit

	20
	Një klasë e AAM-ve, vlera e drejtë e së cilës mund të matet me besueshmëri, paraqitet në pasqyrën e pozicionit financiar me shumën e rivlerësuar, e cila është vlera e drejtë në datën e rivlerësimit, pakësuar në periudhat në vijim me amortizimin e akumuluar të mëpasshëm dhe humbjet e akumuluara të mëpasshme nga zhvlerësimi. Rivlerësimet duhet të kryhen rregullisht, në mënyrë që vlera kontabël të mos ndryshojë materialisht nga vlera që do të rezultonte nëse vlerësimi i AAM-së, në datën e raportimit do të bëhej me vlerën e drejtë.

	21
	Kur rivlerësohet një element i AAM-së, amortizimi i akumuluar në datën e rivlerësimit eliminohet kundrejt vlerës kontabël bruto të aktivit dhe vlera neto riparaqitet me shumën e rivlerësuar të aktivit, ose rivlerësohen së bashku dhe vlera historike dhe amortizimi i akumuluar. Shuma/vlera e rregullimit, që vjen nga riparaqitja ose eliminimi i amortizimit të akumuluar, përfaqëson shtimin ose pakësimin e vlerës kontabël, e cila kontabilizohet në përputhje me paragrafët 23 dhe 24.

	22
	Nëse rivlerësohet një element i AAM-së, atëherë duhet të rivlerësohet e gjithë klasa e AAM-së ku bën pjesë ky element. Të gjitha elementet e një klase AAM rivlerësohen në të njëjtën kohë për të shmangur rivlerësimet e përzgjedhura të aktiveve, si dhe raportimin në pasqyrat financiare të shumave që janë një përzierje e kostove dhe vlerave të drejta në data të ndryshme.

	23
	Nëse vlera kontabël e një aktivi afatgjatë material rritet, si rezultat i rivlerësimit, kjo rritje kreditohet drejtpërdrejt në kapitalet e veta në zërin “Rezerva rivlerësimi”. Por shuma e rivlerësimit njihet si e ardhur në pasqyrën e të ardhurave, për sa kohë dhe në atë masë që ajo anulon humbjen nga rivlerësimi i të njëjtit aktiv në periudhat kontabël paraardhëse. 

	24
	Nëse vlera kontabël e një aktivi afatgjatë material zvogëlohet, si rezultat i rivlerësimit, ky zvogëlim njihet si shpenzim në pasqyrën e të ardhurave. Por shuma e humbjes nga rivlerësimi debitohet drejtpërdrejt në kapitalet e veta në zërin “Rezerva rivlerësimi”, për sa kohë dhe në atë masë që ajo kompenson një gjendje kreditore që mund të ekzistojë nga rivlerësime të mëparshme të këtij aktivi.

	25
	Teprica nga rivlerësimi, e përfshirë në kapitalet e veta, për një element të AAM-së, duhet të kalohet te fitimet e pashpërndara përgjatë jetës së dobishme të aktivit afatgjatë material. Teprica e transferuar çdo vit është diferenca mes amortizimit të llogaritur mbi bazën e vlerës kontabël të rivlerësuar të aktivit dhe amortizimit të llogaritur bazuar mbi koston fillestare të aktivit. Të gjitha tepricat e tjera (nëse ka), të mbetura nga rivlerësimi, duhet të transferohen te fitimet e pashpërndara kur aktivi afatgjatë material të çregjistrohet. Transferimet nga tepricat e rivlerësimeve në fitimet e pashpërndara nuk bëhen nëpërmjet pasqyrës së të ardhurave.

	
	Vlera e amortizueshme dhe amortizimi

	26
	Një njësi ekonomike shpërndan vlerën e amortizueshme të një aktivi në bazë sistematike gjatë jetës së tij të dobishme. 

	27
	Vlera e amortizueshme e një elementi të AAM-së njihet si shpenzim në pasqyrën e të ardhurave dhe shpenzimeve, në mënyrë sistematike përgjatë jetës së dobishme të këtij aktivi. Përjashtime bëjnë aktivet afatgjata materiale me jetë të dobishme pa afat si për shembull, toka (përveç minierave dhe vendeve të përdorura për groposje), punimet e artit me jetë afatgjatë, veprat e muzeve dhe librat të cilat nuk amortizohen. Punimet e artit të marra për qëllime projektimi, si dhe veprat e muzeve dhe librat, që duhet të zëvendësohen pas një periudhe kohe të caktuar, amortizohen gjatë jetës së tyre të dobishme.

	28
	Një njësi ekonomike duhet të marrë parasysh të gjithë faktorët e mëposhtëm në përcaktimin e jetës së dobishme të një aktivi: 

(a) përdorimin e pritshëm të aktivit. Përdorimi vlerësohet duke iu referuar kapaciteteve të pritshme të aktivit ose prodhimit të pritshëm;
(b) konsumimin fizik të pritshëm, që varet nga faktorë të shfrytëzimit, të tillë si numri i turneve gjatë të cilave aktivi përdoret dhe planet e riparimit dhe të mirëmbajtjes, si dhe kujdesin dhe mirëmbajtjen e aktivit, kur aktivi nuk është në punë;
(c) vjetërimin teknik ose tregtar, që rrjedh nga ndryshimet ose përmirësimet në prodhim, ose nga një ndryshim në kërkesat për produktin apo shërbimin e siguruar nga aktivi; 

(d) kufizimet ligjore apo të ngjashme për përdorimin e aktiveve, siç janë datat e skadimit të kontratave të qirasë.

	29
	Metoda e zgjedhur e amortizimit duhet të pasqyrojë sistematikisht mënyrën se si do të realizohen nga njësia ekonomike përfitimet ekonomike të ardhshme të aktivit afatgjatë, të përftuara gjatë jetës së dobishme të tij. Metodat më të zakonshme të amortizimit përfshijnë metodën lineare, metodën mbi vlerën e mbetur dhe metodën e bazuar në përdorim si p.sh. metoda e njësive të prodhuara.

	30
	Amortizimi për çdo periudhë raportuese do të njihet në pasqyrën e të ardhurave dhe shpenzimeve, me përjashtim të rasteve kur një SKK tjetër kërkon që shpenzimi i amortizimit të njihet si pjesë e kostos së një aktivi tjetër. Për shembull, amortizimi i aktiveve afatgjata prodhuese përfshihet në koston e inventarit (shih SKK 4 “Inventarët”).

	31
	Nëse ka tregues se ka pasur një ndryshim të rëndësishëm, që nga data e raportimit vjetor më të fundit, në modelin me të cilin një njësi ekonomike pret të konsumojë përfitimet e ardhshme ekonomike të një aktivi, njësia do të shqyrtojë metodën aktuale të amortizimit të tij dhe në qoftë se pritshmëritë ndryshojnë atëherë njësia do të ndryshojë metodën e amortizimit për të pasqyruar modelin e ri. Njësia ekonomike do ta trajtojë ndryshimin si një ndryshim në vlerësimin kontabël në përputhje me SKK 1 “Kuadri i përgjithshëm për përgatitjen e pasqyrave financiare”.

	32
	Faktorë të tillë si një ndryshim në mënyrën se si një aktiv është përdorur, konsumimi i parakohshëm, përparimi teknologjik dhe ndryshimet në çmimet e tregut, mund të tregojnë se vlera e mbetur apo jeta e dobishme e një aktivi ka ndryshuar që nga data e raportimit vjetor më të fundit. Nëse tregues të tillë janë të pranishëm, një njësi ekonomike do të shqyrtojë vlerësimet e saj të mëparshme dhe nëse pritshmëritë ndryshojnë, atëherë njësia do të ndryshojë vlerën e mbetur, metodën e amortizimit ose jetën e dobishme. Njësia ekonomike do ta trajtojë ndryshimin në vlerën e mbetur, metodën e amortizimit ose jetën e dobishme të aktivit si një ndryshim të një vlerësimi kontabël në përputhje me SKK 1 “Kuadri i përgjithshëm për përgatitjen e pasqyrave financiare”.

	33
	Nëse vlera e mbetur e një aktivi afatgjatë material është shumë e ulët, atëherë mund të presupozohet që ajo të jetë e barabartë me zero.

	34
	Amortizimi i një aktivi afatgjatë material fillon kur ai është i gatshëm për përdorim (d.m.th. kur është në kushtet dhe vendin e duhur për t’u përdorur) dhe vazhdon deri në amortizimin e plotë të vlerës së amortizueshme ose deri sa aktivi çregjistrohet, del nga përdorimi ose riklasifikohet si i mbajtur për shitje (shih paragrafët 71-75). Amortizimi i një aktivi afatgjatë, që nuk përdoret përkohësisht nuk ndërpritet, me përjashtim kur aktivi është i amortizuar plotësisht. Megjithatë, nëse për llogaritjen e amortizimit përdoret metoda e njësive të prodhuara, amortizimi llogaritet me vlerë zero, për aq kohë sa nuk ka prodhim.

	35
	Nëse ka ndonjë tregues që shuma e rikuperueshme e një elementi të caktuar të AAM-së mund të ketë rënë poshtë vlerës së tij kontabël, atëherë kryhet një test zhvlerësimi në përputhje me procedurat e përshkruara në paragrafët 79-99 dhe nëse është e nevojshme, vlera e aktivit zvogëlohet.

	36
	Një njësi ekonomike duhet të përfshijë në pasqyrën e të ardhurave dhe shpenzimeve kompensimin nga palë të treta për zëra të AAM-ve që kanë qenë të zhvlerësuara, të humbura ose të marra me detyrim, vetëm kur kompensimi bëhet i arkëtueshëm.

	
	Përmirësimet, riparimet dhe mirëmbajtja

	37
	Kostot që kanë të bëjnë me përmirësimet e mëpasshme i shtohen kostos së AAM-së vetëm nëse ato përmbushin kriteret e përkufizimit të AAM-së dhe kriteret për njohjen e aktiveve në pasqyrën e pozicionit financiar (duke përfshirë këtu aftësinë e tyre për të marrë pjesë në gjenerimin e përfitimeve të ardhshme ekonomike). Kostot që lidhen me mirëmbajtjet dhe riparimet e vazhdueshme njihen si shpenzime gjatë vitit ushtrimor.

	38
	Nëse një pjesë e një elementi të AAM-së zëvendësohet, kostoja e pjesës së re i shtohet vlerës kontabël neto të elementit të AAM-së, nëse ajo përmbush kriteret e përkufizimit të AAM-së dhe kriteret e njohjes së aktiveve në pasqyrën e pozicionit financiar. Pjesa e zëvendësuar do të hiqet nga pasqyra e pozicionit financiar, nëse ajo është kontabilizuar si pjesë më vete. Nëse kostoja fillestare (rrjedhimisht, edhe vlera kontabël aktuale) e pjesës së zëvendësuar nuk dihet, ajo mund të vlerësohet në bazë të kostos aktuale të kësaj pjese minus amortizimin e vlerësuar. 

	39
	Si kusht për vazhdimësinë e funksionimit të një elementi të AAM-së (për shembull, të një avioni) mund të jetë kryerja e riparimeve të rëndësishme me ose pa zëvendësim të pjesëve të këtij aktivi. Me kryerjen e çdo riparimi kapital, kostoja e riparimit njihet në vlerën kontabël të elementit të AAM-së, nëse plotësohen kriteret për njohje. Vlera e mbetur kontabël e kostos së riparimit të mëparshëm (që është e identifikueshme nga pjesët fizike) çregjistrohet. Kjo ndodh pavarësisht nga fakti nëse kostoja e riparimit të mëparshëm është e përcaktuar në mënyrë të identifikueshme në transaksionin e blerjes apo krijimit të aktivit. Nëse është e nevojshme për të përcaktuar se cila ishte kosto e riparimit të mëparshëm, të njohur në vlerën kontabël të aktivit të blerë ose krijuar, mund të merret si bazë kostoja e vlerësuar e një riparimi të ardhshëm. 

	40
	Ndryshimet në vlerësimin e një detyrimi të njësisë, në lidhje me:

- nxjerrjen nga përdorimi të aktivit;

 - kthimin në gjendjen e mëparshme të aktivit;

si dhe detyrime të tjera të ngjashme që rezultojnë si pasojë:

- e ndryshimit në kohën e parashikuar ose shumën e parashikuar të mjeteve monetare apo ekuivalenteve të mjeteve monetare, që duhen paguar për shlyerjen e këtyre llojeve të detyrimeve; 

- ose e ndryshimit në normën e skontimit; 

do t’i shtohen ose pakësohen kostos së aktivit afatgjatë material përkatës në periudhën kontabël aktuale. Vlera e re pas këtyre rregullimeve nuk duhet të jetë më e vogël se vlera kontabël. Nëse një zvogëlim i një aktivi afatgjatë material zbret nën vlerën e tij kontabël, teprica njihet menjëherë në pasqyrën e të ardhurave dhe shpenzimeve. Nëse rregullimi sjell rritjen e kostos së aktivit, njësia ekonomike duhet të shqyrtojë nëse kjo tregon se vlera e re kontabël e aktivit mund të mos jetë plotësisht e rikuperueshme. Nëse është kështu, njësia ekonomike bën një test të zhvlerësimit të aktivit, duke përllogaritur vlerën e tij të rikuperueshme dhe kontabilizon çdo humbje nga zhvlerësimi, në përputhje me paragrafët përkatës.

	
	TRAJTIMI KONTABËL PËR AKTIVET AFATGJATA TË INVESTUARA 

	
	Përkufizimi dhe njohja e aktiveve afatgjata materiale të investuara

	41
	Aktivi afatgjatë material i investuar është pasuria (tokë ose një ndërtesë (ose një pjesë e ndërtesës), apo të dyja) e mbajtur nga pronari ose qiramarrësi sipas një kontrate qiraje financiare, për të fituar të ardhura nga qiraja ose për vlerësimin e kapitalit, ose të dyja, me përjashtim të rasteve, kur:

(a) përdoret në prodhimin ose furnizimin e mallrave apo shërbimeve ose për qëllime administrative; ose

(b) shitet në rrjedhën e zakonshme të biznesit.

	42
	Interesi mbi një pasuri që mbahet nga qiramarrësi sipas një qiraje të zakonshme mund të klasifikohet dhe trajtohet si aktiv afatgjatë i investuar duke iu referuar këtij standardi nëse, dhe vetëm nëse, pasuria do të plotësonte përkufizimin e një aktivi afatgjatë të investuar dhe qiramarrësi mund ta masë vlerën e drejtë të interesit mbi këtë pasuri pa kosto dhe përpjekje të panevojshme, në baza të vazhdueshme. Ky klasifikim alternativ është i vlefshëm mbi parimin pasuri-për-pasuri (çdo pasuri më vete).

	43
	Pasuria e përzier do të ndahet duke pasur parasysh dy klasifikimet, aktiv afatgjatë i investuar dhe aktiv afatgjatë material. Megjithatë, nëse vlera e drejtë e aktivit afatgjatë të investuar nuk mund të matet në mënyrë të besueshme, pa kosto dhe përpjekje të panevojshme, e gjithë pasuria do të trajtohet si aktiv afatgjatë material.

	
	Matja fillestare

	44
	Një njësi ekonomike, në momentin e njohjes, mat aktivin afatgjatë të investuar me koston e tij. Kostoja e aktivit afatgjatë të blerë për t’u investuar, përfshin çmimin e blerjes dhe të gjitha shpenzimet e ngarkueshme drejtpërdrejt si tarifat ligjore dhe të ndërmjetësimit, taksat e transferimit të pasurisë dhe kostot e tjera të transaksionit. Në qoftë se pagesa është shtyrë përtej termave të kreditimit normal, kostoja është vlera aktuale e të gjitha pagesave të ardhme. Një njësi ekonomike duhet të përcaktojë koston e një aktivi afatgjatë të investuar të ndërtuar nga vetë ajo, në përputhje me paragrafët 11–13 dhe 15.

	45
	Kostoja fillestare e një interesi mbi një pasuri të mbajtur sipas një kontrate qiraje dhe të klasifikuar si një aktiv afatgjatë i investuar do të jetë siç përshkruhet paragrafin 31 të SKK 7, edhe në qoftë se qiraja do të klasifikohej si qira e zakonshme por është brenda objektit të të njëjtit standard. Me fjalë të tjera, aktivi njihet me vlerën më të ulët ndërmjet vlerës së drejtë të pasurisë dhe vlerës aktuale të pagesave minimale të qirasë. Një shumë ekuivalente njihet si një detyrim për qiranë financiare.

	
	Vlerësimi i mëpasshëm

	46
	Aktivi afatgjatë i investuar, vlera e drejtë e të cilit të mund të matet në mënyrë të besueshme, pa kosto apo përpjekje të panevojshme, do të matet me vlerën e drejtë në çdo datë raportimi dhe ndryshimet në vlerën e drejtë njihen në fitim ose humbje. Nëse një interes mbi një pasuri të mbajtur sipas një kontrate qiraje është klasifikuar si aktiv afatgjatë i investuar, zëri i kontabilizuar me vlerën e drejtë është ky interes dhe jo pasuria bazë. Një njësi ekonomike duhet të trajtojë të gjitha aktivet e tjera të investuara si toka, ndërtesa, makineri dhe pajisje duke përdorur modelin kosto-amortizim-zhvlerësim. Përjashtim bëjnë njësitë ekonomike të vogla të cilat inkurajohen por nuk kanë detyrimin të zbatojnë modelin e vlerës së drejtë në vlerësimin e aktiveve afatgjata materiale të investuara.

	
	Transferimet

	47
	Nëse vlera e drejtë për një zë të aktivit afatgjatë të investuar që matet duke përdorur modelin e vlerës së drejtë, nuk është e disponueshme pa kosto ose përpjekje të panevojshme, njësia ekonomike do ta trajtojë këtë zë si toka, ndërtesa, makineri dhe pajisje deri sa vlera e drejtë të bëhet e disponueshme. Vlera kontabël e aktivit afatgjatë të investuar në këtë datë bëhet kostoja e tij. Ky është një ndryshim i rrethanave dhe jo një ndryshim në politikën kontabël.

	48
	Për më tepër, siç kërkohet nga paragrafi 47, një njësi ekonomike do të transferojë një pasuri në, ose nga, aktiv afatgjatë i investuar vetëm kur, përmbush ose jo më parë, përkufizimin e aktivit afatgjatë të investuar.

	
	TRAJTIMI KONTABËL PËR AKTIVET afatgjata jomateriale

	
	Njohja 

	49
	Një aktiv afatgjatë jomaterial (AAJM) njihet vetëm nëse: 

(a) është e mundur që nga përdorimi i aktivit do të hyjnë në njësinë ekonomike përfitime të ardhshme ekonomike; 

(b) kostoja e aktivit mund të matet me besueshmëri

(c) aktivi nuk është rezultat i shpenzimeve të bëra brenda njësisë ekonomike për një zë jomaterial.

	50
	Një aktiv jomaterial i blerë në një kombinim biznesi njihet zakonisht si një aktiv, sepse vlera e drejtë e tij mund të matet me besueshmëri të mjaftueshme. Megjithatë, një aktiv jomaterial i blerë në një kombinim biznesi nuk njihet kur ai rrjedh nga të drejta ligjore ose kontraktuale dhe vlera e drejtë e tij nuk mund të matet në mënyrë të besueshme pasi aktivi ose:

(a) nuk është i ndashëm nga emri i mirë; ose 
(b) është i ndashëm nga emri i mirë, por nuk ekziston ndonjë histori apo evidencë e transaksioneve për aktive të njëjta ose të ngjashme dhe si rrjedhim vlerësimi i vlerës së drejtë do të ishte i varur nga variabla të pamatshëm.

	
	Matja fillestare

	51
	Një njësi ekonomike mat fillimisht një aktiv jomaterial me kosto. 

	52
	Kostoja e një aktivi afatgjatë jomaterial të blerë veçmas përfshin:

(a) çmimin e tij të blerjes, përfshirë taksat e importit dhe taksat e parimbursueshme të blerjes, por duke zbritur skontot dhe zbritjet tregtare; dhe 

(b) çdo kosto që i ngarkohet drejtpërdrejt përgatitjes së aktivit për përdorimin e tij të paramenduar.

	53
	Një njësi ekonomike njeh shpenzimet e kryera brenda saj për krijimin e një aktivi jomaterial, duke përfshirë të gjitha shpenzimet për aktivitetet e kërkimit dhe zhvillimit, si shpenzime në periudhën kur janë kryer, vetëm nëse nuk janë pjesë e kostos së një aktivi tjetër që i plotëson kriteret e njohjes në këtë standard.

	54
	Si shembuj të zbatimit të paragrafit të mësipërm, një njësi ekonomike njeh si shpenzime në periudhën kur ndodhin dhe jo si AAJM-ja, zërat e mëposhtëm:

(a) markat e krijuara brenda njësisë, logot, listat e klientëve dhe zërat e ngjashëm në përmbajtje;

(b) aktivitetet e nisjes (d.m.th. kostot e nisjes), të cilat përfshijnë kostot e themelimit të tilla si kostot ligjore dhe të sekretarisë, të bëra në krijimin e një njësie ekonomike ligjore, shpenzimet për të hapur një strukturë të re apo biznes të ri (p.sh. shpenzimet e para-hapjes) dhe shpenzimet për të filluar aktivitetet e reja ose hedhjen në treg të produkteve të reja ose proceseve (d.m.th. kostot e parashfrytëzimit);

(c) aktivitetet e trajnimit;

(d) reklamat dhe aktivitetet promovuese;

(e) zhvendosja ose riorganizimi pjesor ose i të gjithë njësisë ekonomike;

(f) emri i mirë i krijuar brenda për brenda njësisë ekonomike.

	55
	Paragrafi 54 nuk përjashton njohjen e një parapagimi si një aktiv kur pagesa për mallra ose shërbime është bërë përpara dorëzimit të mallrave ose kryerjes së shërbimeve.

	56
	Shpenzimet për një zë jomaterial i cili është njohur fillimisht si një shpenzim, nuk do të njihen në një datë të mëvonshme, si pjesë e kostos së ndonjë aktivi.

	57
	Nëse një aktiv jomaterial është blerë në një kombinim biznesi, kostoja e këtij aktivi jomaterial është vlera e tij e drejtë në datën e blerjes.

	58
	Nëse një aktiv jomaterial është përftuar nëpërmjet një granti qeveritar, kosto e këtij aktivi është vlera e drejtë e tij në datën kur granti është arkëtuar/përftuar, në përputhje me SKK 10 “Grantet qeveritare dhe forma të tjera të ndihmës”.

	59
	Një aktiv jomaterial mund të përftohet në këmbim të një aktivi ose aktiveve jomonetare, ose një kombinimi të aktiveve monetare dhe jomonetare. Një njësi ekonomike mat koston e një aktivi jomaterial të tillë me vlerën e drejtë përveç kur:

(a) transaksioni i këmbimit nuk ka përmbajtje tregtare; ose

(b) vlera e drejtë, si e aktivit të marrë dhe atij të dhënë, nuk është e matshme në mënyrë të besueshme. Në këtë rast, kostoja e aktivit matet me vlerën kontabël të aktivit të dhënë.

	
	Vlerësimi i mëpasshëm

	60
	Një AAJM do të paraqitet me koston e tij minus amortizimin e akumuluar dhe ndonjë humbje të akumuluar nga zhvlerësimi.

	61
	Një njësi ekonomike duhet të shpërndajë shumën e amortizueshme të një aktivi jomaterial në bazë sistematike gjatë jetës së tij të dobishme. Amortizimi për çdo periudhë do të njihet si shpenzim, përveç nëse një SKK tjetër kërkon që të njihet si pjesë e kostos së një aktivi tjetër.

	62
	Amortizimi fillon kur aktivi jomaterial është i disponueshëm për përdorim, p.sh. kur ai është në kushtet e domosdoshme për të qenë i përdorshëm sipas mënyrës së menduar nga drejtuesit. Amortizimi pushon kur aktivi çregjistrohet.

	63
	Njësia ekonomike do të zgjedhë një metodë amortizimi që pasqyron modelin me të cilin ajo pret të konsumojë përfitimet ekonomike të ardhshme të aktivit. Nëse njësia ekonomike nuk mund ta përcaktojë këtë model të besueshëm, ajo do të përdorë metodën lineare.

	64
	Të gjitha aktivet jomateriale do të konsiderohen që kanë një jetë të fundme të dobishme. Jeta e dobishme e një aktivi jomaterial që rrjedh nga të drejtat kontraktuale ose të drejta të tjera ligjore nuk duhet të kalojë periudhën e të drejtave kontraktuale ose të drejtave të tjera ligjore, por mund të jetë më e shkurtër, në varësi të periudhës gjatë të cilës njësia pret të përdorë aktivin. Nëse të drejtat kontraktuale ose të drejta të tjera ligjore janë mbartur për një afat të kufizuar që mund të rinovohet, jeta e dobishme e aktivit jomaterial do të përfshijë periudhën e rinovimit vetëm në qoftë se ka evidencë për të mbështetur rinovimin nga njësia ekonomike pa kosto të konsiderueshme.

	65
	Nëse një njësi ekonomike nuk është në gjendje të bëjë një vlerësim të besueshëm të jetës së dobishme të aktivit jomaterial, jeta e dobishme do të supozohet që të jetë deri në dhjetë vite.

	66
	Një njësi ekonomike duhet të supozojë se vlera e mbetur e një aktivi jomaterial është zero me përjashtim kur:

(a) ka një angazhim nga një palë e tretë për ta blerë aktivin në fund të jetës së tij të dobishme; ose

(b) ekziston një treg aktiv për aktivin dhe:

(i) vlera e mbetur mund të përcaktohet duke iu referuar këtij tregu; dhe

(ii) është e mundshme që një treg i tillë do të ekzistojë në fund të jetës së dobishme të aktivit.

	
	ÇREGJISTRIMI I AAM-ve dhe AAJM-ve 

	67
	Një njësi ekonomike duhet të çregjistrojë një zë të AAM-ve dhe AAJM-ve, kur:

(a) e nxjerr atë jashtë përdorimit; ose

(b) nuk pritet të ketë përfitime të ardhshme ekonomike nga përdorimi i tij ose nga nxjerrja jashtë përdorimit.

	68
	Një njësi ekonomike duhet të njohë fitim ose humbje nga çregjistrimi i një zëri të AAM-ve/AAJM-ve kur zëri është çregjistruar (përveç kur SKK 7 “Kontabilizimi i qirave” kërkon të veprohet ndryshe në transaksionet e shitjes dhe marrjes me qira).

	69
	Në përcaktimin e datës për nxjerrjen jashtë përdorimit të një zëri, një njësi ekonomike do të zbatojë kriteret në SKK 8 Të ardhurat për njohjen e të ardhurave nga shitja e mallrave. SKK 7 “Kontabilizimi i qirave” zbatohet në rastet e nxjerrjes jashtë përdorimit nëpërmjet transaksionit të shitjes dhe rimarrjes me qira.

	70
	Një njësi ekonomike duhet të përcaktojë fitim/humbjet që rrjedhin nga çregjistrimi i një zëri të AAM-ve dhe AAJM-ve, si diferencë në mes të ardhurave neto nga nxjerrja jashtë përdorimit, në qoftë se ka dhe vlerës kontabël të aktivit.

	
	AAM-të DHE AAJM-të TË MBAJTURA PËR SHITJE

	71
	Elemente të AAM-së dhe AAJM-së, që priten të shiten brenda 12 muajve të ardhshëm pas datës së raportimit, riklasifikohen si aktive afatgjata të mbajtura për shitje dhe paraqiten në pasqyrën e pozicionit financiar si aktive afatshkurtra.

	72
	Elemente të AAM-së dhe AAJM-së riklasifikohen në pasqyrën e pozicionit financiar si aktive afatgjata të mbajtura për shitje vetëm dhe vetëm nëse ato janë të disponueshme për shitje të menjëhershme dhe shitja e tyre është shumë e mundshme. Për këtë, drejtuesit e njësisë ekonomike duhet të kenë filluar në mënyrë aktive aktivitetet e shitjes dhe t’i kenë nxjerrë këto aktive në treg me një çmim që është i arsyeshëm në krahasim me vlerën e tyre aktuale.

	73
	Aktivet afatgjata, të klasifikuara si të mbajtura për shitje, vlerësohen me vlerën më të ulët midis vlerës së tyre kontabël dhe vlerës së drejtë minus kostot e shitjes. Ato paraqiten më vete në pasqyrën e pozicionit financiar.

	74
	Amortizimi i aktiveve afatgjata, të klasifikuara si të mbajtura për shitje, ndërpritet në kohën e riklasifikimit të aktivit. Nëse vlera e drejtë e aktivit (minus koston e përllogaritur të shitjes) është më e ulët se vlera kontabël e tij, aktivi i klasifikuar si i mbajtur për shitje do të zvogëlohet deri në vlerën e drejtë (minus koston e shitjes). Një aktiv afatgjatë i klasifikuar si i mbajtur për shitje, nuk amortizohet edhe pse ai vazhdon të përdoret në prodhim nga njësia ekonomike deri në momentin e nxjerrjes jashtë përdorimit (d.m.th. shitjes).

	75
	Nëse një njësi ekonomike i ndryshon planet e saj në lidhje me shitjen e aktivit, aktivet riklasifikohen si AAM ose AAJM, duke i vlerësuar me vlerën më të ulët midis vlerës së tyre kontabël të mëparshme (e rregulluar me amortizimin e akumuluar) dhe shumës së rikuperueshme. Rregullimi, në lidhje me riklasifikimin e mundshëm, njihet në pasqyrën e performancës të periudhës kontabël dhe jo në mënyrë retrospektive.

	
	ZHVLERËSIMi i AKTIVEVE AFATGJATA MATERIALE DHE JOMATERIALE

	
	Parimet e përgjithshme

	76
	Paragrafët 79 deri 99 do të zbatohen në trajtimin kontabël të zhvlerësimit për të gjitha aktivet përveç atyre në vijim, për të cilat SKK-të e tjera përcaktojnë kërkesat e zhvlerësimit: 

(a) aktivet për tatime të shtyra (shih SKK 11 “Tatimi mbi fitimin”). 
(b) aktivet financiare (shih SKK 3 “Instrumentet financiare”). 

(c) aktivet afatgjata materiale të investuara

(d) aktivet biologjike në lidhje me aktivitetin bujqësor të matura me vlerën e drejtë pakësuar me kostot e vlerësuara të shitjes (shih SKK 13 “Aktivet biologjike dhe marrëveshjet koncesionare”).
(f) aktive që lindin nga kontratat e ndërtimit (shih SKK 8 “Të ardhurat”).

	77
	Një humbje nga zhvlerësimi ndodh kur vlera kontabël neto e një aktivi tejkalon shumën e rikuperueshme.

	78
	Një njësi ekonomike duhet të njohë një humbje nga zhvlerësimi menjëherë në fitim/humbjen e vitit. Humbja nga zhvlerësimi i një aktivi të rivlerësuar njihet si rënie e rezervës së krijuar nga rivlerësimi i aktivit, në përputhje me paragrafin 24.

	
	Treguesit e zhvlerësimit

	79
	Një njësi ekonomike duhet të vlerësojë në çdo datë të raportimit nëse ka ndonjë shenjë që një aktiv mund të jetë i zhvlerësuar. Nëse ekziston ndonjë shenjë e tillë, njësia ekonomike do të vlerësojë shumën e rikuperueshme të aktivit. Nëse nuk ka të shenja për zhvlerësim, nuk është e nevojshme të vlerësohet shuma e rikuperueshme.

	80
	Në vlerësimin që bëhet për të parë nëse ka ndonjë tregues që një aktiv mund të jetë i zhvlerësuar, një njësi ekonomike do të marrë parasysh, minimalisht, arsyet e mëposhtme: 
Burimet e jashtme të informacionit
(1) Gjatë periudhës, vlera e tregut e një aktivi ka rënë në mënyrë të konsiderueshme më tepër se sa pritej si rezultat i kalimit të kohës apo përdorimit normal; 
(2) Gjatë periudhës kanë ndodhur ndryshime të rëndësishme me një efekt negativ në njësinë ekonomike, ose do të ndodhin në të ardhmen e afërt, në teknologji, treg, mjedisin ekonomik ose ligjor në të cilin operon njësia ekonomike ose në tregun që një aktiv i përket; 

(3) Normat e interesit të tregut apo norma të tjera të tregut të kthimit në investime janë rritur gjatë periudhës dhe rritjet e tyre ka të ngjarë të ndikojnë materialisht në normën e skontimit që përdoret në llogaritjen e vlerës në përdorim të një aktivi dhe të ulet vlera e drejtë (minus kostot e shitjes) e aktivit; 
(4) Vlera kontabël neto e aktiveve neto të një njësie ekonomike është më e madhe se vlera e drejtë e vlerësuar e njësisë ekonomike në tërësi (një vlerësim i tillë mund të jetë bërë, për shembull, në lidhje me shitjen potenciale të një pjese ose të të gjithë njësisë ekonomike).

Burimet e brendshme të informacionit

(5) Evidenca e disponueshme e përkeqësimit ose e dëmtimit fizik të një aktivi;
(6) Gjatë periudhës kanë ndodhur ndryshime të rëndësishme me një efekt negativ në njësinë ekonomike, ose pritet të ndodhin në të ardhmen e afërt, në shkallën në të cilën ose mënyra me të cilën, një aktiv është përdorur ose pritet të përdoret. Këto ndryshime bëjnë që aktivi të jetë me kapacitet bosh, të planifikohet ndërprerja ose ristrukturimi i veprimtarisë të cilës i takon një aktiv, të planifikohet nxjerrja jashtë përdorimit e një aktivi para datës së pritshme, dhe të rivlerësohet jeta e përdorimit e një aktivi si jetë e kufizuar në vend që të jetë e pakufizuar; 
(7) Evidenca e disponueshme nga raportimi i brendshëm që tregon se performanca ekonomike e një aktivi është ose do të jetë, më e keqe se sa pritej; Në këtë kontekst të performancës ekonomike përfshihen rezultatet e shfrytëzimit dhe flukset e mjeteve monetare. 

	81
	Nëse nuk është e mundur të vlerësohet shuma e rikuperueshme e aktivit të veçantë, një njësi ekonomike do të vlerësojë shumën e rikuperueshme të njësisë gjeneruese të parasë, të cilës i takon ky aktiv. Do të veprohej kështu meqë matja e shumës së rikuperueshme kërkon të bëhet parashikimi i flukseve të mjeteve monetare dhe ka raste që aktivet e veçanta nuk gjenerojnë flukse mjetesh monetare më vete. Një njësi gjeneruese e parasë për aktivin është grupi më i vogël i identifikueshëm i aktiveve që përfshin atë dhe gjeneron mjete monetare të cilat janë kryesisht të pavarura nga hyrjet e mjeteve monetare nga aktive ose grupe aktivesh të tjera.

	82
	Nëse ka një tregues që një aktiv mund të jenë i zhvlerësuar, ky tregues mund të bëjë që njësia ekonomike të rishikojë jetën e mbetur të dobishme, metodën e amortizimit ose vlerën e mbetur të aktivit dhe ta rregullojë në përputhje me këtë standard edhe nëse nuk është njohur humbje nga zhvlerësimi për aktivin.

	
	Matja e shumës së rikuperueshme

	83
	Shuma e rikuperueshme e një aktivi ose e një njësie gjeneruese të mjeteve monetare është vlera më e lartë midis vlerës së drejtë pakësuar me kostot për ta shitur dhe vlerës së tij në përdorim. Nëse nuk është e mundur të vlerësohet shuma e rikuperueshme e një aktivi të veçantë, referencat në paragrafët 84-92 për një aktiv duhet të lexohen si referenca edhe për njësinë gjeneruese të parasë.

	84
	Nuk është gjithmonë e nevojshme të përcaktohet si vlera e drejtë e një aktivi pakësuar me kostot për ta shitur, ashtu dhe vlera në përdorim e tij. Nëse njëra prej këtyre shumave tejkalon vlerën kontabël neto të aktivit, ai nuk është i zhvlerësuar dhe nuk është e nevojshme të vlerësohet treguesi tjetër.

	85
	Nëse nuk ka arsye të besohet që vlera në përdorim e një aktivi tejkalon materialisht vlerën e tij të drejtë pakësuar me kostot për ta shitur, vlera e drejtë e aktivit pakësuar me kostot për ta shitur mund të përdoret si shuma e rikuperueshme. Një gjë e tillë ndodh shpesh për një aktiv që është i mbajtur për shitje.

	
	Vlera e drejtë pakësuar me kostot për shitje

	86
	Vlera e drejtë pakësuar me kostot për shitjen është shuma që përftohet nga shitja e një aktivi në një transaksion të kryer në mënyrë të vullnetshme midis palëve të palidhura me njëra-tjetrën, pakësuar me kostot e shitjes. 

	
	Vlera në përdorim

	87
	Vlera në përdorim është vlera aktuale e flukseve të ardhshme të mjeteve monetare që pritet të përftohen nga një aktiv. Llogaritja e kësaj vlerë aktuale përfshin hapat e mëposhtëm: 

(a)
vlerësimin e hyrjeve dhe daljeve të ardhshme të mjeteve monetare që rrjedhin nga përdorimi i vazhdueshëm i aktivit dhe nga nxjerrja e tij përfundimtare jashtë përdorimit, dhe 

(b) zbatimin e normës përkatëse të skontimit në këto flukse të ardhshme të mjeteve monetare.

	88
	Në llogaritjen e vlerës në përdorim të një aktivi duhet të pasqyrohen elementet e mëposhtme: 
(a) një vlerësim i flukseve të ardhshme të mjeteve monetare që njësia ekonomike pret të përftojë nga aktivi; 

(b) pritjet për ndryshime të mundshme në sasinë apo kohën e këtyre flukseve të ardhshme të parasë;
(c) vlerën në kohë të parasë, të përfaqësuar nga norma pa risk e interesit në tregun aktual;

(d) çmimin e aktivit që mbart pasigurinë e natyrshme;

(e) faktorë të tjerë, të tillë si moslikuiditeti, që pjesëmarrësit e tregut do të pasqyronin në vlerësimin e flukseve të ardhshme të mjeteve monetare që njësia ekonomike pret të përftojë nga aktivi.

	89
	Në matjen e vlerës në përdorim, vlerësimet e flukseve të ardhshme të mjeteve monetare do të përfshijnë:

(a) hyrjet e mjeteve monetare nga përdorimi i vazhdueshëm i aktivit;

(b) daljet e mjeteve monetare që janë shkaktuar domosdoshmërisht për të gjeneruar hyrjet e mjeteve monetare nga përdorimi i vazhdueshëm i aktivit (duke përfshirë edhe daljet e mjeteve monetare për të përgatitur aktivin për përdorim) dhe mund t'i ngarkohen drejtpërdrejt, ose të shpërndahen në mënyrë të arsyeshme dhe të vazhdueshme, te aktivi;

(c) flukset neto të mjeteve monetare, nëse ka, që pritet të marrë (ose të paguajë) për nxjerrjen jashtë përdorimit të aktivit, në fund të jetës së tij të dobishme në një transaksion të kryer në mënyrë të vullnetshme midis palëve të palidhura.
Njësia ekonomike mund të dëshirojë të përdorë buxhetet financiare më të fundit apo parashikimet për të bërë vlerësimin e flukseve të mjeteve monetare, nëse është e mundur. Për vlerësimin e flukseve të mjeteve monetare përtej periudhës së mbuluar nga buxhetet më të fundit ose parashikimet, një njësi ekonomike mund të dëshirojë të ekstrapolojë shumat bazuar në buxhetet apo parashikimet duke përdorur një normë të qëndrueshme ose në rënie të normës së rritjes për vitet në vazhdim, me përjashtim të rastit kur mund të justifikohet përdorimi i një normë të rritur.

	90
	Vlerësimet e flukseve të ardhshme të mjeteve monetare nuk do të përfshijnë:

(a) hyrjet ose daljet e mjeteve monetare nga aktivitetet financuese, ose

(b) arkëtimet ose pagesat e tatimit mbi të ardhurat.

	91
	Flukset e ardhshme të mjeteve monetare do të vlerësohen për aktivin në gjendjen e tij aktuale. Vlerësimet e flukseve të ardhshme të mjeteve monetare nuk do të përfshijnë hyrjet ose daljet e vlerësuara të ardhshme të mjeteve monetare që pritet të rrjedhin nga:

(a) një ristrukturim në të ardhmen për të cilin një njësi ende nuk është e angazhuar; ose

(b) përmirësimi apo rritja e performancës së aktivit.

	92
	Norma (normat) e skontimit e përdorur në llogaritjen e vlerës aktuale do të jetë një normë (normat) para tatimeve e cila pasqyron (pasqyrojnë) vlerësimet aktuale të tregut të:

(a) vlerës në kohë të parasë; dhe

(b) rreziqeve specifike të aktivit për të cilat vlerësimet e ardhshme të fluksit të mjeteve monetare nuk janë rregulluar.
Norma (normat) e skontimit e përdorur për të matur vlerën në përdorim të një aktivi nuk do të pasqyrojë rreziqet për të cilat vlerësimet e fluksit të ardhshëm të mjeteve monetare kanë qenë të rregulluara, për të shmangur në këtë mënyrë llogaritjen e dyfishtë.

	
	Njohja dhe matja e humbjes nga zhvlerësimi për një njësi gjeneruese të parasë

	93
	Një humbje nga zhvlerësimi do të njihet për një njësi gjeneruese të parasë nëse, dhe vetëm nëse, shuma e rikuperueshme e njësisë është më e vogël se vlera kontabël neto e saj. Humbja nga zhvlerësimi do të shpërndahet për të zvogëluar vlerën kontabël neto të aktiveve të njësisë në rendin e mëposhtëm:

(a) së pari, për të zvogëluar vlerën kontabël neto të emrit të mirë të caktuar për njësinë gjeneruese të parasë; dhe

(b) pastaj, në aktivet e tjera të njësisë proporcionalisht në bazë të vlerës kontabël neto të çdo aktivi në njësinë gjeneruese të parasë.

	94
	Megjithatë, një njësi ekonomike nuk do të zvogëlojë vlerën kontabël neto të ndonjë aktivi në njësinë gjeneruese të parasë më poshtë se vlera më e lartë e:

(a) vlerës së tij të drejtë pakësuar me kostot për ta shitur (nëse është e përcaktuar);

(b) vlerës në përdorim të tij (nëse është e përcaktuar); dhe
(c) zeros.

	95
	Çdo tejkalim i humbjes nga zhvlerësimi, që nuk mund të shpërndahet në një aktiv për shkak të kufizimit në paragrafin 94, iu shpërndahet aktiveve të tjera të njësisë proporcionalisht në bazë të vlerës kontabël neto të këtyre aktiveve.

	
	Kërkesa shtesë për zhvlerësimin e emrit të mirë

	96
	Nëse një njësi ekonomike nuk është në gjendje të bëjë një vlerësim të besueshëm të jetës së dobishme të emrit të mirë, jeta e tij do të supozohet të jetë deri në 10 vjet.

	
	Rimarrja e humbjes nga zhvlerësimi

	97
	Për të gjitha aktivet e tjera, përveç emrit të mirë, një njësi ekonomike do të vlerësojë në çdo datë të raportimit nëse ka ndonjë shenjë se një humbje nga zhvlerësimi, e njohur në periudhat e mëparshme, nuk ekziston më, ose mund të jetë pakësuar. Shenjat se një humbje nga zhvlerësimi mund të jetë pakësuar ose mund të mos ekzistojë më, në përgjithësi janë e kundërta e atyre të përcaktuara në paragrafin 80. Nëse ekziston ndonjë shenjë e tillë, njësia ekonomike do të përcaktojë nëse e gjitha ose vetëm një pjesë e humbjes së mëparshme nga zhvlerësimi duhet të anulohet. Procedura për të bërë këtë përcaktim do të varet nga fakti nëse humbja e mëparshme nga zhvlerësimi i aktivit është bazuar në:

(a) shumën e rikuperueshme të këtij aktivi të veçantë (shih paragrafin 99); ose

(b) shumën e rikuperueshme të njësisë gjeneruese të parasë, të cilës i takon aktivi (shih paragrafin 98).

	
	Rimarrja për një njësi gjeneruese të parasë 

	98
	Kur humbja e mëparshme nga zhvlerësimi është bazuar në shumën e rikuperueshme të njësisë gjeneruese të parasë të cilës i takon aktivi, do të zbatohen kërkesat në vijim:

(a) Njësia ekonomike duhet të vlerësojë shumën e rikuperueshme të njësisë gjeneruese të parasë në datën e raportimit aktual;

(b) Nëse shuma e rikuperueshme e vlerësuar e njësisë gjeneruese të parasë e tejkalon vlerën kontabël të saj, atëherë tejkalimi është një anulim i një humbje nga zhvlerësimi. Njësia ekonomike do të shpërndajë shumën e këtij anulimi në aktivet e njësisë, me përjashtim të emrit të mirë, proporcionalisht me vlerat kontabël të këtyre aktiveve, që i nënshtrohen kufizimit të përshkruar në pikën (c) më poshtë. Këto rritje në vlerat kontabël neto do të trajtohen si anulime të humbjeve nga zhvlerësimi për aktivet e veçanta dhe do të njihen menjëherë në fitim/humbje të vitit. Anulimi i një humbje nga zhvlerësimi, të njohur më parë për një aktiv të rivlerësuar, trajtohet si rritje e rezervës së rivlerësimit në përputhje me paragrafin 23. 
(c) Në shpërndarjen e një anulimi të një humbje nga zhvlerësimi për një njësi gjeneruese të parasë, anulimi nuk do të rritë vlerën kontabël neto të një aktivi mbi vlerën që është më e ulëta mes:
(i) shumës së tij të rikuperueshme; dhe

(ii) vlerës kontabël neto që do të kishte pasur nëse nuk do të ishte njohur humbje nga zhvlerësimi për aktivin në periudhat e mëparshme.

(d) Çdo tejkalim i shumës së anuluar të humbjes nga zhvlerësimi që nuk mund t’i shpërndahet një aktivi për shkak të kufizimit në pikën (c) më sipër, do të shpërndahet porpocionalisht në aktivet e tjera të njësisë gjeneruese të parasë, me përjashtim të emrit të mirë;

(e) Pasi është njohur një anulim i një humbjeje nga zhvlerësimi, nëse është e zbatueshme, njësia ekonomike do të rregullojë shpenzimet e amortizimit për çdo aktiv në njësinë gjeneruese të parasë në periudhat e ardhshme për shpërndarjen e vlerës kontabël neto të rishikuar të aktivit, pakësuar me vlerën e tij të mbetur (nëse ka), në mënyrë sistematike mbi jetën e mbetur të dobishme të tij.

	
	Rimarrja për një aktiv të veçantë të zhvlerësuar 

	99


	Kur humbja e mëparshme nga zhvlerësimi është bazuar në shumën e rikuperueshme të aktivit të veçantë të zhvlerësuar, do të zbatohen kërkesat në vijim:

(a) Njësia ekonomike duhet të vlerësojë shumën e rikuperueshme të aktivit në datën e raportimit aktual;

(b) Nëse shuma e rikuperueshme e vlerësuar e aktivit e tejkalon vlerën kontabël të tij, njësia ekonomike do të rritë vlerën kontabël neto deri në shumën e rikuperueshme, që i nënshtrohet kufizimit të përshkruar në pikën (c) më poshtë. Kjo rritje është anulimi i një humbje nga zhvlerësimi. Njësia duhet të njohë menjëherë anulimin në fitim ose humbje; Anulimi i një humbje nga zhvlerësimi, të njohur më parë për një aktiv të rivlerësuar, trajtohet si rritje e rezervës së rivlerësimit në përputhje me paragrafin 23.
(c) Anulimi i një humbjeje nga zhvlerësimi nuk do të rritë vlerën kontabël neto të aktivit mbi atë që do të kishte qenë (neto nga amortizimi) nëse nuk do të ishte njohur humbje nga zhvlerësimi për aktivin në vitet e mëparshme;

(d) Pasi është njohur një anulim i një humbjeje nga zhvlerësimi, njësia ekonomike do të rregullojë shpenzimet e amortizimit për aktivin në periudhat e ardhshme për shpërndarjen e vlerës kontabël neto të rishikuar të aktivit, pakësuar me vlerën e tij të mbetur (nëse ka), në mënyrë sistematike mbi jetën e mbetur të dobishme të tij.

	
	PARAQITJA NË PASQYRAT FINANCIARE

	100
	AAM-të dhe AAJM-të paraqiten në pasqyrën e pozicionit financiar në zërat përkatës të formatit të dhënë në SKK 2 “Paraqitja e pasqyrave financiare”. Lejohet, gjithashtu, një klasifikim i mëtejshëm i zërave të aktiveve (për shembull, “Toka”, “Ndërtesa”, “Makineri dhe pajisje” etj.).

	101
	Shpenzimet e amortizimit të AAM-ve dhe AAJM-ve, si dhe humbjet nga zhvlerësimi, paraqiten si zë më vete i formatit 1 të pasqyrës së performancës, si dhe në zërat përkatës të formatit 2, në varësi të funksioneve të aktiveve në njësinë ekonomike. Fitimet/humbjet nga nxjerrja jashtë përdorimit të AAM-së dhe AAJM-ja njihen në zërat “Shpenzime të tjera të shfrytëzimit”.

	
	ShËnimet shpjeguese

	102
	Në pasqyrat financiare shpjegohen bazat e matjes të përdorura për përcaktimin e vlerës kontabël bruto (e aplikueshme vetëm për AAM-në), metodat dhe normat e amortizimit (ose jeta e dobishme), të përdorura për amortizimin e të gjitha grupeve të AAM-së dhe AAJM-së, analiza e ndryshimit në vlerën kontabël të tyre, si dhe rakordimi i informacionit të mëposhtëm:
(a) kostoja, amortizimi i akumuluar dhe vlera kontabël në fillim të vitit ushtrimor;

(b) blerjet dhe përmirësimet gjatë periudhës kontabël; 
(c) shtesat nga kombinimet e bizneseve; 

(d) shpenzimet e amortizimit;

(e) zvogëlimet nga humbjet prej zhvlerësimit; 

(f) rimarrjet e humbjeve të mëparshme nga zhvlerësimi;

(g) daljet jashtë përdorimit/shitjet;

(h) riklasifikimet (duke përfshirë aktivet afatgjata të mbajtura për shitje);

(i) ndryshime të tjera;

(j) kostoja, amortizimi i akumuluar dhe vlera kontabël në fund të periudhës kontabël.

Ky rakordim nuk duhet të paraqitet për periudhën e mëparshme.

	103
	Gjithashtu, njësia ekonomike do të japë informacionet e mëposhtme: 

(a) Vlera kontabël e elementeve të AAM-së dhe AAJM-së, të mbajtura peng si garanci për huamarrjet, apo në të cilat njësia ekonomike ka një titull të kufizuar;

(b) shuma e angazhimeve kontraktore për blerjen e tokës, ndërtesave, makinerive dhe pajisjeve.

	104
	Një njësi ekonomike duhet të japë për AAJM informacionin e mëposhtëm shpjegues:

(a) një përshkrim të vlerës kontabël neto dhe periudhës së amortizimit të çdo aktivi jomaterial që konsiderohet material për pasqyrat financiare të njësisë;

(b) për aktivet jomateriale të përftuara nëpërmjet një granti të qeverisë dhe të njohur fillimisht me vlerën e drejtë: 

(i) vlerën e drejtë të njohur fillimisht për këto aktive; dhe

(ii) vlerat kontabël neto të tyre.

	105
	Një njësi ekonomike duhet të japë informacion shpjegues për shumën totale të shpenzimeve të kërkimit dhe zhvillimit të njohura si shpenzime periudhe.

	106
	Një njësi ekonomike duhet të japë informacionin shpjegues të mëposhtëm për çdo klasë të aktiveve të përcaktuara në paragrafin 107:

(a) shumën e humbjeve nga zhvlerësimi, e njohur në fitim ose humbje gjatë periudhës dhe nënzërin (nënzërat) në pasqyrën e performancës në të cilin (cilët) janë të përfshira këto humbje nga zhvlerësimi;

(b) shumën e anulimeve të humbjeve nga zhvlerësimi të njohura në fitim ose humbje gjatë periudhës dhe nënzërin (nënzërat) në pasqyrën e performancës në të cilin (cilët) janë të përfshira këto humbje nga zhvlerësimi.

	107
	Një njësi ekonomike do të japë informacionet shpjeguese të kërkuara nga paragrafi 106 për secilën nga klasat e mëposhtme të aktiveve:

(a) aktivet afatgjata materiale; 

(b) emrin e mirë;

(c) aktivet afatgjata jomateriale.

	108
	Një njësi ekonomike duhet të japë informacionet shpjeguese në vijim për të gjitha aktivet afatgjata të investuara:

(a) metodat dhe supozimet e rëndësishme të përdorura në përcaktimin e vlerës së drejtë të aktiveve afatgjata të investuara;

(b) shkallën në të cilën vlera e drejtë e aktivit afatgjatë të investuar (siç është matur apo dhënë informacioni shpjegues në pasqyrat financiare) është bazuar në një vlerësim të bërë nga një ekspert i pavarur që ka një kualifikim profesional të njohur dhe përkatës dhe përvojën e fundit në vendin dhe klasën e aktivit afatgjatë të investuar që është duke u vlerësuar. Nëse nuk ka pasur vlerësim të tillë, duhet të jepet informacion shpjegues për këtë fakt;

(c) ekzistencën dhe shumën e kufizimeve për mundësinë e realizimit të aktivit afatgjatë të investuar apo arkëtimin e të ardhurave nga dalja jashtë përdorimit;

(d) detyrimet kontraktuale për blerjen, ndërtimin dhe zhvillimin e aktivit afatgjatë të investuar ose për riparime, mirëmbajtje apo zgjerime;

(e) rakordimin ndërmjet vlerave kontabël të aktiveve afatgjatë të investuar në fillim dhe në fund të periudhës, duke i treguar veçmas:

(i) shtesat, duke dhënë informacion shpjegues në mënyrë të veçantë për ato shtesa që rrjedhin nga blerjet nëpërmjet kombinimeve të biznesit;

(ii) fitimet ose humbjet neto nga rregullimet e vlerës së drejtë;

(iii) transferimet në toka, ndërtesa, makineri dhe pajisje, kur nuk është më e disponueshme një masë e besueshme e vlerës së drejtë, pa kosto apo përpjekje të panevojshme;

(iv) transferimet në dhe nga inventarët apo pasuri e zotëruar nga pronari;

 (v) ndryshime të tjera.
Ky rakordim nuk duhet të paraqitet për periudhat e mëparshme.

	
	DATA E HYRJES NË ZBATIM

	109
	SKK 5 “Aktivet afatgjata materiale dhe aktivet afatgjata jomateriale”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 5 (2023) do të zbatohen në prospektivë.

	
	TABELA KRAHASUESE

	110
	Tabela më poshtë tregon se si korrespondojnë paragrafët e këtij Standardi me SNRF-në për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 5
	Paragrafët e SNRF-së për NJVM-të botuar në korrik 2015

	SKK 6 “Provizionet, detyrimet dhe aktivet e kushtëzuara” - PËRDITËSUAR (2023)

	
	OBJEKTIVI DHE BAZAT E PËRGATITJES

	1
	Objektivi i Standardit Kombëtar të Kontabilitetit 6 “Provizionet, aktivet dhe detyrimet e kushtëzuara” (SKK6), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes dhe vlerësimit të mëpasshëm të provizioneve, aktiveve dhe detyrimeve të kushtëzuara si dhe të shpjegimeve të nevojshme në pasqyrat financiare të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe raportimit, të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 6 është bërë i krahasueshëm me seksionin 21 “Provizionet dhe detyrimet e kushtëzuara” të SNRF për NVM-të (2015). Një tabelë korresponduese e paragrafëve të SNRF për NVM-të (2015) është dhënë në paragrafin 40. Për rastet që nuk janë trajtuar në mënyrë të drejtpërdrejtë nga SKK 6 ose ndonjë SKK tjetër, drejtuesit e njësisë ekonomike raportuese duhet që, me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe të fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4
	Ky Standard zbatohet për të gjitha provizionet (p.sh. detyrimet që kanë kohën e shlyerjes dhe shumën të pasigurt), aktivet e kushtëzuara dhe detyrimet e kushtëzuara përveç atyre që mbulohen nga SKK të tjera, në lidhje me:
(a) qiratë (SKK 7 “Kontabilizimi i qirave”); Megjithatë, duhet të kihet parasysh që ky Standard trajton qiratë e zakonshme të cilat kanë kontrata me kushte rënduese.

(b) kontratat e ndërtimit (SKK 8 “Të ardhurat”);

(c) detyrimet për përfitimet e punonjësve;
(d) tatimi mbi fitimin (SKK 11 “Tatimi mbi fitimin”).

	5
	SKK 6 përkufizon termin provizion dhe shpjegon ndryshimin mes një provizioni dhe një detyrimi të kushtëzuar. Standardi bën dallim mes situatave, ku njohja e një provizioni është e nevojshme të bëhet në pasqyrën e pozicionit financiar dhe situatave kur është e mjaftueshme që të shpjegohet detyrimi i kushtëzuar, në shënimet shpjeguese të pasqyrave financiare.

	6
	Termi “provizion” përdoret shpesh në kontekstin e zërave të tillë si amortizimi, zhvlerësimi i aktiveve, dhe llogari të arkëtueshme të pambledhshme. Këto kanë të bëjnë me rregullimet e vlerave kontabël të aktiveve dhe jo me njohjen e detyrimeve, prandaj ato nuk trajtohen në këtë SKK.

	
	PËRKUFIZIMET kryesore

	7
	Më poshtë jepen përkufizimet e disa termave kryesorë të përdorur në këtë standard:

Provizioni është një detyrim aktual, për të cilin koha e shlyerjes ose shuma janë të pasigurta.

Ngjarja detyruese është ngjarja që krijon një detyrim ligjor ose konstruktiv për njësinë ekonomike.

Detyrimi ligjor është detyrim që rrjedh nga:

(a) një kontratë (nëpërmjet kushteve të shprehura ose të nënkuptuara të kontratës);

(b) legjislacioni apo një akt tjetër ligjor.

Detyrimi konstruktiv është një detyrim që rrjedh nga veprimet e njësisë ekonomike ku:

(a) në bazë të një modeli të vendosur nga praktikat e shkuara, politika të shpallura ose një deklarimi specifik, njësia ekonomike u’a ka bërë të ditur palëve të tjera se do të pranojë përgjegjësi të caktuara; 

(b) si rezultat, njësia ekonomike ka krijuar një pritshmëri të arsyeshme te palët e tjera, se ajo do t’i shlyejë këto përgjegjësi.

Detyrim i kushtëzuar është:

(a) një detyrim që krijohet nga ngjarje të shkuara, ekzistenca e të cilit do të konfirmohet vetëm nëse ndodh ose nuk ndodh një ose disa ngjarje të ardhshme të pasigurta, të cilat nuk janë nën kontrollin e plotë të njësisë ekonomike; 

(b) një detyrim ekzistues që rrjedh nga ngjarje të shkuara, por që nuk është njohur pasi: 

i.  ka mundësi që shlyerja e detyrimit nuk do të shoqërohet me dalje të burimeve ekonomike; 

ii.  shuma/vlera e detyrimit nuk mund të vlerësohet me saktësi të mjaftueshme. 

Aktiv i kushtëzuar është një kërkesë e krijuar nga ngjarje të shkuara, ekzistenca e së cilës do të konfirmohet vetëm nëse ndodh ose nuk ndodh një ose disa ngjarje të ardhshme të pasigurta, që nuk janë nën kontrollin e plotë të njësisë ekonomike.

	
	NJOHJA E PROVIZIONEVE - RREGULLA TË PËRGJITHSHME

	
	Njohja e provizioneve

	8
	Njësia ekonomike do ta njohë provizionin si një detyrim në pasqyrën e pozicionit financiar dhe shumën e tij si një shpenzim, përveç rastit kur një SKK tjetër kërkon që kostoja e tij të njihet si pjesë e kostos së një aktivi si p.sh., inventar ose tokë, ndërtesa, makineri dhe pajisje.

	9
	Njësia ekonomike do ta njohë një provizion vetëm kur e ashtuquajtura ngjarje detyruese ka ndodhur para datës së raportimit. Që një ngjarje të quhet detyruese, është e nevojshme që ajo të krijojë një detyrim ligjor ose konstruktiv për njësinë ekonomike, dhe që njësia ekonomike nuk ka asnjë alternativë tjetër për shmangien e këtij detyrimi, përveç shlyerjes së tij.

	10
	Kushti i dhënë në paragrafin 11 (detyrim në datën e raportimit si rezultat i një ngjarje të kaluar) do të thotë se njësia ekonomike nuk ka alternativë tjetër realiste veçse shlyerjen e detyrimit. Kjo mund të ndodhë kur njësia ka një detyrim ligjor që mund të zbatohet me ligj ose kur njësia ekonomike ka një detyrim konstruktiv, sepse ngjarja e fundit (që mund të jetë një veprim i njësisë ekonomike) ka krijuar pritshmëri të vlefshme në palët e tjera që njësia ekonomike do ta shlyejë detyrimin. Detyrimet që rrjedhin nga veprimet e ardhshme të njësisë ekonomike (p.sh., zhvillimi i ardhshëm i biznesit të saj) nuk përmbushin kushtet në paragrafin 12, pa marrë parasysh se sa mundësi ka që ato të ndodhin edhe nëse janë kontraktuale. Për ta ilustruar, për shkak të presioneve të tregut apo të kërkesave ligjore, një njësi ekonomike mund të synojë ose të ketë nevojë për të bërë shpenzime që të veprojë në një mënyrë të caktuar në të ardhmen (për shembull, duke vendosur filtra tymi në një lloj të veçantë fabrike). Meqë njësia ekonomike mund të shmangë në të ardhmen shpenzimet që janë pasojë e veprimeve të saj të ardhshme, për shembull, duke ndryshuar metodën e saj të shfrytëzimit apo të shitjes së fabrikës, ajo nuk ka asnjë detyrim aktual për këto shpenzime të ardhshme dhe nuk njihet asnjë provizion.

	11
	Një provizion do të njihet vetëm nëse mundësia për realizimin e tij është më e madhe se mosrealizimi i tij (d.m.th. ka më shumë gjasa të realizohet se sa jo). Nëse mundësia e realizimit është më e vogël se mosrealizimi i tij, provizioni nuk do të njihet, por detyrimi do të paraqitet si një detyrim i kushtëzuar në shënimet shpjeguese të pasqyrave financiare.

	12
	Në përgjithësi është gjithmonë e mundur të bëhet një vlerësim relativisht i saktë i shumës së një provizioni të nevojshëm (d.m.th. shuma që nevojitet për shlyerjen e detyrimit). Në raste të rralla, kur nuk mund të bëhet një vlerësim i tillë, provizioni nuk do të njihet në pasqyrën e pozicionit financiar, por faktorët që lidhen me të do të përshkruhen si një detyrim i kushtëzuar në shënimet shpjeguese të pasqyrave financiare.

	13
	Krijimi i një provizioni të ri, ose rritja e një provizioni ekzistues, zakonisht regjistrohet si një shpenzim i periudhës kontabël. Në rastin kur krijimi i një provizioni lidhet me përdorimin ose shitjen, apo nxjerrjen jashtë përdorimit të një aktivi, shuma e një provizioni të tillë do t’i shtohet kostos së këtij aktivi.

	
	Matja e provizioneve

	14
	Shuma e njohur si provizion do të jetë vlerësimi më i saktë i mundshëm i shpenzimeve të nevojshme për shlyerjen e një detyrimi ekzistues të mundshëm, e vlerësuar kjo në datën e raportimit. 

a) Kur provizioni përfshin një popullatë shumash, vlerësimi i shumës së provizionit pasqyron peshën e të gjitha rezultateve të mundshme me probabilitetet e tyre përkatëse. Kur ka një varg rezultatesh të mundshme dhe çdo pikë në këtë varg është po aq e mundshme sa çdo pikë tjetër, atëherë përdoret pika e mesit të vargut të vlerave.

b) Kur provizioni ka të bëjë me një detyrim të vetëm, rezultati më i mundshëm mund të jetë vlerësimi më i mirë i shumës së nevojshme për të shlyer detyrimin. Megjithatë, edhe në një rast të tillë, njësia ekonomike merr parasysh edhe rezultate të tjera të mundshme. Kur rezultatet e tjera të mundshme janë kryesisht më të larta ose kryesisht më të ulëta se sa rezultati më i mundshëm, atëherë vlerësimi më i mirë do të jetë respektivisht një shumë më e lartë ose më e ulët se rezultati i mundshëm.
c) Kur efekti i vlerës në kohë të parasë është material, shuma e një provizioni do të jetë vlera aktuale e shumës që pritet të jetë e nevojshme për të shlyer detyrimin. Norma e skontimit (ose normat) do të jetë një normë para tatimit (ose normat) që pasqyron (pasqyrojnë) vlerësimet aktuale të tregut të vlerës në kohë të parasë. Rreziqet specifike të detyrimit duhet të pasqyrohen ose në normën e skontimit ose në vlerësimin e shumave të nevojshme për të shlyer detyrimin, por jo në të dyja.

	15
	Një njësi ekonomike duhet të përjashtojë nga matja e një provizioni fitimet nga nxjerrja e pritshme jashtë përdorimit e aktiveve.

	16
	Kur disa ose të gjitha shumat e nevojshme për të shlyer një provizion mund të rimbursohen nga një palë tjetër (p.sh. përmes një pretendim sigurimi), njësia do ta njohë rimbursimin si një aktiv i veçantë vetëm kur është praktikisht e sigurt se ajo do ta marrë rimbursimin me shlyerjen e detyrimit. Shuma e njohur për rimbursimin nuk duhet të kalojë shumën e provizionit. Rimbursimi i arkëtueshëm do të paraqitet në pasqyrën e pozicionit financiar si një aktiv dhe nuk do të kompensohet kundrejt provizionit. Në pasqyrën e të ardhurave dhe shpenzimeve, njësia ekonomike mund të kompensojë çdo rimbursim nga një palë tjetër kundrejt shpenzimeve në lidhje me provizionin.

	
	Vlerësimi i mëpasshëm i provizioneve

	17
	Një njësi ekonomike do t’i rishikojë provizionet në çdo datë të raportimit dhe do t’i rregullojë ato për të pasqyruar vlerësimin më të mirë aktual të shumës që do të kërkohet për të shlyer detyrimin në atë datë të raportimit. Çdo rregullim i shumave të njohura më parë do të njihet në fitim ose humbje me përjashtim kur provizioni është njohur fillimisht si pjesë e kostos së një aktivi (shih paragrafin 17). Kur një provizion matet me vlerën aktuale të shumës që pritet të jetë e nevojshme për të shlyer detyrimin, zbritja do të njihet si një kosto financiare në fitim ose humbje në periudhën kur shkaktohet.

	
	Përdorimi i provizioneve

	18
	Një provizion do të përdoret vetëm për ato lloj shpenzimesh, për të cilat ai është njohur fillimisht. Çdo shpenzim tjetër, që nuk ka lidhje me provizionin e krijuar, nuk duhet të kompensohet kundrejt tij, pasi kjo do të dëmtonte karakterin objektiv të pasqyrave financiare të një njësie ekonomike.

	
	FUSHA SPECIFIKE TË PROVIZIONEVE

	
	Provizionet e garancisë

	19
	Në rast se njësia ekonomike jep garanci për produktet që ajo shet, në pasqyrat financiare të njësisë do të njihet një provizon i barabartë me shumën e nevojshme për shlyerjen e detyrimeve të garancisë për produktet e shitura deri në datën e raportimit. Për vlerësimin e provizioneve do të merret për bazë përvoja e mëparshme.

	
	Provizionet që lidhen me çështjet gjyqësore

	20
	Njësia ekonomike do të njohë një provizion në pasqyrat financiare të saj, në lidhje me të gjitha çështjet gjyqësore ekzistuese dhe ato të mundshme, në rastet kur:

a. një ngjarje detyruese, që ka krijuar çështjen gjyqësore, ka ndodhur para datës së raportimit;

b. është e mundshme që njësia ekonomike të përballojë shpenzimet, në lidhje me zgjidhjen e çështjes gjyqësore; 

c. shuma e shpenzimeve të pritshme, që lidhen me çështjen gjyqësore, mund të vlerësohet relativisht me saktësi.

Nëse nuk plotësohen kushtet e lartpërmendura, provizioni nuk do të njihet në datën e raportimit, por çështjet që lidhen me gjyqin do të përshkruhen si një detyrim i kushtëzuar në shënimet shpjeguese të pasqyrave financiare. 

	
	Provizionet që lidhen me kontratat me kushte rënduese

	21
	Kontrata me kushte rënduese është një kontratë, në të cilën kosto e shlyerjes së një detyrimi i kapërcen përfitimet ekonomike që priten prej kësaj kontrate.

	22
	Një provizion për kontratat me kushte rënduese do të kontabilizohet me shumën më të vogël midis humbjes që lidhet me përmbushjen e kontratës (d.m.th. të ardhurat nga kontrata minus koston që lidhet me përmbushjen e saj) ose gjobës për pezullimin e kontratës.

	
	Provizionet për detyrimet mjedisore

	23
	Në pasqyrat financiare të saj, një njësi ekonomike do të krijojë një provizion për detyrimet mjedisore që kanë lindur para datës së raportimit nëse:

(a) sipas legjislacionit, kërkohet likuidimi ose kompensimi për një dëm specifik; 

(b) njësia ekonomike ka treguar, nëpërmjet veprimtarive dhe politikave të saj mjedisore, se ajo synon ta likuidojë vullnetarisht dëmin mjedisor.

	24
	Për detyrimin mjedisor do të njihet një provizion i barabartë me shumën e kostove që lidhen me likuidimin e dëmit (përfshirë këtu edhe gjobat e mundshme). 

	25
	Nëse detyrimi mjedisor ka ndodhur si rezultat i blerjes, krijimit ose përdorimit të një aktivi (për shembull një minierë), atëherë shuma e provizionit do të përfshihet në koston e aktivit. 

	
	Provizionet për kostot e ristrukturimit

	26
	Kur një detyrim konstruktiv ka lindur si pasojë e një programi ristrukturimi të veprimtarisë, njësia ekonomike do të njohë një provizion, vetëm nëse njësia ekonomike, para datës së raportimit: 

(a) ka një plan të detajuar zyrtar për ristrukturimin duke identifikuar të paktën:
(b) (i) biznesin ose pjesën e një biznesi në fjalë;

(ii) vendet kryesore që ndikohen;

(iii) vendndodhjen, funksionin dhe numrin e përafërt të punonjësve të cilët do të kompensohen për ndërprerjen e marrëdhënieve të punës;

(iv) shpenzimet që do të ndërmerren; 

(v) kohën kur do të zbatohet plani; dhe

(c) ka krijuar një pritshmëri të vlefshme te palët përkatëse se ajo do të kryejë ristrukturimin duke filluar me zbatimin e planit ose duke njoftuar karakteristikat e tij kryesore tek ata që ndikohen prej tij.

	
	DETYRIMET E KUSHTËZUARA

	27
	Detyrim i kushtëzuar është një detyrim që mund të krijohet nga ngjarje të shkuara, ekzistenca e të cilit do të konfirmohet vetëm nga ndodhja ose mosndodhja e një ose disa ngjarjeve të ardhshme të pasigurta, që nuk janë nën kontrollin e plotë të njësisë ekonomike; ose një detyrim ekzistues, të krijuar nga ngjarje të shkuara, por që nuk kontabilizohet, pasi nuk është e mundur që shlyerja e këtij detyrimi të shoqërohet me një dalje të burimeve; ose shuma e detyrimit nuk mund të vlerësohet relativisht me saktësi. 

	28
	Detyrimet e kushtëzuara nuk do të njihen, përveç provizioneve për detyrimet e kushtëzuara të një njësie të blerë në një kombinim biznesi, por në lidhje me to do të jepet informacion në shënimet shpjeguese të pasqyrave financiare. Detyrimet e kushtëzuara, realizimi i të cilave është shumë pak i mundshëm, nuk kanë nevojë të paraqiten në shënimet shpjeguese të pasqyrave financiare. Kur një njësi ekonomike është bashkërisht dhe pashmangshmërisht e përfshirë në një detyrim, pjesa e detyrimit që i takon palës apo palëve të tjera do të trajtohet si një detyrim i kushtëzuar.

	
	AKTIVET E KUSHTËZUARA

	29
	Një aktiv i kushtëzuar është një kërkesë e mundshme që lind nga ngjarje të shkuara dhe ekzistenca e të cilit do të konfirmohet vetëm nëse ndodh ose nuk ndodh një ose disa ngjarje të ardhshme të pasigurta, të cilat nuk janë nën kontrollin e plotë të njësisë ekonomike. Shembull i një kërkese të mundshme është një ankesë që njësia ekonomike i ka paraqitur një njësie tjetër, realizimi i së cilës varet nga rezultati i proceseve gjyqësore.

	30
	Një njësi ekonomike nuk do të njohë një aktiv të kushtëzuar si një aktiv. Njësia ekonomike duhet të japë informacion shpjegues për një aktiv të kushtëzuar, në rastet kur është e mundshme një hyrje e përfitimeve ekonomike. Megjithatë, kur fluksi hyrës i përfitimeve të ardhshme ekonomike të njësisë është pothuajse i sigurt, atëherë aktivi nuk është një aktiv i kushtëzuar dhe është e mundur njohja e tij.

	
	PARAQITJA NË PASQYRËN E POZICIONIT DHE PERFORMANCËS FINANCIARe

	31
	Provizionet paraqiten duke përdorur zërat përkatës në formatin e pasqyrës së pozicionit financiar të dhënë në SKK 2 “Paraqitja e pasqyrave financiare”.

	32
	Provizionet, që priten të realizohen brenda 12 muajve pas datës së mbylljes së raportimit (p.sh. provizionet e krijuara në lidhje me proceset gjyqësore) ose gjatë ciklit normal të biznesit të një njësie (p.sh. provizionet për garancitë) do të regjistrohen në zërin “Provizione afatshkurtra” (ose te nënzërat e tij).

	33
	Provizionet që pritet të realizohen me vonë se 12 muaj pas datës së raportimit (p.sh. provizionet që lidhen me proceset gjyqësore) ose për periudha më të gjata se cikli normal i biznesit të njësisë (p.sh. provizionet për garancitë) do të regjistrohen në zërin “Provizione afatgjata” (ose te nënzërat e tij).

	34
	Shpenzimet që lidhen me krijimin e provizioneve do të regjistrohen në atë zë të pasqyrës së të ardhurave dhe shpenzimeve, me të cilin kanë më shumë lidhje. Reduktimi i provizioneve do të regjistrohet tek i njëjti zë i pasqyrës së të ardhurave dhe shpenzimeve, ku janë njohur më parë shpenzimet, në lidhje me krijimin e provizionit.

	
	SHëNIMET SHPJEGUESE

	35
	Për klasa të ndryshme të provizioneve, do të jepet informacioni, si më poshtë:

(a) përshkrimi i tyre; 

(b) data e parashikuar e realizimit;

(c) norma e përdorur për skontimin e provizioneve afatgjata.

(d) një rakordim që tregon

(i) vlerën kontabël neto në fillim dhe në fund të periudhës;
(ii) shtesat e bëra gjatë periudhës, duke përfshirë rregullimet që rezultojnë nga ndryshimet në matjen e shumës së skontuar;

(iii) shumat e ngarkuara kundrejt provizionit gjatë periudhës;
(iv) shumat e papërdorura të anuluara gjatë periudhës;
(e) një përshkrim të shkurtër të natyrës së detyrimit, shumës së pritur, dhe afatit kohor të çdo pagese që bëhet;
(f) një tregues të pasigurive rreth shumës apo kohës së këtyre daljeve;
(g) shumën e çdo rimbursimi të pritshëm, duke deklaruar shumën e çfarëdo aktivi që ka qenë njohur për këtë rimbursim të pritshëm. 
Nuk kërkohet informacioni krahasues për periudhat e mëparshme.

	36
	Për të gjitha detyrimet dhe aktivet e kushtëzuara do të jepet informacioni, si më poshtë:

(a) përshkrimi i tyre;

(b) parashikimi i shumës dhe kohës së realizimit;

(c) një vlerësim të efektit të saj financiar;
(d) një tregues të pasigurive që lidhen me shumën apo kohën e ndonjë dalje; dhe
(e) mundësinë e ndonjë rimbursimi.

Nëse është praktikisht e pamundur për të dhënë një ose më shumë prej këtyre informacioneve shpjeguese, ky fakt duhet të deklarohet.

	37
	Nëse është e mundshme (pra që ka më shumë të ngjarë se jo) një hyrje e përfitimeve ekonomike, por jo krejt e sigurt, një njësi ekonomike do të japë një përshkrim të natyrës së aktiveve të kushtëzuara në fund të periudhës raportuese, dhe, kur praktikisht është e mundur pa kosto dhe përpjekje të panevojshme, një vlerësim të efektit financiar të tyre. Nëse është praktikisht e pamundur për të dhënë këtë informacion shpjegues, ky fakt do të deklarohet.

	38
	Në raste shumë të rralla, nga dhënia e disa ose të gjitha informacioneve shpjeguese që kërkohen nga paragrafët 35, 36 dhe 37 mund të pritet të paragjykohet seriozisht pozicioni i njësisë ekonomike në një mosmarrëveshje me palët e tjera për sa i përket provizionit, detyrimit ose aktivit të kushtëzuar. Në raste të tilla, një njësi ekonomike nuk duhet të japë informacionin shpjegues, por duhet të shpjegojë natyrën e përgjithshme të mosmarrëveshjes, së bashku me faktin dhe arsyen pse nuk është dhënë informacion shpjegues.

	
	DATA E HYRJES NË ZBATIM

	39
	SKK 6 “Provizionet, aktivet dhe detyrimet e kushtëzuara”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 6 (2023) do të zbatohen në prospektivë.

	
	TABELA KRAHASUESE

	40
	Tabela më poshtë tregon se si korrespondojnë paragrafët e këtij Standardi me SNRF-të për NVM-të (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 6
	Paragrafët e SNRF-së për NVM-të botuar në korrik 2015

	SKK 7 “Kontabilizimi i qirave” – PËRDITËSUAR (2023)

	
	OBJEKTIVI DHE BAZAT E PëRGATITJES 

	1
	Objektivi i Standardit Kombëtar të Kontabilitetit 7 “Kontabilizimi i qirave” (SKK 7), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes dhe vlerësimit të mëpasshëm të qirave si dhe të shpjegimeve të nevojshme në pasqyrat financiare, të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimit financiar të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 7 është i krahasueshëm me seksionin 20 “Qiratë” të SNRF-së për NVM-të (2015). Një tabelë korresponduese e paragrafëve të Standardit me paragrafë të SNRF për NVM (2015) është dhënë në paragrafin 45. Për rastet që nuk janë trajtuar në mënyrë të drejtpërdrejtë nga SKK 7 ose ndonjë SKK tjetër, drejtuesit e njësisë ekonomike duhet që me miratimin e Këshillit Kombëtar të Kontabilitetit të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe ndryshimeve të fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4
	Ky Standard do të përdoret për kontabilizimin e qirave dhe paraqitjen e tyre në pasqyrat financiare.

	5
	Ky Standard përfshin trajtimin kontabël për të gjitha qiratë përveç:

(a) qirave për kërkimin ose për shfrytëzimin e mineraleve, të naftës, gazit natyror dhe burimeve jorigjeneruese të ngjashme (shih SKK 13 “Aktivet biologjike dhe marrëveshjet koncesionare”);
(b) marrëveshjeve të licencimit për zëra të tillë si filmat, video regjistrimet, lojërat, dorëshkrimet, patentat dhe të drejtat e autorit (shih SKK 5 Aktivet afatgjata materiale dhe aktivet afatgjata jomateriale);

(c) matjes së pasurisë të mbajtur nga qiramarrësi që trajtohet si aktiv afatgjatë material për investim dhe matjes së aktivit afatgjatë material për investim, dhënë nga qiradhënësi sipas qirasë së zakonshme (shih SKK 5 “Aktivet afatgjata materiale dhe aktivet afatgjata jomateriale);

(d) matjes së aktiveve biologjike, të mbajtura nga qiramarrësi sipas qirasë financiare dhe aktiveve biologjike të dhëna nga qiradhënësi me qira të zakonshme (shih SKK 13 Aktivet biologjike dhe marrëveshjet koncesionare);

(e) qirave që mund të çojnë në një humbje për qiradhënësin ose qiramarrësin si rezultat i kushteve kontraktuale që nuk janë të lidhura me ndryshimet në çmimin e aktivit të dhënë me qira, ndryshimet në kursin e këmbimit të monedhave të huaja, ndryshimet e pagesave minimale të qirasë bazuar në norma interesi të ndryshueshme, ose i një tërheqjeje nga kontrata e njërës prej palëve; 

(f) qiratë e zakonshme kur janë kontrata me kushte rënduese.

	6
	Ky Standard do të zbatohet për marrëveshjet që transferojnë të drejtën e përdorimit të aktiveve edhe pse qiradhënësi kryen shërbimet e konsiderueshme që kanë lidhje me shfrytëzimin ose mirëmbajtjen e aktiveve të tilla. Ky Standard nuk aplikohet për marrëveshje të tilla si kontrata për shërbime, të cilat nuk e kalojnë të drejtën e përdorimit të aktiveve nga një palë kontraktuese te pala tjetër.

	7
	Disa marrëveshje të tilla si marrëveshjet për kryerje shërbimesh nga burimet e jashtme (outsourcing), kontratat e telekomunikacionit që sigurojnë të drejtat për kapacitete dhe kontratat merr-ose-paguaj, nuk kanë formën ligjore të një kontrate qiraje edhe pse ato e kalojnë të drejtën e përdorimit të aktiveve në këmbim të pagesave. Marrëveshje të tilla janë në thelb marrëveshje qiraje për aktivet dhe ato duhet të trajtohen në bazë të këtij Standardi.

	
	PËRKUFIZIMET KRYESORE

	8
	Më poshtë jepen përkufizimet e disa termave kryesorë të përdorur në këtë standard:

Qiraja është një marrëveshje ku qiradhënësi i kalon qiramarrësit të drejtën e përdorimit të një aktivi për një periudhë të caktuar kohe, kundrejt një ose disa pagesave. 

Qiraja financiare është qiraja, nëpërmjet së cilës qiramarrësit i kalohen nga qiradhënësi të gjitha rreziqet dhe përfitimet e rastësishme të pronësisë së aktivit. Titulli ligjor mund t’i kalojë ose jo qiramarrësit.

Qiraja e zakonshme është çdo lloj qiraje tjetër, përveç asaj financiare, d.m.th., është qiraja, nëpërmjet së cilës qiramarrësit nuk i kalohen nga qiradhënësi të gjitha rreziqet dhe përfitimet e rastësishme të pronësisë së aktivit. 
Krijimi i qirasë ndodh në datën më të hershme të datave të mëposhtme:

(a) datës së marrëveshjes për qiranë; ose 

(b) datës kur palët angazhohen bashkërisht të veprojnë në përputhje me klauzolat kryesore të marrëveshjes së qirasë.

Në datën e krijimit të qirasë, marrëveshja e qirasë klasifikohet ose si qira financiare, ose si qira e zakonshme. Kur marrëveshja e qirasë është qira financiare, po në këtë datë duhet të përcaktohen shumat që do të njihen në pasqyrat financiare. 
Fillimi i qirasë është data kur qiramarrësi merr të drejtën për ta përdorur aktivin e marrë me qira. Kjo është data e njohjes së qirasë në pasqyrat financiare të të dyja palëve. 
Afati i qirasë është periudha e paanulueshme, për të cilën qiramarrësi ka lidhur kontratë për të marrë një aktiv me qira, së bashku me afate të tjera, për të cilat qiramarrësi ka opsionin të vazhdojë ta mbajë aktivin me qira, me ose pa pagesë shtesë, atëherë kur që në krijimin e qirasë është mjaftueshmërisht e sigurt që qiramarrësi do ta përdorë këtë opsion.

Periudha e paanulueshme është periudha gjatë së cilës marrëveshja e qirasë mund të anulohet vetëm dhe vetëm:

(a) kur ndodh ndonjë ngjarje e rrallë e paparashikuar;

(b) me lejen e qiradhënësit;

(c) kur qiramarrësi lidh një kontratë të re qiraje për të njëjtin aktiv ose një aktiv të ngjashëm me të parin, si dhe me të njëjtin qiradhënës;

(d) kur qiramarrësi paguan një shumë shtesë të tillë që, në fazën e krijimit të qirasë vazhdimi i qirasë është mjaftueshmërisht i sigurt.

Vlera e mbetur e garantuar është: 

(a) për qiramarrësin, pjesa e vlerës së mbetur që garantohet nga qiramarrësi ose nga një palë e lidhur me qiramarrësin (shuma e garancisë është shuma maksimale që mund të bëhet e pagueshme në çdo çast); 

(b) për qiradhënësin, pjesa e vlerës së mbetur që garantohet nga qiramarrësi ose nga një palë e tretë, që nuk ka lidhje me qiradhënësin dhe që ka mundësi financiare të përballojë detyrimet e garancisë.

Vlera e mbetur e pagarantuar është ajo pjesë e vlerës së mbetur të aktivit të dhënë me qira, realizimi i së cilës nga qiradhënësi nuk është i sigurt ose është i garantuar vetëm nga një palë e lidhur me qiradhënësin. 

Pagesat minimale të qirasë janë pagesat që qiramarrësi duhet të paguajë ose paguan gjatë afatit të qirasë (përveç qirasë së mundshme, kostot e shërbimeve dhe tatimet që paguhen nga qiradhënësi dhe rimbursohen nga qiramarrësi), së bashku me:

(a) në rastin e qiramarrësit, shumat e garantuara nga qiramarrësi ose nga një palë e lidhur me të;

(b) në rastin e qiradhënësit, ndonjë vlerë e mbetur që i garantohet qiradhënësit nga:

- qiramarrësi;

- një palë e lidhur me qiramarrësin; 
- një palë e tretë, që nuk ka lidhje me qiradhënësin, e cila është e aftë financiarisht të shlyejë detyrimet e garancisë.

Nëse qiramarrësi ka opsionin ta blejë aktivin me një çmim që pritet të jetë në mënyrë të konsiderueshme më i ulët se vlera e drejtë e tij, si dhe është mjaftueshmërisht e sigurt që qiramarrësi do ta përdorë këtë opsion, atëherë shuma minimale e pagesave të qirasë do të përbëhet nga pagesat minimale të qirasë së pagueshme gjatë afatit të qirasë dhe pagesat për ushtrimin e opsionit të blerjes. 

Jeta ekonomike është: 

(a) periudha, gjatë së cilës një aktiv pritet të jetë i përdorshëm ekonomikisht nga një ose disa përdorues; ose 

(b) numri i produkteve ose njësive të tjera të ngjashme, që priten të përfitohen nga përdorimi i aktivit nga një ose disa përdorues.

Jeta e dobishme është periudha, gjatë së cilës parashikohen të përdoren përfitimet ekonomike nga përdorimi i aktivit, pavarësisht nga afati i qirasë. 

Investimi bruto në qira është shuma e përgjithshme e pagesave minimale të qirasë të arkëtueshme nga qiradhënësi, në bazë të marrëveshjes së qirasë financiare, si dhe ndonjë vlerë e mbetur e pagarantuar që do t’i krijohej qiradhënësit si e arkëtueshme.

Investimi neto në qira është investimi bruto në qira, i skontuar me normën e interesit të nënkuptuar në qira. 

Të ardhurat financiare të pafituara janë diferenca midis investimit bruto në qira dhe investimit neto në qira. 

Norma e interesit, e nënkuptuar në qira, është norma e skontimit, e cila në momentin e krijimit të marrëveshjes së qirasë bën që vlera totale aktuale e: 

(a) pagesave minimale të qirasë; dhe 
(b) vlerës së mbetur të pagarantuar, 

të jetë e barabartë me shumën e

(c) vlerës së drejtë të aktivit të dhënë me qira; dhe 

(d) ndonjë kosto fillestare të drejtpërdrejtë të qiradhënësit.

Norma rritëse e interesit të huamarrjes së qiramarrësit është ajo normë interesi që qiramarrësit do t’i duhej të paguante për një qira të njëjtë ose për të marrë hua për blerjen e një aktivi të ngjashëm.

Kostot e drejtpërdrejta fillestare janë kostot e pashmangshme të bisedimeve dhe hartimit të marrëveshjes së qirasë, përveç kostove të prodhuesve dhe qiradhënësve ndërmjetës.
Qiraja e mundshme është ajo pjesë e pagesës së qirasë që nuk është e përcaktuar në një shumë fikse dhe që shuma e saj nuk varet nga afati i qirasë, por varet nga disa faktorë të tjerë (për shembull fitimi, sasia e përdorimit, treguesit e çmimit, normat e tregut për interesin etj.).

	
	KLASIFIKIMI I QIRAVE NË QIRA FINANCIARE DHE QIRA TË ZAKONSHME

	9
	Një qira klasifikohet si qira financiare, nëse ajo transferon në mënyrë thelbësore të gjitha rreziqet dhe përfitimet e rastësishme të pronësisë. Një qira klasifikohet si qira e zakonshme në qoftë se ajo nuk transferon në mënyrë thelbësore të gjitha rreziqet dhe përfitimet e rastësishme të pronësisë.

	10
	Klasifikimi i një marrëveshje qiraje, si qira financiare apo të zakonshme, varet më shumë nga përmbajtja ekonomike e transaksionit se sa nga forma ligjore e kontratës.
Marrëveshjet e qirasë, që plotësojnë kriteret e një qiraje financiare, sipas këtij standardi do të njihen në pasqyrat financiare si qira financiare, pavarësisht nga fakti që nga ana ligjore ose formale ato mund të konsiderohen si marrëveshje të një qiraje të zakonshme.

	11
	Shembuj të situatave që në mënyrë të veçantë apo të kombinuara normalisht të çojnë në klasifikimin e një qiraje si qira financiare janë: 

(i) qiraja transferon pronësinë e aktivit te qiramarrësi në fund të afatit të qirasë;
(ii) qiramarrësi ka opsionin për ta blerë aktivin me një çmim që pritet të jenë mjaft më i ulët se vlera e drejtë në datën kur ky opsion bëhet i ushtrueshëm dhe ka një siguri të arsyeshme, që në fillimin e qirasë, që opsioni do të ushtrohet;

(iii) afati i qirasë përfshin pjesën më të madhe të jetës ekonomike të aktiveve, edhe nëse titulli i pronësisë nuk është transferuar;

(iv) në fillim të qirasë vlera aktuale e pagesave minimale të qirasë është realisht, të paktën, sa gjithë vlera e drejtë e aktivit të dhënë me qira;

(v) aktivet e dhëna me qira janë të një natyre të veçantë në mënyrë të tillë që vetëm qiramarrësi mund t'i përdorë ato pa iu bërë modifikime të mëdha.

	12
	Shembujt e mëposhtëm u përkasin situatave që, më vete ose të kombinuara, mund të çojnë në klasifikimin e një qiraje, si qira financiare:

(i) nëse qiramarrësi mund të anulojë marrëveshjen e qirasë, humbjet e qiradhënësit lidhur me anulimin e marrëveshjes i ngarkohen qiramarrësit;

(ii) fitimet ose humbjet nga luhatjet në vlerën e mbetur të aktivit të dhënë me qira i ngarkohen qiramarrësit (për shembull në formën e një zbritje mbi qiranë që është e barabartë me pothuaj të gjithë të ardhurat nga shitja në fund të qirasë). 
(iii) qiramarrësi e ka mundësinë ta vazhdojë marrëveshjen e qirasë për një periudhë të dytë, me një pagesë qiraje shumë më të ulët se sa vlera e qirasë në treg.

	13
	Në përgjithësi, prania vetëm e njërës prej situatave të përshkruara në paragrafët 11-12 është tregues se rreziqet dhe përfitimet, që lidhen me pronësinë e aktivit i kalojnë qiramarrësit në masë të konsiderueshme dhe për rrjedhojë, kemi të bëjmë me një qira financiare. Megjithatë, kur bëhet klasifikimi i qirave, duhet të merren në konsideratë të gjitha rreziqet dhe përfitimet që rrjedhin nga një marrëveshje qiraje. Në disa raste rreziqet dhe përfitimet që lidhen me pronësinë mund të mos i kalojnë qiramarrësit, edhe pse disa nga kushtet e renditura në paragrafët 11-12 plotësohen. Për shembull, në një situatë ku afati i qirasë zë pjesën më të madhe të jetës ekonomike të aktivit të dhënë me qira, ndërkohë që pjesa më e madhe e pagesave të qirasë është e kushtëzuar (për shembull, në varësi të xhiros së gjeneruar nga përdorimi i aktivit të dhënë me qira) qiradhënësi vazhdon të jetë mbartës në një masë të konsiderueshme i të gjitha rreziqeve dhe përfitimeve që lidhen me pronësinë dhe si rezultat, marrëveshja e qirasë klasifikohet si qira e zakonshme.

	14
	Klasifikimi i qirasë bëhet në datën e krijimit të qirasë. Nëse qiradhënësi dhe qiramarrësi më vonë bien dakord t’i ndryshojnë kushtet e qirasë (përveç rasteve të rinovimit të qirasë), në një mënyrë të tillë që do të çonte në një klasifikim tjetër të qirasë, marrëveshja e ndryshuar konsiderohet si marrëveshje e re. Ndryshimet në vlerësim (për shembull, ndryshimet në përllogaritjen e jetës ekonomike ose vlerës së mbetur të aktivit të dhënë me qira) dhe rrethana të caktuara (për shembull, mospagesa nga qiramarrësi) nuk sjellin klasifikim të ri të një qiraje për qëllime kontabilizimi.

	15
	Ashtu si qiratë e aktiveve të tjera, edhe qiratë e tokës dhe ndërtesave klasifikohen në qira financiare ose të zakonshme. Në rast se bëhet fjalë për një marrëveshje qiraje për tokë dhe ndërtesë së bashku, pagesat minimale të qirasë ndahen mes tokës dhe ndërtesës (me përjashtim të rasteve të përmendura në paragrafin 16), në përpjesëtim me vlerat e drejta të tyre. Në përgjithësi, toka ka një jetë të dobishme pa afat, prandaj pagesat e qirasë për tokën klasifikohen si qira e zakonshme, përveç rastit kur titulli i pronësisë i kalon qiramarrësit. Për klasifikimin e ndërtesave përdoren kriteret e dhëna në paragrafët 11–12.

	16
	Pagesat minimale të qirasë, nuk është nevoja të ndahen mes tokës dhe ndërtesës, në rastet e mëposhtme:

(a) kur pagesat e qirasë nuk mund të ndahen në mënyrë të besueshme mes tokës dhe ndërtesës (në një rast të tillë e gjithë qiraja do të klasifikohet si qira financiare, përveç rastit kur është e qartë që si toka ashtu dhe ndërtesa i plotësojnë kriteret për një qira të zakonshme);

(b) kur shuma ose vlera që i përket tokës nuk është materiale (në rast të tillë e gjithë qiraja klasifikohet ashtu siç klasifikohet edhe ndërtesa, në përputhje me paragrafët 14-15).

	
	TRAJTIMI KONTABËL I QIRAVE NË PASQYRAT FINANCIARE TË QIRADHËNËSIT

	
	Qiratë financiare

	17
	Qiradhënësi, në pasqyrën e pozicionit financiar, do të njohë aktivet e dhëna me qira financiare si një kërkesë për t’u arkëtuar, në një shumë të barabartë me investimin neto në qira.

	18
	Në një qira financiare, qiradhënësi i kalon qiramarrësit në masë të konsiderueshme rreziqet dhe përfitimet që lidhen me pronësinë e aktivit të dhënë me qira, pra qiradhënësi e heq aktivin e dhënë me qira nga pasqyra e pozicionit financiar dhe e zëvendëson atë me pagesat e qirasë financiare për t’u arkëtuar (ose me “investimin neto në qiranë financiare”). Pagesa e qirasë financiare për t’u arkëtuar (“investimi neto në qiranë financiare”) është e barabartë me vlerën aktuale të skontuar të pagesave të qirasë dhe të vlerës së mbetur të mundshme (ose “vlerën e mbetur të pagarantuar”) në fund të afatit të qirasë.

	19
	Pagesat e qirasë, të marra nga qiradhënësi, ndahen në pagesa të principalit të qirasë financiare për t’u arkëtuar dhe të ardhura financiare (ose pagesat e interesit). Të ardhurat financiare shpërndahen përgjatë afatit të qirasë, me qëllim që ato të japin një normë konstante periodike interesi mbi gjendjen e mbetur të investimit neto në qiranë financiare.

	20
	Vlerat e mbetura të pagarantuara të qiradhënësit, të përdorura në përllogaritjet për përcaktimin e investimit bruto, do të rishihen në mënyrë periodike. Në rastet e pakësimit të vlerës së mbetur të pagarantuar, shpërndarja e të ardhurave përgjatë afatit të qirasë rishihet dhe reduktimi i mundshëm i shumave, i njohur më parë si të ardhura, njihet menjëherë si shpenzim.

	21
	Për qiratë financiare, përveç atyre ku përfshihen qiradhënësit prodhues apo tregtarë, kostot fillestare të drejtpërdrejta (kostot shtesë që lidhen drejtpërdrejt me negocimin dhe nënshkrimin e një qiraje, si p.sh. komisionet dhe kostot e noterizimeve) përfshihen në matjen fillestare të qirasë financiare të arkëtueshme dhe zvogëlojnë shumat e të ardhurave nga interesi të njohura gjatë afatit të qirasë.

	22
	Prodhuesit apo tregtarët shpesh ofrojnë për konsumatorët zgjedhjen ose të blerjes ose të marrjes me qira të një aktivi. Një qira financiare e një aktivi nga një qiradhënës prodhues apo tregtar shkakton dy lloje të ardhurash:

(a) fitim ose humbje ekuivalente me fitimin ose humbjen që rezulton nga shitja e drejtpërdrejtë e aktiveve të dhëna me qira, me çmime të shitjes normale, duke pasqyruar edhe ndonjë zbritje tregtare të bërë për shitje në vëllim të madh, dhe

(b) të ardhura financiare përgjatë afatit të qirasë.

	23
	Të ardhurat e shitjeve, të kontabilizuara me fillimin e afatit të qirasë nga një qiradhënës që është prodhues ose tregtar, përbëhen nga vlera e drejtë e aktivit ose nga vlera aktuale e pagesave minimale të qirasë që njihen nga qiradhënësi, nëse e dyta është më e vogël, e skontuar me vlerën e interesit të tregut. Kostoja e mallrave të shitura, e njohur me fillimin e afatit të qirasë, është kosto e aktivit të dhënë me qira (ose vlera kontabël neto, nëse kjo është e ndryshme nga e para) minus vlerën aktuale të vlerës së mbetur të pagarantuar. Diferenca midis të ardhurave të shitjes dhe kostos së shitjes është fitimi nga shitja, i cili njihet në përputhje me politikën e njësisë ekonomike për shitjet e drejtpërdrejta.

	24
	Ka raste kur qiradhënësit prodhues ose tregtar, ofrojnë në mënyrë artificiale norma të ulëta interesi me qëllim që të tërheqin klientë. Përdorimi i normave të tilla do të çojë në një sasi më të madhe të të ardhurave të përgjithshme nga transaksioni i qiradhënies në momentin e shitjes. Në rastet kur ofrohen norma interesi të ulura artificialisht atëherë, si e ardhur nga shitja, do të njihet vetëm ajo pjesë që do të kishte qenë njohur, nëse do të ishin përdorur norma tregu të interesit.

	25
	Kostot e kryera nga prodhuesi ose tregtari qiradhënës në lidhje me negocimin dhe nënshkrimin e një qiraje do të njihen si një shpenzim kur njihet fitimi nga shitja.

	
	Qiratë e zakonshme

	26
	Qiradhënësit do t’i paraqesin, në pasqyrën e pozicionit financiar , aktivet e dhëna me qira të zakonshme, në varësi të natyrës së aktivit, në të njëjtën mënyrë siç veprohet edhe me aktivet e tjera. 

	27
	Arkëtimet e qirasë së zakonshme do të njihen si të ardhura (me përjashtim të shumave për shërbime të tilla si sigurimi dhe mirëmbajtja), duke përdorur metodën lineare, përveç rasteve kur :

(a) një tjetër bazë sistematike është përfaqësuese e modelit kohor të përfitimeve nga aktivi i dhënë me qira, edhe pse kryerja e pagesave nuk bëhet mbi këtë bazë, ose

 (b) pagesat që i bëhen qiradhënësit janë të strukturuara të rriten në përputhje me rritjen e inflacionit të përgjithshëm të pritshëm (bazuar në indekset ose statistikat e publikuara), për t’i kompensuar qiradhënësit rritjet e pritshme të kostos inflacioniste. Nëse pagesat që i bëhen qiradhënësit ndryshojnë sipas faktorëve të tjerë dhe jo sipas inflacionit, atëherë kushti (b) nuk plotësohet.

	28
	Një qiradhënës do të njohë si një shpenzim kostot, duke përfshirë amortizimin, të kryera për të fituar të ardhura nga qiraja.

	29
	Kostot fillestare të drejtpërdrejta, që kanë të bëjnë me nënshkrimin e qirave të zakonshme, do t’i shtohen vlerës kontabël të aktivit të dhënë me qira dhe do të kalohen në shpenzime përgjatë afatit të qirasë në përpjesëtim me njohjen e të ardhurave nga qiraja. 

	30
	Aktivi i dhënë me qira do të amortizohet në përputhje me metodat e zakonshme që përdoren për amortizimin e aktiveve të ngjashme të njësisë ekonomike. Nëse ka dyshime, në lidhje me rënien e vlerës së aktivit të dhënë me qira, atëherë do të kryhet një testim zhvlerësimi në përputhje me SKK 5 “Aktivet afatgjata materiale dhe aktivet afatgjata jomateriale”.

	
	TRAJTIMI KONTABËL I QIRAVE NË PASQYRAT FINANCIARE TË QIRAMARRËSIT

	
	Qiratë financiare

	31
	Në fillim të afatit të qirasë, qiramarrësi do ta njohë qiranë financiare në pasqyrën e pozicionit financiar si zë aktivi dhe zë detyrimi, në shuma që janë të barabarta me vlerën e drejtë të aktivit të marrë me qira ose me vlerën aktuale të pagesave minimale të qirasë, nëse kjo e dyta është më e vogël. Norma e skontimit që përdoret për llogaritjen e vlerës aktuale të pagesave minimale të qirasë është norma e interesit e nënkuptuar në qira ose, nëse llogaritja e saj nuk është e mundur, norma e interesit të huamarrjes nga qiramarrësi.

	32
	Kostot e drejtpërdrejta fillestare të qiramarrësit, për lidhjen e marrëveshjes së qirasë financiare, i shtohen kostos së aktivit të marrë me qira.

	33
	Pagesat minimale të qirasë ndahen në shpenzime financiare dhe pakësime të detyrimit të mbetur. Shpenzimet financiare shpërndahen gjatë afatit të qirasë (ose deri në një rivlerësim tjetër të interesit, nëse kemi të bëjmë me marrëveshje të qirasë me interes të luhatshëm) me qëllim që të përftohet një normë interesi periodike e qëndrueshme mbi gjendjen e mbetur të detyrimit. Një qiramarrës duhet t’i ngarkojë qiratë e mundshme si shpenzime në periudhat në të cilat ato kanë ndodhur.

	34
	Një qiramarrës do të amortizojë një aktiv të marrë me qira financiare në përputhje me SKK 5. Normat e amortizimit, të përdorura për amortizimin e aktiveve të marra me qira, janë të njëjta me ato që përdoren për aktivet e tjera të njësisë ekonomike. Nëse nuk është e sigurt që qiramarrësi do ta marrë aktivin në pronësi në fund të afatit të qirasë, atëherë aktivi amortizohet përgjatë afatit të qirasë ose përgjatë jetës së dobishme, në varësi se cila nga këto është më e shkurtër. Nëse ka dyshime, në lidhje me rënien e vlerës së aktivit nën vlerën e tij kontabël, atëherë do të kryhet një testim zhvlerësimi në përputhje me SKK 5 “Aktivet afatgjata materiale dhe aktivet afatgjata jomateriale”.

	
	Qiratë e zakonshme

	35
	Pagesat e qirasë së zakonshme do të njihen si shpenzime, duke përdorur metodën lineare përgjatë afatit të qirasë, pavarësisht nga koha se kur kryhen këto pagesa (me përjashtim të shpenzimeve për shërbime siç janë sigurimi dhe mirëmbajtja), përveç rastit kur:

(a) një tjetër bazë sistematike është përfaqësuese e modelit kohor të përfitimit të përdoruesit, edhe në qoftë se pagesat nuk janë bërë mbi këtë bazë, ose
(b) pagesat e bëra qiradhënësit janë të strukturuara të rriten në përputhje me inflacionin e përgjithshëm të pritshëm (bazuar në treguesit ose statistikat e publikuara), për të kompensuar rritjet e pritshme të kostos inflacioniste për qiradhënësin. Nëse pagesat e bëra qiradhënësit ndryshojnë për shkak të faktorëve të tjerë dhe jo për shkak të inflacionit të përgjithshëm, atëherë kushti (b) nuk plotësohet.

	
	TRANSAKSIONET E SHITJES DHE RIMARRJES ME QIRA

	36
	Transaksioni i shitjes dhe rimarrjes me qira ka të bëjë me shitjen e një aktivi dhe rimarrjen me qira të njëjtit aktiv. Pagesa e qirasë dhe çmimi i shitjes zakonisht janë të ndërvarura, pasi ato negociohen bashkërisht si paketë. Trajtimi kontabël i transaksionit të shitjes dhe i rimarrjes me qira varet nga lloji i qirasë.

	37
	Në qoftë se një transaksion shitje dhe rimarrje me qira është rrjedhojë e një kontrate qiraje financiare, aktivi “i shitur” do të qëndrojë në pasqyrën e pozicionit financiar të shitësit-qiramarrës. Tejkalimi i të ardhurave nga shitja mbi vlerën kontabël të aktivit nuk do të njihet menjëherë si e ardhur. Në vend të kësaj, shitësi-qiramarrës do të shtyjë njohjen e tejkalimeve të tilla dhe do t’i amortizojë përgjatë afatit të qirasë. Ndërsa, diferenca mes “çmimit të shitjes” dhe pagesave minimale të qirasë njihet si një shpenzim interesi përgjatë afatit të qirasë, në të njëjtën mënyrë siç veprohet me qiratë tipike financiare.

	38
	Në qoftë se një transaksion shitjeje dhe i marrjes me qira është rrjedhojë e një qiraje të zakonshme, dhe është e qartë se transaksioni bëhet mbi bazën e vlerës së drejtë, shitësi-qiramarrës do të njohë çdo fitim ose humbje menjëherë. Nëse çmimi i shitjes është nën vlerën e drejtë, shitësi-qiramarrës do të njohë çdo fitim ose humbje menjëherë, me përjashtim të rastit kur humbja kompensohet nga pagesat e qirasë së ardhshme me çmime më të ulëta se ato të tregut. Në këtë rast, shitësi-qiramarrës do të shtyjë njohjen e kësaj humbjeje dhe do ta amortizojë atë në përpjesëtim me pagesat e qirasë gjatë periudhës për të cilën aktivi pritet që të përdoret; 

Nëse çmimi i shitjes është mbi vlerën e drejtë, shitësi-qiramarrës do të shtyjë njohjen e tejkalimit mbi vlerën e drejtë dhe do ta amortizojë atë gjatë periudhës për të cilën aktivi pritet që të përdoret.

	39
	Në qoftë se një transaksion shitje dhe rimarrje me qira është rrjedhojë e një qiraje të zakonshme, qiradhënësi prodhues apo ndërmjetës, nuk njeh fitim nga shitja sepse ky transaksion nuk është i njëjtë me shitjen.

	
	SHËNIMET SHPJEGUESE

	40
	Një qiramarrës, për qiratë financiare do të paraqesë në shënimet shpjeguese të pasqyrave financiare informacionin e mëposhtëm (veçmas për qiratë individualisht të rëndësishme dhe informacione të grupuara për qiratë e tjera):

(a) totalin e pagesave minimale të ardhshme të qirasë në fund të periudhës raportuese;

(b) koston dhe vlerën kontabël të aktivit të marrë me qira financiare;

(c) afatet e qirasë; 

(d) normat e interesit; 

(e) monedhat-bazë; 

 (f) një përshkrim të përgjithshëm të marrëveshjeve të rëndësishme të qirasë, duke përfshirë, për shembull, informacionin në lidhje me qiratë e mundshme, rinovimin ose opsionin e blerjes si dhe klauzolat përkatëse, nënqiratë dhe kufizimet e vendosura nga marrëveshjet e qirasë.

	41
	Një qiradhënës, për qiratë financiare do të paraqesë në shënimet shpjeguese të pasqyrave financiare informacionin e mëposhtëm (veçmas për qiratë individualisht të rëndësishme dhe informacione të grupuara për qiratë e tjera):

(a) investimin bruto në qira dhe vlerën aktuale të pagesave minimale të qirasë së arkëtueshme në fund të periudhës raportuese;

(b) të ardhurat financiare të pafituara;
(c) afatet e qirasë; 

(d) normat e interesit; 

(e) monedhat-bazë; 

(f) një përshkrim të përgjithshëm të marrëveshjeve të rëndësishme të qirasë, duke përfshirë, për shembull, informacionin në lidhje me qiratë e mundshme, rinovimin ose opsionin e blerjes dhe klauzolat përkatëse, nënqiratë dhe kufizimet e vendosura nga marrëveshjet e qirasë.

	42
	Qiradhënësi dhe qiramarrësi do të japin informacionin e mëposhtëm mbi qiratë e zakonshme:

të ardhurat (shpenzimet) nga qiratë e zakonshme gjatë periudhës kontabël;

të ardhurat (shpenzimet) e shtyra të marrëveshjeve të qirave të paanulueshme;

një përshkrim të përgjithshëm të marrëveshjeve të rëndësishme të qirasë të bëra nga qiramarrësi, duke përfshirë, për shembull, informacionin në lidhje me qiratë e mundshme, rinovimin si dhe klauzolat përkatëse, nënqiratë dhe kufizimet e vendosura nga marrëveshjet e qirasë.

	43
	Kërkesat e përshkruara më sipër, për sa u përket shënimeve shpjeguese që duhet të japin qiradhënësit dhe qiramarrësit në pasqyrat e tyre financiare, vlejnë gjithashtu edhe për transaksionet e shitjes dhe rimarrjes me qira. Në rastet e veprimeve të shitjes dhe rimarrjes me qira do të jepen më vete përshkrimet e të gjitha marrëveshjeve të rëndësishme, të shitjes dhe rimarrjes me qira.

	
	DATA E HYRJES NË ZBATIM

	44
	SKK 7 “Kontabilizimi i qirave”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 7 (2023) do të zbatohen në prospektivë.

	
	TABELA KRAHASUESE

	45
	Tabela më poshtë tregon se si korrespondojnë paragrafët e këtij Standardi me SNRF-te për NVM-të (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	SKK 8 “TË ARDHURAT” – PËRDITËSUAR (2023)

	
	OBJEKTIVI DHE BAZA E PËRGATITJES

	1
	Objektivi i Standardit Kombëtar të Kontabilitetit 8 “Të ardhurat” (SKK 8), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes dhe vlerësimit të mëpasshëm në lidhje me të ardhurat nga shitja e mallrave, shërbimeve, interesat, dividendët, shfrytëzimi nga të tretët i aktiveve jomateriale dhe kontratat e ndërtimit, në pasqyrat financiare të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimeve financiare të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 8 është i krahasueshëm me seksionin 23 “Të ardhurat” të Standardit Ndërkombëtar të Raportimit Financiar për NVM-të (2015). Një tabelë korresponduese e paragrafëve të Standardit me paragrafë të SNRF-së për NVM-të (2015) është dhënë në paragrafin 48. Për rastet që nuk janë trajtuar në mënyrë të drejtpërdrejtë nga SKK 8 ose ndonjë SKK tjetër, drejtuesit e njësisë ekonomike duhet që me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare, dhe fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4
	Ky standard zbatohet për kontabilizimin e të ardhurave që vijnë nga veprimet dhe ngjarjet e mëposhtme:

(a) shitja e produkteve dhe mallrave;

(b) kryerja e shërbimeve; 

(c) kontratat e ndërtimit në të cilat njësia ekonomike është ndërtuesi;

(d) përdorimi i aktiveve të njësisë ekonomike nga palë të treta, nga ku gjenerohen të ardhura nga interesi, të ardhura nga shfrytëzimi nga të tretë i aktiveve jomateriale (royalty) dhe të ardhura nga dividendët. 

	5
	Ky standard nuk trajton të ardhurat që vijnë nga:

(a) marrëveshjet e qirasë financiare (shih SKK 7 “Kontabilizimi i qirave”);

(b) dividendët nga investime në pjesëmarrje dhe njësitë e kontrolluara, të cilët kontabilizohen me metodën e kapitalit neto ose nëpërmjet konsolidimit (shih SKK 14 “Trajtimi kontabël i investimeve në pjesëmarrje dhe sipërmarrje të përbashkëta”);
(c) ndryshimet në vlerën e drejtë të aktiveve dhe detyrimeve financiare ose në vlerën e shitjes së tyre (shih SKK 3 “Instrumentet financiare”);
(d) ndryshimet në vlerën e drejtë të aktiveve afatgjata materiale të investuara (shih SKK 5 “Aktivet afatgjata materiale dhe aktivet afatgjata jomateriale”);
(e) njohja dhe ndryshimet në vlerën e drejtë të aktiveve biologjike që lidhen me aktivitetin bujqësor dhe njohja e prodhimit bujqësor (shih SKK 13 “Aktivet biologjike dhe marrëveshjet koncesionare”);
(f) kontratat e sigurimit në njësitë ekonomike të sigurimit.

	
	PËRKUFIZIMET KRYESORE

	6
	Më poshtë jepen përkufizimet e termave kryesorë të përdorur në këtë Standard.

Të ardhurat e shfrytëzimit janë përfitimet ekonomike bruto, të marra gjatë periudhës kontabël, si rezultat i rrjedhës normale të veprimtarisë së njësisë ekonomike, atëherë kur këto përfitime ekonomike çojnë në rritjen e kapitalit (këtu nuk përfshihen rritjet, që lidhen me kontributet nga pjesëmarrësit në kapital). 
Produktet janë të mira të prodhuara nga njësia ekonomike me qëllim shitje.

Mallrat janë të mira të blera nga njësia ekonomike me qëllim rishitje. Konsiderohen mallra dhe pronat të cilat mbahen për rishitje.

E ardhura nga interesi është një e ardhur që i takon njësisë ekonomike për përdorimin e parasë ose ekuivalentëve të saj nga palë të treta.

E ardhura nga të drejtat e përdorimit, nga palë të treta, të aktiveve jomateriale të njësisë ekonomike (royalty), buron nga përdorimi i aktiveve të tilla si patenta, emri tregtar, të drejta të autorit, programe kompjuterike (software) etj.

Dividendët janë shpërndarje e fitimit të zotëruesit e instrumenteve të kapitalit (për shembull aksionet).

Vlera e drejtë është çmimi që do të pranohej për të shitur një aktiv ose që do të paguhej për të transferuar një detyrim, në një transaksion të zakonshëm midis pjesëmarrësve të tregut, në datën e matjes.

Marrëveshja për kryerjen e shërbimeve është një marrëveshje e lidhur mes palëve për kryerjen e një ose një sërë shërbimesh të ndërlidhura. 
Kontrata e ndërtimit është një kontratë e nënshkruar për ndërtimin e një aktivi të caktuar ose disa aktiveve të kombinuara që janë të ndërlidhura ngushtë ose të ndërvarura midis tyre, për sa u përket projektimit, teknologjisë dhe funksionit, qëllimit final dhe përdorimit të tyre.

	7
	Njohja e të ardhurave bëhet sipas kritereve të parashikuar në paragrafët përkatës të këtij Standardi. Një njësi ekonomike duhet të përfshijë në të ardhurat e saj vetëm hyrjet bruto të përfitimeve ekonomike të arkëtuara dhe për t’u arkëtuar për llogari të vet. Një njësi ekonomike duhet të përjashtojë nga të ardhurat të gjitha shumat e mbledhura në emër të palëve të treta të tilla si taksat e shitjes të mallrave/shërbimeve dhe tatimin mbi vlerën e shtuar. Në një marrëdhënie ndërmjetësie (agjenci), një njësi ekonomike do të përfshijë në të ardhura vetëm shumën e komisioneve të saj. Shumat e mbledhura në emër të shoqërisë kryesore nuk janë të ardhura për njësinë.

	
	MATJA E TË ARDHURAVE

	8
	Një njësi ekonomike mat të ardhurat me vlerën e drejtë të arkëtuar ose të arkëtueshme. Vlera e drejtë e shumës së arkëtuar apo për t’u arkëtuar merr parasysh shumën e çfarëdo zbritje tregtare, zbritjet për shlyerje të menjëhershme dhe zbritjet e bëra për sasi (vëllim) të blerë.

	9
	Kur hyrja e mjeteve monetare ose e ekuivalentëve të mjeteve monetare është shtyrë në kohë, dhe rregullimi përbën në fakt një transaksion financiar, vlera e drejtë e shumës është vlera aktuale e të gjitha arkëtimeve të ardhshme të përcaktuara duke përdorur një normë interesi të përcaktuar. Një transaksion financimi lind kur, për shembull, një njësi ekonomike për shitjen e mallrave ofron kredi pa interes për blerësit ose pranon nga blerësi një dëftesë të arkëtueshme me një normë interesi nën nivelin e tregut. Norma e interesit e përcaktuar është norma që mund të përcaktohet më qartë mes:
(a) normës së përgjithshme të një instrumenti të ngjashëm të një emetuesi me një rankim të ngjashëm kredie, apo

(b) një norme interesi që skonton shumën nominale të instrumentit në vlerën aktuale të çmimit të shitjes së mallrave ose shërbimeve.

Një njësi ekonomike duhet të njohë diferencën në mes vlerës aktuale të të gjitha hyrjeve të ardhshme dhe shumës nominale të të ardhurave nga interesi në përputhje me paragrafët 12 dhe 13 dhe SKK 3 “Instrumentet financiare”, seksioni 1.

	10
	Një njësi ekonomike nuk do të njohë të ardhura kur:

(a) mallrat ose shërbimet janë shkëmbyer për mallra ose shërbime të ngjashme në natyrë dhe vlerë; ose

(b) mallrat ose shërbimet janë shkëmbyer për mallra ose shërbime jo të ngjashme, por transaksionit i mungon përmbajtja tregtare.

	11
	Një njësi ekonomike njeh të ardhura kur mallrat ose shërbimet e shitura janë shkëmbyer për mallra ose shërbime jo të ngjashme në një transaksion që ka përmbajtje tregtare. Në këtë rast, njësia ekonomike mat transaksionin me:

(a) vlerën e drejtë të mallrave ose shërbimeve të marra, e rregulluar për ndonjë shumë të transferuar të mjeteve monetare ose ekuivalentëve të tyre;

(b) nëse shuma në pikën (a) nuk mund të matet në mënyrë të besueshme, atëherë do të matet me vlerën e drejtë të mallrave ose shërbimeve të dhëna, të rregulluar për ndonjë shumë të transferuar të mjeteve monetare ose ekuivalentëve të tyre; ose

(c) nëse vlera e drejtë, qoftë e aktivit të marrë apo e aktivit të dhënë, nuk mund të matet në mënyrë të besueshme, atëherë do të matet me vlerën kontabël të aktivit të dhënë të rregulluar për ndonjë shumë të transferuar të mjeteve monetare ose ekuivalentëve të tyre.

	
	IDENTIFIKIMI I TRANSAKSIONIT

	12
	Një njësi ekonomike zakonisht zbaton kriteret e njohjes së të ardhurave për secilin transaksion më vete. Megjithatë, një njësi ekonomike zbaton kriteret e njohjes veçmas për çdo përbërës të identifikueshëm të një transaksioni të vetëm kur është e nevojshme që të pasqyrohet përmbajtja e transaksionit. Për shembull, një njësi ekonomike zbaton kriteret e njohjes për përbërësit e identifikueshëm veçmas të një transaksioni të vetëm, kur çmimi i shitjes së një produkti përfshin një shumë të identifikueshme për shërbimin e mëvonshëm. Anasjelltas, një njësi ekonomike zbaton kriteret e njohjes të dy ose më shumë transaksioneve së bashku, kur ata janë të lidhur në mënyrë të tillë që efekti tregtar nuk mund të kuptohet pa iu referuar grupit të transaksioneve si një i vetëm. Për shembull, një njësi ekonomike zbaton kriteret e njohjes të dy ose më shumë transaksioneve së bashku kur shet mallra dhe në të njëjtën kohë, hyn në një marrëveshje të veçantë për riblerjen e mallrave në një datë të mëvonshme, duke mohuar efektin thelbësor të transaksionit.

	13
	Nganjëherë, si pjesë e një transaksioni shitjeje, një njësi ekonomike u jep blerësve të saj një bonus besnikërie që në të ardhmen të marrin mallra ose shërbime falas ose të përfitojnë zbritje në çmim. Në këtë rast, në përputhje me paragrafin 12 njësia ekonomike do ta trajtojë bonusin si një përbërës të veçantë të identifikueshëm të transaksionit fillestar të shitjes. Njësia ekonomike do të shpërndajë vlerën e drejtë të shumës së arkëtuar apo për t’u arkëtuar në lidhje me shitjen fillestare midis bonusit dhe përbërësve të tjerë të shitjes. Shuma e shpërndarë te bonusi do të matet duke iu referuar vlerës së tij të drejtë, d.m.th. shumës me të cilën bonusi mund të shitet veçmas.

	
	SHITJA E MALLRAVE DHE E PRODUKTEVE

	14
	Të ardhurat nga shitja e mallrave dhe e produkteve njihen kur janë plotësuar të gjitha kushtet e mëposhtme:

(a) njësia ekonomike ia ka kaluar blerësit të gjitha rreziqet dhe përfitimet që lidhen me pronësinë e mallrave dhe produkteve;

(b) njësia ekonomike nuk vazhdon të jetë e përfshirë në mënyrë të vazhdueshme në menaxhimin e mallrave dhe të produkteve në atë masë që tregon se ende zotëron titullin e pronësisë dhe/ose ka kontroll efektiv mbi mallrat/produktet e shitura;

(c) shuma e të ardhurave mund të matet me besueshmëri;

(d) është e mundur që përfitimet ekonomike, që lidhen me transaksionin, do të merren nga njësia ekonomike; 

(e) kostot që kanë ndodhur, ose që do të ndodhin në lidhje me transaksionin, mund të maten me besueshmëri.

	15
	Vlerësimi nëse një njësi ekonomike ka transferuar rreziqet dhe përfitimet kryesore lidhur me pronësinë te blerësi, kërkon një analizë të rrethanave të transaksionit. Në shumicën e rasteve, kalimi i rreziqeve dhe i përfitimeve, në lidhje me pronësinë, te blerësi, përputhet me kalimin e titullit ligjor (për shembull, në shitjet me pakicë ajo ndodh në kohën e dorëzimit të mallrave/produkteve te blerësi; në rastin e shitjes me dorëzim pjesor, kalimi i titullit ligjor bëhet siç përshkruhet në marrëveshjen e dorëzimit pjesor). Në rrethana të caktuara kalimi i rreziqeve dhe i përfitimeve, që burojnë nga pronësia, nuk ndodh në të njëjtën kohë me kalimin e titullit ligjor.

	16
	Nëse rreziqet që lidhen me pronësinë nuk i kalojnë blerësit, atëherë të ardhurat nuk njihen, pavarësisht nga fakti nëse titulli ligjor i ka kaluar blerësit apo jo. Shembuj të situatave, ku rreziqet nuk i kanë kaluar blerësit dhe, si rrjedhim, të ardhurat nuk njihen nga njësia ekonomike, janë:

(a) kur njësia ekonomike mbart një detyrim për rezultate jo të kënaqshme, që nuk mbulohet nga garancitë normale;

(b) kur arkëtimi i të ardhurave nga një shitje e caktuar është i kushtëzuar nga gjenerimi i të ardhurave nga shitja e mëtejshme e këtyre mallrave/produkteve nga ana e blerësit;

(c) kur mallrat apo produktet transportohen dhe duhet të montohen, por montimi është një pjesë e rëndësishme e kontratës, i cili nuk është kryer akoma nga shitësi;

(d) kur blerësi ka të drejtë ta anulojë blerjen, për arsye të përcaktuara në kontratën e shitjes dhe shitësi është i pasigurt mbi mundësinë e kthimit apo moskthimit të mallit apo produktit.

	17
	Nëse njësia ekonomike mbart vetëm një rrezik të parëndësishëm, që lidhet me pronësinë, atëherë të ardhurat nga shitja njihen edhe pse titulli ligjor nuk është kaluar. Shembuj të situatave të tilla janë:

(a) blerësi ka të drejtë t’i kthejë mallrat apo produktet gjatë kohës së specifikuar në kontratë dhe njësia ekonomike është në gjendje ta parashikojë mundësinë e kthimit, në bazë të përvojës së mëparshme. Në kohën e shitjes, njësia ekonomike i njeh të ardhurat nga shitja dhe krijon një provizion për mallrat apo produktet me mundësi kthimi; 
(b) titulli ligjor i mallrave apo produkteve të shitura mbahet nga njësia ekonomike si siguri për arkëtimin e shumës.

	
	KRYERJA E SHËRBIMEVE

	
	Kontratat e shërbimit

	18
	Kur rezultati i një transaksioni që përfshin ofrimin e një shërbimi mund të vlerësohet në mënyrë të besueshme, një njësi ekonomike njeh të ardhurat e lidhura me transaksionin duke iu referuar fazës së përfundimit të transaksionit në fund të periudhës raportuese (nganjëherë referuar si metoda e përqindjes së përfundimit).

	19
	Rezultati i një transaksioni mund të vlerësohet me besueshmëri kur plotësohen të gjitha kushtet e mëposhtme:

(a) shuma e të ardhurave mund të matet me besueshmëri;

(b) është e mundshme që përfitimet ekonomike të lidhura me transaksionin do të hyjnë në njësinë ekonomike;

(c) faza e përfundimit të transaksionit në fund të periudhës raportuese mund të matet me besueshmëri; 

(d) kostot e ndodhura për shërbimin si dhe ato që do të ndodhin për përfundimin e tij mund të maten me besueshmëri.

	20
	Metoda e fazës së përfundimit përshkruhet në paragrafët 26-32.

	21
	Kur shërbimet kryhen përmes një numri të pacaktuar veprimesh gjatë një periudhe kohore të caktuar, një njësi ekonomike i njeh të ardhurat në bazë lineare përgjatë periudhës së caktuar me përjashtim të rastit kur ka evidencë që metoda të tjera përfaqësojnë më mirë fazën e përfundimit. Kur një veprim i caktuar është shumë më i rëndësishëm se çdo veprim tjetër, njësia ekonomike shtyn njohjen e të ardhurave deri sa veprimi i rëndësishëm të kryhet.

	
	Kontratat e ndërtimit

	22
	Kur rezultati i një kontrate ndërtimi mund të vlerësohet në mënyrë të besueshme, një njësi ekonomike njeh të ardhurat dhe kostot që lidhen me kontratën e ndërtimit si të ardhura dhe shpenzime përkatësisht duke iu referuar fazës së përfundimit të aktivitetit të kontratës në fund të periudhës raportuese (shpesh referohet si metoda e përqindjes së përfundimit). Vlerësimi i besueshëm i rezultatit kërkon vlerësime të besueshme të fazës së përfundimit, kostove të ardhshme dhe arkëtueshmërisë së faturave.

	23
	Kërkesat e këtij Standardi zakonisht zbatohen veças për çdo kontratë ndërtimi. Megjithatë, në disa rrethana, ky Standard është i nevojshëm të zbatohet për përbërësit e identifikueshëm të një kontrate të vetme ose për një grup kontratash së bashku në mënyrë që të pasqyrojë përmbajtjen e një kontrate ose të një grupi kontratash.

	24
	Kur një kontratë mbulon një numër aktivesh, ndërtimi i çdo aktivi do të trajtohet si një kontratë ndërtimi e veçantë kur:
(a) për çdo aktiv janë paraqitur propozime të veçanta;

(b) çdo aktiv ka qenë subjekt i negociatave të veçanta, si kontraktori dhe klienti janë në gjendje të pranojnë ose refuzojnë atë pjesë të kontratës që lidhet me çdo aktiv; dhe

(c) kostot dhe të ardhurat e çdo aktivi mund të identifikohen.

	25
	Një grup kontratash, qoftë me një klient të vetëm ose me disa klientë, do të trajtohet si një kontratë ndërtimi e vetme kur:

(a) grupi i kontratave është negociuar si një paketë e vetme;

(b) kontratat janë të ndërlidhura kaq ngushtë saqë, praktikisht ato janë pjesë e një projekti të vetëm me një marzh fitimi të përgjithshëm; dhe

(c) kontratat janë kryer njëkohësisht ose në mënyrë të njëpasnjëshme.

	
	Metoda e fazës së përfundimit 

	26
	Kjo metodë përdoret për të njohur të ardhurat nga kryerja e shërbimeve dhe nga kontratat e ndërtimit. Një njësi ekonomike do të shqyrtojë dhe kur është e nevojshme, do të rishikojë vlerësimet e të ardhurave dhe kostove kur transaksioni i shërbimit ose kontrata e ndërtimit është në zbatim e sipër.

	27
	Një njësi ekonomike duhet të përcaktojë fazën e përfundimit të një transaksioni ose kontrate ndërtimi duke përdorur metodën që mat në mënyrën më të besueshme punën e kryer. Metodat e mundshme përfshijnë:
(a) metoda që bazohet në pjesën që zënë në koston totale të vlerësuara, shpenzimet e bëra për punën e kryer deri në një datë të caktuar. Shpenzimet e bëra për punën e kryer deri në atë datë nuk përfshijnë kostot që lidhen me aktivitetin e ardhshëm, të tilla si ato për materiale ose parapagimet;

(b) metoda që bazohet në inspektimin e punës së kryer;

(c) metoda që bazohet në përfundimin fizik të një pjesë të transaksionit të shërbimit ose punimeve të ndërtimit.
Pagesat progresive dhe parapagimet e bëra nga blerësit, shpesh nuk pasqyrojnë punën e kryer.

	28
	Një njësi ekonomike duhet të njohë shpenzimet që kanë të bëjnë me aktivitete të ardhshme në lidhje me shërbimin ose kontratën e ndërtimit, të tilla si shpenzime për materiale ose parapagimet, si një aktiv, nëse është e mundur që këto shpenzime të rikuperohen.

	29
	Një njësi ekonomike duhet të njohë si një shpenzim të menjëhershëm çdo kosto që nuk është e mundur të rikuperohet.

	30
	Kur rezultati i një kontrate shërbimi apo ndërtimi nuk mund të vlerësohet në mënyrë të besueshme:

(a) një njësi ekonomike njeh të ardhurat vetëm në masën e kostove të kryera të kontratës, të cilat mund të rikuperohen; dhe

(b) njësia ekonomike njeh kostot e kontratës si një shpenzim në periudhën në të cilën ato janë kryer.

	31
	Në rastet kur kostot totale tejkalojnë të ardhurat totale të një kontrate, shërbimi apo ndërtimi, humbja e pritshme do të njihet menjëherë si një shpenzim, kundrejt një provizioni korrespondues për një kontratë në kushte rënduese (shih SKK 6 “Provizionet, detyrimet dhe aktivet e kushtëzuara”).

	32
	Nëse nuk është më i mundur arkëtimi i një shume, të njohur tashmë si e ardhur, njësia ekonomike do ta njohë shumën e paarkëtueshme si një shpenzim në vend që të bëjë një rregullim të shumës së të ardhurave të kontratës.

	
	Të ardhurat nga kontratat e shërbimeve dhe të ndërtimit

	33
	Të ardhurat nga kontratat e shërbimeve dhe të ndërtimit përbëhen nga:

(a) shuma e pagesës fillestare të vendosur në kontratë;

(b) ndryshimet në volumin e punës që ndodhin gjatë realizimit të kontratës, kërkesat për zhdëmtim si dhe pagesat stimuluese-shtesë, vetëm atëherë kur:

(i) ato mund të sjellin të hyra për njësinë ekonomike; 

(ii) mund të maten me besueshmëri. 

	34
	Një ndryshim tipik që ndodh në kontratat e shërbimeve dhe të ndërtimit është ndryshimi i qëllimit/shtrirjes së punës nga ana e klientit që sjell pakësimin ose shtimin e të ardhurave të kontratës. Një ndryshim i tillë përfshihet në të ardhurat e kontratës kur:

(a) ka mundësi që klienti të miratojë ndryshimet në qëllimin/shtrirjen e kontratës;

(b) ndryshimi në të ardhurat e kontratës, që vjen si rrjedhojë e ndryshimit në qëllimin/shtrirjen e punës, mund të matet me besueshmëri.

	35
	Një kërkesë për zhdëmtim është shuma që pala që ofron shërbimet, kërkon të marrë nga klienti ose një palë tjetër si rimbursim për kostot që nuk ishin parashikuar në çmimin e kontratës. Kjo kërkesë përfshihet në të ardhurat e kontratës kur:

(a) negociatat me klientët, në lidhje me kërkesën, kanë arritur në atë pikë që pranimi është i mundshëm; 

(b) shuma që pritet të pranohet nga klienti mund të matet me besueshmëri.

	36
	Pagesa stimuluese është shuma që klienti është gati të paguajë, nëse disa standarde të specifikuara të performancës janë plotësuar ose tejkaluar nga ofruesi i shërbimeve. Për shembull, një kontratë mund të përmbajë një pagesë stimuluese atëherë kur shërbimi apo ndërtimi përfundon para kohe. Pagesat stimuluese përfshihen në të ardhurat e kontratës kur:

(a) shërbimet apo punimet e ndërtimit ndodhen në një fazë të tillë të avancuar sa është e mundshme që standardet e specifikuara të performancës të tejkalohen; 

(b) shuma e pagesës stimuluese mund të matet me besueshmëri.

	
	Kostot nga kontratat e shërbimeve dhe të ndërtimit

	37
	Kostot e kontratave të shërbimeve dhe të ndërtimit përfshijnë:

(a) kostot që lidhen drejtpërdrejt me kontratën specifike;

(b) kostot e përgjithshme që lidhen me kontratën specifike; 

(c) kosto të tjera që i ngarkohen në mënyrë specifike klientit. 

	38
	Kostot e kontratave të ndërtimit mund të mos zvogëlohen nga të ardhurat që vijnë si rezultat, për shembull i shitjes së materialeve të tepërta ose i shitjes së pajisjeve dhe makinerive pas kryerjes së shërbimit.

	39
	Shpenzimet që nuk lidhen në mënyrë direkte me kryerjen e një shërbimi dhe që nuk janë shpenzime të një natyre të përgjithshme, përjashtohen nga kostot e shërbimeve.

	40
	Kostot e përgjithshme, që lidhen me kontratën e shërbimeve apo të ndërtimit, përfshihen në kostot e kontratës nga data e lidhjes së kontratës deri në përfundimin e saj. Kostot që lidhen direkt me kontratën dhe që janë kryer gjatë procesit për të fituar dhe lidhur këtë kontratë përfshihen gjithashtu në koston e kontratës, nëse ato mund të identifikohen dhe maten më vete, me besueshmëri. Por kostot që lidhen direkt me kontratën dhe që janë kryer gjatë procesit për të fituar dhe lidhur këtë kontratë, njihen si shpenzim në një periudhë kontabël, nëse kontrata lidhet në periudhën kontabël pasardhëse.

	
	tË ardhurat nga PËRDORIMI NGA TË TRETË i AKTIVEVE JOMATERIALE, interesAT dhe dividendËt

	41
	Një njësi ekonomike njeh të ardhurat që rrjedhin nga përdorimi, nga palë të treta, i aktiveve të saj që sjellin përfitim pagesash për përdorime të aktiveve jomateriale (royalty), interes dhe dividendë mbi bazat e përcaktuara në paragrafin 42 kur:

(a) është e mundur që përfitimet ekonomike të lidhura me transaksionin do të hyjnë në njësinë ekonomike; dhe

(b) shuma e të ardhurave mund të matet në mënyrë të besueshme.

	42
	Të ardhurat njihen si më poshtë:

(a) të ardhurat nga shfrytëzimi nga të tretë i aktiveve jomateriale (royalty) njihen mbi bazën e të drejtave dhe detyrimeve të konstatuara, në përputhje me kushtet e kontratës; 

(b) të ardhurat nga interesi njihen mbi bazën e metodës lineare ose të metodës së bazuar në normën e brendshme të interesit efektiv (kontabilizimi, në bazë të normës së brendshme të interesit efektiv, përshkruhet gjithashtu në SKK 3 “Instrumentet financiare”);

(c) të ardhurat nga dividendët njihen kur aksionari ka të drejtë ligjore për ta arkëtuar atë (dividendin). 

	
	pARAQITJA NË PASQYRat financiare

	43
	Tepricat që rezultojnë nga kontratat e papërfunduara të shërbimeve dhe të ndërtimit duhet të paraqiten si më poshtë:

(a) shuma totale e tepricave pozitive të punës në proces përfshihet në aktivet afatshkurtra në një zë më vete në pasqyrën e pozicionit financiar. Këto teprica përfaqësojnë shumat e papaguara nga klientët;

(b) shuma totale e tepricave negative të punës në proces përfshihet në detyrimet afatshkurtra brenda grupit të detyrimeve të pagueshme nga aktiviteti dhe detyrime të tjera të pagueshme. Këto teprica përfaqësojnë të ardhura të shtyra dhe duhet të përshkruhen si shuma që njësia ekonomike u detyrohet klientëve;

(c) shumat e faturuara klientëve, arkëtime të cilat nuk janë marrë deri në datën e raportimit, paraqiten si kërkesa të arkëtueshme nga aktiviteti.

	44
	Pasqyra e të ardhurave dhe shpenzimeve përfshin të ardhurat totale të periudhës kontabël.

	
	shËnimet shpjeguese

	45
	Në shënimet shpjeguese të pasqyrave financiare, në lidhje me të ardhurat, duhet të paraqitet informacioni i mëposhtëm:

(a) politikat kontabël, të përdorura për njohjen e të ardhurave, si dhe metodat e përdorura për përcaktimin e volumit të shërbimeve të kryera (për shembull, njohja e të ardhurave nga kontratat e shërbimeve afatgjata, tarifat e konjeksionit etj.)

(b) shuma e çdo kategorie të rëndësishme të të ardhurave të njohura gjatë periudhës kontabël, duke treguar veçmas të ardhurat që vijnë nga:

(i) shitja e mallrave dhe e produkteve;

(ii) kryerja e shërbimeve;

(iii) interesi;

(iv) të ardhurat nga e drejta e përdorimit të aktiveve jomateriale nga palë të treta (royalty);
(v) dividendët;

(vi) të ardhura të tjera të rëndësishme që nuk mbulohen nga Standarde të tjera. 

	46
	Një njësi ekonomike, në lidhje me kontratat e ndërtimit, në shënimet shpjeguese duhet të japë informacionet në vijim:

(a) shumën e të ardhurave të kontratës të njohura si të ardhura gjatë periudhës;

(b) metodat e përdorura për të përcaktuar të ardhurat e kontratës të njohura gjatë periudhës;

(c) metodat e përdorura për të përcaktuar fazën e përfundimit të kontratave në proces;

(d) shumën bruto të kërkesave për t’u arkëtuar nga klientët për punë të kontraktuar si një aktiv;
(e) shumën bruto të detyrimeve ndaj klientëve për punë të kontraktuar si një detyrim.

	
	DATA E HYRJES NË ZBATIM

	47
	SKK 8 “Të ardhurat”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 8 (2023) do të zbatohen në prospektivë.

	
	TABELA KRAHASUESE

	48
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 8
	Paragrafët e SNRF-së për NVM-të botuar në korrik 2015

	SKK 9 “KOMBINIMET E BIZNESEVE DHE KONSOLIDIMI” – PËRDITËSUAR (2023)

	
	OBJEKTIVI DHE BAZAT E PËRGATITJES

	1
	Objektivi i Standardit Kombëtar të Kontabilitetit 9 “Kombinimet e biznesit dhe konsolidimi” (SKK9), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes, vlerësimit të mëpasshëm, paraqitjes si dhe të dhënies së shpjegimeve të nevojshme në pasqyrat financiare për kombinimet e bizneseve dhe njësitë e kontrolluara, të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe raportimit, të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2


	SKK 9 është i krahasueshëm me seksionin 9 “Pasqyrat e konsoliduara dhe të veçanta” dhe seksionin 19 “Kombinimet e biznesit dhe emri i mirë” të SNRF-së për NVM-të (2015). Një tabelë korresponduese e paragrafëve të SNRF për NVM-të (2015) është dhënë në paragrafin 70. Për rastet që nuk janë trajtuar në mënyrë të drejtpërdrejtë nga SKK 9 ose ndonjë SKK tjetër, drejtuesit e njësisë ekonomike raportuese duhet që, me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe ndryshimeve të fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.


	
	FUSHA E ZBATIMIT

	4


	Ky Standard zbatohet për trajtimin kontabël të kombinimeve të biznesit dhe njësive të kontrolluara. Ai jep udhëzime për identifikimin e blerësit, matjen e kostos së kombinimit të biznesit, si dhe shpërndarjen e kësaj kosto në aktivet e blera, detyrimet dhe provizionet për detyrimet e kushtëzuara të supozuara. Ai gjithashtu jep trajtimin kontabël të emrit të mirë në kohën e një kombinimi biznesi dhe më pas. Ky standard përcakton rrethanat në të cilat një njësi ekonomike paraqet pasqyra financiare të konsoliduara dhe procedurat për përgatitjen e këtyre pasqyrave. Ai gjithashtu përfshin udhëzime mbi pasqyrat financiare të veçanta dhe pasqyrat financiare të kombinuara. 

Nëse njësia kontrolluese nuk është njësi ekonomike me interes publik, mund të paraqesë pasqyra të veçanta të hartuara sipas këtij Standardi edhe nëse pasqyrat e konsoliduara i paraqet të hartuara sipas SNRF-ve.

	5


	Ky Standard përcakton trajtimin kontabël për të gjitha kombinimet e biznesit, përveç:

 (a) kombinimeve të njësive ekonomike apo bizneseve nën kontroll të përbashkët (kontroll i përbashkët do të thotë se të gjitha njësitë ekonomike ose bizneset e kombinuara, në fund të fundit, janë të kontrolluara nga e njëjta palë, si para ashtu edhe pas kombinimit të biznesit dhe ky kontroll nuk është kalimtar);

 (b) formimit të një sipërmarrjeje të përbashkët;

 (c) blerjes së një grupi aktivesh të cilat nuk përbëjnë një biznes.

	
	PËrkufizime kryesore

	6


	Më poshtë jepen përkufizimet e disa termave kryesorë që përdoren në këtë standard:

Kontrolli është fuqia për të drejtuar politikat financiare dhe ato të shfrytëzimit të një njësie tjetër ekonomike, nëpërmjet ushtrimit të së cilit përftohen përfitime ekonomike nga aktivitetet e kësaj njësie. 

Shoqëria e kontrolluar është një njësi e kontrolluar nga një njësi tjetër (d.m.th. nga shoqëria mëmë). 

Shoqëria mëmë është një njësi që zotëron një ose më shumë njësi të kontrolluara.

Grupi përbëhet nga një shoqëri mëmë dhe të gjitha njësitë e kontrolluara prej saj.

Një kombinim biznesi është bashkimi i njësive ekonomike, ose bizneseve të ndara, në një njësi ekonomike. Rezultat pothuajse i të gjitha kombinimeve të biznesit është që një njësi ekonomike, blerësi, fiton kontrollin e një ose më shumë bizneseve të tjera (njësive të blera). 

Data e blerjes është data në të cilën blerësi në mënyrë efektive merr kontrollin e njësisë së blerë.
Emri i mirë është diferenca pozitive mes kostos së blerjes dhe vlerës së drejtë/vlerës kontabël para blerjes së aktiveve neto të blera.

NQV është një njësi ekonomike me qëllim të veçantë e cila mund të krijohet për të përmbushur një objektiv të ngushtë (p.sh., për të realizuar një marrëveshje qiraje, për të ndërmarrë veprimtari të kërkim-zhvillimit ose për të krijuar instrumente financiarë nga aktivet financiare). Një NQV e tillë mund të marrë formën e një korporate, shoqërie besimi, shoqërie të thjeshtë ose të një njësie të paorganizuar juridikisht. Shpesh, NQV-të janë krijuar me marrëveshje ligjore që imponojnë kërkesa strikte mbi aktivitetet e NQV-së.

	
	Përkufizime të tjera mbi kombinimin e bizneseve

	7
	Një kombinim biznesi mund të strukturohet në mënyra të ndryshme për arsye ligjore, tatimore apo arsye të tjera. Kjo mund të përfshijë blerjen nga një njësi ekonomike të kapitalit të një njësie ekonomike tjetër, blerjen e të gjitha aktiveve neto të një njësie ekonomike tjetër, marrjen e detyrimeve të një njësie ekonomike tjetër, ose blerjen e disa prej aktiveve neto të një njësie ekonomike tjetër që së bashku përbëjnë një ose më shumë biznese.

	8
	Një kombinim biznesi mund të realizohet përmes emetimit të instrumenteve të kapitalit, transferimit të mjeteve monetare apo ekuivalente të tyre ose aktiveve të tjera, apo një përzierje të këtyre aktiveve. Transaksioni mund të jetë në mes aksionarëve të njësive ekonomike të kombinuara ose midis një njësie ekonomike dhe aksionarëve të njësisë tjetër. Kjo mund të përfshijë krijimin e një njësie ekonomike të re për kontrollin e njësive të kombinuara ose aktiveve neto të transferuara, ose ristrukturimin e një ose më shumë njësive ekonomike të kombinuara.

	
	kontabiliTETI i KOMBINIMEve të BIZNESEVE

	
	Rregulla të përgjithshme të metodës së blerjes

	9
	Të gjitha kombinimet e biznesit kontabilizohen duke përdorur metodën e blerjes.

	10
	Fakti që në një kombinim biznesi janë blerë kuotat e kapitalit (aksionet) ose aktivet dhe detyrimet e një njësie ekonomike tjetër, nuk ndikon as mbi politikat kontabël dhe as mbi parimet e regjistrimit të kombinimit të bizneseve në pasqyrat financiare të konsoliduara.

	11
	Sipas këtij standardi, bashkimi i shoqërisë mëmë me njësinë e kontrolluar plotësisht prej saj nuk është një kombinim biznesi, pasi shoqëria mëmë dhe njësia e kontrolluar prej saj përbënin një njësi të vetme ekonomike edhe para se ato të bashkoheshin.

	12
	Metoda e blerjes do të zbatohet që në datën kur kryhet blerja. Në këtë datë do të vlerësohen: kostoja e blerjes, vlera e drejtë e aktiveve neto të blera dhe emri i mirë (pozitiv ose negativ). 

	13
	Data e blerjes është data në të cilën blerësi merr kontrollin e njësisë së blerë. Për shkak se kontrolli është fuqia për të drejtuar politikat financiare dhe të shfrytëzimit të një njësie ose biznesi në mënyrë që të sigurohen përfitime nga aktivitetet e saj, nuk është e nevojshme për një transaksion që të mbyllet apo përfundohet me ligj para se të merret kontrolli nga blerësi. Në vlerësimin e kontrollit të marrë nga blerësi do të mbahen parasysh të gjitha faktet përkatëse dhe rrethanat e një kombinim biznesi.

	14
	Në bazë të konceptit të materialitetit, në zbatimin e metodës së blerjes, mund të përdoren pasqyrat financiare të muajit që është më afër datës së blerjes, nëse këto nuk ndryshojnë materialisht nga informacioni në datën e blerjes.

	15
	Duke filluar nga data e blerjes, blerësi do të njohë në:

- pasqyrën e pozicionit financiar - interesin e tij në aktivet, detyrimet ekzistuese dhe detyrimet e kushtëzuara, si dhe emrin e mirë të njësisë së blerë; 

- pasqyrën e të ardhurave dhe shpenzimeve - interesin e tij në të ardhurat dhe shpenzimet e njësisë së blerë.

	16


	Zbatimi i metodës së blerjes përfshin hapat e mëposhtëm:

(a) identifikimin e blerësit.

(b) matjen e kostos së kombinimit të biznesit.

(c) shpërndarjen, në datën e blerjes, të kostos së kombinimit të biznesit në aktivet e blera, detyrimet dhe provizionet për detyrimet e kushtëzuara të marra përsipër.

	
	Identifikimi i blerësit

	17
	Për kombinimin e një biznesi duhet të identifikohet blerësi. Blerësi është njësia ekonomike e kombinuar që merr kontrollin e njësive ekonomike ose bizneseve të tjera të kombinuara.

	18
	Edhe pse ndonjëherë mund të jetë e vështirë për të identifikuar blerësin, zakonisht ka tregues se ekziston një i tillë. Për shembull: 

(a) në qoftë se vlera e drejtë e një prej njësive ekonomike të kombinuara është dukshëm më e madhe se ajo e njësive të tjera të kombinuara, njësia me vlerën e drejtë më të madhe ka të ngjarë të jetë blerësi; 

(b) nëse kombinimi i biznesit është realizuar nëpërmjet një shkëmbimi të instrumenteve të kapitalit të zakonshëm me mjete monetare ose aktive të tjera, njësia ekonomike që jep mjete monetare ose aktive të tjera ka të ngjarë të jetë blerësi 

(c) nëse kombinimi i biznesit bën të mundur që drejtimin ta ketë një prej njësive ekonomike të kombinuara, e cila është në gjendje të përzgjedhë shumicën e ekipit drejtues të njësisë së kombinuar, atëherë kjo njësi ekonomike ka të ngjarë të jetë blerësi.

	
	Kostoja e kombinimit të biznesit

	19
	Blerësi mat koston e kombinimit të biznesi si totalin e:

(a) vlerave të drejta, në datën e shkëmbimit, të aktiveve të dhëna, detyrimeve të lindura ose të marra përsipër dhe instrumenteve të kapitalit të emetuara prej tij, në këmbim të kontrollit të njësive të blera, plus

(b) të gjitha kostot që i ngarkohen drejtpërdrejt kombinimit të biznesit.

	20
	Shembuj të kostove që i ngarkohen drejtpërdrejt kombinimit të bizneseve, janë tarifat që u paguhen këshilltarëve (për shembull, për analiza të njësisë së blerë, noterizimet, tarifat shtetërore). Kostot e sigurimit të detyrimeve financiare dhe të emetimit të instrumenteve të kapitalit, me qëllim financimin e blerjes, nuk konsiderohen si kosto që lidhen drejtpërdrejt me kombinimin e bizneseve. Kosto të tilla do të përfshihen në vlerësimin fillestar të detyrimeve dhe instrumenteve të kapitalit, në përputhje me SKK 3 Instrumentet financiare.

	
	Rregullimet në koston e një kombinimi biznesi të kushtëzuara nga ngjarjet e ardhshme

	21
	Kur një marrëveshje për kombinim biznesi parashikon një rregullim të kostos të kombinimit të kushtëzuar nga ngjarjet e ardhshme, blerësi do të përfshijë shumën e parashikuar të këtij rregullimi në koston e kombinimit në datën e blerjes në qoftë se rregullimi është i mundshëm dhe mund të matet në mënyrë të besueshme.

	22
	Megjithatë, në qoftë se rregullimi potencial nuk njihet në datën e blerjes, por më pas bëhet i mundshëm dhe mund të matet në mënyrë të besueshme, shuma shtesë do të trajtohet si një rregullim në koston e kombinimit.

	
	Shpërndarja e kostos së një kombinimi biznesi

	23
	Blerësi duhet që, në datën e blerjes, të shpërndajë koston e një kombinimi biznesi duke njohur aktivet e identifikueshme të njësisë së blerë, detyrimet dhe një provizion për ato detyrime të kushtëzuara që përmbushin kriteret e njohjes në paragrafin 27, me vlerat e tyre të drejta në këtë datë. Përjashtim bëjnë aktivet/detyrimet tatimore të shtyra të njësisë së kontrolluar, të cilët maten në përputhje me kërkesat e SKK 11 “Tatimi mbi të ardhurat”. Çdo diferencë mes kostos së kombinimit të biznesit dhe interesave të blerësit në vlerën e drejtë të aktiveve të identifikueshme, detyrimeve dhe provizioneve për detyrimet e kushtëzuara tashmë të njohura, do të trajtohet në përputhje me paragrafët 30 dhe 31 (si emër i mirë, ose i ashtuquajtur “emër i mirë negativ”). Çdo interes jokontrollues në njësinë ekonomike të kontrolluar matet në masë proporcionale të interesit jokontrollues mbi shumën e njohur të aktiveve neto të identifikueshme të njësisë së kontrolluar. 

	24
	Në datën e blerjes, blerësi njeh veçmas aktivet e identifikueshme të njësisë së blerë, detyrimet dhe detyrimet e kushtëzuara në datën e blerjes, vetëm nëse ato i përmbushin kriteret e mëposhtme në këtë datë:

(a) në rastin e një aktivi, përveç një aktivi jomaterial, është e mundur që çdo përfitim i ardhshëm ekonomik i lidhur me të do të rrjedhë te blerësi dhe vlera e tij e drejtë mund të matet në mënyrë të besueshme;
(b) në rastin e një detyrimi, përveç një detyrimi eventual, është e mundur që një dalje e burimeve do të kërkohet për të shlyer detyrimin, vlera e drejtë e të cilit mund të matet në mënyrë të besueshme;
(b) në rastin e një aktivi jomaterial ose një detyrimi eventual, vlera e drejtë e tij mund të matet në mënyrë të besueshme.

	25
	Në përputhje me paragrafin 23, blerësi njeh veças vetëm aktivet e identifikueshme, detyrimet dhe detyrimet e kushtëzuara të njësisë së blerë që ekzistojnë në datën e blerjes dhe përmbushin kriteret e njohjes në paragrafin 24. Pra: 

(a) blerësi do të njohë detyrimet për ndërprerjen ose zvogëlimin e aktiviteteve të njësisë së blerë si pjesë e shpërndarjes së kostos së kombinimit vetëm kur njësia e blerë ka, në datën e blerjes, një detyrim ekzistues për ristrukturimin, i njohur në përputhje me SKK 6 “Provizionet, detyrimet dhe aktivet e kushtëzuara”; dhe 

b) blerësi, kur shpërndahet kostoja e kombinuar, nuk do të njohë detyrime për humbje të ardhshme apo kosto të tjera që pritet të shkaktohen si rezultat i kombinimit të biznesit.

	26
	Nëse trajtimi kontabël fillestar për një kombinim biznesi është i paplotë deri në fund të periudhës raportuese në të cilën ndodh kombinimi, blerësi do të njohë në pasqyrat e tij financiare shuma të përkohshme për zërat për të cilat kontabiliteti është i paplotë. Brenda dymbëdhjetë muajve pas datës së blerjes, blerësi në mënyrë retrospektive duhet të përshtatë shumat e përkohshme të njohura për aktivet dhe detyrimet në datën e blerjes (d.m.th., trajtimi i tyre sikur ato të ishin bërë në datën e blerjes) për të pasqyruar informacionin e ri të përftuar. Përtej dymbëdhjetë muajve pas datës së blerjes, rregullimet në trajtimin kontabël fillestar për një kombinim biznesi, do të njihen vetëm për të korrigjuar një gabim në përputhje me SKK 1. 

	
	Detyrimet e kushtëzuara

	27
	Paragrafi 23 specifikon se blerësi njeh veçmas një provizion për një detyrim të kushtëzuar të njësisë së blerë vetëm në qoftë se vlera e drejtë e tij mund të matet në mënyrë të besueshme. Në qoftë se vlera e drejtë nuk mund të matet në mënyrë të besueshme, atëherë:

(a) kjo do të ndikojë në shumën e njohur si emër i mirë ose të llogaritur në përputhje me paragrafin 32; dhe

(b) blerësi do të japë informacione shpjeguese në lidhje me këtë detyrim të kushtëzuar siç kërkohet nga SKK 6 “Provizionet, detyrimet dhe aktivet e kushtëzuara”.

	28
	Pas njohjes së tyre fillestare, blerësi do të vlerësojë detyrimet e kushtëzuara që njihen veças, në përputhje me paragrafin 23, me vlerën që është më e larta e: 

(a) shumës që do të njihej në përputhje me SKK 6 “Provizionet, detyrimet dhe aktivet e kushtëzuara”; dhe 

(b) shumës së njohur fillimisht pakësuar me shumat e njohura më parë si të ardhura në përputhje me SKK 8 “Të ardhurat”.

	
	Kontabilizimi i emrit të mirë

	29
	Blerësi duhet që, në datën e blerjes:

(a) të njohë emrin e mirë të fituar në një kombinim biznesi, si një aktiv; dhe

(b) fillimisht ta masë emrin e mirë me koston e vet, që është tejkalimi i kostos së kombinimit të biznesit mbi interesin e blerësit në vlerën e drejtë neto të aktiveve të identifikueshme, detyrimeve dhe detyrimeve të kushtëzuara të njohura.

	30


	Pas njohjes, blerësi do të masë emrin e mirë të fituar në një kombinim biznesi me koston pakësuar me amortizimin e akumuluar dhe humbjet e akumuluara nga zhvlerësimi:
(a) nëse një njësi ekonomike nuk është në gjendje të bëjë një vlerësim të besueshëm të jetës së dobishme të emrit të mirë, jeta e tij do të supozohet të jetë deri në dhjetë vite;

(b) një njësi ekonomike duhet të ndjekë SKK 5 “Aktivet afatgjata materiale dhe aktivet afatgjata jomateriale” për njohjen dhe matjen e emrit të mirë.

	
	Tejkalimi mbi koston e interesit të blerësit në vlerën e drejtë të aktiveve të identifikueshme të njësisë ekonomike të blerë, të detyrimeve aktuale dhe të kushtëzuara

	31
	Nëse interesi i blerësit në vlerën e drejtë të aktiveve të identifikueshme, detyrimeve ekzistuese dhe detyrimeve të kushtëzuara të njohura në përputhje me paragrafin 23 tejkalon koston e kombinimit të biznesit (nganjëherë referuar si “emër i mirë negativ”), blerësi do të:

(a) rivlerësojë identifikimin dhe matjen e aktiveve të identifikueshme, detyrimeve ekzistuese dhe provizioneve për detyrimet e kushtëzuara dhe matjen e kostos së kombinimit;dhe

(b) njohë menjëherë në fitim ose humbje ndonjë tepricë të mbetur pas rivlerësimit.

	
	KONSOLIDIMI

	
	Njësitë e kontrolluara - kërkesat për të paraqitur pasqyra financiare të konsoliduara

	32
	Njësitë e kontrolluara do të paraqiten:

(a) të konsoliduara zë për zë në pasqyrat financiare të konsoliduara;

(b) me koston minus zhvlerësimin në pasqyrat financiare të veçanta të investitorit.

	33
	Përveçse siç lejohet ose kërkohet nga paragrafi 35 një shoqëri mëmë duhet të paraqesë pasqyra financiare të konsoliduara në të cilën ajo konsolidon investimet e saj në njësitë e kontrolluara prej saj në përputhje me këtë standard. Pasqyrat financiare të konsoliduara duhet të përfshijnë të gjitha njësitë e kontrolluara të shoqërisë mëmë.

	34
	Kur një njësi ekonomike e përfshirë në konsolidim ka një interes pjesëmarrës në një njësi tjetër ekonomike, informacioni financiar për këtë të fundit paraqitet në pasqyrat financiare të konsoliduara si zë më vete me një përshkrim të përshtatshëm.

	35
	Një shoqëri mëmë nuk paraqet pasqyra financiare të konsoliduara nëse: 

(a)
plotësohen të dyja kushtet vijuese: 

(i) shoqëria mëmë është vetë një njësi e kontrolluar nga një njësi ekonomike tjetër mëmë që:

- zotëron 100% të aksioneve të njësisë ekonomike të përjashtuar nga detyrimi për hartimin e pasqyrave të konsoliduara ose;
- zotëron 90% apo më shumë të aksioneve të njësisë ekonomike të përjashtuar dhe pjesa tjetër e aksionarëve e kanë aprovuar përjashtimin nga detyrimi i hartimit të pasqyrave të konsoliduara; dhe 

(ii) njësia ekonomike mëmë e njësisë ekonomike të përjashtuar nga detyrimi për konsolidimin e pasqyrave financiare përgatit pasqyra financiare të konsoliduara të qëllimit të përgjithshëm që pajtohen me të gjitha SKK-të ose me këtë SKK; ose 

(b) ajo nuk ka njësi të kontrolluar përveç atyre të blera me qëllimin e shitjes ose mbylljes brenda një viti. Një shoqëri mëmë duhet ta kontabilizojë këtë njësi të kontrolluar me koston minus zhvlerësimin. 

	36
	Një njësi e kontrolluar është një njësi ekonomike që është e kontrolluar nga shoqëria mëmë. Kontrolli është fuqia për të qeverisur politikat e shfrytëzimit dhe ato financiare të një njësie në mënyrë që të sigurojë përfitime nga veprimtaritë e saj. Nëse një njësi ka krijuar një njësi me qëllim të veçantë (NQV) për të përmbushur një objektiv të ngushtë të mirëpërcaktuar, njësia duhet të konsolidojë NQV kur thelbi i marrëdhënies tregon që NQV-ja është e kontrolluar nga ajo njësi. (shiko paragrafët 17–18).

	37
	Kontrolli presupozohet se ekziston kur njësia mëmë zotëron në mënyrë direkte ose të tërthortë (nëpërmjet njësive të kontrolluara prej saj) më shumë se gjysmën e të drejtës votuese të njësisë së kontrolluar, përveç rasteve përjashtimore, kur mund të tregohet qartë që një zotërim i tillë nuk përbën kontroll. 

Kontrolli ekziston gjithashtu kur njësia mëmë zotëron gjysmën ose më pak se gjysmën e të drejtës votuese të njësisë së kontrolluar, por ka :

(a) pushtet mbi më shumë se gjysmën e të drejtës votuese, nëpërmjet një marrëveshjeje me investitorë të tjerë;

(b) pushtet për të drejtuar politikat financiare dhe të shfrytëzimit të njësisë ekonomike, sipas statutit të njësisë ose një marrëveshjeje;

(c) pushtet për të emëruar ose shkarkuar shumicën e anëtarëve të stafit drejtues dhe organit më të lartë mbikëqyrës (për shembull bordin drejtues dhe bordin e mbikëqyrjes së shoqërisë);

(d) pushtet për të përcaktuar shumicën e votave në procesin e vendimmarrjes së bordit të drejtorëve dhe organit më të lartë të mbikëqyrjes.

	38
	Kontrolli gjithashtu mund të arrihet duke pasur opsione ose instrumente financiare të konvertueshëm që janë aktualisht të ushtrueshëm, ose duke pasur një agjent me aftësinë për të drejtuar veprimtaritë në përfitim të njësisë kontrolluese. 

	39
	Një njësi e kontrolluar nuk përjashtohet nga konsolidimi thjesht sepse investitori është një organizatë investimi ose një njësi e ngjashme.

	40
	Një njësi e kontrolluar nuk përjashtohet nga konsolidimi sepse veprimtaritë e biznesit nuk janë të ngjashme me atë të njësive të tjera brenda grupit. Informacioni i duhur jepet duke konsoliduar njësi të tilla si dhe duke dhënë informacione shtesë në pasqyrat financiare të konsoliduara rreth veprimtarive të ndryshme të biznesit të njësive të kontrolluara. 

	41
	Njësia ekonomike mëmë dhe të gjitha njësitë e kontrolluara prej saj duhen përfshirë në konsolidim, pavarësisht se ku operojnë dhe ku i kanë selitë njësitë e kontrolluara dhe pavarësisht faktit nëse në juridiksionet ku veprojnë ka kufizime për transferimin jashtë juridiksionit të mjeteve monetare apo aktiveve të tjera. 

	42
	Në pasqyrat financiare të konsoliduara nuk është nevoja të përfshihet një njësi ekonomike, edhe nëse është një njësi ekonomike me interes publik, kur përmbushet të paktën njëri prej kushteve të mëposhtme: 

a) në raste tejet të rralla kur informacioni i nevojshëm për hartimin e pasqyrave financiare të konsoliduara në përputhje me këtë Standard nuk mund të sigurohet pa shpenzime ose vonesa të pajustifikueshme;

b) kufizime të forta dhe afatgjata i impononojnë njësisë ekonomike mëmë mos ushtrimin e të drejtave të saj mbi aktivet ose menaxhimin e njësisë ekonomike që nuk përfshihet në konsoldim;

	43
	Çdo njësi ekonomike, përfshirë edhe njësitë ekonomike me interes publik, përjashtohen nga detyrimi për të paraqitur pasqyra financiare të konsoliduara nëse:

a) ka vetëm njësi bija të tilla që individualisht apo të marra së bashku janë jomateriale; ose

b) të gjitha njësitë ekonomike bija përjashtohen nga konsolidimi sipas paragrafit 42.

	44
	Ndonëse në pjesën më të madhe, njësitë e kontrolluara janë njësi tregtare, në rrethana të caktuara edhe njësi jotregtare (për shembull, fondacionet dhe institucionet jofitimprurëse) mund ta përmbushin përkufizimin e një shoqërie të kontrolluar. Përveç kritereve të përmendura në paragrafin 37, përcaktimi i kontrollit (ose ndikimit të ndjeshëm) për njësitë jotregtare mbështetet gjithashtu në faktin se cila njësi do të zotërojë aktivet e njësisë jotregtare, pas likuidimit të saj.

	45
	Pasqyrat financiare të konsoliduara përbëhen nga pasqyra e konsoliduar e pozicionit financiar, pasqyra e konsoliduar e performancës, pasqyra e konsoliduar e fluksit të mjeteve monetare, pasqyra e konsoliduar e ndryshimeve në kapital dhe shënimet shpjeguese përkatëse. 

	
	Njësitë ekonomike me qëllim të veçantë

	46
	Një njësi ekonomike duhet të përgatisë pasqyra financiare të konsoliduara që përfshijnë atë vetë si dhe çdo NQV që është e kontrolluar nga ajo. Përveç rrethanave të përshkruara në paragrafin 37, rrethanat e mëposhtme mund të tregojnë që një njësi ekonomike kontrollon një NQV (kjo nuk është një listë gjithëpërfshirëse): 

(a)
veprimtaritë e NQV-së zhvillohen në emër të njësisë ekonomike sipas nevojave të saj specifike të biznesit; 

(b)
njësia ka fuqinë përfundimtare vendimmarrëse mbi veprimtaritë e NQV-së edhe pse vendimet e përditshme janë të deleguara;

(c)
njësia ekonomike ka të drejtën të përfitojë shumicën e përfitimeve të NQV-së dhe prandaj mund të ekspozohet ndaj rreziqeve rastësore që lidhen me veprimtarinë e NQV-së; 

(d)
njësia mban shumicën e rreziqeve të mbetura ose të pronësisë të lidhura me NQV-në dhe aktivet e saj.

	
	Procedurat e konsolidimit

	47
	Pasqyrat financiare të konsoliduara paraqesin informacion financiar rreth grupit si një njësi e vetme ekonomike. Në përgatitjen e pasqyrave financiare të konsoliduara, një njësi ekonomike duhet të: 
(a)
kombinojë pasqyrat financiare të shoqërisë mëmë dhe njësive të kontrolluara prej saj, zë për zë, duke bashkuar zërat e ngjashëm të aktiveve, detyrimeve, kapitalit, të ardhurave dhe shpenzimeve; 

(b)
eliminojë vlerën kontabël të investimeve të shoqërisë mëmë në secilën njësi të kontrolluar dhe pjesën e shoqërisë mëmë në kapitalin e secilës njësi të kontrolluar; 

(c)
masë dhe të paraqesë interesin jokontrollues në fitimin ose humbjen e njësive të konsoliduara për periudhën e raportimit veçmas nga interesi i pronarëve të shoqërisë mëmë; dhe

(d)
masë dhe paraqesë interesin jokontrollues në aktivet neto të njësive të konsoliduara, veçmas nga kapitali i pronarëve të shoqërisë mëmë në to. Interesi jokontrollues në aktivet neto konsiston në: 

(i)
vlerën e interesit jokontrollues në datën fillestare të kombinimit të biznesit 

(ii)
pjesën e interesit jokontrollues në ndryshimet e kapitalit që nga data e kombinimit. 

	48
	Pjesët e fitimit/humbjes dhe ndryshimet e kapitalit, shpërndarë mes aksionarëve të shoqërisë mëmë dhe interesave jokontrolluese, përcaktohen në bazë të interesave ekzistuese të pronësisë dhe nuk reflektojnë ushtrimin ose konvertimin e mundshëm të opsioneve apo instrumenteve të konvertueshëm.

	
	Tepricat dhe transaksionet nga marrëdhëniet brenda grupit

	49
	Tepricat dhe transaksionet nga marrëdhëniet brenda grupit, duke përfshirë të ardhurat, shpenzimet dhe dividendët, eliminohen tërësisht. Fitimet dhe humbjet që rezultojnë nga transaksionet brenda grupit që janë njohur në aktive, si inventarët apo aktive afatgjatë materiale, eliminohen tërësisht. Humbjet nga marrëdhëniet brenda grupit mund të tregojnë një zhvlerësim që kërkon njohje në pasqyrat financiare të konsoliduara (shih SKK 5 “Aktivet afatgjata materiale dhe aktivet afatgjata jomateriale”). SKK 11 “Tatimi mbi fitimin” zbatohet për diferencat e përkohshme që rezultojnë nga eliminimi i fitimeve dhe humbjeve nga transaksionet brenda grupit. 

	
	Datë e njëjtë raportimi

	50
	Pasqyrat financiare të shoqërisë mëmë dhe njësive të kontrolluara prej saj, të përdorura në përgatitjen e pasqyrave financiare të konsoliduara, duhet të përgatiten në të njëjtën datë raportimi, përveçse kur kjo është e vështirë për t’u bërë.

	51
	Standardi lejon ose kërkon që pasqyrat financiare të konsoliduara të përpilohen në një datë tjetër, të ndryshme nga sa përcaktohet në paragrafin 50 të këtij Standardi, në rastet kur drejtimi gjykon se është me rëndësi të merren në konsideratë datat e pasqyrave financiare të numrit më të madh të njësive ekonomike ose të njësive ekonomike më të rëndësishme të përfshira në konsolidim, me kusht që:

· ky fakt të bëhet i ditur në shënimet e pasqyrave financiare dhe të jepen arsyet për këtë;

· të mbahen në konsideratë, ose të bëhen të ditura, ngjarjet e rëndësishme që kanë të bëjnë me aktivet dhe detyrimet, pozicionin financiar dhe fitimin ose humbjen e njësive ekonomike të përfshira në konsolidim, ngjarje këto që kanë ndodhur që nga data e raportimit të asaj njësie ekonomike deri në datën e pasqyrave financiare të konsoliduara; dhe

- kur data e raportimit të një njësie ekonomike është përpara ose pas datës së pasqyrave financiare të konsoliduara, me një diferencë prej më shumë se tre muajsh, ajo njësi ekonomike konsolidohet në bazë të pasqyrave financiare të ndërmjetme të hartuara në datën e pasqyrave financiare të konsoliduara.

	
	Politikat e njëjta kontabël

	52
	Pasqyrat financiare të konsoliduara përgatiten duke përdorur politika kontabël të njëjta për pasqyrat financiare të njësive të kontrolluara të konsoliduara. Nëse një njësi e kontrolluar e konsoliduar i ka përgatitur pasqyrat financiare të saj, duke përdorur politika të tjera kontabël (për shembull, në përputhje me parime të kontabilitetit gjerësisht të pranuara të një vendi tjetër), bëhen rregullimet e duhura në pasqyrat financiare të njësisë së kontrolluar para se të bëhet konsolidimi, me qëllim që ato të jenë në përputhje me politikat kontabël të grupit.

	
	Blerja dhe mbyllja/shitja e njësive të kontrolluara

	53
	Njësitë e kontrolluara konsolidohen nga data e blerjes së tyre. Të ardhurat dhe shpenzimet e një njësie të kontrolluar përfshihen në pasqyrat financiare të konsoliduara deri në datën kur shoqëria mëmë heq dorë nga kontrolli i njësisë së kontrolluar. Kur një njësi e kontrolluar mbyllet/shitet gjatë periudhës kontabël, të ardhurat dhe shpenzimet e saj do të përfshihen në pasqyrën e performancës të konsoliduar deri në datën e mbylljes/shitjes. Diferenca mes të ardhurave nga mbyllja/shitja dhe vlerës kontabël të aktiveve neto në pasqyrën e pozicionit financiar të grupit (duke përfshirë emrin e mirë) në datën e mbylljes, duke përjashtuar vlerat kumulative të çdo diference këmbimi që lidhet me një njësi të huaj të njohur në kapital në përputhje me SKK 12 “Efekti i ndryshimeve të kurseve të këmbimit”, do të njihet në pasqyrën e konsoliduar të performancës si fitim ose humbje nga mbyllja/shitja e njësisë së kontrolluar.

	54
	Nëse një njësi nuk është më njësi e kontrolluar, por investitori (shoqëria mëmë e mëparshme) vazhdon të mbajë një investim në të, ai investim duhet të kontabilizohet si aktiv financiar në përputhje me SKK 3 “Instrumentet financiare” që nga data që njësia nuk është më njësi e kontrolluar, me përjashtim të rasteve kur ajo bëhet një pjesëmarrje ose një sipërmarrje e përbashkët (në këtë rast zbatohen paragrafët e SKK 14). Vlera kontabël e investimit në datën që njësia heq dorë nga të qenët njësi e kontrolluar duhet të konsiderohet si kosto në matjen fillestare të aktivit financiar. 

	
	Interesi jokontrollues në njësitë e kontrolluara 

	55
	Interesat jokontrolluese do të paraqiten në pasqyrën e konsoliduar të pozicionit financiar në kapital, të ndara nga kapitali i aksionarëve të shoqërisë mëmë (shih gjithashtu formatin e pasqyrës së pozicionit financiar të paraqitur në shtojcën 1 të SKK 2). Interesat jokontrolluese në fitimin ose humbjen e grupit do të paraqiten gjithashtu në një zë më vete në pasqyrën e konsoliduar të të ardhurave dhe shpenzimeve (shih, gjithashtu, formatin e pasqyrës së performancës të paraqitur në shtojcën 2 të SKK 2).

	56
	Fitimi ose humbja duhet t’i atribuohet si aksionarëve të shoqërisë mëmë ashtu dhe interesit jokontrollues edhe nëse kjo rezulton në një interes jokontrollues me tepricë negative.

	
	Pasqyrat financiare të veçanta

	
	Paraqitja e pasqyrave financiare të veçanta

	57
	Paragrafi 33 i kërkon një shoqërie mëmë të paraqesë pasqyra financiare të konsoliduara. Ky Standard nuk kërkon paraqitjen e pasqyrave financiare të veçanta për njësinë që është shoqëri mëmë ose për njësitë e kontrolluara.

	58
	Pasqyrat financiare të një njësie që nuk ka njësi të kontrolluara, nuk janë pasqyra financiare të veçanta. Prandaj, një njësi që nuk është shoqëri mëmë por ka investuar në një pjesëmarrje ose ka një interes të përbashkët në një sipërmarrje të përbashkët, paraqet pasqyrat e saj financiare në pajtim me paragrafët e SKK 14, sipas rastit. Ajo gjithashtu mund të zgjedhë të paraqesë pasqyra financiare të veçanta.

	
	Zgjedhja e politikave kontabël

	59
	Kur një shoqëri mëmë, përgatit pasqyra financiare të veçanta dhe i deklaron ato të hartuara në përputhje me SKK-të, këto pasqyra duhet të pajtohen me të gjitha kërkesat e këtyre Standardeve. Njësia duhet të përdorë një nga politikat kontabël për kontabilizimin e investimeve të saj në njësitë e kontrolluara:

- kostoja minus zhvlerësimin (në përputhje me SKK 3 “Instrumentet financiare”);
- vlerën e drejtë (ndryshimet në vlerën e drejtë njihen në fitim ose humbje në përputhje me SKK 3 “Instrumentet financiare”);
- metodën e kapitalit neto (në përputhje me kërkesat e SKK 14).

Njësia duhet të zbatojë të njëjtën politikë kontabël për të gjitha investimet në një klasë të caktuar (njësi të kontrolluara, pjesëmarrje ose sipërmarrje të përbashkëta), por mund të zgjedhë politika të ndryshme kontabël për klasa të ndryshme.

	
	Pasqyrat financiare të kombinuara

	60
	Pasqyrat financiare të kombinuara janë një grup i vetëm pasqyrash financiare i dy ose më shumë njësive të kontrolluara nga një investitor i vetëm. Ky Standard nuk kërkon përgatitjen e pasqyrave financiare të kombinuara. 

	61
	Nëse investitori përgatit pasqyra financiare të kombinuara dhe i përshkruan ato si në përputhje me SKK-të, këto pasqyra duhet të pajtohen me të gjitha kërkesat e SKK-ve. Transaksionet dhe tepricat e llogarive nga marrëdhëniet midis njësive brenda grupit duhet të eliminohen; fitimet ose humbjet që rezultojnë nga transaksionet midis njësive brenda grupit, që janë njohur në aktive, si inventarë dhe aktive afatgjata materiale, duhet të eliminohen; pasqyrat financiare të njësive të përfshira në pasqyrat financiare të kombinuara duhet të përgatiten në të njëjtën datë raportimi, përveçse kur kjo është e vështirë për t’u bërë; si dhe duhet të ndiqen politika kontabël të njëjta për transaksionet e ngjashme dhe ngjarje të tjera në rrethana të ngjashme.

	
	SHËNIMEt SHPJEGUESE

	
	Për kombinime biznesi të realizuara gjatë periudhës raportuese

	62
	Për çdo kombinim biznesi që kryhet gjatë periudhës, blerësi do të japë informacione shpjeguese në vijim:

(a) emrat dhe përshkrimet e njësive ekonomike ose bizneseve të kombinuara;

(b) datën e blerjes;

(c) përqindjen e instrumenteve të kapitalit të zakonshëm të blerë;

(d) koston e kombinimit dhe një përshkrim të përbërësve të kësaj kostoje (si mjete monetare, instrumente kapitali dhe instrumente borxhi);

(d) shumat e njohura në datën e blerjes për çdo klasë të aktiveve të njësisë së blerë, detyrimet dhe detyrimet e kushtëzuara, duke përfshirë emrin e mirë;

(f) shumat e tepërta të njohura në fitim ose humbje në përputhje me paragrafin 32 dhe nënzërin në pasqyrën e të ardhurave në të cilin është njohur teprica.

	
	Për të gjitha kombinimet e biznesit

	63
	Një blerës do të japë informacion shpjegues për rakordimin e vlerës kontabël të emrit të mirë në fillim dhe në fund të periudhës raportuese, duke treguar veçmas:

(a) ndryshimet që lindin nga kombinimet e biznesit të ri;

(b) humbjet nga zhvlerësimi;

(c) nxjerrjet jashtë përdorimi të bizneseve të fituara më parë;

(d) ndryshimet e tjera;

Ky rakordim nuk duhet të paraqitet për periudhat e mëparshme

	
	Njësitë e kontrolluara

	
	Dhënia e informacioneve shpjeguese në pasqyrat financiare të konsoliduara

	64
	Në shënimet shpjeguese të pasqyrave financiare të konsoliduara duhen bërë deklarimet e mëposhtme: 

(a) fakti që pasqyrat janë pasqyra financiare të konsoliduara; 

(b) baza për arritjen në konkluzionin se kontrolli ekziston kur shoqëria mëmë nuk zotëron, direkt ose indirekt përmes njësive të kontrolluara, më shumë se gjysmën e fuqisë votuese. 

(c) çdo ndryshim midis datave të raportimit të pasqyrave financiare të shoqërisë mëmë dhe njësive të kontrolluara prej saj të përdorura në përgatitjen e pasqyrave financiare të konsoliduara; 

(d) natyrën dhe shtrirjen e çdo kufizimi domethënës (p.sh., që rezultojnë nga marrëveshjet e huamarrjes ose kërkesat rregullatore) mbi aftësinë e njësive të kontrolluara për t’i transferuar fonde shoqërisë mëmë në formën e dividendëve ose për t’i ripaguar huat. 

	65
	Krahas informacioneve që kërkon paragrafi 64, shënimet e pasqyrave financiare të konsoliduara japin edhe informacionet e mëposhtme:

(a) në lidhje me njësitë ekonomike të përfshira në konsolidim:

(i) emrat dhe selitë e regjistruara të këtyre njësive ekonomike; 

(ii) përqindjen e kapitalit të mbajtur në këto njësi ekonomike, me përjashtim të mëmës, nga njësitë e tjera ekonomike të përfshira në konsolidim ose nga persona që veprojnë në emër të tyre por për llogari të atyre njësive ekonomike; dhe

(iii) informacion se cili prej kushteve të përmendura në këtë Standard ka përbërë bazën mbi të cilën është bërë konsolidimi. 

(b) emrat dhe selinë e regjistruar të njësive ekonomike ku njësitë e përfshira në konsolidim kanë interesa pjesëmarrëse dhe përqindjen e kapitalit të tyre të mbajtur nga njësitë ekonomike të përfshira në konsolidim ose nga persona që veprojnë në emër të tyre por për llogari të atyre njësive;

(c) emrat dhe selinë e regjistruar të njësive ekonomike të konsoliduara në mënyrë proporcionale, faktorët mbi të cilët mbështetet administrimi i përbashkët i atyre njësive ekonomike dhe përqindjen e kapitalit të tyre të mbajtur nga njësitë ekonomike të përfshira në konsolidim ose nga persona që veprojnë në emër të tyre por për llogari të atyre njësive; dhe

(d) në lidhje me secilën prej njësive ekonomike, me përjashtim të atyre në të cilën njësitë ekonomike të përfshira në konsolidim, ose vetë ose përmes personave që veprojnë në emër të tyre por për llogari të njësive ekonomike, mbajnë një interes në pjesëmarrje:

(i) emrat dhe selitë e regjistruara të këtyre njësive ekonomike;

(ii) përqindjen e mbajtur në kapital;

(iii) shumën e kapitalit, rezervave dhe fitimit/humbjes për vitin më të fundit financiar të njësisë ekonomike në fjalë për të cilën janë miratuar pasqyrat financiare.

Informacioni për kapitalin, rezervat dhe fitimin/humbjen, mund të mos paraqitet kur njësia ekonomike në fjalë nuk e publikon pasqyrën e pozicionit financiar.

	66
	Kur një njësi ekonomike mëmë përjashtohet nga detyrimi për të paraqitur pasqyra financiare të konsoliduara sipas paragrafit 35 të këtij Standardi, atëherë:

(a) shënimet shpjeguese të pasqyrave financiare të njësisë ekonomike të përjashtuar japin informacionet e mëposhtme:

(i) emrin dhe selinë e regjistruar të njësisë ekonomike mëmë që paraqet pasqyrat financiare të konsoliduara të përmendura në pikën “a” të paragrafit 35; dhe

(ii) përjashtimin nga detyrimi për të paraqitur pasqyra financiare të konsoliduara dhe një raport drejtimi të konsoliduar.

(b) njësia ekonomike e përjashtuar nga detyrimi për të paraqitur pasqyra të konsoliduara publikon: 

- pasqyrat financiare të konsoliduara të përmendura në paragrafin 35 të këtij Standardi, pika (a), si dhe raportin e konsoliduar të ecurisë vjetore të përgatitur nga njësia ekonomike mëmë; dhe

- raportin e auditimit të njësisë ekonomike mëmë;

	
	Dhënia e shpjegimeve në pasqyrat financiare të veçanta

	67
	Kur një shoqëri mëmë, përgatit pasqyra financiare të veçanta, këto pasqyra financiare duhet të sqarojnë: 

(a) që pasqyrat janë pasqyra financiare të veçanta; 

(b) një përshkrim të metodave të përdorura për të kontabilizuar investimet në njësi të kontrolluar; si dhe 

(c) duhet t’i bëjnë referencë pasqyrave financiare të konsoliduara ose pasqyrave të tjera me të cilat lidhen pasqyrat financiare të veçanta.

	
	Dhënia e shpjegimeve në pasqyrat financiare të kombinuara

	68
	Pasqyrat financiare të kombinuara duhet të paraqesin sa vijon: 
(a) faktin që pasqyrat financiare janë pasqyra financiare të kombinuara; 
(b) arsyen pse janë përgatitur pasqyrat financiare të kombinuara; 
(c) bazën për përcaktimin se cilat njësi janë përfshirë në pasqyrat financiare të kombinuara; 
(d) bazën për përgatitjen e pasqyrave financiare të kombinuara; 
(e) dhënien e informacioneve për palët e lidhura.

	
	DATA E HYRJES NË ZBATIM

	69
	SKK 9 “Kombinimet e bizneseve dhe konsolidimi”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 9 (2023) do të zbatohen në prospektivë.

	
	TABELA KRAHASUESE

	70
	Tabela më poshtë tregon se si korrespondojnë paragrafët e këtij Standardi me SNRF-të për NVM-të (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 9
	Paragrafët e SNRF-së për NVM-të botuar në korrik 2015

	SKK 10 “grantet qeveritare dhe forma tË tjera tË NDIHMËs” – PËRDITËSUAR (2023)

	
	OBJEKTIVI DHE BAZA E PËRGATITJES

	1
	Objektivi i Standardit Kombëtar të Kontabilitetit 10 Grantet qeveritare dhe forma të tjera të ndihmës (SKK 10), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes dhe vlerësimit të mëpasshëm të granteve qeveritare dhe formave të tjera të ndihmës në pasqyrat financiare të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimit financiar të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 10 është i krahasueshëm me seksionin 24 – Grantet qeveritare të SNRF për NVM (2015). Një tabelë korresponduese e paragrafëve të Standardit Kombëtar me paragrafë të SNRF për NVM (2015) është dhënë në paragrafin 16. Për rastet që nuk janë trajtuar në mënyrë të drejtpërdrejtë nga SKK 10 ose ndonjë SKK tjetër, drejtuesit e njësisë ekonomike duhet që me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri në 68 të SKK 1.

	
	fusha e zbatimit

	4
	Ky standard do të përdoret për trajtimin kontabël dhe shpjegimin e granteve qeveritare dhe formave të tjera të ndihmës. 

	5
	Ky standard do të përdoret për përgatitjen e pasqyrave financiare nga ato njësi ekonomike, të cilat kanë marrë grante qeveritare ose forma të tjera ndihme. Parimet dhe kërkesat e paraqitura në këtë standard do të përdoren në lidhje me grantet qeveritare të marra nga organizma qeveritare, për sa kohë që këto organizma nuk janë aksionarë të njësisë ekonomike, si dhe kërkesat e SKK 10 nuk bien ndesh me SKK të tjera, që trajtojnë këto aspekte dhe sigurojnë një paraqitje të vërtetë e të besueshme.

	6
	Ky standard nuk trajton aspektet e mëposhtme:

(a) trajtimi kontabël dhe shënimet shpjeguese të ndihmës qeveritare në pasqyrat financiare të ndihmë-dhënësit;

(b) ndihmën qeveritare që i jepet një njësie ekonomike në formën e lehtësirave në përcaktimin e të ardhurave të tatueshme ose në formën e detyrimit të kufizuar tatimor. Shembuj të përfitimeve të tilla janë aktivitetet e përjashtuara nga tatimet, e drejta për kreditimin e tatimit mbi investimet e bëra, zbritja e amortizimit të përshpejtuar dhe norma të reduktuara të përqindjes së tatimit mbi fitimin (SKK 11 “Tatimi mbi fitimin”).

	
	PËRKUFIZIMET KRYESORE

	7
	Më poshtë jepen disa përkufizime të termave kryesorë të përdorur në këtë standard:

Ndihma është një veprim i ndërmarrë nga një organizëm qeveritar, me synimin për t’i ofruar një përfitim ekonomik të veçantë një njësie ekonomike apo një tërësie njësish ekonomike që plotësojnë disa kritere të përcaktuara. Shembujt përfshijnë këshillimin teknik ose të marketingut falas, sigurimin e garancive dhe huave me normë interesi zero ose shumë të ulët. Ndihmës nuk mund t’i caktohet një vlerë e arsyeshme.
Ndihma e trajtuar në këtë standard nuk ka të bëjë me lehtësirat që ofrohen në mënyrë të tërthortë e që ndikojnë mbi tregtinë në përgjithësi, si për shembull ofrimi i infrastrukturës në zona që kanë nevojë për zhvillim, vendosja e kufizimeve tregtare mbi konkurrentët, apo sigurimi i kushteve lehtësuese, si vaditjet ose rrjetëzimet e ujit, çka i ofrohet në mënyrë të vazhdueshme dhe pa dallim një komuniteti të tërë.

Grantet qeveritare janë ndihmë e dhënë nga një organizëm qeveritar, në formën e transferimit të burimeve apo aktiveve të një njësie ekonomike, përkundrejt plotësimit në të shkuarën ose në të ardhmen të disa kushteve të paracaktuara që lidhen me aktivitetet e shfrytëzimit të kësaj njësie ekonomike. 

Këtu bëjnë përjashtim transaksionet me qeverinë, të cilat nuk mund të dallohen nga veprimet normale tregtare të njësisë ekonomike (për shembull, një prokurim nga ana e organeve qeveritare, nëpërmjet së cilës realizohet një pjesë e shitjeve të njësisë ekonomike).

Borxhet e falshme janë borxhe, për të cilat huadhënësi merr përsipër të anulojë ripagesën e tyre, në varësi të plotësimit të disa kushteve të caktuara.

	8
	Grantet qeveritare ndryshojnë nga format e tjera të ndihmës pasi vlera e tyre monetare mund të përcaktohet relativisht me saktësi dhe mund të dallohet nga transaksionet e tjera të zakonshme tregtare të njësisë ekonomike.

	
	GRANTET QEVERITARE

	
	Njohja dhe matja e granteve qeveritare

	9
	Një njësi ekonomike i njeh grantet qeveritare si vijon: 

(a) Një grant qeveritar që nuk imponon kushte të specifikuara të performancës në të ardhmen mbi përfituesin njihet në të ardhura, kur granti qeveritar është arkëtuar/përfituar. 

(b) Një grant qeveritar që imponon kushte të specifikuara të performancës në të ardhmen mbi përfituesin njihet në të ardhura vetëm kur kushtet e performancës janë plotësuar. 

(c) Grantet qeveritare të marra para se të plotësohet kriteri i njohjes së të ardhurave njihen si një detyrim.

	10
	Një njësi ekonomike do të masë grantet qeveritare të përftuara me vlerën e drejtë të aktivit të marrë ose për t’u marrë.

	11
	Një borxh i falshëm trajtohet si një grant qeveritar kur ka siguri të mjaftueshme që njësia ekonomike do të plotësojë kushtet e paracaktuara për faljen e borxhit.

	
	PARAQITJA NË PASQYRAT FINANCIARE

	12
	Aktivet e marra ose të blera nëpërmjet granteve qeveritare njihen në pasqyrën e pozicionit financiar në të njëjtën mënyrë siç njihen aktivet e tjera të të njëjtit lloj.

	13
	Të ardhurat dhe shpenzimet, që lidhen me grantet qeveritare, njihen në pasqyrën e të ardhurave dhe shpenzimeve në zërat “Të ardhura të tjera të shfrytëzimit/dhe shpenzime të tjera të shfrytëzimit” ose si zë më vete.

	
	SHËNIMET SHPJEGUESE

	14
	Në shënimet shpjeguese të pasqyrave financiare duhet të paraqitet informacioni i mëposhtëm, në lidhje me grantet qeveritare dhe ndihma të tjera: 

(a) natyrën dhe shumën e granteve qeveritare të njohura në pasqyrat financiare;
(b) kushtet e papërmbushura dhe detyrimet e kushtëzuara të lidhura me grantet qeveritare që nuk kanë qenë të njohura në të ardhurat;
(c) një përshkrim të formave të tjera të ndihmës qeveritare nga të cilat njësia ekonomike ka përfituar drejtpërdrejt.

	
	DATA E HYRJES NË ZBATIM

	15
	SKK 10 “Grantet qeveritare dhe forma të tjera të ndihmës”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 10 (2023) do të zbatohen në prospektivë.

	
	TABELA KRAHASUESE

	16
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 10
	Paragrafët e SNRF-së për NVM-të botuar në korrik 2015

	
	Paragrafi 1
	Asnjë

	
	Paragrafi 2
	Asnjë

	
	Paragrafi 3
	Asnjë

	
	Paragrafi 4
	Sek. 24.1

	
	Paragrafi 5
	Asnjë

	
	Paragrafi 6
	Sek. 24.3

	
	Paragrafi 7
	Sek. 24.7; 24.2; 24.1

	
	Paragrafi 8
	Sek. 24.2

	
	Paragrafi 9
	Sek. 24.4

	
	Paragrafi 10
	Sek. 24.5

	
	Paragrafi 11
	Asnjë

	
	Paragrafi 12
	Asnjë

	
	Paragrafi 13
	Asnjë

	
	Paragrafi 14
	Sek. 24.6

	
	Paragrafi 15
	Asnjë

	
	Paragrafi 16
	Asnjë


	Para
	SKK 11 “Tatimi mbi fitimin” – PËRDITËSUAR (2023)

	
	OBJEKTIVI DHE BAZAT E PëRGATITJES 

	1
	Objektivi i Standardit Kombëtar të Kontabilitetit 11 “Tatimi mbi fitimin” (SKK 11), miratuar nga Këshilli Kombëtar i Kontabilitetit dhe shpallur nga ministri përgjegjës përfinancat, është dhënia e parimeve të njohjes, matjes dhe vlerësimit të mëpasshëm të tatimit mbi fitimin si dhe të shpjegimeve të nevojshme në pasqyrat financiare, të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimeve financiare të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 11 është i krahasueshëm me seksionin 29 “Tatimi mbi të ardhurat” të Standardit Ndërkombëtar të Raportimit Financiar për NVM-të (2015). Një tabelë korresponduese e paragrafëve të Standardit me paragrafë të SNRF për NVM (2015) është dhënë në paragrafin 40. Për rastet që nuk janë trajtuar në mënyrë të drejtpërdrejtë nga SKK 11 ose ndonjë SKK tjetër, drejtuesit e njësisë ekonomike duhet që me miratimin e Këshillit Kombëtar të Kontabilitetit të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4
	Ky Standard mbulon kontabilizimin e tatimit mbi fitimin. Ai i kërkon një njësie ekonomike të njohë pasojat tatimore aktuale dhe të ardhshme nga transaksionet dhe ngjarjet e tjera të njohura në pasqyrat financiare. Njësitë ekonomike të vogla inkurajohen por nuk janë të detyruara të zbatojnë kërkesat e këtij standardi për tatimin e shtyrë.

	5
	Për qëllime të këtij Standardi, tatimi mbi fitimin përfshin të gjitha tatimet brenda dhe jashtë vendit mbi fitimet e tatueshme (të pagueshme nga shoqëria mëmë, njësitë e kontrolluara prej saj ose pjesëmarrjet). Tatimi mbi fitimin përfshin, gjithashtu, tatimin në burim, i cili paguhet nga një njësi e kontrolluar, pjesëmarrje ose sipërmarrje e përbashkët për shpërndarjet e bëra te njësia ekonomike.

	6
	Ky Standard nuk trajton kontabilizimin e diferencave të përkohshme, që mund të krijohen nga grantet qeveritare ose nga përjashtimet tatimore të investimeve.

	
	PËRKUFIZIMET KRYESORE

	7
	Më poshtë jepen përkufizimet e disa termave kryesorë të përdorur në këtë Standard: 
Rezultati kontabël është fitimi ose humbja e një periudhe kontabël, para zbritjes së tatimit mbi fitimin. 
Fitimi (humbja) i/e tatueshëm është fitimi (humbja) kontabël i një periudhe, i/(e) përcaktuar në përputhje me rregullat e vendosura nga organet tatimore, mbi të cilin/(cilën) llogaritet tatimi mbi fitimin i pagueshëm (i zbritshëm). 

Shpenzimi (e ardhura) tatimor është shuma totale që i zbritet (shtohet) fitimit (humbjes) kontabël për përcaktimin e fitimit ose humbjes neto të periudhës kontabël, dhe përbëhet nga shpenzimi (e ardhura) tatimor aktual dhe shpenzimi (e ardhura) tatimor i shtyrë. 
Tatimi aktual është shuma e tatimit mbi fitimin, e pagueshme (e zbritshme) mbi fitimin (humbjen) e tatueshëm të periudhës kontabël aktuale. 
Detyrime tatimore të shtyra janë shumat e tatimit mbi fitimin, të pagueshme në periudha të ardhshme, të cilat krijohen për shkak të diferencave të përkohshme të tatueshme. 
Aktive tatimore të shtyra janë shumat e tatimit mbi fitimin, të zbritshme në periudha të ardhshme, të cilat krijohen për shkak të diferencave të përkohshme të zbritshme.

Tatimi i shtyrë është:

- tatimi i pagueshëm (i zbritshëm) në periudhat e ardhshme, zakonisht si rezultat i realizimit të aktiveve ose shlyerjes së detyrimeve, nga njësia ekonomike, me vlerën e tyre aktuale kontabël; dhe 

- efekti tatimor i mbartjes së humbjeve tatimore dhe i tatimeve të zbritshme.
Diferencat e përkohshme janë diferencat mes vlerës kontabël të një aktivi ose detyrimi në pasqyrën e pozicionit financiar dhe bazës së tij tatimore.

Diferencat e përkohshme të tatueshme janë diferenca të përkohshme që, në periudha të ardhshme kontabël, kur vlera kontabël e aktivit ose detyrimit realizohet ose shlyhet, rezultojnë në shuma të tatueshme. 
Diferencat e përkohshme të zbritshme janë diferenca të përkohshme që, në periudha të ardhshme kontabël, kur vlera kontabël e aktivit ose detyrimit realizohet ose shlyhet, rezultojnë në shuma të zbritshme tatimore. 

Baza tatimore e një aktivi ose detyrimi është vlera e atij aktivi, ose detyrimi, e njohur dhe e pranuar për qëllime tatimore. 

	
	HAPAT PËR KONTABILIZIMIN E TATIMIT MBI FITIMIN

	8
	Një njësi ekonomike duhet të kontabilizojë tatimin mbi fitimin duke ndjekur hapat (a)-(i) më poshtë: 

(1) njeh tatimin aktual, të matur në një vlerë që përfshin efektin e rezultateve të mundshme të një rishikimi nga autoritetet tatimore (paragrafët 9-12);

(2)
identifikon cilat aktive dhe detyrime mund të priten të ndikojnë në fitimin e tatueshëm nëse ato do të realizoheshin ose shlyheshin me vlerat e tyre kontabël aktuale (paragrafët 13 dhe 14); 

(3)
përcakton bazën tatimore të elementeve të mëposhtëm në fund të periudhës raportuese të: 

(i) aktiveve dhe detyrimeve të identifikuara (sipas pikës 2); (baza tatimore e aktiveve dhe detyrimeve përcaktohet nga pasojat e realizimit të aktiveve ose shlyerjes së detyrimeve me vlerat e tyre kontabël aktuale (paragrafët 14 dhe 15)); 

(ii) zërave të tjerë që kanë një bazë tatimore megjithëse nuk janë njohur si aktive ose detyrime(p.sh., zërat e njohur si të ardhura ose shpenzime që do të bëhen të tatueshme ose të zbritshme për qëllime tatimore në periudhat e ardhshme (paragrafi 16)). 

(4)
llogarit çdo diferencë të përkohshme, humbje tatimore të papërdorur dhe tatime të zbritshme (paragrafët 17–18). 

(5)
mat aktivet tatimore të shtyra dhe detyrimet tatimore të shtyra në një vlerë që përfshin efektin e rezultateve të mundshme të një rishikimi nga autoritetet tatimore, duke përdorur norma tatimore që në fund të periudhës raportuese, janë të miratuara ose janë në thelb të miratuara dhe që në bazë të ligjeve tatimore priten të zbatohen kur aktivi tatimor i shtyrë realizohet ose kur detyrimi tatimor i shtyrë shlyhet (paragrafët 22–24). 

(6)
njeh një provizion kundrejt aktiveve tatimore të shtyra në mënyrë që vlera neto e aktiveve tatimore të shtyra të barazojë vlerën më të lartë që ka më shumë mundësi të realizohet sesa jo, bazuar mbi fitimin e tatueshëm aktual ose të ardhshëm (paragrafët 27 dhe 28). 

(7)
shpërndan tatimin aktual dhe të shtyrë tek elementet përkatëse të pasqyrës së të ardhurave dhe shpenzimeve si dhe të pasqyrës së ndryshimeve në kapital (paragrafi 34). 

(8) paraqet informacionin e kërkuar (paragrafët 33–35).

	
	Njohja dhe matja e tatimIT aktual

	9
	Një njësi ekonomike njeh një detyrim tatimor të pagueshëm mbi fitimin e tatueshëm për periudhën aktuale. Nëse shuma e paguar për periudhën aktuale dhe periudhat e kaluara tejkalon vlerën e pagueshme për periudhën aktuale, njësia ekonomike njeh tejkalimin si një aktiv tatimor të zbritshëm (rimbursueshëm).

	10
	Një njësi ekonomike mat një detyrim (aktiv) tatimor aktual në vlerat që ajo pritet të paguajë (rimbursojë) mbi bazën e normave tatimore dhe ligjeve tatimore që janë miratuar ose janë në thelb të miratuara në datën e raportimit. Një njësi ekonomike duhet t’i konsiderojë normat tatimore si në thelb të miratuara atëherë kur ngjarje të ardhshme, pjesë e procesit të miratimit, historikisht nuk kanë ndikuar në rezultatin e këtij procesi dhe nuk ka mundësi të ndodhë një gjë e tillë. Paragrafët 2-31 japin udhëzime të mëtejshme në lidhje me matjen.

	11
	Një njësi ekonomike duhet të përfshijë, në vlerat e njohura në përputhje me paragrafin 9, efektin e rezultateve të mundshme të një rishikimi nga autoritetet tatimore, të matura në përputhje me paragrafin 31.

	
	NJOHJA E TATIMIT TË SHTYRË

	
	Parimi i përgjithshëm i njohjes

	12
	Një njësi ekonomike njeh një aktiv ose detyrim tatimor të shtyrë për tatimet e zbritshme (rimbursueshme) ose të pagueshme në periudhat e ardhshme si rezultat i transaksioneve ose ngjarjeve të kaluara. Këto tatime lindin nga ndryshimet mes vlerave të njohura për aktivet dhe detyrimet e njësisë ekonomike në pasqyrën e pozicionit financiar dhe njohjen e këtyre aktiveve dhe detyrimeve nga autoritetet tatimore, si dhe nga mbartja e humbjeve tatimore dhe e tatimit të zbritshëm (rimbursueshëm), të papërdorura.

	
	Aktivet dhe detyrimet realizimi ose shlyerja e të cilëve nuk do të ndikojë në fitimin e tatueshëm

	13
	Nëse njësia ekonomike pret të realizojë vlerën kontabël të një aktivi ose të shlyejë vlerën kontabël të një detyrimi pa ndikuar në fitimin e tatueshëm, atëherë nuk lind asnjë tatim i shtyrë për sa i përket këtij aktivi ose detyrimi. Prandaj, paragrafët 14-21 zbatohen vetëm për aktivet dhe detyrimet për të cilat njësia ekonomike pret që realizimi ose shlyerja e vlerës kontabël të ndikojë në fitimin e tatueshëm, si dhe për zëra të tjerë që kanë një bazë tatimore.

	
	Baza tatimore

	14
	Një njësi ekonomike përcakton bazën tatimore të një aktivi, detyrimi ose ndonjë zëri tjetër, në përputhje me ligjin e miratuar ose që është në thelb i miratuar. Nëse njësia ekonomike paraqet një rezultat tatimor të konsoliduar, baza tatimore përcaktohet nga ligji tatimor që aplikohet mbi rezultatin tatimor të konsoliduar. Nëse njësia ekonomike paraqet rezultate tatimore të veçanta për aktivitete të ndryshme, baza tatimore përcaktohet nga ligjet tatimore që aplikohen mbi secilin rezultat tatimor.

	15
	Baza tatimore është vlera që do të përfshihet në fitimin e tatueshëm gjatë realizimit ose shlyerjes së vlerës kontabël të një aktivi ose detyrimi. Më konkretisht: 

(a) baza tatimore e një aktivi është vlera që do të jetë e zbritshme për qëllimin e llogaritjes së fitimit të tatueshëm, kur vlera kontabël e aktivit realizohet përmes shitjes në fund të periudhës raportuese. Nëse realizimi i aktivit përmes shitjes nuk e rrit fitimin e tatueshëm, atëherë baza tatimore e aktivit supozohet që është e barabartë me vlerën kontabël të tij; 
(b) baza tatimore e një detyrimi është vlera e tij kontabël minus çdo vlerë të zbritshme për qëllimin e llogaritjes së fitimit të tatueshëm (ose plus çdo vlerë të përfshirë në fitimin e tatueshëm) që do të krijohej nëse detyrimi do të shlyhej me vlerën e tij kontabël në fund të periudhës raportuese. Në rastin e të ardhurave të shtyra, baza tatimore e detyrimit është vlera e tij kontabël, minus çdo shumë të ardhurash që nuk do të tatohet në periudhat e ardhshme.

	16
	Disa zëra kanë bazë tatimore, por ato nuk njihen në pasqyrën e pozicionit financiar si aktive ose detyrime. Për shembull, shpenzimet e punës kërkimore njihen si shpenzime në përcaktimin e fitimit kontabël në periudhën kontabël kur ato kanë ndodhur, por mund të mos lejohen si të zbritshme në përcaktimin e fitimit të tatueshëm (humbjes së tatueshme) të periudhës kur ato kanë ndodhur, pra të lejohen në periudha të ardhshme. Baza tatimore e shpenzimeve të punës kërkimore, është shuma që organet tatimore do ta pranojnë si të zbritshme në periudhat kontabël të ardhshme, ndërkohë që vlera kontabël në këtë rast është zero (në bazë të pasqyrave financiare të përgatitura në përputhje me SKK-të).

	
	Diferencat e përkohshme

	17
	Diferencat e përkohshme lindin në situata si p.sh.: 

(a) kur, në njohjen e aktiveve ose detyrimeve, ka një diferencë mes vlerave kontabël dhe bazave tatimore të tyre, ose kur krijohet një bazë tatimore (për ato zëra që kanë një bazë tatimore) por nuk njihet asnjë aktiv apo detyrim; 

(b) kur, pas njohjes, lind një diferencë mes vlerës kontabël dhe bazës tatimore, për shkak se e ardhura ose shpenzimi njihet në kapital në një periudhë raportuese të caktuar, ndërkohë që në fitimin e tatueshëm njihet në një periudhë raportuese tjetër; 

(c) kur, baza tatimore e një aktivi ose detyrimi ndryshon dhe ndryshimi nuk ndikon në vlerën kontabël të aktivit ose detyrimit, në asnjë periudhë raportuese.

	18
	Diferencat e përkohshme krijohen gjithashtu edhe kur:

(a)
kostoja e një kombinimi biznesesh shpërndahet mbi bazën e vlerës së drejtë të aktiveve të identifikueshme të blera/përftuara dhe të detyrimeve të marra, ndërkohë që baza tatimore e tyre nuk ndryshon; Aktivi ose detyrimi tatimor i shtyrë ndikon në shumën e emrit të mirë që një njësi ekonomike njeh.

(b) aktivet rivlerësohen ndërkohë që baza tatimore e tyre nuk ndryshon.

	
	Aktivet dhe detyrimet tatimore të shtyra

	19
	Përveçse kur kërkohet nga paragrafi 22, një njësi ekonomike duhet të njohë: 

(a) një detyrim tatimor të shtyrë për të gjitha diferencat e përkohshme që priten të rrisin fitimin e tatueshëm në të ardhmen; 

(b) një aktiv tatimor të shtyrë për të gjitha diferencat e përkohshme që priten të ulin fitimin e tatueshëm në të ardhmen; 

(c) një aktiv tatimor të shtyrë për mbartjen e humbjeve tatimore ose tatimit të zbritshëm (rimbursueshëm) të papërdorur.

	20
	Në vijim janë përjashtime nga kërkesat e paragrafit 20: 

(a) Një njësi ekonomike nuk duhet të njohë një aktiv ose detyrim tatimor të shtyrë për diferenca të përkohshme të lidhura me fitimet e papaguara nga filialet e huaja, degët, pjesëmarrjet dhe sipërmarrjet e përbashkëta në masën që investimi është, në thelb, i përhershëm në kohëzgjatje dhe njëkohësisht njësia ekonomike kontrolluese apo investitori ka kontrollin mbi përcaktimin e afatit të përfundimit të diferencës së përkohshme, përveçse kur është e dukshme që diferencat e përkohshme do të rimerren në të ardhmen e parashikueshme; 

(b) Një njësi ekonomike nuk duhet të njohë një detyrim tatimor të shtyrë për një diferencë të përkohshme të lidhur me njohjen e emrit të mirë.

	21
	Një njësi ekonomike duhet të njohë ndryshimet në një detyrim ose aktiv tatimor të shtyrë, si shpenzim tatimor në humbje ose fitim, përveç atij ndryshimi që lidhet me një zë që është njohur në kapital sipas ndonjë SKK-je tjetër, i cili duhet gjithashtu të njihet në kapital.

	
	MATJA E TATIMIT TË SHTYRË

	
	Normat tatimore


	22
	Një njësi ekonomike duhet të masë një detyrim (aktiv) tatimor të shtyrë duke përdorur normat dhe ligjet tatimore që janë miratuar ose janë në thelb të miratuara deri në datën e raportimit. Një njësi ekonomike duhet të marrë për bazë normat tatimore në thelb të miratuara atëherë kur ngjarjet e ardhshme, pjesë e procesit të miratimit, historikisht nuk kanë ndikuar në rezultatin e procesit dhe nuk ka mundësi të ndodhë një gjë e tillë.

	23
	Kur norma të ndryshme tatimore zbatohen për nivele të ndryshme të fitimit të tatueshëm, një njësi ekonomike duhet të masë shpenzimet (të ardhurat) tatimore të shtyra dhe aktivet/detyrimet tatimore të shtyra përkatëse duke përdorur normat mesatare të miratuara, ose në thelb të miratuara, që ajo pret të jenë të zbatueshme ndaj fitimit të tatueshëm (humbjes tatimore) të periudhave në të cilat ajo pret që aktivi tatimor i shtyrë të realizohet ose detyrimi tatimor i shtyrë të shlyhet.

	
	Matja

	24
	Matja e detyrimeve tatimore të shtyra dhe aktiveve tatimore të shtyra duhet të reflektojë pasojat tatimore që burojnë nga mënyra në të cilën njësia ekonomike pret, në datën e raportimit, të realizojë ose shlyejë vlerën kontabël të aktiveve dhe detyrimeve përkatëse. 

	25
	Një aktiv tatimor i shtyrë do të njihet për të gjitha diferencat e përkohshme të zbritshme deri në atë masë ku mendohet se do të ketë fitime të tatueshme të mjaftueshme, kundrejt të cilave mund të zbriten diferencat e përkohshme.

	26
	Eliminimi i diferencave të përkohshme të zbritshme në periudhat e ardhshme shoqërohet me reduktime të fitimeve të tatueshme të këtyre periudhave. Megjithatë, reduktimet e fitimit të tatueshëm do të bëhen vetëm nëse njësia ekonomike ka fitime të mjaftueshme të tatueshme, kundrejt të cilave bëhet e mundur zbritja e diferencave të përkohshme.

	27
	Një njësi ekonomike duhet të njohë një provizion kundrejt aktivit tatimor të shtyrë, në mënyrë që vlera kontabël neto e tij të barazojë vlerën më të lartë që ka më shumë mundësi të realizohet sesa jo, bazuar në fitimin e tatueshëm aktual apo të ardhshëm.

	28
	Një njësi ekonomike duhet të rishikojë vlerën kontabël neto të një aktivi tatimor të shtyrë në çdo datë raportuese dhe duhet të rregullojë shumën e provizionit për të reflektuar vlerësimin aktual të fitimeve të tatueshme të ardhshme. Rregullime të tilla duhet të njihen në fitim ose humbje, përveç rastit kur një rregullim ka lidhje me një zë që është njohur në kapital në përputhje me ndonjë SKK tjetër, i cili duhet gjithashtu të njihet në kapital.

	
	MATJA E TË DYJAVE: TATIMIT AKTUAL DHE TË SHTYRË

	29
	Aktivet dhe detyrimet tatimore, aktuale dhe të shtyra, nuk skontohen.

	30
	Pasiguria për faktin nëse autoritetet tatimore do të pranojnë vlerat e raportuara nga njësia ekonomike, ndikon në vlerën e tatimit aktual dhe tatimit të shtyrë. Një njësi ekonomike duhet të masë aktivet dhe detyrimet tatimore aktuale dhe të shtyra duke përdorur vlerën mesatare të ponderuar mbi bazën e probabilitetit të të gjitha rezultateve të mundshme, duke supozuar që autoritetet tatimore do t’i rishikojnë vlerat e raportuara dhe kanë njohuri të plotë të informacionit përkatës. Ndryshimet në vlerën mesatare të ponderuar mbi bazën e probabilitetit të të gjitha rezultateve të mundshme duhet të bazohen mbi informacion të ri dhe jo në një interpretim të ri nga njësia ekonomike të informacionit të mëparshëm të disponueshëm.

	31
	Në disa juridiksione, tatimi mbi fitimin është i pagueshëm me një normë më të lartë ose më të ulët nëse një pjesë ose i gjithë fitimi i periudhës ose fitimi i pashpërndarë paguhet si dividend ndaj aksionarëve të njësisë ekonomike. Në të dyja këto rrethana, një njësi ekonomike duhet të masë tatimet aktuale dhe të shtyra me normën tatimore të zbatueshme ndaj fitimeve të pashpërndara, derisa njësia ekonomike njeh detyrimin për të paguar dividendin. Kur njësia ekonomike njeh detyrimin për të paguar dividendin, ajo duhet të njohë detyrimin (aktivin) tatimor aktual ose të shtyrë, si dhe shpenzimet (të ardhurat) tatimore të lidhura me to.

	
	MBAJTJA NË BURIM E TATIMIT MBI DIVIDENDËT

	32
	Kur një njësi ekonomike i paguan dividendë aksionarëve/ortakëve të saj, asaj mund t’i kërkohet të paguajë një pjesë të dividendëve si tatim mbi dividendin, ndaj autoriteteve tatimore në emër të aksionarëve (ortakëve). Një shumë e tillë e paguar ose e pagueshme ndaj autoriteteve tatimore i zbritet kapitalit, si pjesë e dividendëve.

	
	PARAQITJA NË PASQYRËN E POZICIONIT FINANCIAR DHE NË PASQYRËN E PERFORMANCËS

	33
	Aktivet dhe detyrimet tatimore aktuale paraqiten në pasqyrën e pozicionit financiar, si pjesë e aktiveve afatshkurtra dhe detyrimeve afatshkurtra, ndërkohë që aktivet dhe detyrimet tatimore të shtyra paraqiten në pasqyrën e pozicionit financiar, si pjesë e aktiveve afatgjata dhe detyrimeve afatgjata, duke përdorur zërat përkatës në formatin e pasqyrës së pozicionit financiar të dhënë në SKK 2 “Paraqitja e pasqyrave financiare”.

	34
	Tatimet aktuale dhe të shtyra do të njihen si të ardhura ose shpenzime, si dhe do të përfshihen në fitimin ose humbjen e periudhës, përveç rasteve kur tatimi rrjedh nga një veprim ose ngjarje që njihet drejtpërdrejt në kapital, në të njëjtën periudhë kontabël ose në një periudhë të ndryshme.

	
	Kompensimi

	35
	Njësia ekonomike kompenson aktivet tatimore aktuale me detyrimet tatimore aktuale dhe aktivet tatimore të shtyra me detyrimet tatimore të shtyra, vetëm në rastet kur njësia: 

(a) ka një të drejtë ligjore për t’i kompensuar këto shuma; 

(b) synon të shlyejë (paguajë) shumën e tyre neto ose të realizojë aktivet, si dhe t’i shlyejë detyrimet në të njëjtën kohë. 

	
	SHËNIMET SHPJEGUESE

	36
	Një njësi ekonomike duhet të japë informacion shpjegues që i jep mundësi përdoruesve të pasqyrave të saj financiare për të vlerësuar natyrën dhe efektin financiar të pasojave tatimore aktuale ose të shtyra të transaksioneve dhe ngjarjeve të tjera të njohura.

	37
	Një njësi ekonomike duhet të deklarojë veçmas përbërësit më kryesorë të shpenzimeve (të ardhurave) tatimore. Përbërës të tillë të shpenzimeve (të ardhurave) tatimore mund të përfshijnë:

(a) shpenzimet (të ardhurat) tatimore aktuale;

(b) çdo rregullim i njohur në periudhën raportuese për tatimin aktual të periudhave të mëparshme; 

(c) shumën e shpenzimit (të ardhurës) tatimore të shtyrë, që ka të bëjë me krijimin dhe realizimin e diferencave të përkohshme;

(d) shumën e shpenzimit (të ardhurës) tatimore të shtyrë që ka të bëjë me ndryshimet në normat tatimore ose aplikimin e tatimeve të reja; 
(e) efektin në shpenzimet tatimore të shtyra që lindin nga një ndryshim në rezultatet e mundshme të një rishikimi nga autoritetet tatimore (shiko paragrafin 30); 

(f) rregullimet në shpenzimet tatimore të shtyra që lindin nga një ndryshim në statusin tatimor të njësisë ekonomike ose aksionarëve/ortakëve të saj;

(g) çdo ndryshim në shumën e provizionit (shiko paragrafët 27 dhe 28); 

(h) shumën e shpenzimit tatimor që ka të bëjë me ndryshimet në politikat dhe gabimet kontabël (shih SKK 1 “Kuadri i përgjithshëm për përgatitjen e pasqyrave financiare”). 

	38
	Një njësi ekonomike duhet të deklarojë veçmas si vijon: 

(a) së bashku, tatimin aktual dhe tatimin e shtyrë, në lidhje me zërat që njihen si zëra të të ardhurave të tjera gjithëpërfshirëse;

(b) shumat totale të tatimeve aktuale dhe të shtyra, që kanë të bëjnë me zërat e ngarkuar ose kredituar drejtpërdrejt në kapital;
(c) një shpjegim të diferencave më kryesore midis vlerave të paraqitura në kapital dhe vlerave të raportuara tek autoritetet tatimore; 

(d) një shpjegim të ndryshimeve në normën(at) e zbatueshme tatimore krahasuar me periudhën paraardhëse raportuese;

(e) për çdo lloj diference të përkohshme dhe për çdo lloj humbje tatimore ose tatimi të zbritshëm (rimbursueshëm) të papërdorur: 

(i) vlerën e detyrimeve tatimore të shtyra, aktiveve tatimore të shtyra dhe të provizionit në fund të periudhës raportuese; dhe

(ii) një analizë të ndryshimit në detyrimet tatimore të shtyra, aktivet tatimore të shtyra dhe provizonit gjatë periudhës. 

(f) datën e skadimit, nëse ka, të diferencave të përkohshme, humbjeve tatimore dhe tatimeve të zbritshme (rimbursueshme) të papërdorura; 

(g) në rrethanat e përshkruara në paragrafin 31, një shpjegim të natyrës së pasojave të mundshme tatimore që mund të rezultojnë nga pagesa e dividendëve ndaj aksionarëve të njësisë.

	
	DATA E HYRJES NË ZBATIM

	39
	SKK 11 “Tatimi mbi fitimin”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 11 (2023) do të zbatohen në prospektivë.

	
	TABELA KRAHASUESE

	40
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese, nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 10
	Paragrafët e SNRF-së për NVM-të botuar në korrik 2015

	SKK 12 “EFEKTI I NDRYSHIMEVE TË KURSEVE TË KËMBIMIT” – PËRDITËSUAR (2023)

	
	 OBJEKTIVI DHE BAZAT E PËRGATITJES

	1
	Objektivi i Standardit Kombëtar të Kontabilitetit 12 “Efekti i kurseve të këmbimit” (SKK12), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes e vlerësimit të mëpasshëm të transaksioneve në monedhë të huaj si dhe të shpjegimeve të nevojshme në pasqyrat financiare, të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe raportimit financiar, të pranuara në shkallë ndërkombëtare, ku kërkesat e përgjithshme të të cilave përshkruhen në ligjin për kontabilitetin.

	2
	SKK 12 është i krahasueshëm me seksionin 30 “Përkthimi i monedhës së huaj” të Standardeve Ndërkombëtare të Raportimit Financiar për Njësitë e vogla dhe të Mesme (SNRF për NVM). Një tabelë korresponduese e paragrafëve të këtij standardime paragrafë të SNRF për NVM (2015) është dhënë në paragrafin 35. Për rastet që nuk janë trajtuar në mënyrë të drejtpërdrejtë nga SKK 12 ose ndonjë SKK tjetër, drejtuesit e njësisë ekonomike raportuese duhet që, me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe të fluksit të mjeteve monetare të njësisë ekonomike, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. SKK nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4
	Ky standard do të zbatohet për:

(a) trajtimin kontabël të transaksioneve dhe tepricave në monedhë të huaj;

(b) përkthimin e rezultateve dhe pozicionit financiar të veprimtarive në monedhë të huaj të kryera jashtë vendit, që përfshihen në pasqyrat financiare të njësive, nëpërmjet konsolidimit të plotë ose modelit të kapitalit;

(c) përkthimin e pasqyrave financiare në monedhën raportuese.

Kontabilizimi i instrumenteve financiare në monedhë të huaj trajtohet në përputhje me SKK 3 “Instrumentet financiare”.

	
	PërkufizimeT kryesore

	5
	Më poshtë jepen përkufizimet e disa termave kryesorë që përdoren në këtë standard:

Kursi i këmbimit të mbylljes është kursi i këmbimit në datën e raportimit.

Diferenca nga kurset e këmbimit është diferenca që vjen nga përkthimi i një shume të dhënë nga një monedhë në një monedhë tjetër (në lekë) me kurse të ndryshme këmbimi.

Kursi i këmbimit është kursi, me të cilin këmbehen dy monedha të ndryshme. 

Monedha e huaj është çdo monedhë tjetër, përveç lekut.

Njësi ekonomike e huaj është një njësi në formën e një shoqërie të kontrolluar, pjesëmarrje, sipërmarrje të përbashkët ose dege të njësisë ekonomike, veprimtaritë e së cilës janë të bazuara ose kryhen në një vend të huaj dhe në një monedhë të ndryshme nga ajo raportuese e njësisë ekonomike. 

Grupi përbëhet nga një shoqëri mëmë si dhe të gjitha njësitë e kontrolluara prej saj.

Zëra monetarë janë mjetet monetare të njësisë ekonomike, si dhe aktivet e detyrimet për t’u arkëtuar ose për t’u paguar me një numër të përcaktuar mjetesh monetare. 

Investimi neto në një njësi ekonomike të huaj është shuma e interesit të njësisë ekonomike në aktivet neto të njësisë ekonomike të huaj.

Kursi i këmbimit i menjëhershëm (spot) është kursi i këmbimit për një lëvrim të menjëhershëm.

	
	MONEDHA FUNKSIONALE

	6
	Çdo njësi ekonomike duhet të identifikojë monedhën e saj funksionale. Monedha funksionale e një njësie ekonomike është monedha e mjedisit primar ekonomik në të cilin operon njësia ekonomike.

	7
	Zakonisht, mjedisi primar ekonomik në të cilin operon njësia ekonomike është mjedisi në të cilin ajo kryesisht gjeneron dhe shpenzon mjete monetare. Prandaj, në përcaktimin e monedhës së saj funksionale, një njësi ekonomike ka parasysh faktorët e mëposhtëm: 

(a)
 monedhën që kryesisht ndikon në çmimet e shitjes për mallrat, produktet dhe shërbimet (kjo shpesh do të jetë monedha në të cilën përcaktohen dhe paguhen çmimet e shitjes për mallrat, produktet dhe shërbimet e saj) si dhe monedhën e vendit, forcat konkurruese dhe rregullimet e tregut të cilat kryesisht përcaktojnë çmimet e shitjes së mallrave, produkteve dhe shërbimeve të saj; 

(b) monedhën që kryesisht ndikon në koston e punës, materialeve dhe kosto të tjera të ofrimit të mallrave dhe shërbimeve (kjo shpesh do të jetë monedha në të cilën përcaktohen dhe shlyhen kosto të tilla).

	8
	Faktorët vijues mundet gjithashtu të sigurojnë evidencë për monedhën funksionale të një njësie ekonomike: 

(a) monedha në të cilën gjenerohen fondet nga aktivitetet financuese (emetimi i instrumenteve të borxhit dhe të kapitalit); 

(b) monedha në të cilën merren zakonisht arkëtimet nga aktivitetet operative.

	9
	Faktorët vijues shtesë merren në konsideratë në përcaktimin e monedhës funksionale të një njësie ekonomike të huaj dhe në përcaktimin nëse monedha e saj funksionale është e njëjtë me atë të njësisë ekonomike ( në këtë rast, është njësia ekonomike që ka si filial të saj, degë, pjesëmarrje apo sipërmarrje e përbashkët njësinë ekonomike të huaj):

(a) nëse aktivitetet e njësisë ekonomike të huaj janë më tepër një zgjatim i njësisë ekonomike, sesa aktivitete me një shkallë domethënëse autonomie. Një shembull i situatës së parë është kur njësia ekonomike e huaj vetëm shet mallra të importuara nga njësia ekonomike dhe i paguan asaj shumat e arkëtuara. Një shembull i situatës së dytë është kur njësia ekonomike e huaj akumulon mjete monetare dhe zëra të tjerë monetarë, kryen shpenzime, gjeneron të ardhura dhe siguron huamarrje, të gjitha kryesisht në monedhën e saj vendëse; 

(b) nëse transaksionet me njësinë ekonomike zënë një pjesë të madhe ose të vogël të aktiviteteve të njësisë ekonomike të huaj; 

(c) nëse flukset e mjeteve monetare nga aktivitetet e njësisë ekonomike të huaj prekin direkt flukset e mjeteve monetare të njësisë ekonomike dhe janë menjëherë të disponueshme për t’ju paguar asaj; 

(d) nëse flukset e mjeteve monetare nga aktivitetet e njësisë ekonomike të huaj janë të mjaftueshme për të paguar detyrimet ekzistuese apo ato të pritshme, pa financime nga njësia ekonomike.

	
	RAPORTIMI nË monedhËN funksionale të transaksioneve NË MONEDHË TË HUAJ 

	
	Njohja

	10
	Një transaksion në monedhë të huaj është ai transaksion, i cili është shprehur në monedhë të huaj ose shlyhet në monedhë të huaj, përfshirë edhe ato transaksione që rrjedhin kur njësia ekonomike: 

(a) blen ose shet ,mallra ose shërbime, çmimi i të cilave është i shprehur në monedhë të huaj;

(b) merr ose jep hua, ku shumat për t’u paguar dhe për t’u arkëtuar janë të shprehura në monedhë të huaj;

(c) përfiton ose heq dorë nga zotërimi i aktiveve dhe/ose merr përsipër apo shlyen detyrime të shprehura në monedhë të huaj.

	11
	Një transaksion në monedhë të huaj, në njohje, regjistrohet në monedhën funksionale, duke zbatuar mbi shumën e monedhës së huaj kursin e menjëhershëm të këmbimit (spot) ndërmjet monedhës funksionale dhe monedhës së huaj në datën e transaksionit.

	12
	Data e transaksionit është data kur transaksioni fillimisht plotëson kushtet për njohjen në përputhje me SKK-të. Për arsye praktike, shpesh përdoret një kurs këmbimi, i cili është i përafërt me kursin e datës së kryerjes së transaksionit, p.sh. një kurs mesatar i një jave ose një muaji mund të përdoret për të gjitha transaksionet e kryera gjatë kësaj periudhe, në secilën prej monedhave të përdorura. Por, nëse gjatë periudhës ka luhatje të konsiderueshme të kursit të këmbimit, përdorimi i kursit mesatar është i papërshtatshëm.

	
	Raportimi në fund të periudhave raportuese të mëpasshme

	13
	Në fund të çdo periudhe raportuese, një njësi ekonomike duhet:

(a) të përkthejë zërat monetarë të shprehur në monedhë të huaj duke përdorur kursin e këmbimit të mbylljes (d.m.th. në datën raportuese);

(b) të përkthejë zërat jomonetarë që maten me kosto historike në monedhë të huaj duke përdorur kursin e këmbimit në datën e transaksionit;

(c) të përkthejë zërat jomonetarë që maten me vlerën e drejtë në monedhë të huaj duke përdorur kursin e këmbimit në datën kur është përcaktuar vlera e drejtë.

	14
	Nëse kursi i këmbimit mes dy monedhave është përkohësisht i padisponueshëm, atëherë do të përdoret kursi i parë pasardhës, me të cilin mund të kryhet këmbimi.

	
	Njohja e diferencave nga kurset e këmbimit

	15
	Kur një zë monetar rrjedh nga një transaksion në monedhë të huaj, dhe ka një ndryshim në kursin e këmbimit mes datës së kryerjes së transaksionit dhe datës së shlyerjes së tij, atëherë krijohet një diferencë këmbimi. Kur transaksioni shlyhet në të njëjtën periudhë kontabël në të cilën ai është kryer e gjithë diferenca e këmbimit njihet në atë periudhë kontabël. Kur një transaksion shlyhet në një periudhë kontabël të mëpasshme, diferenca e këmbimit ,e njohur në secilën periudhë deri në datën e shlyerjes, përcaktohet nga ndryshimi i kurseve të këmbimit gjatë secilës nga periudhat kontabël.

	16
	Disa SKK të tjera kërkojnë që disa përfitime dhe humbje të njihen direkt në kapital. Për shembull, sipas SKK 5 disa përfitime ose humbje që vijnë nga rivlerësimi i aktiveve afatgjata materiale duhet të njihen drejtpërdrejtë në kapital. Kur një aktiv i tillë është në monedhë të huaj, sipas paragrafit 13 (c) të këtij standardi, shuma përkatëse e rivlerësuar duhet të përkthehet duke përdorur kursin e këmbimit në datën kur përcaktohet vlera, gjë që sjell një diferencë këmbimi, e cila gjithashtu duhet të njihet në kapital.

	
	Investimet neto në një njësi ekonomike të huaj

	17
	Një njësi ekonomike mund të ketë një zë monetar që është i arkëtueshëm ose i pagueshëm nga/ndaj një njësie ekonomike të huaj. Një zë për të cilin shlyerja nuk është planifikuar ose nuk është e mundshme të ndodhë në të ardhmen e parashikuar, në thelb është pjesë e investimeve neto të njësisë ekonomike në njësinë ekonomike të huaj dhe kontabilizohet në përputhje me paragrafin 18. Zëra të tillë monetarë mund të përfshijnë kërkesa të arkëtueshme afatgjata ose hua afatgjata. Ato nuk përfshijnë kërkesa të arkëtueshme ose kërkesa të pagueshme, afatshkurtra.

	18
	Diferencat e këmbimit që lindin nga një zë monetar i cili përbën pjesën e investimit neto të njësisë ekonomike në një njësi ekonomike të huaj, duhet të njihen në fitim ose humbje në pasqyrat e veçanta financiare të njësisë ekonomike raportuese ose në pasqyrat financiare individuale të njësisë ekonomike të huaj, si të jetë më e përshtatshme. Në pasqyrat financiare që përfshihen të dyja, njësia ekonomike e huaj dhe njësia ekonomike (p.sh. pasqyrat financiare të konsoliduara kur njësia ekonomike e huaj është filial), diferenca të tilla këmbimi duhet të raportohen si pjesë e kapitalit. Ato nuk duhet të njihen prap në fitim ose humbje me shitjen ose heqjen dorë nga investimi neto.

	
	Konsolidimi i njësive ekonomike të huaja

	19
	Për konsolidimin e aktiveve, detyrimeve, të ardhurave dhe shpenzimeve të një njësie ekonomike të huaj me ato të njësisë ekonomike, njësia ekonomike duhet të ndjekë procedurat normale të konsolidimit, si eliminimi i tepricave dhe transaksioneve të një filiali brenda grupit (shiko SKK 9 “Kombinimet e bizneseve dhe konsolidimi”).

	20
	Kur një aktiv (ose detyrim) monetar brenda grupit, qoftë afatshkurtër apo afatgjatë, eliminohet kundrejt detyrimit (ose aktivit) përkatës brenda grupit, atëherë njësia ekonomike duhet të paraqesë në pasqyrat financiare të konsoliduara rezultatet e ndryshimit të kursit të monedhës. 

Meqenëse zëri monetar përfaqëson një angazhim për të këmbyer një monedhë në një tjetër, njësia ekonomike raportuese është e ekspozuar ndaj një fitimi ose humbjeje nga ndryshimi i kursit të këmbimit të monedhës.

	21
	Diferencën e krijuar nga ndryshimi i kursit të këmbimit të monedhës, për zërin monetar të krijuar nga eliminimi, në pasqyrat financiare të konsoliduara, njësia ekonomike raportuese e njeh në fitim ose humbje, por nëse kjo diferencë lind nga rrethanat e përshkruara në paragrafin 18, njësia ekonomike do ta njohë atë si të ardhura të tjera gjithëpërfshirëse.

	22
	Emri i mirë, që krijohet nga blerja e një njësie ekonomike të huaj, si dhe rregullimet me vlerën e drejtë të aktiveve dhe detyrimeve të blera, do të trajtohen si aktive dhe detyrime të njësisë ekonomike të huaj dhe do të përkthehen me kursin e mbylljes në përputhje me paragrafin 27.

	
	Ndryshimi në monedhën funksionale

	23
	Kur ka një ndryshim në monedhën funksionale të një njësie ekonomike, njësia duhet të zbatojë përkthimin me monedhën e re funksionale në mënyrë prospektive që nga data e ndryshimit.

	24
	Siç është përshkruar në paragrafët 6 deri 9, monedha funksionale e një njësie ekonomike reflekton transaksionet, ngjarjet dhe kushtet bazë që janë të rëndësishme për njësinë ekonomike. Si rrjedhim, sapo përcaktohet monedha funksionale, ajo mund të ndryshohet vetëm nëse ka ndonjë ndryshim në këto transaksione, ngjarje dhe kushte të rëndësishme. Për shembull, një ndryshim në monedhë, që kryesisht ndikon çmimet e shitjes së mallrave dhe shërbimeve, mund të çojë në një ndryshim në monedhën funksionale të njësisë ekonomike.

	25
	Efekti i ndryshimit në monedhën funksionale kontabilizohet në mënyrë prospektive. Me fjalë të tjera, një njësi ekonomike i përkthen të gjitha zërat në monedhën e re funksionale duke përdorur kursin e këmbimit në datën e ndryshimit të monedhës funksionale. Shumat që rezultojnë nga përkthimi për zërat jomonetarë trajtohen si kosto historike e tyre.

	
	Përdorimi i monedhës raportuese e ndryshme nga monedha funksionale

	
	Përkthimi në monedhën raportuese

	26
	Nëse monedha raportuese ndryshon nga monedha funksionale, njësia ekonomike duhet t’i përkthejë zërat e të ardhurave dhe shpenzimeve dhe të pozicionit financiar nga monedha funksionale në monedhën raportuese. Për shembull, kur një grup përmban njësi ekonomike individuale me monedha të ndryshme funksionale, zërat e të ardhurave dhe shpenzimeve, si dhe të pozicionit financiar të çdo njësie ekonomike, shprehen në një monedhë raportuese të përbashkët në pasqyrat financiare të konsoliduara.

	27
	Një njësi ekonomike, duhet të përkthejë rezultatet e saj dhe pozicionin financiar, në monedhën raportuese, duke përdorur procedurat e mëposhtme: 

(a) Aktivet dhe detyrimet për çdo pasqyrë të paraqitur të pozicionit financiar (përfshirë edhe të dhënat krahasimore) duhet të përkthehen me kursin e mbylljes në datën e raportimit.

 (b) Të ardhurat dhe shpenzimet për çdo pasqyrë të të ardhurave dhe shpenzimeve (përfshirë edhe të dhënat krahasimore) duhet të përkthehen me kurset e këmbimit në datat e transaksioneve. 

(c) Të gjitha diferencat që rezultojnë nga përkthimi duhet të njihen si zë i kapitalit. Këto diferenca, në vijim, nuk mund të riklasifikohen në fitim humbje. 

	28
	Për arsye praktike, për të përkthyer zërat e të ardhurave dhe shpenzimeve, një njësi ekonomike mund të përdorë një kurs që i përafrohet kurseve të këmbimit në datat e transaksioneve, për shembull një kurs mesatar për periudhën, Gjithsesi, nëse kurset e këmbimit luhaten në mënyrë domethënëse, përdorimi i një kursi mesatar për periudhën është i papërshtatshëm.

	29
	Diferencat e këmbimit që i referohen paragrafit 27 (c) rezultojnë nga: 

(a) përkthimi i të ardhurave/shpenzimeve me kurset e këmbimit në datat e transaksioneve dhe i aktiveve/detyrimeve me kursin e këmbimit në datën e raportimit; 

(b) përkthimi i çeljes së aktiveve neto me kursin në datën e raportimit që ndryshon nga kursi paraardhës i raportimit. 

Kur diferencat e këmbimit lidhen me një njësi ekonomike të huaj që është konsoliduar, por nuk është 100% e zotëruar, diferencat e akumuluara të këmbimit që lindin nga përkthimi dhe i takojnë interesit jokontrollues në njësinë ekonomike të huaj, njihen si pjesë e interesit jokontrollues në pasqyrën e konsoliduar të pozicionit financiar.

	
	shËnimet shpjeguese

	30
	Njësia ekonomike duhet të paraqesë në shënimet shpjeguese të pasqyrave financiare informacionin e mëposhtëm:

(a) shumën e diferencave të këmbimit të njohura në pasqyrën e të ardhurave dhe shpenzimeve, përveç atyre që rrjedhin nga matja me vlerën e drejtë e instrumenteve financiare, dhe që ndryshimet njihen në pasqyrën e të ardhurave e shpenzimeve, në përputhje me SKK 3;

(b) diferencën neto të këmbimit të klasifikuar si një zë më vete në kapital, si dhe një rakordim të kësaj diference në fillim dhe në mbyllje të periudhës kontabël.

	31
	Në paragrafët vijues 32 dhe 33 referencat ndaj “monedhës funksionale”, në rastin e një grupi, kanë të bëjnë me monedhën funksionale të shoqërisë mëmë.

	32
	Një njësi ekonomike duhet të deklarojë monedhën në të cilën paraqiten pasqyrat financiare. Kur monedha raportuese është e ndryshme nga monedha funksionale, një njësi ekonomike duhet ta deklarojë këtë fakt dhe duhet të japë informacion shpjegues për monedhën funksionale dhe arsyen e përdorimit të një monedhe raportuese të ndryshme.

	33
	Kur ka një ndryshim në monedhën funksionale të njësisë ekonomike raportuese ose të një njësie ekonomike të huaj të rëndësishme, njësia ekonomike duhet të deklarojë këtë fakt si dhe arsyen e ndryshimit të monedhës funksionale.

	
	DATA E HYRJES NË ZBATIM 

	34
	SKK 12 “Efekti i ndryshimeve të kurseve të këmbimit”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 12 (2023) do të zbatohen në prospektivë.

	
	TABELA KRAHASUESE

	35
	Tabela më poshtë tregon se si korrespondojnë paragrafët e këtij Standardi me SNRF-të për NVM-të (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 12
	Paragrafët e SNRF-së për NVM-të botuar në korrik 2015

	SKK 13 “AKTIVET BIOLOGJIKE DHE MARRËVESHJET KONCESIONARE” – PËRDITËSUAR (2023)

	
	OBJEKTIVI DHE BAZAT E PËRGATITJES 

	1
	Objektivi i Standardit Kombëtar të Kontabilitetit 13 “Aktivet biologjike dhe marrëveshjet koncesionare” (SKK 13) miratuar nga Këshilli Kombëtar i Kontabilitetit dhe shpallur nga ministri përgjegjës për financat, është dhënia e parimeve të njohjes, matjes dhe vlerësimit të mëpasshëm për aktivet biologjike dhe marrëveshjet koncesionare, si dhe të shpjegimeve të nevojshme në pasqyrat financiare, të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimit financiar të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2
	SKK 13 është i krahasueshëm me seksionin 34 “Aktivitetet e specializuara” të SNRF për NVM (2015). Një tabelë korresponduese e paragrafëve të Standardit me paragrafë të SNRF për NVM-të (2015) është dhënë në paragrafin 31. Për rastet që nuk janë trajtuar në mënyrë të drejtpërdrejtë nga SKK 13 ose ndonjë SKK tjetër, drejtuesit e njësisë ekonomike raportuese duhet që me miratimin e Këshillit Kombëtar të Kontabilitetit të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe fluksit të mjeteve monetare të njësisë ekonomike raportuese, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4
	Ky Standard do të zbatohet për: 

(a) aktivet biologjike, përfshirë të gjitha aktivet biologjike, përveç tokave të përdorura për veprimtari bujqësore dhe prodhimin bujqësor, i cili kontabilizohet si inventar që nga momenti i përftimit; dhe

(b) marrëveshjet koncesionare. 

	
	AKTIVET BIOLOGJIKE

	
	Përkufizimet kryesore

	5
	Më poshtë jepen përkufizimet e termave kryesorë të përdorur në këtë standard:

- Aktiviteti bujqësor është menaxhimi nga ana e një njësie ekonomike i transformimit biologjik të aktiveve biologjike në prodhim bujqësor për shitje ose në aktive të tjera biologjike.

- Prodhimi bujqësor është prodhimi i përftuar nga aktivet biologjike të njësisë ekonomike.

- Aktivi biologjik është një kafshë e gjallë ose bimë.

- Transformimi biologjik përfshin proceset e rritjes, shndërrimit, prodhimit dhe mbarështimit që sjellin ndryshime cilësore e sasiore në aktivin biologjik.

	
	Politikat kontabël për aktivet biologjike

	6
	Një njësi ekonomike që zbaton këtë standard sepse kryen aktivitet bujqësor, duhet të përcaktojë politikën e saj kontabël për çdo klasë të aktiveve biologjike si më poshtë: 

(a) Njësia ekonomike duhet të përdorë modelin e vlerës së drejtë në paragrafët 9–12 për ato aktive biologjike për të cilat vlera e drejtë është menjëherë e përcaktueshme pa kosto apo përpjekje të tepërta;

(b) Njësia ekonomike duhet të përdorë modelin e kostos në paragrafët 13–14 për gjithë aktivet e tjera biologjike. 

Njësitë e vogla ekonomike inkurajohen por nuk janë të detyruara në zbatimin e pikës (a) të këtij neni. Këto njësi ekonomike përdorin modelin e kostos për të gjitha aktivet e tyre biologjike.

	
	Njohja fillestare

	7
	Një njësi ekonomike duhet të njohë një aktiv biologjik ose një produkt bujqësor vetëm kur: 

(a) njësia ekonomike kontrollon aktivin biologjik/produktin bujqësor si rezultat i ngjarjeve të kaluara; 

(b) është e mundshme që në njësinë ekonomike të hynë përfitime ekonomike të ardhshme të lidhura me aktivin biologjik/produktin bujqësor; dhe 
(c) vlera e drejtë ose kosto e aktivit biologjik/produktit bujqësor mund të matet në mënyrë të besueshme pa kosto ose përpjekje të tepërta. 

	8
	Njohja e aktiveve biologjike bëhet zakonisht në momentin e blerjes. Njohja bëhet gjithashtu kur aktivet biologjike gjenerohen/krijohen nga aktivet ekzistuese. Prodhimi bujqësor, i pandarë (pavjelur, pakorrur, palindur, paqethur etj.) nga një aktiv biologjik, nuk njihet si aktiv më vete.

	
	Matja dhe vlerësimi i mëpasshëm

	
	Matja-modeli i vlerës së drejtë

	9
	Një njësi ekonomike duhet të masë një aktiv biologjik në njohjen e tij dhe në çdo datë raportimi me vlerën e drejtë të tij minus kostot për shitje. Ndryshimet në vlerën e drejtë minus kostot për shitje duhet të njihen në fitim ose humbje.

	10
	Produktet bujqësore të përftuara nga aktivet biologjike të një njësie ekonomike, duhet të maten në njohje me vlerën e drejtë minus kostot e shitjes në momentin e përftimit. Kjo vlerë e matur përbën koston në datën e përftimit, kur zbatohet SKK 4 “Inventarët”.

	11
	Në përcaktimin e vlerës së drejtë, një njësi ekonomike duhet të marrë në konsideratë si vijon: 

(a) Nëse ekziston një treg aktiv për aktivin biologjik ose produktet bujqësore në gjendjen dhe vendndodhjen e tij aktuale, çmimi i kuotuar në këtë treg është baza e përshtatshme për përcaktimin e vlerës së drejtë të atij aktivi. Nëse një njësi ekonomike ka akses në tregje të ndryshme të aktiveve, njësia ekonomike duhet të përdorë çmimin e tregut ku ai pret të shesë. 

(b) Nëse nuk ekziston ndonjë treg aktiv, një njësi ekonomike përdor një ose më shumë nga sa më poshtë, kur janë të disponueshme, në përcaktimin e vlerës së drejtë: 

(i) çmimin më të fundit të transaksionit të tregut, duke u siguruar që nuk ka asnjë ndryshim domethënës në rrethanat ekonomike ndërmjet datës të këtij transaksioni dhe datës së raportimit; 

(ii) çmimet e tregut për aktivet e ngjashme të rregulluara për të reflektuar diferencat; dhe 

(iii) referencat e sektorit, p.sh., vlera e një druri frutor e shprehur në çmim eksporti dhe vlera e bagëtive e shprehur në kilogramë mish. 

(c) Në disa raste, burimet e informacionit të listuar në pikat (a) ose (b) mund të sugjerojnë konkluzione të ndryshme për vlerën e drejtë të një aktivi biologjik ose një produkti bujqësor. Një njësi ekonomike merr në konsideratë arsyet e këtyre diferencave për të arritur në vlerësimin më të besueshëm të vlerës së drejtë brenda një game relativisht të ngushtë të vlerësimeve të arsyeshme. 

(d) Në disa rrethana, vlera e drejtë mund të jetë menjëherë e përcaktueshme pa kosto apo përpjekje shtesë megjithëse çmimet ose vlerat e përcaktuara të tregut nuk janë të disponueshme për një aktiv biologjik në gjendjen e tij aktuale. Një njësi ekonomike duhet të marrë në konsideratë nëse vlera aktuale e flukseve monetare neto të pritshme nga aktivi e skontuar me një normë të caktuar aktuale tregu, rezulton në një matje të besueshme të vlerës së drejtë.

	12
	Zakonisht njësia ekonomike bën shpenzime gjatë gjithë jetës së dobishme të një aktivi biologjik. Këto shpenzime kontabilizohen dhe përfshihen si pjesë e vlerës kontabël të aktiveve biologjike, vetëm nëse ato i plotësojnë kriteret e njohjes si aktiv.

	
	Matja – modeli i kostos

	13
	Njësia ekonomike mat me kosto minus çdo amortizim të akumuluar dhe çdo humbje nga zhvlerësimi i akumuluar, ato aktive biologjike vlera e drejtë e të cilëve nuk është menjëherë e përcaktueshme, pa kosto apo përpjekje shtesë. 

	14
	Njësia ekonomike mat produktet bujqësore të siguruara nga aktivet e saj biologjike me vlerën e drejtë minus kostot e shitjes në momentin e përftimit. Një matje e tillë përbën koston e produktit bujqësor në datën e matjes.

	
	Zhvlerësimi i aktiveve biologjike të mbajtura me kosto

	15
	Aktivet biologjike, të mbajtura me modelin e kostos, i nënshtrohen testit për zhvlerësim në çdo datë raportimi të pasqyrës së pozicionit financiar.

	16
	Shuma e zhvlerësimit duhet të përcaktohet zë për zë. Në rastet kur një vlerësim i tillë nuk është praktik, zhvlerësimi duhet të matet për një grup zërash të ngjashëm, ose që kanë lidhje me njëri-tjetrin. Zvogëlimi duhet të marrë parasysh kostot e përllogaritura për përfundimin dhe shitjen e produkteve, por nuk duhet të përfshijë fitimin që do të krijohet në fazat e mëvonshme të prodhimit. 

	17
	Një zvogëlim, i bërë në një periudhë kontabël të mëparshme, duhet të anulohet në ato raste kur kushtet, mbi bazën e të cilave është bërë zvogëlimi, nuk ekzistojnë më.

	
	Çregjistrimi

	18
	Aktivet biologjike çregjistrohen atëherë kur ato shiten. Njësia ekonomike duhet t’i çregjistrojë aktivet biologjike edhe në ato raste kur ato nuk kanë më vlerë ekonomike për të ardhmen (skartohen ose ngordhin).

	
	Paraqitja në pasqyrën e pozicionit financiar dhe në pasqyrën e performancës të aktiveve biologjike

	19
	Aktivet biologjike duhet të paraqiten në pasqyrën e pozicionit financiar. Ndryshimet në vlerën e aktiveve biologjike paraqiten në pasqyrën e të ardhurave dhe shpenzimeve.

	
	marrËveshjet konCesionare

	
	Koncesionet e shërbimeve

	20
	Një marrëveshje koncesionare e shërbimeve është një marrëveshje ku një qeveri ose një organ tjetër i sektorit publik (koncesiondhënësi) kontrakton një operator privat për të ndërtuar (ose përmirësuar), përdorur dhe mirëmbajtur aktivet e infrastrukturës së koncesiondhënësit si rrugë, ura, tunele, aeroporte, rrjete të shpërndarjes së energjisë, burgje apo spitale. Në këto marrëveshje, koncesiondhënësi kontrollon ose rregullon çfarë shërbimesh duhet të ofrojë operatori duke përdorur aktivet, kujt duhet t’ia sigurojë dhe me çfarë çmimi, dhe gjithashtu kontrollon çdo interes të mbetur domethënës në aktive në fund të afatit të marrëveshjes.

	21
	Ka dy kategori kryesore të marrëveshjeve koncesionare të shërbimeve: 

(a) Në njërën, operatori merr një aktiv financiar – një të drejtë kontraktuale të pakushtëzuar për të marrë një shumë specifike ose të përcaktueshme fluksesh monetare ose një aktiv tjetër financiar nga qeveria në këmbim të ndërtimit ose përmirësimit të një aktivi të shërbimit publik dhe më pas duke përdorur dhe mirëmbajtur aktivin për një periudhë kohe të specifikuar. Kjo kategori përfshin garanci nga qeveria për të paguar për çdo mungesë ndërmjet shumave të marra nga përdoruesit e shërbimit publik dhe shumave të specifikuara apo të përcaktueshme. 

(b) Në tjetrën, operatori merr një aktiv jomaterial – një të drejtë tarifimi për përdorimin e një aktivi të sektorit publik që ai ndërton ose përmirëson dhe më pas e përdor dhe e mirëmban për një periudhë kohe të specifikuar. Një e drejtë për t’i tarifuar përdoruesit nuk është një e drejtë e pakushtëzuar për të marrë mjete monetare sepse shumat janë të kushtëzuara në masën në të cilën publiku përdor shërbimin. 

Ndonjëherë, një kontratë e vetme mund t’i përmbajë të dyja llojet: 

- në masën që qeveria i ka dhënë një garanci të pakushtëzuar të pagesës për ndërtimin e aktivit të sektorit publik, operatori ka një aktiv financiar; 

- në masën që operatori duhet të mbështetet te publiku për përdorimin e shërbimit në mënyrë që të përftojë pagesën, operatori ka një aktiv jomaterial.

	
	Modeli i aktivit financiar

	22
	Operatori duhet të njohë një aktiv financiar në masën që ai ka një të drejtë kontraktuale të pakushtëzuar për të marrë mjete monetare ose një aktiv tjetër financiar nga koncesiondhënësi për shërbimet e ndërtimit. Operatori duhet të masë aktivin financiar me vlerën e drejtë. Më tej, ai duhet të ndjekë SKK 3 “Instrumentet financiare”.

	
	Modeli i aktivit jomaterial

	23
	Operatori duhet të njohë një aktiv jomaterial në masën që i jep atij të drejtën (licencën) për t’i tarifuar përdoruesit e shërbimit publik. Operatori duhet fillimisht të masë aktivin jomaterial me vlerën e drejtë. Më tej për kontabilizimin e aktivit jomaterial, operatori duhet të zbatojë kërkesat e SKK5 “Aktivet afatgjata materiale dhe aktivet afatgjata jomateriale”.

	
	Të ardhurat operative

	24
	Operatori i një marrëveshje koncesionare të shërbimeve duhet që për shërbimin që ai kryen, të njohë, masë dhe deklarojë të ardhurat në përputhje me SKK 8 “Të ardhurat”.

	
	Paraqitja në pasqyrën e pozicionit financiar dhe në pasqyrën e performancës të marrëveshjeve koncesionare

	25
	Aktivet dhe detyrimet që krijohen nga marrëveshjet koncesionare të shërbimeve dhe të ardhurat dhe shpenzimet e lidhura me to do të paraqiten në pasqyrën e pozicionit financiar dhe në pasqyrën e të ardhurave dhe shpenzimeve, në përputhje me kërkesat e SKK 2 “Paraqitja e pasqyrave financiare”.

	
	SHËNIMET SHPJEGUESE

	
	Shënimet shpjeguese për aktivet biologjike

	
	Aktivet biologjike të mbajtura me vlerë të drejtë

	26
	Në pasqyrat financiare duhet të jepet informacioni i mëposhtëm, në lidhje me aktivet biologjike të matura me vlerën e drejtë:

(a) një përshkrim të çdo klase të aktiveve të saj biologjike; 

(b) metodat dhe supozimet domethënëse të përdorura në përcaktimin e vlerës së drejtë të çdo kategorie të produkteve bujqësore në momentin e përftimit dhe çdo kategorie të aktiveve biologjike; 

(c) një rakordim të ndryshimeve në vlerën kontabël të aktiveve biologjike ndërmjet fillimit dhe fundit të periudhës aktuale. Rakordimi duhet të përfshijë: 

(i) fitimin ose humbjen që lind nga ndryshimet në vlerën e drejtë minus kostot e shitjes; 

(ii) rritjet që rezultojnë nga blerjet; 

(iii) rëniet që rezultojnë nga vjelja; 

(vi) ndryshime të tjera.

	
	Aktivet biologjike të mbajtura me koston

	27
	Në pasqyrat financiare duhet të jepet informacioni i mëposhtëm, në lidhje me aktivet biologjike të matura me modelin e kostos:

(a) një përshkrim të çdo klase të aktiveve biologjike; 

(b) një shpjegim se përse vlera e drejtë nuk mund të matet në mënyrë të besueshme; 

(c) metodën e përdorur të amortizimit; 
(d) jetët e dobishme ose normën e përdorur të amortizimit; 

(e) vlerën kontabël bruto dhe amortizimin e akumuluar (së bashku me humbjet e akumuluara nga rënia në vlerë) në fillim dhe në fund të periudhës.

	
	Shënimet shpjeguese për marrëveshjet koncesionare

	
	Modeli i aktivit financiar

	28
	Një njësi ekonomike që zbaton kërkesat e këtij Standardi në lidhje me marrëveshjet koncesionare të shërbimeve që rezultojnë në aktiv financiar do të japë të gjitha informacionet shpjeguese të kërkuara nga SKK 3 “Instrumentet financiare, si dhe nga SKK 8 “Të ardhurat”.

	
	Modeli i aktivit jomaterial

	29
	Një njësi ekonomike që zbaton kërkesat e këtij Standardi, në lidhje me marrëveshjet koncesionare të shërbimeve që rezultojnë në aktiv jomaterial, do të japë të gjitha informacionet shpjeguese të kërkuara për aktivet afatgjata jomateriale nga SKK 5 “Aktivet afatgjata materiale dhe aktivet afatgjata jomateriale”, si dhe nga SKK 8 “Të ardhurat”.

	
	DATA E HYRJES NË zbatim

	30
	SKK 13 “Aktivet biologjike dhe marrëveshjet koncesionare”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 13 (2023) do të zbatohen në prospektivë.

	
	TABELA KRAHASUESE

	31
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	
	Paragrafët e SKK 13
	Paragrafët e SNRF-së për NVM-të botuar në korrik 2015

	SKK 14 “TRAJTIMI KONTABËL I INVESTIMEVE NË PJESËMARRJE DHE SIPËRMARRJE TË PËRBASHKËTA” – PËRDITËSUAR (2023) 

	
	OBJEKTIVI DHE BAZAT E PËRGATITJES

	1
	Objektivi i Standardit Kombëtar të Kontabilitetit 14 “Trajtimi kontabël i investimeve në pjesëmarrje dhe sipërmarrje të përbashkëta” (SKK 14), miratuar nga Këshilli Kombëtar i Kontabilitetit dhe shpallur nga ministri përgjegjës për financat, është të vendosë rregullat e kontabilizimit dhe të paraqitjes së pjesëmarrjeve dhe sipërmarrjeve të përbashkëta në pasqyrat financiare, të përgatitura në përputhje me Standardet Kombëtare të Kontabilitetit. Standardet Kombëtare të Kontabilitetit bazohen në parimet e kontabilitetit dhe të raportimeve financiare të pranuara në shkallë ndërkombëtare, kërkesat e përgjithshme të të cilave përshkruhen në ligjin për kontabilitetin.

	2


	SKK 14 është i krahasueshëm me seksionin 14 “Investimet në pjesëmarrje” dhe seksionin 15 “Investimet në sipërmarrjet e përbashkëta” të Standardit Ndërkombëtar të Raportimit Financiar për NVM-të (2015). Një tabelë korresponduese e paragrafëve të Standardit me paragrafë të SNRF për NVM (2015) është dhënë në paragrafin 37. Për rastet që nuk janë trajtuar në mënyrë të drejtpërdrejtë nga SKK 14 ose ndonjë SKK tjetër, drejtuesit e njësisë ekonomike raportuese duhet që, me miratimin e Këshillit Kombëtar të Kontabilitetit, të aplikojnë politika të tilla që sigurojnë një pasqyrim të vërtetë e të besueshëm të pozicionit financiar, performancës financiare dhe fluksit të parasë së njësisë ekonomike raportuese, siç kërkohet në ligjin për kontabilitetin.

	3
	Pasqyrat financiare do të përgatiten mbi bazën e konceptit të materialitetit. Standardet Kombëtare të Kontabilitetit nuk do të zbatohen për zërat jomaterialë. Parimi i materialitetit përkufizohet dhe sqarohet në paragrafët 64 deri 68 të SKK 1.

	
	FUSHA E ZBATIMIT

	4


	Ky standard zbatohet, për:

a)  trajtimin kontabël të pjesëmarrjeve në pasqyrat financiare të konsoliduara dhe në pasqyrat financiare të veçanta të një investitori që nuk është një shoqëri mëmë, por që ka një investim në një ose më shumë pjesëmarrje. Paragrafët 6-12 përcaktojnë kërkesat për trajtimin kontabël të pjesëmarrjeve në pasqyrat financiare të veçanta;

b) për trajtimin kontabël të sipërmarrjeve të përbashkëta në pasqyrat financiare të konsoliduara dhe në pasqyrat financiare të veçanta të një investitori që nuk është një shoqëri mëmë, por që ka një interes sipërmarrës në një ose më shumë sipërmarrje të përbashkëta. Paragrafët 14-28 përcaktojnë kërkesat për trajtimin kontabël të interesit të një investitori në një sipërmarrje të përbashkët në pasqyrat financiare të veçanta.

	
	PËrkufizimet kryesore

	5


	Më poshtë jepen përkufizimet e disa termave kryesorë të përdorur në këtë standard:

Ndikimi i ndjeshëm është aftësia për të marrë pjesë në marrjen e vendimeve, në lidhje me politikat financiare dhe të shfrytëzimit të njësisë ku investohet, por jo kontrolli mbi këto vendime. 

Pjesëmarrja është njësia, mbi të cilën një investitor ka një influencë të ndjeshme, por që nuk është njësi e kontrolluar nga investitori.

Sipërmarrja e përbashkët është një marrëveshje kontraktuale, ku dy ose më shumë palë marrin përsipër një aktivitet ekonomik, i cili është nën kontroll të përbashkët.

Njësia mëmë është njësia që zotëron një ose më shumë njësi të kontrolluara.

Interesi i pakicës është pjesa e fitimit (humbjes) dhe e aktiveve neto të një njësie të kontrolluar, e cila u takon atyre pjesëve të kapitalit, të cilat nuk zotërohen në mënyrë të drejtpërdrejtë ose të tërthortë (nëpërmjet njësive të kontrolluara) nga njësia mëmë.

Një biznes është një tërësi veprimtarish të integruara, të kryera e të drejtuara me qëllimin e arritjes së përfitimit të:.:

a)
një kthimi/fitimi për investitorët;

b)
kostove më të ulëta ose përfitime të tjera ekonomike.

	
	Investimet në pjesëmarrje

	
	Pjesëmarrja

	6
	Një pjesëmarrje është një njësi ekonomike, qoftë dhe e paorganizuar juridikisht si p.sh shoqëri e thjeshtë, mbi të cilën investitori ka ndikim të rëndësishëm, e cila nuk është as njësi e kontrolluar dhe as interes në një sipërmarrje të përbashkët.

	7
	Në përputhje me këtë Standard, pjesëmarrjet janë të gjitha ato njësi mbi të cilat investitori ka një ndikim të rëndësishëm në politikat e saj financiare dhe të shfrytëzimit, por nuk i kontrollon ato. Ndikimi i rëndësishëm presupozohet se ekziston kur investitori zotëron në mënyrë direkte ose të tërthortë, nëpërmjet shoqërive të kontrolluara, më shumë së 20% të së drejtës votuese të pjesëmarrjes, përveç rasteve përjashtimore kur mund të tregohet qartë se një zotërim i tillë nuk përbën ndikim të ndjeshëm. Ndikimi i ndjeshëm mund të ekzistojë edhe nëse zotërohen më pak së 20%, kur një ndikim i tillë mund të demostrohet qartë. Një investitor nuk përjashtohet të ketë ndikim të ndjeshëm edhe pse një investitor tjetër mund të ketë një pronësi të konsiderueshme ose shumicën.

	
	Matja - zgjedhja e politikës kontabël

	8
	Një investitor do të trajtojë të gjitha investimet e tij në pjesëmarrje duke përdorur njërin prej modeleve në vijim:

- modelin e kostos në paragrafët 9 dhe 10;

- modelin e kapitalit neto në paragrafin 11;

- modelin e vlerës së drejtë në paragrafin 12.

	
	Modeli i kostos

	9
	Një investitor mat investimet e tij në pjesëmarrje me koston pakësuar me ndonjë humbje nga zhvlerësimi i akumuluar i njohur në përputhje me SKK 3 “Instrumentet financiare”.

	10
	Investitori njeh dividendët dhe shpërndarjet e tjera të marra nga investimi si të ardhura, pa marrë parasysh nëse shpërndarjet janë nga fitimet e akumuluara të pjesëmarrjes para ose pas datës së blerjes.

	
	Modeli i kapitalit neto

	11
	Sipas modelit të kapitalit neto, një investim në pjesëmarrje njihet fillimisht me çmimin e transaksionit (duke përfshirë kostot e transaksionit) dhe rregullohet më pas, për të pasqyruar pjesën e investitorit në fitimin ose humbjen e pjesëmarrjes, si më poshtë;.
(a) Shpërndarjet dhe rregullimet e tjera në vlerën kontabël. Shpërndarjet e marra nga investimi në pjesëmarrje ulin vlerën kontabël të investimit. Rregullimet në vlerën kontabël mund të jenë të nevojshme si pasojë e ndryshimeve në kapitalin e pjesëmarrjes ,si rezultat i zërave që prekin kapitalin (p.sh. pagesa e dividendëve, rritja ose pakësimi i kapitalit themeltar, por duke përjashtuar riklasifikimet brenda kapitalit, si p.sh. krijimi i rezervave ligjore);
(b) Të drejtat votuese të mundshme. Edhe pse në përcaktimin nëse ekziston ose jo ndikim i ndjeshëm merren në konsideratë të drejtat votuese të mundshme, një investitor mat pjesën e tij në fitimin ose humbjen e pjesëmarrjes dhe pjesën e tij në ndryshimet në kapitalin e pjesëmarrjes mbi bazën e interesave të pronësisë aktuale. Në këtë matje nuk do të pasqyrohet ushtrimi ose konvertimi i mundshëm i të drejtave votuese të mundshme;
(c) Emri i mirë i nënkuptuar dhe rregullimet e vlerës së drejtë. Menjëherë me kryerjen e investimit në një pjesëmarrje, një investitor do të kontabilizojë çdo diferencë (qoftë pozitive ose negative) midis kostos së investimit dhe pjesës së investitorit në vlerat e drejta të aktiveve neto të identifikueshme të pjesëmarrjes sipas SKK 9. Pas kryerjes së investimit, investitori do të rregullojë pjesën e tij në fitimet apo humbjet e pjesëmarrjes për amortizimin shtesë të aktiveve të amortizueshme të pjesëmarrjes (duke përfshirë edhe emrin e mirë) në bazë të tejkalimit të vlerave të tyre të drejta mbi vlerat kontabël të tyre në datën e kryerjes së investimit; 

(ç) Zhvlerësimi. Nëse ka tregues se një investim në një pjesëmarrje mund të jetë zhvlerësuar, një investitor do të testojë për zhvlerësim vlerën kontabël të investimit, si një aktiv i vetëm, në përputhje me SKK 5. Çdo emër i mirë i përfshirë si pjesë e vlerës kontabël të investimit në pjesëmarrje nuk testohet veças për zhvlerësim por, si pjesë e testit për zhvlerësim të investimit si një i tërë;
(d) Transaksionet e investitorit me pjesëmarrjet. Në qoftë se një pjesëmarrje kontabilizohet duke përdorur metodën e kapitalit neto, investitori do të eliminojë fitimet dhe humbjet e parealizuara që rezultojnë nga transaksionet nga poshtë-lart (pra nga pjesëmarrja tek investitori) dhe nga lart-poshtë (nga investitori te pjesëmarrja) në masën e interesit të investitorit në pjesëmarrje. Humbjet e parealizuara për transaksione të tilla mund të evidentojnë një zhvlerësim të aktivit të transferuar;
(dh) Data e pasqyrave financiare të pjesëmarrjes. Kur zbatohet modeli i kapitalit neto, investitori duhet të përdorë pasqyrat financiare të pjesëmarrjes të të njëjtës datë me atë të pasqyrave financiare të tij, me përjashtim kur kjo është e pamundur. Në qoftë se është e pamundur një gjë e tillë, investitori duhet të përdorë pasqyrat financiare më të fundit të pjesëmarrjes që ai ka të disponueshme, me rregullimet e bëra për efektet e çdo transaksioni të rëndësishëm apo ngjarjeve që ndodhin midis dy periudhave kontabël;
(e) Politikat kontabël të pjesëmarrjes. Nëse pjesëmarrja përdor politika kontabël, që ndryshojnë nga ato të investitorit, investitori do të rregullojë pasqyrat financiare të pjesëmarrjes për të pasqyruar politikat e tij kontabël me qëllim zbatimin e modelit të kapitalit neto, përveçse kur një gjë e tillë është e pamundur;
(f) Humbjet më të larta se investimi. Nëse pjesa e humbjes së investitorit në një pjesëmarrje është e barabartë ose tejkalon shumën e investimit të tij në pjesëmarrje, investitori do të ndërpresë njohjen e pjesës së tij në humbjet e ardhshme. Pasi interesi i investitorit është ulur në zero, investitori duhet të njohë humbje shtesë nëpërmjet një provizioni (shih SKK 6 “Provizionet, detyrimet dhe aktivet e kushtëzuara”) vetëm në atë masë që investitori është përfshirë në detyrime ligjore ose konstruktive, ose ka bërë pagesa në emër të pjesëmarrjes. Nëse pjesëmarrja më pas raporton fitime, investitori do të rifillojë të njohë pjesën e tij në këto fitime vetëm pasi kjo pjesë të jetë e barabartë me pjesën e humbjeve të panjohura;
(g) Ndërprerja e modelit të kapitalit. Një investitor do të ndërpresë së përdoruri metodën e kapitalit nga data që ka mbaruar ndikimi i ndjeshëm;
(g.i) Në qoftë se pjesëmarrja bëhet një njësi e kontrolluar ose sipërmarrje e përbashkët, investitori do të rimasë interesin e kapitalit të tij të mbajtur më parë me vlerën e drejtë dhe do të njohë fitimin ose humbjen neto që rezulton, në qoftë se ka, në fitim ose humbje;
(g.ii) Në qoftë se investitori humb ndikimin e ndjeshëm mbi një pjesëmarrje si rezultat i një shitje të plotë ose të pjesshme, ai do ta çregjistrojë pjesëmarrjen dhe do të njohë në fitim apo humbje diferencën mes (a) dhe (b):
(a) shumës së të ardhurave të marra plus vlerën e drejtë të çdo interesi të mbetur; dhe 
(b) vlerës kontabël të investimit në pjesëmarrje në datën që ka humbur ndikimi i ndjeshëm. 
Pas kësaj, investitori do të bëjë trajtimin kontabël për ndonjë interes të mbetur sipas SKK 3 “Instrumentet financiare”;
(g.iii) Në qoftë se investitori humb ndikimin e ndjeshëm për arsye të ndryshme nga shitja e pjesshme e investimit të tij, investitori do ta konsiderojë vlerën kontabël të investimit në këtë datë si një bazë për koston e re dhe do ta kontabilizojë investimin sipas SKK 3.

	
	Modeli i vlerës së drejtë

	12
	Investimi në një pjesëmarrje, në njohjen fillestare, matet me çmimin e transaksionit. Çmimi i transaksionit përjashton kostot e transaksionit. Në çdo datë raportimi, një investitor mat investimet e tij në pjesëmarrje me vlerën e drejtë, me ndryshimet në vlerën e drejtë të njohura në fitim ose humbje, sipas kërkesave të paragrafëve 55 - 60 të SKK 3 “Instrumentet financiare”. Një investitor që ka zgjedhur të zbatojë modelin e vlerës së drejtë për investimet në pjesëmarrje, për rastet kur është praktikisht e pamundur të matet vlera e drejtë e besueshme, pa kosto apo përpjekje të panevojshme, do të përdorë modelin e kostos.

	
	Paraqitja e pasqyrave financiare

	13
	Një investitor duhet të klasifikojë investimet në pjesëmarrje si aktive afatgjata.

	
	Investimet në sipërmarrjet e përbashkëta

	
	Sipërmarrja e përbashkët

	14
	Kontrolli i përbashkët është ndarja, sipas një marrëveshjeje kontraktuale, e kontrollit mbi një aktivitet ekonomik, dhe ekziston vetëm kur vendimet strategjike financiare dhe të shfrytëzimit që lidhen me aktivitetin kërkojnë pëlqimin unanim të palëve që ndajnë kontrollin (sipërmarrësit).

	15
	Një sipërmarrje e përbashkët është një marrëveshje kontraktuale sipas të cilës dy apo më shumë palë ndërmarrin një veprimtari ekonomike që është subjekt i kontrollit të përbashkët. Sipërmarrjet e përbashkëta mund të marrin formën e aktiviteteve të kontrolluara së bashku, të aktiveve të kontrolluara së bashku, ose të njësive të kontrolluara së bashku.

	
	Aktivitetet e kontrolluara bashkërisht

	16
	Funksionimi i disa sipërmarrjeve të përbashkëta kërkon përdorimin e aktiveve dhe burimeve të tjera të sipërmarrësve dhe jo krijimin e një korporate, shoqërie të thjeshtë ose të një njësie ekonomike tjetër, apo të një strukture financiare që është e ndarë nga vetë sipërmarrësit. Çdo sipërmarrës përdor aktivet afatgjata materiale dhe inventarët e vet. Ai gjithashtu kryen shpenzimet e veta, ka detyrimet e veta dhe siguron financimet e tij, të cilat krijojnë detyrimet e tij. Aktivitetet e sipërmarrjes së përbashkët mund të kryhen nga punonjësit e sipërmarrësit përbri aktiviteteve të ngjashme të sipërmarrësit. Marrëveshja e përbashkët e sipërmarrjes zakonisht përbën mjetin me anën e të cilit të ardhurat nga shitja e produktit të përbashkët dhe çdo shpenzim i bërë në mënyrë të përbashkët ndahen midis sipërmarrësve.

	17
	Në lidhje me interesat e tij në aktivitetet e kontrolluara bashkërisht, një sipërmarrës do të njohë në pasqyrat financiare të tij:

(a) aktivet që ai kontrollon dhe detyrimet që i lindin; dhe

(b) shpenzimet që ai bën dhe pjesën e tij të të ardhurave që fiton nga shitja e mallrave ose shërbimeve nga sipërmarrja e përbashkët.

	
	Aktivet e kontrolluara bashkërisht

	18
	Disa sipërmarrje të përbashkëta kërkojnë kontrollin e përbashkët dhe shpesh pronësinë e përbashkët, nga sipërmarrësit të një ose më shumë aktiveve të kontribuara, ose të fituara dhe të dedikuara për qëllimin e sipërmarrjes së përbashkët.

	19
	Në lidhje me interesin e tij në një aktiv të kontrolluar bashkërisht, një sipërmarrës njeh në pasqyrat financiare:
(a) pjesën e tij në aktivet e kontrolluara bashkërisht, të klasifikuara sipas natyrës së tyre;

(b) të gjitha detyrimet që ai ka krijuar;

(c) pjesën e tij në çdo detyrim të krijuar së bashku me sipërmarrësit e tjerë në lidhje me sipërmarrjen e përbashkët;

(d) të ardhurat nga shitja (ose përdorimi) e pjesës së tij në produktet (ose aktivet) e sipërmarrjes së përbashkët, së bashku me pjesën e tij në çdo shpenzim të bërë nga sipërmarrja e përbashkët;

(e) shpenzimet që ai ka kryer në lidhje me interesin e tij në sipërmarrjen e përbashkët.

	
	Njësitë ekonomike të kontrolluara bashkërisht

	20
	Një njësi ekonomike e kontrolluar bashkërisht është një sipërmarrje e përbashkët që përfshin krijimin e një korporate, shoqërie të thjeshtë ose të një njësie ekonomike tjetër në të cilën çdo pjesëmarrës ka një interes. Njësia ekonomike vepron në të njëjtën mënyrë si njësitë ekonomike të tjera, përveç se ka një marrëveshje kontraktuale midis sipërmarrësve që vendos kontroll të përbashkët mbi veprimtarinë ekonomike të njësisë.

	
	Matja – zgjedhja e politikës kontabël

	21
	Një investitor do të trajtojë të gjitha investimet e tij në sipërmarrjet e përbashkëta duke përdorur një prej modeleve në vijim:

- modelin e kostos në paragrafin 22 dhe 23;

- modelin e kapitalit neto në paragrafin 24;

- modelin e vlerës së drejtë në paragrafin 25.

	
	Modeli i kostos

	22
	Një sipërmarrës mat investimet e tij në njësitë ekonomike bashkërisht të kontrolluara me modelin e kostos, pra kostoja e pakësuar me ndonjë humbje të akumuluar nga zhvlerësimi i njohur në përputhje me SKK 3 “Instrumentet financiare”.

	23
	Investitori njeh shpërndarjet e marra nga investimi si të ardhura, pa marrë parasysh nëse shpërndarjet janë nga fitimet e akumuluara para ose pas datës së blerjessë njësisë ekonomike bashkërisht të kontrolluar.

	
	Modeli i kapitalit neto

	24
	Një sipërmarrës, mat investimin e tij në njësinë ekonomike bashkërisht të kontrolluar, me modelin e kapitalit neto duke përdorur procedurat e dhëna në paragrafin 11 (duke zëvendësuar, aty ku përdoret, “ndikim i ndjeshëm’ me 'kontroll i përbashkët”).

	
	Modeli i vlerës së drejtë

	25
	Investimi në një njësi ekonomike të kontrolluar bashkërisht, në njohjen fillestare, matet me çmimin e transaksionit. Çmimi i transaksionit përjashton kostot e transaksionit.

Në çdo datë raportimi, një sipërmarrës do të masë investimet e tij në njësitë ekonomike të kontrolluara bashkërisht me vlerën e drejtë, me ndryshimet në vlerën e drejtë të njohura në fitim ose humbje, duke përdorur udhëzimin e matjes së vlerës së drejtë në paragrafët 55–60 të SKK 3 “Instrumentet financiare”. Një investitor që ka zgjedhur të zbatojë modelin e vlerës së drejtë për investimet në njësi ekonomike të kontrolluara bashkërisht, për rastet kur është praktikisht e pamundur të matet vlera e drejtë e besueshme, pa kosto apo përpjekje të panevojshme, do të përdorë modelin e kostos.

	
	Transaksionet midis një sipërmarrësi dhe një sipërmarrjeje të përbashkët

	26
	Kur një sipërmarrës jep kontribute ose i shet aktivet te sipërmarrja e përbashkët, njohja e çdo pjese të fitimit ose humbjes nga transaksioni do të pasqyrojë përmbajtjen e transaksionit. Për aq kohë sa aktivet mbahen nga sipërmarrja e përbashkët, dhe sipërmarrësi i ka transferuar sipërmarrjes së përbashkët rreziqet dhe përfitimet më të rëndësishme të lidhura me pronësinë e aktiveve, sipërmarrësi njeh vetëm atë pjesë të fitimit ose humbjes që i atribuohet interesave të sipërmarrësve të tjerë. Sipërmarrësi njeh shumën e plotë të çdo humbjeje atëherë kur kontributi ose shitja evidenton një humbje nga zhvlerësimi.

	27
	Kur një sipërmarrës blen aktive nga një sipërmarrje e përbashkët, sipërmarrësi nuk njeh pjesën e tij në fitimet e sipërmarrjes së përbashkët nga transaksioni derisa ai (sipërmarrësi) t’ia rishesë aktivet një pale të pavarur. Një sipërmarrës do të njohë pjesën e tij në humbjet që rezultojnë nga këto transaksione në të njëjtën mënyrë si dhe fitimet, përveç se humbjet do të njihen menjëherë atëherë kur ato përfaqësojnë një humbje nga zhvlerësimi.

	
	Nëse investitori nuk ka kontroll të përbashkët

	28
	Investitori në një sipërmarrje të përbashkët që nuk ka kontroll të përbashkët do ta kontabilizojë investimin në përputhje me SKK 3 “Instrumentet financiare” ose, nëse ai ka ndikim të ndjeshëm në sipërmarrjen e përbashkët, në përputhje me paragrafët 6–12 të këtij Standardi.

	
	SHËNIMET SHPJEGUESE

	
	Investimet në pjesëmarrje

	29
	Një investitor në një pjesëmarrje do të japë informacionet shpjeguese në vijim:

(a) politikën e tij kontabël për investimet në pjesëmarrje;

(b) vlerën kontabël neto të investimeve në pjesëmarrje.

(c) vlerën e drejtë të investimeve në pjesëmarrje të mbajtura me modelin e kapitalit neto.

	30
	Për investimet në pjesëmarrje, të kontabilizuara sipas modelit të kostos, një investitor do të japë informacion shpjegues për shumën e dividendëve dhe shpërndarjet e tjera të njohura si të ardhura.

	31
	Për investimet në pjesëmarrje, të kontabilizuara sipas metodës së kapitalit neto, një investitor do të japë informacion shpjegues veçmas për pjesën e vet në fitimin ose humbjen e pjesëmarrjeve dhe pjesën e tij në aktivitetet e ndërprera të pjesëmarrjeve, nëse ka të tilla.

	32
	Për investimet në pjesëmarrje të mbajtura sipas modelit të vlerës së drejtë, një investitor do të japë informacionet shpjeguese të kërkuara nga paragrafët 38-39 të SKK 3 “Instrumentet financiare”. Nëse një investitor zbaton për çdo pjesëmarrje përjashtimin në paragrafin 12, për kosto apo përpjekje të papërshtatshme, ai duhet të japë informacion shpjegues për këtë fakt, arsyet pse matja me vlerën e drejtë do të kërkojë kosto apo përpjekje të papërshtatshme dhe vlerën kontabël (neto) të investimeve në pjesëmarrje të trajtuara sipas modelit të kostos.

	
	Investimet në sipërmarrjet e përbashkëta

	33
	Një investitor në një sipërmarrje të përbashkët do të japë informacion shpjegues për:

(a) politikën kontabël që ka përdorur në njohjen e interesave të tij në njësitë ekonomike të kontrolluara bashkërisht;
(b) vlerën kontabël neto të investimeve në njësitë ekonomike të kontrolluara bashkërisht;
(c) vlerën e drejtë të investimeve në kontrollin e përbashkët të mbajtura me modelin e kapitalit neto; dhe

(ç) shumën totale të angazhimeve të tij në lidhje me sipërmarrjet e përbashkëta, duke përfshirë pjesën e tij në angazhimet e kapitalit që janë bërë së bashku me sipërmarrësit e tjerë, si edhe pjesën e tij të angazhimeve të kapitalit të vetë sipërmarrjeve të përbashkëta.

	34
	Për njësitë ekonomike të kontrolluara bashkërisht, të kontabilizuara me modelin e kapitalit neto, sipërmarrësi duhet të japë gjithashtu informacione shpjeguese siç kërkohet nga paragrafi 33 për investimet me modelin e kapitalit.

	35
	Për njësitë ekonomike të kontrolluara bashkërisht, të trajtuara në përputhje me modelin e vlerës së drejtë, sipërmarrësi duhet të japë informacionet shpjeguese të kërkuara nga paragrafët 38 dhe 39 të SKK 3 “Instrumentet financiare”. Nëse një sipërmarrës zbaton përjashtimin për kosto apo përpjekje të papërshtatshme në paragrafin 25 për çdo njësi ekonomike të kontrolluar bashkërisht ai duhet të japë informacion shpjegues për këtë fakt, arsyet pse matja me vlerën e drejtë do të kërkojë kosto apo përpjekje të papërshtatshme dhe vlerën kontabël (neto) të investimeve në njësinë ekonomike të kontrolluar bashkërisht të trajtuara sipas modelit të kostos.

	
	DATA E HYRJES NË ZBATIM

	36


	SKK 14 “Trajtimi kontabël i investimeve në pjesëmarrje dhe sipërmarrje të përbashkëta”, përditësuar në vitin 2023, do të zbatohet në pasqyrat financiare që mbulojnë periudha kontabël që fillojnë më ose pas datës 1.1.2025. Kërkesat e SKK 14 (2023) do të zbatohen në prospektivë.

	
	TABELA KRAHASUESE

	37
	Tabela më poshtë tregon se si korrespondojnë paragrafët e këtij Standardi me SNRF për NVM (2015). Paragrafët janë konsideruar si korresponduese nëse ato trajtojnë në përgjithësi të njëjtën çështje pavarësisht nga fakti që seksionet e referuara mund të kenë ndryshime.

	Paragrafi 18
	Sek. 15.6

	
	Paragrafi 19
	Sek. 15.7

	
	Paragrafi 20
	Sek. 15.8

	Sek. 15.9

	
	Paragrafi 22
	Sek. 15.10

	
	Paragrafi 23
	Sek. 15.11

	
	Paragrafi 24
	Sek. 15.13

	
	Paragrafi 25
	Sek. 15.14, sek. 15.15

	
	Paragrafi 26
	Sek. 15.16

	
	Paragrafi 27
	Sek. 15.17

	
	Paragrafi 28
	Sek. 15.18

	
	Paragrafi 29
	Sek. 14.12

	
	Paragrafi 30
	Sek. 14.13

	
	Paragrafi 31
	Sek. 14.14

	
	Paragrafi 32
	Sek. 14.15

	
	Paragrafi 33
	Sek. 15.19

	
	Paragrafi 34
	Sek. 15.20

	
	Paragrafi 35
	Sek. 15.21

	
	Paragrafi 36
	Asnjë

	
	Paragrafi 37
	Asnjë


� Parimet dhe përkufizimet e dhëna në SKK 1 janë kuadri i përgjithshëm për kuptimin e SKK-ve të tjera dhe përgatitjen e pasqyrave financiare sipas SKK-ve.

